
MANGULIKKA TATIGULIK KUN 


Safar Barnoyev 

1991- yil 31- avgust O'zbekistonimiz uchun asrga tati- 
gulik kun boʻldi. Shu kundan boshlab Oʻzbekiston zaminida 
mardona «Mustaqillik» soʻzi tilimizga koʻchdi, ongimiz, 
tilimizdagi qulf sharaqlab ochilib ketdi. 

Oʻtgan davr mobaynida yoshi ulugʻlar ham, yoshi 
kichiklar ham qayta tugʻildi. Bobomiz sohibqiron Amir 
Temurni tanidik. Shoh va shoir, sarkarda Bobur Mirzoning 
ruhini shod etdik. Imom al-Buxoriy va Imom at-Termiziy, 
Bahovuddin Naqshbandiy, Abdulxoliq Gʻijduvoniy, Xoja Ali 
Romitaniy, Burhoniddin Margʻinoniy kabi yuzlab ajdodlari- 
mizni bilib oldik. 

Istiqlolga erishgach, qisqa muddat ichida Oʻzbekiston 
dunyodagi rivojlangan mamlakatlar qatoriga chiqib oldi. 
Bunda mashinasozlik, samolyotsozlik kabi sanoat tarmoqlari, 
yer osti qazilma boyliklari, qishloq xoʻjaligi katta ahamiyat 
kasb etadi. 

O'tgan yillar ichida Oʻzbekiston ji 
o'z bugʻdoy zaxirasiga ega boʻl- 7) 
di. «O'zbekiston bug'doyi» degan j$ 
soʻzlar til boyligimizdan mus- 
tahkam oʻrin egalladi. Toshkent, 
Buxoro, Xiva hamda Samarqand- Tar 
dagi tarixiy obidalarga e'tibor kuchaydi. 

Bugun qishloqlarimizga sanoat kirib bormoqda. Dunyo- 
ning eng soʻnggi texnikasi Oʻzbekistonga koʻchib kelmoqda. 
Uning haqiqiy egalari, boshqaruvchilari sizlar boʻlasizlar, 
aziz oʻquvchilar! Bugungi ishlar, qurilishlar siz — bolalarga 
abadiy mulk boʻlib qoladi. 


O'zbekiston atalmish gullagan 
diyorning yer-mulk egalari har 
jihatdan oʻqimishli, hunarmand, 
haq-huquqlarini biladigan boʻlib 
yetishishlari zarur. Zero, mustaqil 
respublikamiz bolalarining ilm olish 
va hunar egallashlari uchun dunyo 
darvozalari keng ochib berildi. 


1. Nima uchun 1991- yilning 31- avgustini asrga tatigulik 
kun deymiz? 

2. Mustaqillik qaytarib bergan allomalardan kimlarni bilasiz? 

3. O'zbekistonning haqiqiy egalari kimlar? Siz kelajakda kim 
bo'lish niyatidasiz? 


G. IQBOLI BUYUKSAN 
: Abdulla Oripov 


Avvalo rahmatdir Onaga, 
Soʻng esa albatta Otaga. 


Bizlarga eslatmish hayotni, 
Unutmang hech qachon ustozni. 


Sen o'zbek elining farzandi, 
Istiqlol yurtining dilbandi... 


Vataning g'oyatda keng erur, 
Barchaga barobar, teng erur. 


Mehnatda qotsa ham suyaging, 
Hech yerga tegmasin kuraging. 


Chiniqtir mayliga sen tanni, 
Unutma va lekin Vatanni. 


Bolajon, sen doim suyuksan, 
Bilib qoʻy, iqboli buyuksan! 


1. Ota-onalarni e'zozlashingizning sababi nimada? 
7 2. Ota bilan Vatan tushunchalari nima uchun qiyoslanadi? 
3. Shoir o'gitlari mazmunini ayting. 


QODIR BOBONING ORZUSI 


Toʻlqin Xayit 
«Kasbini kim egallarkin?» Keyingi kunlarda shu oʻy Qodir 
boboni xiyla o'ylantirib qoʻydi. Bu yil saksonga to'ladi, umr oqar 
daryo, ko'z ochib yumguncha, shu yoshga yetib qoldi. Ozod 
Vatanda, mustaqil yurtda shukronalik bilan qariyalik gashtini 
suryapti-yu, ammo birgina shu o'y unga tinchlik bermaydi. 
Asaka shahrida yengil mashinalar ishlab chiqarish zavodi 
qurila boshlaganida, hali ancha tetik, baquvvat, bardam edi. 

Zavq-shavqqa toʻlgan holda yeng shimarib, birinchilar qatori 
ishga keldi. Endi bizning ham oʻz avtomobillarimiz boʻladi, 
degan shirin oʻy unga qanot bag'ishlab, bir quvonchiga 
o'n quvonch qoʻshdi. Birinchi oʻzbek avtomobillari — 
«Tiko», «Damas», «Neksiya»larning zavoddan turna qator 
chiqayotganini koʻrganda esa oʻzini dunyoda eng baxtli 
odamdek his etgani esida. Mustaqillik shunday imkoniyat 
va quvonch berganidan juda-juda mamnun edi. 

U rasm chizayotgan nevarasiga qaradi. Ishini kim 
davom ettiradi endi? Katta oʻgʻli iqtisod yoʻlidan ketdi, 
ikki qizi — oʻqituvchi. Yana bitta oʻgʻli bo'lganda, balki ota 
kasbini egallarmidi?! Odam degani qariganida ham xotirjam 
yasholmas ekan-da... 

U beixtiyor nevarasi tomon egildi. 

— Nimalarning rasmini chizyapsan, Po'latjon? 

— Oʻzimizning mashinalarni! Mana bunisi - «Neksiya», 
bunisi — «Matiz»! 

Qodir boboning tomogʻidan bir narsa sirgʻalib oʻtdi. 

— «Kasbimni shu nevaram egallarmikan?!» - deya 
oʻylar-kan, qog'ozdagi rasmlarga qarab yuragi yana entikdi. 

— Oʻxshabdi! Chiroyli chizibsan! 

—Siz ham shunaqa mashinalar chizganmisiz, bobojon? 

Qodir bobo horg'in nafas oldi: 

—Yo'ʻq, bolam, men bunaqa rasmlar chizmaganman. 
Yoshlik paytim ocharchilik yillariga toʻg'ri kelgan. Bir burda 
non topish ilinjida erta-yu kech mehnat qilganman! — U 
gapni boshqa yoqqa burdi. 

— Bu rasmlarni nima uchun chizding, bolam? 

— Katta boʻlsam, bobojon, zoʻr mashinalar yasayman! 

Qodir bobo, yuragi goʻyoki oʻz qolipiga tushgandek, 
birdan xotirjam tortdi. Kutgani shu emasmidi?! U beixtiyor 
nevarasini bagʻriga bosib, yuz-koʻzlaridan oʻpdi. 

—Yasha, bolam! Kelgusida 
shunday zoʻr mashinalar yasa- 
ginki, hamma qoyil qolsin! 

—Bobo, yangi chiqqan 
mashinaning nomi nimaydi? 

— «Spark», bolam, «Spark»! 

— Meniki «Samo» bo'ladi, 
bobo-jon! — - 

Qodir bobo uni bag'riga yanada mahkamroq bosdi. 

— Orzuga ayb yoʻq, bolam, «yaxshi niyat — yarim dav- 
lat!i« 

Oʻzbekning zoʻr mashina ixtirochisi boʻlgin! Sen yaratgan 
mashinalar butun dunyo odamlariga xizmat qilsin! 

— Meni Asaka zavodiga olib boring, bobojon! 

— Boʻpti, ta'tilga chiqqaningda, senga zavodni ko'rsa- 
taman. Ungacha «besh«larni koʻpaytiraver! 

Po'latjon shu kunlarda a'lo baholarga oʻqib, tezroq 
ta'tilga chiqishni kutmoqda. 


1. O'zbekistonda qanday avtomobillar ishlab chiqariladi? 
2. Ularning boshqa avtomobillardan farqi nimada? 


1. Vatanimiz mustaqilligi bayramini nima uchun nishon- 
laymiz? 

2. O'zbekistonning gerbi va bayrogʻida nimalar tasvirlangan? 

3. O'zbekiston Respublikasining davlat madhiyasini yodla- 
ganmisiz? Undagi «Serquyosh», «hur o'lka», «elga 
baxt, najot» kabi soʻz va iboralarning ma'nosini qanday 
tushunasiz? 

4. «O'zbekiston — kelajagi buyuk davlat» deganda nimalarni 
tushunasiz? 

5. Mustaqillik o'zbek xalqiga qanday erkinliklar berdi? 

SERQUYOSH OʻLKA 


Do'stlar, mening yurtimni 
O'zbekiston deydilar, 
Dongʻi tutgan dunyoni 
Bog'ʻ-u boʻston deydilar. 


Osmoni keng, beg'ubor, 
Shifobaxshdir havosi, 
Dimog'ʻlarni chogʻ etar 
Uning shodon navosi... 


Bog'larida mevalar 
Sharbat boʻlib pishadi, 
Uzum, olma, behilar 
Yoʻlingizga tushadi... 


Shunga ko'ra deydilar: 
Serquyosh O'zbekiston, 
Baxtiyor bu zamonda 
Yashnagan bog'ʻ-u boʻston. 


1. She'rni ifodali oʻqing. 

2. Vatanimiz nomi nima deb 
ataladi? 

3. She'rdagi «serquyosh 
o'lka» iborasini qanday 
so'zlar bilan almashtirish 
mum-kin? 

Namuna: Ona yurt, O'zbekiston, Vatan. 


Sh MARDLIK VA AQL YORUG'LIGI 


Miraziz A'zam 


Bir gapim bor, ukajon, 
Diqqat bilan quloq sol. 
Aytsam, o'gitga oʻxshar, 
Aytmasam lekin uvol. 


Bir oʻg'lonning shu gapi 
Ko'nglimga ogʻir tegdi: 
«O'g'il bolaga ilm 

Juda zarurmi? — deydi. 


— O'g'il bola pahlavon, 
Kuchga toʻla, zoʻr bo'lsin. 
Marddek tursin maydonda, 
Yuragida qoʻr bo'lsin». 

Bu gapi-ku yomonmas, 
Hamma mard bo'lsa qani! 
Bilimga oid gapi 

O'ʻylatib qoʻydi mani. 


Mardlik buzilib ketgay 
Miltiq chiqqan zamonda. 
Yuzta mardni bir nomard 
Otib tashlar maydonda. 


Miltiqni mardlik bilan 

O'ʻrganib boʻlmas lekin. 
Kitob varaqlash kerak 
Qunt bilan sekin-sekin. 


Aqlni faqat ilm 

Yorugʻ qilar, ukajon. 
Yorugʻ aql Vatanni 
Olg'a boshlar begumon. 


O'g'ilga mardlik kerak, 
Ilm ham kerak tayin. 
Ilmsiz mardning esa 
Holiga yig'lar maymun. 


1. Shoir mardlik haqida nima deydi? Qanday kishilarni mard 
o desa bo'ladi? 
2. Ilm aqlni boyitishi haqida she'rda nima deyilgan? 


XARITA 


Normurod Norqobil 


Matematikani demasa, Rasul 
boshqa fanlardan xiyla nochor 
oʻqirdi. Ayniqsa, rasm darsini 
jini suymasdi. Qizlar kashta 
tikkanday, allaqanday gullar-u 
jismlarning shaklini erinmay 
chizib o'tirishga sira toqati 
yoʻq edi. Shuning uchun ham 
sinf rahbari uni eng a'lochi 
oʻquvchilardan Samadga biriktirib 
qoʻygandi. Ammo u akasi uyda 
kezlardagina Samadning izmiga 
boʻysunar, ya'ni tinchgina darsini qilar, qolgan payt Samadni 
kurashga tortib, torgina darsxonaning changini chiqarardi. 
Shu bois, Samad har gal istar-istamas ostona hatlardi. 

Ammo bu safar u hovliqib kirib keldi. Qo'lidagi papkasini 
bir chetga uloqtirib, qoʻynidan toʻrt buklangan qogʻoz 
chiqardi. 

— Qara, nimani chizdim, — dedi hayajonlanib. — Qish- 
logʻ'imiz xaritasini... Manavi yerga chegarachilarni qoʻydim. 
Qalay, zoʻrmi? 

Samad bu xil ishlari bilan uni tez-tez qoyil qoldirib 
turardi. Oʻtgan gal rezina orqali harakatlanadigan qayiqcha 
yasab kelgandi. Dars bir yoqda qolib, ikkisi togʻoradagi 
suvda qayiqchani rosa oʻynashgan edi. Uning hovliqib 

kirishidan shunga oʻxshash nimadir kutgan Rasul, rasmni 
koʻrib, labini jiyirdi. 

— Shuning nimasiga hovliqasan, buncha? — dedi 
hayron boʻlib. — Oddiy rasmda. 

— Hali bizda hech kim qishlogʻimiz xaritasini chizmagan, 
— dedi Samad qizishib. — Buni birinchi boʻlib men 
chizdim. Sen yaxshilab qaragin, juda qiziq bu. Manavinisi 
oʻzimiz yozda choʻmiladigan koʻl, bunisi podayotoq... Katta 
koʻcha sal qiyshiq chiqibdi. Bunisi maktab, shifoxona... 
Lekin oʻzimizning hovlini juda oʻxshatib chizdim. 

Rasulga egri-bugri chiziqlar boʻylab borayotgan chega- 
rachilar, ulardan ham ko'ra iti koʻproq ma'qul bo'ldi. 

— Xuddi bizning Olaparga oʻxsharkan, — dedi rasmga 
barmoq nuqib. 

— Qanaqasiga sening iting bo'larkan? — dedi Samad. 
— Bizning Toʻrtkoʻz bu! Qaragin, manglayida ikkita xoli 
bor. 

Rasul ostonaga yaqin joyda xumday boshini oyoqlari 
ustiga qoʻyib yotgan itiga gʻamgin tikildi. Itining holi 
yoʻqligiga juda achindi. Lekin sir boy bermaslikka urinib, 
chegarachilarga imo qildi: 

— Unda manavilar kim? 

— QOldindagisi men, keyindagisi sen. Qishlog'ʻimizni 
qo'ʻriqlayapmiz. Qiziq bo'lsin deb chizdim-da. 


— Qishloqni nimadan qo'ʻriqlaymiz? — Rasul hayron 
bo'ldi. 

— Nimadan bo'lardi... — Samad javob topolmay, bir 
muddat chaynalib qoldi. — Nimadan boʻlardi, boʻrilardan- 


da. Oʻtgan qish qo'ʻylarimizni qiyratib ketishgani esingdan 
chiqdimi? 

— Unda buni chegarachi emas, qorovul deydilar. 

— Nima farqi bor, — Samad tumshayib, rasmga qo'l 
choʻzarkan, birdan yuzi yorishib ketdi. — Aytgancha, 
muallimimizning gapi. esingdami? U kishi, qishlogʻimizning 
o'zi bir vatan, kichik vatan, degandilar. Vatanni qorovul 
emas, chegarachi qo'riqlaydi. 

Bu gap dastlab oʻzining hayoliga kelmaganidan Rasul 
ichida oʻzidan qattiq ranjidi. Shunda u birdan ikkinchi 
chegarachiga nisbatan birinchisi xiyla durust chizilganini 
payqab qoldi. 

— Ikkinchisi emas, birinchisi men, — dedi u. 

— Yoʻq, birinchisi men. 

— Meni bukriga oʻxshatib qoʻyibsan-ku! 

— Hecham-da, — Samad qog'ozni buklab qoʻyniga 
soldi. — Oʻzing chizolmaysan, chizganni koʻrolmaysan. 

Bu gap Rasulga ayilday botdi. 

— Chizolmaymanmi? 

— Chizolmaysan! — dedi Samad tap tortmay. — Bu 
senga shunchaki rasm emas, xarita. Xarita chizish uchun 
kalla kerak. Hammaning ham qoʻlidan kelavermaydi bu. 

— Chizolmaymanmi? 

— Yoʻq chizolmaysan! 

Ularning tortishuvi Samadning arazlab ketishi bilan 
yakunlandi. 


1. Samad qishlogʻining xaritasida nimalarni tasvirladi? 
2. Bolalar nima ustida tortishib qolishdi? 


I 
Samadning gapi turib-turib Rasulga juda alam qildi. 
«Sen chizgan narsani men chizolmaymanmi, — dedi ichida, 


— hali shunday bir zo'r 
xarita chizayki, hayratdan 
og'zing ochilib qolsin». 
U qishlogʻi va uning 
atrofidagi dala-dashtlarni 
xayolan koʻz oʻngida 
gavdalantirib, stolga 
oʻtirdi. Ammo chizgani 
oʻziga yoqmadi, ikkinchi, 
uchinchisi ham ma'qul 
kelmadi. Samadning 
rasmida chegara nuqtali 
chiziqlar bilan chizilgan 
boʻlib, ayni shu nuqtalar 
suratni juda bezab turar- 
di. Boz ustiga, shuncha 
harakat qilsa-da, nuqtalar bir xil chiqmas — biri katta, biri 
kichik, Samadniki esa xuddi qolipdan chiqqan g'ʻishtdek 
bir tekis edi. Bu sirning tagiga yetolmay, Rasulning juda 
boshi qotdi. Bir xayoli, chizmani yigʻishtirib otmoqchi ham 
boʻldi-yu, Samadning gapini eslab, tagʻin fikridan qaytdi. U 
yerga mukka tushib, qogʻoz yuziga dastlabki chiziqni tortdi. 
Tortdi-yu, quvonchidan qichqirib yubordi. Chiziq qogʻoz 
yuziga nuqta-nuqta boʻlib tushgandi. 

— Buni qara, buni qara! — dedi u oʻrnidan sakrab 
turarkan, qogʻozni akasiga ko'rsatib. 

Akasi kitobdan boshini koʻtarib, qog'oz yuziga loqayd 
tikildi. 

— Nima edi? — dedi so'ng quvonch sababini tushunmay. 

— Qaragin, nuqta-nuqta... 

— Nima boʻpti, gilamga qoʻyib chizganingdan keyin 
nuqta-nuqta bo'ladi-da. 

Oʻzi uchun zoʻr kashfiyot boʻlib tuyulgan ishning akasi 
tomonidan tez va osongina ilg'anishi Rasulni ham hayratga 
soldi, ham uyaltirdi. 

Rasul goh qoʻlidagi qog'ozga, goh yerdagi qoqma 
gilamga hayron boqib turarkan, birdan diqqatini stol ustida 
yotgan xarita tortdi. Xarita qizg'ish va sarg'ish rangda 
boʻlib, har yer-har yeriga koʻhna yodgorliklarning jimitdek 
tasviri tushirilgan va yoniga shahar nomlari qayd etilgandi. 
Bu xarita oldida Samadning chizgani juda gʻarib edi. 
«Bunaqasini Samad ham chizolmaydi, — deb oʻyladi u, 
xaritaga havas bilan boqarkan. — Lekin men chizsam rosa 
qoyil ish bo'lardi-da, alamdan Samadning yuragi yorilib 
o'lardi...» 

Dastlab ish juda yengil koʻchdi. Rasul choʻl va daryolar 
tasvirini osongina tushirdi-yu, lekin shaharlarga kelganda 
biroz oʻylanib qoldi. Negadir xaritadagi tasvirni aynan 
koʻchirgisi kelmadi. Koʻhna yodgorliklarning jimitdek tasviri 
uni qanoatlantirmadi. Akasining kitobini titkilab, undan Shohi 
Zindani topdi-da, iloji boricha oʻxshatishga harakat qildi. 
Keyin yoniga «Samarqand» soʻzini bitdi. Buxoroda ikkita 
osmono'par minora bilan qanoatlandi. «Xiva» degan joyga 
Shohi Zindaga oʻxshash yodgorliklarning rasmini ishladi. 
Keyin umrida koʻrmagan Toshkentni oʻzicha tasavvur qilib, 
koʻp qavatli binoning rasmini chizdi-da, yoniga avtobusni 
tirkab qoʻydi. Soʻng xaritada faqat nomi bitilgan boshqa 
shaharlarga ham shunga oʻxshash suratlar ishlab chiqdi. 
Qog'oz yuzi toʻlgan sayin, battar zavqi oshib choʻl degan 
joyga qoʻyning suratini ishladi. Jonivor qoʻydan koʻra koʻproq 

itga oʻxshab qolganiga ham e'tibor bermadi. Lekin paxta 
suratini juda chiroyli tushirdi. «Togʻli zona» degan bo'ʻlimga 
togʻning suratini chizib, oppoq bulutlar ustiga nur sochib 
turgan oftobni qo'ndirdi. Lekin eng qizigʻi, surat bitgani 
sayin, u Samadni ham, unga nisbatan boʻlgan alamini ham 
unuta bordi. Qilayotgan ishi uni oʻziga qattiq mahliyo qilib 
qoʻygan edi. Xaritani koʻrgan akasi hayratlandi. 

— O'ʻ-oʻ, zoʻrsan-ku! 

— Nomini nima deb qoʻyamiz, nomini? — dedi Rasul 
maqtovga zig'ircha e'tibor bermay. 

Akasi oʻylab oʻyiga yetguncha nomni oʻzi topdi va qo'li- 
dagi qalami bilan xarita tagiga «Oʻzbekiston» soʻzini bitdi. 

Papkasini unutib qoldirgan Samad qaytib kirganida u 
xaritaga mahliyo termulib turardi. 


1. Rasul xaritada Samarqand, Buxoro, Xiva shaharlarini 
nima uchun ko'hna yodgorliklar misolida tasvirladi? 

2. Siz O'zbekistonning qaysi davlatlar bilan chegaradosh 
ekanini bilasizmi? 


7 bo'limdagi qaysi she'rga mos keladi? 
ra 2. Vatanni sevgan oʻquvchi uni qanday ardoqlashi, qanday 
ishlarni bajarishi kerak? 
3. O'zbekiston qachon mustaqillikka erishdi? Uning oʻtmishi 
haqida nimalarni bilasiz? 
4. Respublikamizning mashhur kishilaridan kimlarni bilasiz? 
O'zingiz kelajakda kim bo'lmoqchisiz? 


IGI 1. «Bulbul chamanin sevar, odam — vatanin» maqoli 
Ya 


SAXOVATLI FASL 


Ona diyorimizga oltin kuz oʻzining barakali sepini yoydi. 
Salqin kechalar, ertalab maysa-koʻkatlar, dov-daraxtlar 
barglarini bezaydigan shudringlar kuz kelganidan darak 
bermoqda. 

Kuzning birinchi oyi mevalar, sab- 
zavot mahsulotlari, qovun-tarvuzlar 
serob bo'lishi bilan dillarga quvonch 
baxsh etadi. Noklar, shaftolilar, olma- 
lar gʻarq pishadi, uzum va anor ham 
dasturxonni bezaydi. 

Ertalab va quyosh botayotgan paytlarda chug'urchiqlar 
galasi ko'zga koʻrinib qoladi. Ular hali diyorimizdan uchib 
ketishgani yoʻq. Sentabr oxiriga borib chug'urchiqlar biz 
bilan xayrlashib, oʻzlari uchun qadrdon boʻlib qolgan 
joylarga parvoz qilishadi. 

Issiqsevar qaldirgʻochlar, uzunqanotlar, koʻkqarg'ʻalar 
birinchi boʻlib uchib ketishadi. 

Sentabrda tuyoqli jonivorlarning ham hayoti sezilarli 
oʻzgaradi. Ular koʻk o'tlar bilan birga, don ozuqasi, 
mevalarni ham ishtaha bilan yeyishadi. Bu ularning qishga 
koʻp kuch toʻplab olishiga imkon beradi. 

Bu davrda paxta dalalari ham oʻziga xos manzara 
kasb etadi. Quyosh ufqdan bosh ko'ʻtarishi bilan uning 
zarrin nurlari g'o'za qator oralariga tushib, barglaridagi 
shudringlar rango-rang boʻlib tovlanadi. Quyosh nuri 
tushgan barglar, kech ochilgan gullar, loʻppi-lo“ppi paxtalar 
koʻzni qamashtiradi. 

M 1. Kuz faslida tabiatda qanday oʻzgarishlar roʻy beradi? 

g) 2. Kuzda qaysi qushlar boshqa o'lkalarga uchib ketadi? 

3. Kuzda jonivorlar hayotida roʻy beradigan o'zgarishlar 
to'g'risida nimalarni bilasiz? 

4. Dehqonlarning kuzdagi yumushlari haqida gapiring. 


Sh KUZ 


G'ʻir-g'ir shamol yeladi, 
Buni hamma biladi. 
NG O'ʻgiradi yelga yuz: No 
— Marhamat! Kel, oltin kuz! 
Maktab borar qiz-oʻg£il, 
Qoʻlda kitob hamda gul. x 


Oltin oqar daladan, 


Shukur Sa'dulla 


n Qoʻrqib qishning aftidan. 
Sarg'ayadi ko'katlar, 
: Barg toʻkadi daraxtlar. 


ya Hosil yig'ib olinar, Hb m 


Qishga zamin solinar. 


Tong yorishgan palladan. Fi 
Quyosh tushar taftidan, 


I 1. She'rda kuz tabiatidagi qanday belgilar tilga olingan? 
7 2. «Quyosh tushar taftidan» deganda nimani tushunasiz? 


QOVUN SAYLI 


Shukur Sa'dulla 


I 

Togʻam har safar: 

— Qovun poliziga boringlar, handalak soʻyib beraman! 
— derdi. Gohida kichik, hidli handalakchalar olib kelardi. 
Biram hidi yaxshi bo'lardiki, kun boʻyi qoʻynimizga solib, 
hidlab yurardik. Koptokka oʻxshash bejirim, sertoʻr edi. 

Bir kuni u mashinada keldi-da: 

— Bo'linglar, qovun polizga boramiz! — dedi. 

Men, Hasan, Husan, Fotima, Zuhralar mashinaga chiqib 
oldik. Paxtazorlarni yoqalab oʻtib, choʻlga n shunday 
choʻlga chiqishimiz bilan qovun 
poliziga kirdik. Biram katta dalaki, u. 
yogʻini koʻrib boʻlmaydi. Uzun-uzun z7 
pushtalarda katta-katta olachipor 
tarvuzlar dumalab yotibdi. Koʻm-koʻk 
palaklar ichida sargʻayib qovunlar 

koʻrinadi. Biram koʻpki! 


Poliz oralab bejirim chaylaga kirdik. Ichi salqin ekan. 
Togʻam dasturxon yozdilar. Hasan choydishga oʻt yoqqani 
oʻchoq boshiga chiqdi. 


Chaylada yangi uzil- 
gan umbirvoqi, koʻkala- 
pish, doniyor qovunlar, 
qo'zivoy tarvuzlar duma- 
lab yotibdi. 

Tog'am qovunlarni 
chertib ko'ʻrdi-da, sarasini 
tanlab soʻydi. Birpasda 
katta «kosa» qilib, oldi- 

: mizga qo'ydi. 
Bir karjini olib og'zimga solsam bormi — shundoqqina 
eridi-ketdi, biram shirin ekanki, tilni yoray deydi. Bir 
kosasini paqqos tushirdim-da, bir burda non bilan shirin- 
sharbat suvini qirib ichdim. 

Kech boʻldi. Oy chiqdi. Choʻl osmonini tomosha qilib 
yotdik. 

— Quloq solinglar! — dedi togʻam. 

«Chirt-chirt» etdi allaqanday ovoz. Boʻy choʻzib qaradim, 
birov qovunlarni uzayotganga oʻxshadi... 

— Qovunlar dum beryapti, — dedi tog'am turib. Keyin 
dum bergan qovunlarni ko'tarib chiqdi. 

Bora-bora tun salqini tushdi. Chirillagan ovoz polizni 
tutdi. 

— Ertaga qovun uzamiz, yordamlashasizlar! — dedi 
tog'am. Qachon tong otar ekan, deb osmonga tikilib 
yotdik... 

— Qani, tura qolinglar, choy sovib qoldi, — dedi to- 
g'am. 

Koʻzimizni ochsak, tong otib qolibdi. Tog'am choy-non 
qoʻyibdi. Tez yuvindig-u choy ichdik, non yedik. 
— Qani, azamatlar, qovunlarni yigʻinglar! — dedi to- 


gʻam. 


1. Bolalar polizga nima uchun borishdi? 
2. Ular polizda qanday qovun-tarvuzlarni ko'rishdi? 
3. Qovun polizida qanday voqealar yuz berdi? 


II 

Bir vaqt yoʻlni changitib, qatoriga uch mashina keldi. 
Ularda ancha amakilar bor ekan. 

— Hosilga baraka! — deb qichqirishdi ular bizlarni 
koʻrib. Keyin yaqin kelib, hayron qolishdi. Yengimni shi- 
marib — men, paykalda Hasan, Husan, uchalamiz zaptiga 
olib, atayin katta-katta qovunlarni inqillab polizdan koʻtarib 
chiqdik. 

— E-ha, qaysi ilg'orlar desam, azamat bolalarimiz ekan- 
ku, hormanglar! — dedi kelganlarning eng kattasi. 

— Bor bo'linglar! — dedik. 

Qarasak, rais bobo. O'zini katta olmay, kelib qoʻlimizni 
siqib koʻrishdi. 

— Qovun sayliga keldik. Qani, mehmon qilinglar! — 
dedi u. 

— O'zingiz tanlang, rais bobo! Qovun saylida har kim 
oʻzi tanlab yeydi, — dedim tog'amdan eshitgan gapni 
takrorlab. 

Rais va sheriklari ma'noli kuldi: 

— Xo'p-xo'p. Ma'qul gap. Qani, yigitlar, qovun tanlang! 

Rais va sheriklari bittadan sertoʻr, ogʻir qovun tanlab, 
chaylaga kirishdi. Yonlaridan pichoq olib, qovunlarni birma- 
bir soʻyib yeya boshlashdi. 


— Mening qovunim shirin, — dedi rais. 

— Garov o'ynaymiz, — dedi Ali polvon bir tilim qovunni 
bir tishlashda simirib yeb. 

Rais unga bir tilim qovun tutdi. 

— Xo'sh, qalay ekan, — dedi rais uning qovunini 
tatigan Ali polvonga. 

— Meniki shirin, — dedi Ali polvon. 

— Tushingizni suvga ayting. — dedi rais oʻzining 
qovunini maqtab. 

— Qovun emas, asal-ku bu! 

Boshqalar qoʻshilib, bahs qizib ketdi. 

— Qani, bolam, beri kel, — dedi rais, — tatib koʻr-chi, 
kimniki shirin ekan. Sen nima desang shu! 

Hasan tatib koʻrdi, Husan tatib koʻrdi, men tatib koʻrdim: 

— Ikkovingizniki ham bir-biridan qolishmaydi. 

— Ah, — dedi rais tizzasiga urib va qah-qah urib kulib 
yubordi. — Obbo sizlar-ey... 

Raisga qoʻshilib boshqalar ham kulishdi, maqtashdi. 

— Hoy, toshkentlik bola, bizda qolaqol, shu polizga 
seni katta qilib qo'yaman! — dedi rais hazillashib. 

— Katta boʻlay. Sizning oʻrningizni olaman! — deb men 
ham hazillashdim. 

Hamma qotib-qotib kuldi. 

— Obbo azamatlar-ey... Xoʻp, xoʻp. Biz qarib qolyapmiz. 
Tezroq ulgʻay, jiyan, — dedi rais. Keyin ilova qildi: — Qani, 
qovunlarni ortinglar! 

Qovun-tarvuzlarni mashinalarga ortdik. 


1. Mehmonlar qovunlarning ta'mini qanday aniqladi? 
2. Hikoya nima uchun «Qovun sayli» deb nomlangan? 

3. Qovun sayli qachon bo'ladi? Qovunlarning qanday 


turlarini bilasiz? 


DEHQON 


Sulaymon Rahmon 
Dehqon desam, koʻz oʻngimda 
Jonlanadi saxiy inson. 
Dehqon desam, koʻz oʻngimda 
Yashnab turar bog'ʻ-u boʻston. 


Jonlanadi, dehqon desam, 
Sahrolarda kulgan bahor. 
Koʻz oʻngimda: saxiy g'oʻzam, 
Savat-savat olma-anor. 


Dehqon desam, koʻz oʻngimda 

Namoyondir yoz quyoshi. 

Unga ixlos koʻp koʻnglimda 

Dehqon — goʻyo Yer naqqoshi! 
1. Shoir dehqonni qanday so'zlar bilan ulugʻlaydi? 


2. U dehqonni nima uchun yer naqqoshi deb ataydi? 
3. She'rni yod oling. 


, 1. Kuzni nima uchun «oltin fasl» deb ataymiz? 
g 2. Kuz faslida tabiatda bo'ladigan oʻzgarishlarni ayting. 
fusgasoh 3. Kuzda hayvonlar, qushlar hayotida qanday o'zgarishlar 


roʻy beradi? 


4. Yurtimiz kuzining oziga xosligi, toʻkin-sochinligi haqida 


«barg», «dehqon», «bog'bon», «meva», «poliz», «uzum», 
«olma», «jiyda» so'zlari ishtirokida «O'lkamizda kuz» 
mavzusida ogʻzaki hikoya tuzing. 

SALOMLASHISH ODOBI 
Husayn Voiz Koshifiy 


Salom — salomatlik ma'nosini ifodalaydi. Agar sendan 
necha mavridda salomlashish kerak, deb so'rasalar, yetti 
holatda, deb javob bergin. Avvalo: yor-u doʻstlarni, aka- 
ukalarni koʻrganda salomlashish kerak. Ikkinchi: jamoat 
joylariga borganingda salom berishing lozim. Uchinchi: 
biror xonadonga borsang, u yerga salom berib kirgin. 
Toʻrtinchi: bir yerda jam boʻlib o'tirgan kishilar davrasiga 
kirsang, salomlashgin. Kishilar huzuridan turayotganingda 
ham salomlashishni unutma, uni vidolashish (xayr-u xoʻsh) 
salomi deyiladi. Oltinchi: maqbaraga, qabristonga borsang, 
salom ber. Yettinchi: oʻz xonadoningga kirganingda ham 
oila a'zolaringga salom berishni kanda qilma. 

Hammomda salom berilmaydi. 
Qazoyi hojatdagi kishilarga, baland 
ovoz bilan qiroat qilayotgan odam- 
larga salom bermaydilar. Otliq 
piyodaga, turgan odam o'tirganlarga 
salom berishi lozim. 

Kichiklar kattalarga, yolgʻiz odam 
jamoat boʻlib turganlarga salom 
beradi. Salom berayotgan kishi 
ochiq chehrali boʻlishi darkor. Imo- 
ishora bilan emas, ovoz chiqarib 
salomlashish kerak. 


- 


, 1. Salom so'zi qanday ma'noni bildiradi? 
g) 2. Qaysi holatlarda salomlashish kerak? 
i 3. Qanday holatlarda salom berilmaydi? 


ODAMDAN NIMA QOLADI? 
Yusuf Xos Hojib 


Qo'ling el aro uzun boʻlsa, sen oʻz fe'l-atvoringni ezgu 
tut. Yigitlik mangu emas, u juda tez kechadi. Tiriklik chirogʻi 
ham koʻz ochib-yumguncha oʻchadi. Hayot tushdek bir 
gap. U yashindek tez kechadi. Tiriklikda jami ezguliklarni 
yig'moq kerak. Ular keyinchalik yegulik va kiygulik boʻladi. 
Kishilarning ezgusi bu haqda shunday deydi: 

— Bu nafas oluvchi, ya'ni tirik jon, oxir-oqibatda oʻladi. 
Axir olamda tugʻilgan odamzodning biri ozroq, boshqa 


biri koʻproq yashaydi, soʻng baribir vafot etadi. Lekin 
podshoning ham, oddiy odamning ham vafotidan keyin 
qoladigan narsasi — nomi bor. 

Ezgularning nomi buyuk boʻladi, yomonlar nasibi esa 
qarg'ish va soʻkishdan boshqa narsa boʻlmaydi. Bunga 
tarixdan quyidagi hodisa juda yaxshi misoldir: 

Nedan boʻldi Zahhok soʻkishga duchor, 
Faridunga nechun omad sazovor? 

Biri ezgu erdi — oldi u duo, 

Esiz boʻlgani-chi, soʻkish beado. 

Ana endi oʻzing aytgin-chi, sening tabiatingga ezgulik 
mosmi yoxud yomonlik? Sen oʻz sha'ningga maqtov istay- 
sanmi, yoki soʻkish-qarg'ʻishmi? 

Tilaging qanaqa bo'lsa, shundan kelib chiqib oʻzing 
birini tanlab ol. Keyin o'kinib yurma. 


Shunga o'ʻ'xshatibdi sinagan odam, 
Sinagan odamga ayondir olam. 
Yaxshi nom oladi, koʻr, ezgu kishi, 
Yomonlar nasibi — el-yurt qarg'ishi. 
Tajribalarda juda koʻp marta tasdiqlangan shunday 
hikmat bor: yomonlarning omadi hech qachon kelmaydi, 
ularning ishi har vaqt orqaga ketadi: 
Yomonlik goʻyo oʻt, yondirar, yoqar, 
O'tishga kechig yo'q: u soy tez oqar. 
1. Insonni vafotidan keyin qanday esga oladilar? 
2. Zahhok nima uchun so'kishga duchor boʻlgan? 


3. Faridunni duo qilishlarining sababi nimada? 
4. «Yaxshi nom oladi, ko'r, ezgu kishi, 


Yomonlar nasibi — el-yurt qarg'ishi» 
misralarining mazmunini aytib bering. 
Ke. 

Agar oʻtmishdagi ajdodlarga nazar solguday boʻlsang, 
bir holatni kuzatasan: oddiy odam ham, katta martabadagi 
kishilar ham bilimli va dono boʻlsa, ular el-yurt taqdirini 
o'ylashgan. Bugun ham ezgu deb atalgan har qanday odam 
ezgularga bosh boʻladi. Boshliq bilimli va 
dono bo'lsa, atrofiga oʻziga o'xshaganlarni 
yig'adi. Bu xil boshliq elini boyitadi. Bilimli 
va dono boshliq saxiy degan nom oladi. 
Saxiy o'lsa ham, nomi tirik qolaveradi. 

Jahonda bilimdan ulugʻ, bilimdan aziz 
nima bor? Bilimsiz desalar, bu inson 
uchun haqoratdir. 

Nima der, eshitgin, bilimli kishi, 
Jahonni koʻp koʻrib, oqargan boshi: 

Bilimsizga toʻrdan oʻrin boʻlsa, koʻr,— 

Bu toʻr poygak bo'ldi, poygak esa to'r. 

Ammo donoga quyidan, poygakdan oʻrin tegsa, oʻsha 
poygak to'rdan ham baland sanaladi. Donoga ko'rsatiladigan 
bunday izzat-ikrom, hurmatning sababi, hech shubhasiz, 
bilimdir. 

Bilimsiz kishi yilqi — hayvon bilan teng. Bilimsizni aql- 
idrok egalari koʻzi koʻr odamga qiyoslashadi. Ey oʻgʻlon, 
bilimdan ulush olgin! 

Kishi soʻzni tili bilan soʻzlaydi. So'zlari yaxshi boʻlsa, 
uning yuzi suv oladi, ya'ni obro“ qozonadi, e'tibor topadi. 


1. Shoir dono va bilimli kishilar toʻgʻrisida nimalar deydi? 
2. Bilimsiz kishilar nima uchun hayvonga, koʻzi ko'r odamga 


oʻxshatiladi? 
«ri 


3. Prezidentimiz xalqimizning ezgu fazilat va intilishlar sohibi 


ekanligiga bu qadar ahamiyat berishining sababini ayting. 


Ezgu fazilat va intilishlar xalqimizning qon-qoni 


va suyak-suyagiga singib ketgan. 


HAR KIM EKKANIN OʻRAR 


Munavvarqori Abdurashidxonov 


Bir kishining otasi 

Koʻp yashamish, qartaymish. 
Soch-soqoli oqarmish, 
Bellari kuchdan qolmish. 


Non yeganda lablari 
Burni bilan soʻzlashur. 
Choy ichganda qo'llari 
Qaltirashib, titrashur. 


Beli ikki bukilgan 
Yuray desa yurolmas. 
Bir oʻtirsa oʻrnidan 
Koʻtarmasang, turolmas. 


Oʻgʻil, kelin, nevara 
Zerikdilar bu holdan. 
Qutulmoqchi bo'ldilar 
Bir ish qilib u choldan. 


Kirib bir xilvat uyga 
So'ʻzlashdilar uchovlon. 


Oʻgʻil bilan nevara 
Qildi oʻz fikrin bayon... 


Kelin dedi: «Sizlarning 
Toʻgʻri emas oʻyingiz, 
Eng yaxshisi sahroga 
Olib chiqib qo'yingiz. 


Birov koʻmar o'ligin, 
Koʻrmas bizning koʻzimiz. 
Mashaqqatsiz bu gʻamdan 
Qutulgaymiz oʻzimiz»... 


Oʻgʻil bilan nevara 
Kun kech bo'lgach, turdilar. 
Ko'ʻtardilar u cholni 
Sahro sari yurdilar. 


Bir oʻringa yetganda 
So'zga kirdi asta chol. 
Dedi: «O'g'lim, so'zimga 
Birozgina quloq sol. 


Men otamni bir zamon 
Bu o'ringa keltirib, 
Tashlab ketgan chogʻimda 
Qolgan edi termulib. 


Navbat keldi oʻzimga, 

Sen ham meni keltirding. 
Men otamga ne qilsam, 
Endi menga sen qilding. 


Menga yarar shul o'rin, 
Bir kun senga ham yarar. 
El aro bor bir matal: 
«Har kim ekkanin o'rar». 


1. Oʻgʻil bilan nevara nima uchun otalarini sahroga chiqarib 
tashlamoqchi bo'lishdi? 

2. Chol farzandiga oʻz qilmishi to'g'risida nimalar dedi? 

3. «Har kim ekkanin oʻrar» maqolini qanday tushunasiz? 


Ki Ba,  CHAQIMCHIGA «MUKOFOT» 


Qadim zamonda hokimlardan biri ovga chiqdi. Hokim va 
u bilan birga ovga chiqqanlar bir yerga kelib toʻxtadilar. 
Hamma biror ish bilan mashgʻul boʻldi. Hokim oʻz 
jilovdori — otboqarini yoniga chaqirib: 

— Sen bilan birga otda chopishni koʻp vaqtdan 
beri orzu qilaman, kimning oti chopqir ekanini bilishni 
istayman, — dedi. 

Otboqar qabul qildi, otiga minib chopdi, hokim uning 
ketidan quvladi. Shikor joyidan ancha uzoqqa ketdilar. 
Hokim otini toʻxtatib, otboqarga ham toʻxtashga buyruq 
berdi, uni yoniga oʻtqazib: 

— Ey jilovdor, koʻnglimga kelgan bir fikrni aytmoqchi 
boʻlib, sen bilan birga bu xoli yergacha ot choptirib 
keldim. Hammadan koʻra senga ishonganim uchun sirimni 
faqat senga bayon qilaman, ehtiyot boʻl, hech kim 
sezmasin, — dedi. 


Otboqar ta'zim qilib: 

— Modomiki, siz menga ishongan ekansiz, siringizni 
hech kimga oshkor qilmayman, hech kim voqif boʻlmaydi, 
— deb hokimga va'da berdi. 

Hokim otboqarning soʻzidan xursand bo'lib, koʻnglidagi 
sirini unga aytdi: 

— Ukamning shu kunlarda qilgan harakatidan shubhaga 
tushib qoldim, meni oʻldirmoqchi boʻlsa kerak. Shuning 
uchun men ukamni yoʻq qilmoqchiman. Sen yonimdan 
uzoqqa ketmay, meni asrab yur! 

Otboqar hokimning sirini saqlashga, oʻzini asrashga va'da 
berib, qasam ichdi. Hokim ovdan qaytib, oʻz saroyiga kirishi 
bilanoq otboqar bevafolik qilib, 
xiyonat koʻchasiga qadam 
qoʻydi. Fursat topib, hokimning 
ukasiga eshitganlarini bayon 
qildi. Hokimning ukasi bu cha- 
qimchi otboqardan xursand 
boʻlib, unga inoyat va va'dalar 
qildi. 

" Hokimning ukasi yaxshi 
“tadbir bilan oʻzini asrar edi. 
Oradan koʻp vaqt o'tmay, 
hokim vafot etdi. Uning o'ʻr- 
niga ukasi hokim boʻlib, 
darrov chaqimchi otboqarni 
) dorga osishga buyruq berdi. 
v N Chaqimchi otboqar o'zining 
X7 qilgan xizmatini soʻzlab, koʻp 


Ke. 


I zor-u tazarru qilsa ham, yangi hokim qabul qilmay: 

NI — Sirni fosh qilishdan, chaqimchilikdan yomonroq 
W gunoh yoʻqdir. Akam senga ishonib sirini aytdi, sen xiyonat 
I qilib, sirini fosh qilding, menga kelib chaqding. Akamga 
« vafo qilmagan odam menga vafo qilarmidi? Ana endi 
n chaqimchiligingning jazosini tort, — deb dorga ostirdi. 

1. Hokim otboqardan nimani iltimos qildi? 


2. Hokimning ukasi nima uchun otboqarni dorga ostirdi? 
3. U aybdorga chaqimchilik toʻgʻrisida nimalar dedi? 


IKKI SAXIY 
Murod Xidir 


I 

I Qadim zamonda bir saxiy gʻoyat hotamligi bilan dovrugʻ 
o solgan edi. U ekin ekkan, mol boqqan, xullas, tun-u kun 
o ter to'kkan. Saxiy hamqishloqlariga har kuni nimanidir 
W orttirib, nimanidar ulashgan. Xotini ham, farzandlari ham 
W saxiyning ana shu xayrli ishiga allaqachon ko'nikib 
Ni qolishgan va saxiy bilan yonma-yon turib mehnat qilishga 
i bel bog'lagan edilar. 

a Saxiyning kuni obi yovgʻonga qolib, tishining kirini 
Ni so'rgan kezlarda ham u oʻz ahdidan tushmadi. Yoʻgʻon 
W cho'zilib, ingichka uziladigan qahatchilik yillarida ham 
iW uyining bo'sag'asiga najot istab kelgan muhtojlarning qo'lini 
i bo'sh qaytarmadi. 

I Shu orada qishloqning yana bir odami hammaga 
W saxovat eshigini lang ochib yubordi. Birinchi saxiyga 
! taassub qilib, u bor budini bir boshdan ulashaverdi. Uy 


jihozlaridan qolgan eng soʻnggi boʻyrasini ham ayamadi. 
Endi odamlar biror nimaning ilinjida koʻproq unikiga yopirilib 
keladigan bo'ldilar. 

Hamma hayron, 
hamma Iol edi. Kim 
chin saxiy? Axir ular 
hotamlikda bir-biridan 
o'zib borayotir-ku! 
Shuni ajrim qilib bera 
oladigan dono bormi 
olamda?!.. Bor edi... Ha, 
har qanday jumboqni '- 
tafakkur koʻzi bilan yechadigan birdan-bir donishmand 
chol xuddi shu qishloqda yashar edi. U naq yuz qovun 
pishigʻ“ini koʻrgan boʻlsa-da, hamon hushyor va ziyrak, 
serfahm va zukko edi. Boshi qotgan bir guruh odam 
oʻsha donishmandnikiga ravona boʻldi. Qalin bir kitobni 
mukka tushib mutolaa qilayotgan chol qoshiga kelib, ular 
muddaosini aytishdi: 

— Buvajon, har ikki saxiy haqida eshitgansiz, albatta. 
Shu kunlarda birinchi saxiynikiga keluvchilar ancha 
siyraklashib qoldi. Ikkinchi saxiy ham hech kimdan hech 
nimani ayamayapti. Odamlarga sug'urib beradigan faqat 
oʻttiz ikki tishi qoldi, xolos. Agar gal kelsa, oʻsha tishlari- 
ning ham bahridan oʻtishi hech gap emas. Ayting, buvajon, 
kim chin saxiy? Qaysi biri? 

Kitobni yonboshiga olib qoʻygan nuroniy chol biroz sukut 
saqladi. 


1. Odamlar nima to'g'risida tortishib qolishdi? 
Y 2. Sizningcha qanday odamni saxiy deyish mumkin? 


II 
Soʻngra huzuriga kelganlarning oʻzini savolga tutdi: 
— Aytinglar-chi, birinchi saxiy hojatmandni kuzatayot- 
ganda, unga nima deb soʻz qotadi? 


— Hech nima demaydi, buvajon, — deyishdi ular 
baravariga. 

— Barakalla! — dedi chol. — Ikkinchi saxiy-chi? 

— Olqish ustiga olqish yogʻilayotganda, — dedi ulardan 


biri, — ikkinchi saxiy: 
«Men buni savob yo'lida 
qilyapman», deb qo'yadi 
xolos. 

— Xo'sh, xo'sh! — chol 
jonlanib. — Yana-chi? 

— Yana, yana, — dedi J 
ulardan boshqa biri boshini 
qashib, — hojatmandlar minnatdorchilik izhor etishayotganda, 
ikkinchi saxiy: «Meni duo qilsanglar bas», deydi, vassalom. 

Cholning serajin yuziga tabassum yugurdi. 

— Masala ravshan, o'g'illarim, — dedi chol va boʻlak 
hech nima aytmay jimib qoldi... 

— Yoʻq, yoʻq, buvajon, muammoni oxirigacha yechib 
berasiz, kim saxiyligini ajrim qilasiz. 

— Bu yogʻini o'zlaringga havola qilgandim, — dedi 
chol salmoqlab so'zlarkan. — Mayli, aytsam ayta qolay. 
Birinchi saxiy bergan narsasi evaziga hojatmanddan hech 
nima — savob ham, duo ham tama qilmaydi. Chunki 
birinchi saxiy: «Nuqul savobni koʻzlab qilingan xayrli ish 
tamagirlikka kiradi, duoni soʻrab olish esa tilanchilik bilan 
baravar», deb oʻylagan. 


Ikkinchi saxiyning tosh-u tarozisi bor. Tarozining bir 
pallasiga oʻzi ulashgan narsani, ikkinchi pallasiga savobdan 
qadoqlab olgan toshini qoʻyadi. Shu bilan orani ochiq 
qiladi. Lekin uning hojatmanddan undirgan, ya'ni soʻrab 
olgan duolari esa faqat foydaga qoladi. 

Xullasi kalom, har bir hojatmand ikkinchi saxiyning 
dargohidan bir hissa boylikni olib qaytadi, ikki hissa boylik- 
ni esa tashlab chiqadi. Shu tariqa ikkinchi saxiyning oʻzi 
hojatmandlaridan bir umr qarzdor boʻlib qolayotir, endi siz 
mendan: «Ikkinchi saxiy hojatmandlardan qarzini qachon 
uzadi», deb ham so'rarsiz? 

— Yo'q, yoʻq, buvajon, bas, yetar, sizga ming ofarin, 
buvajon! — deganlaricha ular donishmand huzuridan 
shodmon qaytdilar. 

Lekin donishmandning ikkinchi saxiy borasida aytgan 
soʻzlari butun qishloqqa chaqin chaqmoqday tez tarqaldi- 
yu, hojatmandlarning bari yana birinchi saxiynikiga yozilib 
keladigan bo'ldi. Koʻp oʻtmay, ikkinchi saxiy el nazaridan 
qoldi. 


. Donishmand ikkinchi saxiyning ishlarini nima uchun 
ma'qullamadi? 

. Birovga biron foydani ko'zlab yordam berish nima uchun 
tamagirlikka kiradi? 


Ruy 1. Inson odobi nimadan boshlanar ekan? 
a 2. Siz o'rtoqlaringiz bilan qanday salomlashasiz? O'zingizdan 
fasi kattalar bilan-chi? 
3. Yaxshi odamlar o'zlaridan qanday nom qoldiradilar? 
4. Bo'limdagi she'r va hikoyalar asosida «Inson odobi bilan» 
mavzusida insho yozing. Unda maqollardan misollar 
keltiring. 


QOʻSHIQLAR QANOTIDA 


Sh BOYCHECHAK 


Boychechagim boylandi, 
Qozon toʻla ayrondir. 
Ayroningdan bermasang, 
Qozon-tovogʻing vayrondir. 


Qattiq yerdan qatalab chiqqan boychechak, 
Yumshoq yerdan yumalab chiqqan boychechak. 


Boychechakni tutdilar, 
Tut yog'ochga osdilar. 
Qilich bilan chopdilar, 
Baxmal bilan yopdilar. 


Qattiq yerdan qatalab chiqqan boychechak, 
Yumshoq yerdan yumalab chiqqan boychechak. 


Boychechagim boylandi, 
Koʻchama-koʻcha aylandi. 
Boychechagim koʻk somsa, 
Cho'ʻntaklarga joylandi. 


Qattiq yerdan qatalab chiqqan boychechak, 
— Yumshoq yerdan yumalab chiqqan boychechak. 


: Qo'shiqni ifodali oʻqing. 


Sh OFTOB CHIQDI OLAMGA 


Oftob chiqdi olamga, 
Yugurib bordim xolamga: 
— Xola, xola, kulcha ber! 
Xolam dedi: — O'tin ter! 
Keyin yugurdim qirga, 
O'rtog'im bilan birga. 
Oʻtin terdik bir quchoq 
Bilmadik sira charchoq. 
Xolam-chi qordi xamir, 
Kulcha yopdi bir tandir. 
Bizga kulcha berdilar, 
Peshanamizdan o'ʻpdilar. 
Oftob chiqdi olamga-ye, 
Yugurib bordim xolamga-ye! 


Si She'rni yod oling. 

XOʻP HAYDA 


Xoʻp hayda-yo, xoʻp hayda, 
Qalqon qulogʻim hayda, 
Temir tuyogʻim hayda, 
Xirmonni qilgin mayda. 
Ostingda bosgan donni, 
Tuyogʻing qilsin mayda. 
Sen po'stidan judo qil, 
Somoni senga foyda. 


Chuv, hey jonivorim, hayda, 
Xirmonni qilgin mayda. 
Ishni tamom qilmasang, 
Joningga tinim qayda... 


Chuv, hey, jonivorim, hayda, 
Xirmonni qilgin mayda. 
Donni yigʻib olmasak, 
Bizlarga tinim qayda. 


. «Xo'p hayda» qo'shig'i qaysi paytda aytilgan? 
. Xirmon egasi otini qanday so'zlar bilan erkalatadi? 


. Ota-bobolarimiz nima sababli tabiatdagi oʻzgarishlarga 


bog'liq qoʻshiqlar yaratganlar? 


. «Xo'p hayda» qo'shigʻi hozir nima uchun ijro qilinmaydi? 
. O'zingiz yod olgan xalq qo'shiqlaridan ayting va 


mazmunini izohlang. 


Qadim zamonda bir dehqon o'tgan ekan. Davlat 
dehqonning hovlisida bir necha yil yashabdi. Uning 
sharofatidan dehqonning mol-u davlati juda koʻpayib ketibdi. 
Dehqon mollarining son-sanogʻini, yerlarining tanobini, 
oltinlarining hisobini bilmas ekan. 

Bir kuni Davlat dehqonning qoshiga kelib: 

— Bobo, dargohingizda koʻp yillar yurdim, mening 
sharofatim bilan mol-u davlatingiz haddan ziyoda bo'ldi. 
Endi menga xursandlik bilan javob bersangiz, boshqa 
birovnikiga borsam, — debdi. 

Dehqonning aqli shoshib, hushi boshidan uchibdi-yu: 

— Davlatjon, toʻgʻri aytasan, sendan koʻp bahramand 
boʻldim, beqiyos boylik orttirdim. Minnatdorman sendan. 
Lekin mendan nima yomonlik koʻrdingki, ketaman deyapsan? 
Oʻtinib so'rayman sendan, ketmagin, huzurimda qolgin. 

Sensiz ahvolim nima bo'ladi, 
a zinhor ketma! — deb yalinibdi. 

Davlat: 

— Bobo, sizdan yomonlik 
koʻrganim yoʻq. Siznikida koʻp 
turib qoldim. Boshqalarnikiga 
ham boray-da. Ijozat bermasangiz 
bo'lmaydi! — debdi. 

Dovdirab qolgan dehqon: 

— Davlatjon, bir kun sabr qil, 
men uydagilar bilan maslahatlashib olayin! — debdi. 

Davlat bir kun kutadigan boʻlibdi. Dehqon xotini, ikkala 
oʻgʻli, kelinlari-yu qizini chaqirib, yig'lab shunday debdi: 

— Endi holimiz xarob boʻladi. Boshimizga musibat 
tushdi. Mol-u dunyomizdan birpasda ayrilamiz. Davlat bizdan 
xafaga oʻxshaydi. Ketaman, deb oyoq tirayapti. Yalinib- 
yolvorganimgayam koʻnmayapti. Endi nima qilamiz? 

Hammalari dehqonga qo'shilib yig'lashibdi. Kichkina kelini 
yig'lamabdi ham, xafa ham boʻlmabdi-da: 

— Otajon, yig'lamang, qarigan chog'ingizda oʻzingizni 
qiynamang. Davlat ketaman degan boʻlsa, xushnudlik 
bilan javob bering, mayli ketsin! Buning uchun gʻam 
yemang, — debdi qaynotasiga. 

Kelinning gapini eshitib hamma hayron bo'libdi. 

— Kelinposhsha, nimaga bundoq deyapsiz? Davlat 
ketsa nima qilamiz? — debdi dehqon. 

— Ota, ilojimiz qancha? Davlat ketsa ketaversin. Siz 
oyim bilan duo qilib o'tirasiz. Biz hammamiz mehnat qilamiz. 
Ekin ekamiz, mol boqamiz, meva teramiz, hayotimiz yomon 
bo'lmaydi, — debdi kelin. 

Kelinning bu gaplari dehqonning koʻngliga taskin be- 
ribdi. Ertalab turib, hovliga chiqibdi. Davlat hali ham meh- 
monxonaning eshigi yonida dehqonni kutib turgan ekan. 

— Assalomu alaykum, bobo! Endi menga ruxsat 
berasizmi? — deb so'rabdi u. 

Dehqon xoʻrsinib qoʻyibdi-yu, gap boshlabdi: 

— Davlatjon, hammamiz maslahatlashib, senga ruxsat 
beradigan boʻldik. O'ʻgʻil-qizlarim, xotinim, kelinim: «Davlat 
ketadigan bo'lsa, mayli, javob bering, oʻzimiz bir yoqadan 
bosh chiqarib, ahil boʻlib mehnat qilamiz, mol-u davlat 
bo'lsa kelaveradi», dedilar. 

Davlat birpas ma'yuslanib turibdi-da, soʻng kulib: 

— Bobo, men soʻzimni qaytib oldim, hech qayerga 
ketmayman, shu yerda qolaman. Men xursand bo'lib, ahil 
yashaydigan xonadonni yaxshi koʻraman. Inoqlik qayerda 
boʻlsa, men ham oʻsha yerdaman! — debdi. 

Shunday qilib, Davlat dehqonning xonadonida umrbod 
qolgan ekan. 


1. Dehqonning oilasi qanday hayot kechirar edi? 
2. Nima uchun Davlat dehqonning uyidan ketishni xohlamadi? 
3. Ertak mazmunini oʻz so'zlaringiz bilan hikoya qiling. 


ILM AFZAL 


I 

Bir bor ekan, bir yoʻq ekan, o'tgan zamonda, Buxorodan 
uzoqda, Urganch choʻli tomonda bir qariya yashagan ekan. 
Chol, oʻzim omiligimcha qoldim, qani endi o'ʻg'ʻillarim oʻqib 
odam bo'lsa, deb orzu qilarkan. Boboning sakkiz oʻgʻli va 


bir qizi bor ekan. Qizi 
aqlli va sezgir ekan. Ota 
qiziga: 

— Xudo umringni uzoq 
qilsin, baxtimdan o'rgilayki, 
senday farzandim bor. 

Lekin akalaringdan kuy- 
) dim. Ularning mehnat qi- 
lishga boʻyni yor bermaydi, 

- 2—1 oʻqib, ilm olib, odam 
boʻlinglar desam, gapimga quloq solishmaydi. Shuncha 
molimiz, yerimiz bor, oʻqib nima qilamiz, deyishadi. Men qarib 
qoldim, bu dunyodan koʻz yumsam aAkalaringning holi nima 
kechadi? deb qoʻrqaman, qizim, — deb hasrat qilibdi. 

— Otajon, akalarimni yoningizga chaqiring. Keyin 
ulardan qilib yurgan ishlarini soʻrang. Qani, nima deb javob 
qiladilar, — debdi qizi. 

— Ey jonim qizim, ularning qilib yurgan ishini bilaman. 
Sakkiz akang cho'ntaklarini pulga toʻldirib, sakkizta chopqir 
otga minib, shaharma-shahar kayf-u safo qilib yurganlari- 
yurgan, — debdi ota. 

— Bu ishlarini bilaman, otajon, siz ularni mehmonxonaga 
chaqiring. Men eshikning orqasida turib gapirgan 
gaplaringizni eshitaman. Siz avvalo ulardan: «Ilm afzalmi 
yoki davlatmi?» deb soʻrang. Hammalarining gaplarini 
eshitib bo'lgandan keyin meni chaqiring. Menga ham 
akalarimga bergan savolingizni bering. Aqlim yetganicha 
javob beraman, akalarim eshitsinlar, — debdi qizi. 

Chol qizining aqliga tasanno aytib, kechqurun o'g£illarini 
mehmonxonaga chaqiribdi. 

— O'g'ʻillarim, sizlarni yedirdim, ichirdim, voyaga yetkaz- 
dim. Birovdan kam emassizlar. Mendan keyin ro'zg'or 
tashvishi boshingizga tushadi. Oʻylab koʻrsam ilm bilan 
hunarda gap koʻp ekan. Oʻqib ilm olinglar, — debdi ota. 

Oʻg'ʻillar otalarining bu gaplarini eshitib, hayron bo'li- 
shibdi. 

Chol toʻngʻich oʻgʻlidan soʻrabdi: 

— Sen katta farzandimsan. Qani ayt-chi: ilm afzalmi 
yoki davlatmi? 

Katta oʻgʻil biroz oʻylab turib: 

— Ey ota, qiziq gaplarni aytasiz-da. Xudoga ming marta 
shukurki, boshimizda soyabonimiz, siz, padarimiz hayotsiz. 
Yerimiz, molimiz bor, oʻqib nima qilamiz? — debdi. 

Chol oʻgʻlining gapidan xafa boʻlib, ikkinchi oʻgʻlidan 
soʻrabdi: 

— O'g'lim, sen asl inson boʻlasan, deb oʻylovdim. Sen 
ham ot minib necha kunlab yoʻqolib ketasan. Men qari 
holim bilan qachongacha ishlayman. Menga yordam ber. 
Yaxshilab oʻylab ko'rib, javob ber, bolam, ilm afzalmi yoki 
davlatmi? 

Ikkinchi oʻgʻil aka-ukalariga bir qarab olibdi-yu, otasiga: 

— Olloh taolodan tilaymanki, otam doimo sogʻ-salomat 
yursinlar, soyai davlatlarida yigitlik davrini suraylik. Pul-u 
mol boʻlsa ilmdan nima foyda? — debdi. 

Cholning ta'bi xira boʻlib xo'ʻrsinibdi. 

Uchinchi oʻgʻil o'ylamay-netmay otasining savoliga shun- 
day javob beribdi: 

— Ey, mo'ʻtabar otajonim, hamma gaplaringizga tushuna- 
man. Lekin bu dunyoda yegan-ichgan, kiyganingiz qoladi. 
Endi katta boʻlib qoldik, shu yoshda ilm olgan bilan qayerga 

boramiz? Hammaning koʻzi davlatmandning qo'liga qaraydi. 
Qo'lini doim koʻksiga qoʻyib salom beradi, xizmatingizni 
bajo qiladi, davlat yaxshi-da, ota, — deb javob beribdi. 

Afsus-nadomat qilgan ota navbatni toʻrtinchi oʻgʻliga 
beribdi: — Qani, oʻgʻlim, sen nima deysan? 

Toʻrtinchi oʻgʻil javob beribdi: 

— Ey, padari buzrukvorim, men sizga nima ham derdim. 
Mana siz oʻqimagansiz. Lekin mol-mulkingiz haddan ziyoda. 
Doim hurmat-izzatdasiz. Biz ham sizday yashayveramiz. 
Savolingizga javobim shuki, davlat yaxshi. Qoʻlingiz uzun 
boʻladi, qayerga choʻzsangiz yetadi. 

Cholning hafsalasi pir bo'libdi-yu beshinchi oʻgʻliga ham 
oʻsha savolni beribdi. 

— Hurmatli padarim, sizga javobim shuki, ilm degani 
qo'lga ilinmaydi, kissangizga pul boʻlib ham kirmaydi. U 
bilan qorin to'ymaydi, kiyimingiz but boʻlmaydi. Uyingizga 
palos qilib sololmaysiz. Endi sizga aytsam, mol-davlatga 
nima yetsin, davlat afzal-da, otajon, — debdi o'ʻgf£li. 

Otaning jahli chiqibdi va oltinchi oʻgʻliga yuzlanibdi. 

Oltinchi oʻgʻil oʻylab turib, soʻng debdi: 

— Otajon, sizga ilm afzal desam, men uni bilmayman, 
oʻqiganim yoʻq. Davlatni bilaman. Boy yashaymiz. Uyimizda 
hamma narsa bor. Yeganimiz oldimizda, yemaganimiz 
ketimizda. Bundan chiqdi, davlat afzal ekan-da, otajon. 

— Ey, bolam, sen ham ko'nglimdagi gapni aytmading. 
Akalaringga oʻxshab sen ham davlatga hirs qoʻygan 
ekansan — deb ota yettinchi oʻgʻliga murojaat qilibdi. 

Oʻgʻil talmovsirab javob beribdi. Gapining tayini yoʻq 
emish. 

Ota xo'rsinibdi, soʻng kenja o'g'liga qarab: 

— Qani, kenjam, 
umidim sendan, bolam. 
Kenja oʻgʻil aqlli boʻladi, 
deydilar. Davlat afzalmi 
yoki ilmmi? — debdi. 

Kenja oʻgʻil otasiga: 

— Otajon, men 
davlat emas, ilm I, 
afzal deyman. Meni 1 
maktabga bering, o 
oʻqiyman. Nasihatingizga amal qilaman. Ko'ʻzingiz ochiqligid 
ilmli boʻlib qolay. Baribir mol-davlat menga tegmaydi! — 
debdi. 

— Barakalla, oʻgʻlim, — deb ota oʻgʻlining peshonasidan 
oʻpibdi. Soʻngra: — Menga mol-davlat tegmaydi deganing 
nimasi? — deb so'rabdi. 

Shunda eshik orqasida akalari bilan otasining bahs-u 
javoblarini tinglab turgan qizi: 

— Ey, aziz otajonim, menga ruxsat bering, savolingizga 
javob berayin, endi navbat meniki, — debdi. 


1. Chal oʻlimi oldidan nimani orzu qildi? 
2. Qizi yalqov akalari to'g'risida unga qanday maslahat berdi? 
3. Chol oʻgʻillari bilan nima haqda suhbatlashdi? 


II 
Aka-ukalari bir-birlariga qarab hayron bo'libdilar. Ota 
xursand boʻlib, navbatni qiziga beribdi: 
— Qani, qizalog'im, navbat seniki, gapir, bu savolga 
sen nima deb javob berasan? 


Qizi gap boshlabdi: 

— Ey, otajon, avvalambor shuni aytay, eng kenja 
oʻg'ʻlingizning bergan javobi toʻgʻri javobdir. Davlat emas, 
ilm afzaldir. Lekin ilmning afzalligini aytolmadi. Negaki, 
kichik akalarim kattalariga taqlid qiladilar. Yaqinda katta 
akalarim maslahat qilib, otamdan soʻng mol-mulkni bo'lib 
olamiz, kichik ukalarimizga hech narsa bermaymiz, ular 
xizmatimizni qilib yuradilar, dedilar. Kenja akam bu gapni 
eshitib, endi. menga mol-u davlat tegmas ekan, oʻqib 
bir kunimni ko'rarman, deb oʻylab, ilm afzal deyapti. 
Davlat yaxshi, lekin u bugun bor, ertaga yoʻq bo'ladi. 
Ilmni qancha sarflasang, shuncha ko'payaveradi. Davlatni 
sarflasang, u tobora kamayaveradi. Shuning uchun ham 
ilm afzaldir. Ilmli odam aqlli, shirinsuxan, odobli bo'ladi. 
Shuning uchun ham hamma uni izzat-hurmat qilib, unga 
o'xshashga intiladi. Davlatmand odamga esa hamma hasad 
qiladi. Ilmli odam dunyodan oʻtsa, esiz falonchi donodan 
ajraldik, deb afsuslanib yig'laydilar. Davlatmand odam o'lsa, 
ajab boʻldi, sara boʻldi, bir nafsibad odamdan qutuldik, 
deydilar. Dono odam hayotda doimo farogʻatda yashaydi. 
Chunki uning boshidagi ilmni hech kim oʻgʻirlab ketolmaydi. 
Davlatmand odam doimo molimni oʻgʻri urib ketmasin, 
boʻri, shoqol yemasin deb, tahlikada yuradi. Ilm eskirmaydi, 
chirimaydi, nobud bo'lmaydi. Lekin mol-mulk chiriydi, oftobda 
rangi oʻchadi, sovuqda qotadi, olovda kuyadi. Davlatmand 
odam mudom uning g'amida bo'ladi. 

Oqila qiz otasi va akalarining jimgina o'tirib eshitayot- 
ganlarini sezgach, muddaosini aytdi: 

— Ey, otajon, akalarim yaxshilab oʻylab ko'rsinlar. 
Yoshlik davrini bekor oʻtkazmasinlar, vaqtdan foydalansinlar. 
Zero, «Soʻnggi pushaymon oʻzingga dushman» bo'ladi. 

Chol kenja oʻgʻli bilan qizini maktabga beribdi. Boshqa 
oʻgʻillari endi mehnat qila boshlabdilar. Shunday qilib, ular 
murod-maqsadlariga yetibdilar. 


1. Oqila qiz otasining savoliga qanday javob berdi? 
2. Aka-ukalar qanday xulosaga kelishdi? 
3. Nima uchun ilm afzal? Siz nima deysiz? 


KOʻZACHA BILAN TULKI 


ZIN 


I 

Juda qadim zamonda bir yolgʻonchi tulki yashagan 
ekan. Bir kuni momiqdum katta yoʻlga chiqib, tuproqqa 
ag'anay boshlabdi. Tulki tuproqda agʻanayotganda oʻsha 
yerga bir karvon yaqinlashibdi. Tulki darhol iniga kirib 
yashirinib olibdi. 

Karvon oʻsha yerda tunamoqchi bo'libdi, yoʻlovchilar 
tuyalar ustidan ogʻir qoplarni tushirib, olov yoqib ovqat 
pishirishibdi, choy qaynatishibdi. 

Tuyalar uzoq yoʻl bosib, ancha holdan toygan ekan, 
karvonboshi shu yerda uch kun turishlarini aytibdi. Ularning 
gapini eshitib tulkini g'am bosibdi. 

Shunday qilib, tulki uch kun ovqat yemabdi. To'rtinchi 
kuni karvondagilar yoʻlga hozirlik koʻra boshlashibdi. Shunda 
kimdir koʻzachani tushirib yuboribdi. Koʻzachaning bir boʻlagi 
sinib tushibdi. Karvondagilar yaroqsiz idishni tulkining uyasi 
yaqiniga tashlab ketishibdi. 

Tulki uyasidan endi chiqmoqchi boʻlgan ekan, birdan 
shamol turib, singan koʻzacha g'ʻuvullay boshlabdi. 


d. 


— Nahotki karvondagilar toʻrtinchi kun ham shu yerda 
qolishsa! — deb tulki qoʻrqqanidan iniga chuqurroq 
joylashibdi. 

Tulkivoy uzoq chiday olmabdi. 

— Ochlikdan oʻlgandan koʻra, oʻqdan oʻlgan yaxshiroq, 
— deb oʻylabdi u. Inidan chiqib qarasa, karvon yoʻq 
emish. Hammasiga ko'zacha aybdorligini koʻrgan tulki unga 
baqiribdi: 


— Senimi, shoshmay tur! 
Borib qornimni toʻygʻazib kelay, 
keyin bir ta'ziringni beraman. 

Tulki yugurib ov qilgani ketibdi. 
Yurib-yurib bir boʻlak go'sht topibdi. 
Goʻsht uzoqdan mehrigiyoday 
o'ziga tortayotganmish. Tulki 
yaqinroq borib qarasa, bir narsa 
borga oʻxshabdi. Ovchilar qopqon 
qoʻyib ketishgan ekan. Tulki nima 
qilishini oʻylab qolibdi. Qarasa, 
boʻri ketayotganmish. 

— Nimalarni oʻylayapsan, 


1 doʻstim tulkijon? — debdi bo'ri. 
— Hech narsani oʻylayotganim yoʻq, — deb javob 
beribdi tulki, — Salom, doʻstim! 


— Agar saloming boʻlmaganida seni yutib yuborar- 
dim! — deb tishlarini g'ʻijirlatibdi bo'ri. 

— Meni yutguncha ana u yerdagi goʻshtni yuta qol! 

Boʻri tamshanib, labini yalab: 

— Nega tayyorgina goʻshtni yemading? — deb so'rabdi. 

— Senga asrab turuvdim, — debdi tulki. 

— Balki u bemazadir? — debdi bo'ri. 

— Axir goʻsht ham bemaza boʻladimi? Shundog'am yeb 
qoʻyardim! 

— Yana nimalarni istaysan? Bu goʻshtni xayolingga ham 
keltiima, — deb bo'ri goʻshtga tashlangan ekan, qopqonga 
tushib qolibdi. Boʻkirib, tishlarini gfʻijirlatib, qancha harakat 
qilsa ham chiqa olmabdi. 


1. Tulki nima uchun bir necha kun inidan chiqmay qo'rqib 
yotdi? 
2. Tulki qanday hiyla ishlatib boʻrini qopqonga tushiradi? 


1 

Tulki esa go'shtni bir chekkaga olib borib yeb turib, 
debdi: 

— Bo'rivoy, sen dovyuraksan, lekin koʻp narsalarni 
ko'rmaysan. 

Boʻri boshini xam qilib yordam soʻrabdi: 

— Qadrdon tulkijon, yordam ber. Meni ozod qilgin. 

Tulki dumini likillatib: 

— Yaqinda meni yutib yubormoqchi boʻlgan sen emas- 
miding? Yoʻq, azizim, ovchilarni kutib turasan, — deb ketib 
qolibdi. 

Tulki iniga kelib, ko'zachaga tikilibdi. Unga qanday jazo 
berishni oʻylab-oʻylab, oxiri suvga choʻktirmoqchi boʻlibdi. 
Dumiga bog'lab, ariq boʻyiga sudrab ketibdi. 

Ko'zacha ichiga suv toʻlib, qulqullagan sari tulkining 
battar jahli chiqibdi: 


a 


rr 


— Jim boʻl, ey ahmoq! Oʻliming yaqinlashsa-yu, sen 
kulasan! 

Ko'zacha qulqullab-qulqullab toʻlibdi-da, tulkini ham 
suvga torta boshlabdi. 

Shunda tulki yalinib: 

— Voy ko'zacha, azizim! Axir dumimni uzib yuborasan- 
ku! Boshqa qilmayman, qoʻyib yubor meni! — debdi. 

Koʻzacha boʻlsa indamay tulkini chuqurroqqa tortib 
boraveribdi. Tulki ovozining boricha noliy boshlabdi: 

— Qo'yib yubor, ko'zacha, ogʻayni, o'lyapman! — deb 
bor kuchi bilan bir silkingan ekan, dumi uzilib ketibdi. 

Qirg'oqqa sakrab chiqsa, roʻparasida bo'ri paydo 
bo'libdi. 

— Ha, tulkijon! Qoʻlga tushmayman, deb o'ʻylagandir- 
san-a? 

Ammo tulki sira qoʻrqmabdi. 

— Eh, doʻstim! Axir nega mendan xafa bo'lasan, 
nahotki sen taklif qilgan ziyofatdan bosh tortgan boʻlsam? 
— debdi tulki. 

Bo'ʻrining battar jahli chiqibdi: 

— Axir sen meni tuzoqqa ilintirding! Endi dunyoga 
kelganingga pushaymon bo'lasan. 

Tulki bunga ham gap topibdi. 

— Bo'ri, ogʻayni, qanaqa xafachilik haqida gapiryap- 
san? 

— Endi meni alday olmaysan. Qani, shikastlangan 
oyogʻimning haqini toʻlagin-chi, — debdi bo'ri. 

— Axir tushunsang-chi, bu baxtsizligingga kim aybdor 
o'zi? — debdi tulki. 

— Dumli tulkining oʻzginasi. 

— Unda bu men emas, — deb ayyor tulki boʻriga 
choʻltoq dumini koʻrsatib, qutulib qolibdi. 


Shu bilan ertak ham tugabdi. 


Bor ekan, yoʻq ekan, och 
ekan, to'q ekan, bir zamonlar chol 
bilan kampir oʻtgan ekan. Chol 
oʻtinchilik bilan zoʻrgʻa roʻzgʻor 
tebratar ekan. U kunlardan bir 
kuni choʻlga oʻtin tergani borsa, 
yovshanning tagida bir oʻrdak 
ucholmay yotganmish. Chol uni 
avaylab uyiga olib kelibdi va 
parvarish qila boshlabdi. Oʻrdak 
bir oy deganda patlari oʻsib, 
parvoz qiladigan bo'libdi. Chol 
quvonib, uni devorning ustiga 
qoʻyibdi. O'rdak uchib ketibdi. 


Buni koʻrgan kampir choldan ranjib: 


Ca. 


1. Tulki boʻrini qanday qilib aldadi? Ular bir-birlariga 
qanday so'zlar bilan murojaat qildilar? 
2. «Ayyor tulki» mavzusida bayon yozing. 


OCHKO'Z BOY 


«Qani qilgan 
foydangiz, oʻrdak uchib ketdi-ku! Uni soʻyib yerdik yoki 
sotardik», — debdi. Chol: «Savobi tegar», — debdi. 
Kunlarning birida oʻsha oʻrdak uchib kelib, tom ustiga 
qoʻnibdi. Kampir: 

— Chol, qarang, oʻrdagingiz keldi, — debdi. Chol 
oʻrdakni koʻrib, belbogʻini yozib don sepibdi. Ammo oʻrdak 
tomdan tushmay, tumshug'idagi bir hovuch gavharni 
tashlabdi-yu, uchib ketibdi. Oʻzida yoʻq xursand boʻlgan chol 
gavharlarni doʻkondorga olib borib, katta pulga sotibdi. 

Chol bilan kampir juda boy-badavlat boʻlib yashayversin- 
lar-u, gapni boshqa yoqdan eshiting. 

Cholning bir boy qoʻshnisi bor ekan. Yeyishga noni, 
kiyishga kiyimi bo'lmagan qashshoq o'ʻtinchining boy bo'lib 
ketganini koʻrgan boy: 

— Qanday qilib bunchalik boyidingiz? — deb soʻrabdi. 
Sodda chol boʻlgan voqeani batafsil aytib beribdi va 
«O'rdakni davolaganim evaziga u menga gavhar tashlab 
ketdi, boyligim oʻshandan», debdi. 

Hasad o'tida yongan boy choʻlga ravona bo'libdi. U 
axtara-axtara bir oʻrdakni topibdi-yu, oyogʻini urib mayib 
qilibdi, patini bittalab yulibdi. Soʻng uni uyiga olib kelib 
parvarishlabdi. Jonivorning bir qancha vaqtdan keyin pati 
oʻsib, uchib ketibdi. Shu ketganicha bir oy koʻrinmabdi. 
Bir kun uchib kelib boyning tomiga qo'nibdi. Boyning 
xotini katta koʻrpani supaga yozib, don sepibdi. Oʻrdak 
tomda turganicha bir dona tarvuz urugʻi tashlabdi. 
G'azablangan boy qarasa, oʻrdak osmon-u falakda parvoz 
qilib ketayotganmish. Boyning jahli chiqib, tarvuz urugʻini 
yerga ekibdi. Urugʻ bir kunda unib chiqib, ikkinchi kuni hosil 
beribdi. Bir haftada qulochga sigʻmaydigan tarvuz bo'libdi. 
U kun sayin emas, soat sayin oʻsibdi. Ajablangan boyning 
toqati tugab, tarvuzning dumini bolta bilan chopib, uyiga 
dumalatib kelibdi. Ancha gavhar chiqsa kerak, qo'shnimning 
koʻzi tushmasin, deb eshikni ham qulflabdi. Soʻng er-xotin 

tarvuzni soʻyishibdi. Uning ichidan gavhar emas, bir ajdaho 
chiqib, boy bilan xotinini yutib yuboribdi. 

Shunday qilib, ochko'z boyning mol-mulki ham chol- 
kampirga qolibdi. 
1. Chol-kampir qanday qilib boyib ketishdi? 
2. Ochko'z boyning qilmishini qanday baholaysiz? 
3. Ochko'z boy bilan xotini nima uchun jazolandi? 


HIYLAGARNING JAZOSI 


A 
Ikki oʻrtoq bor edi. Biri sodda, ikkinchisi esa hiylagar 
edi. Ular bir kuni savdogarchilik qilish uchun bir yoqqa 
ketayotganlarida, yoʻldan bir xalta tilla topibdilar. Soddadil 


hiylagarga: 
— Omadimiz keldi, endi bularni boʻlib, orqaga qayta- 
miz, — desa hiylagar: 


— Taqsim qilib o'tiramizmi? Hozir kimga qancha kerak 
boʻlsa olib, qolganini ehtiyot qilib berkitib ketaylik. Zarur 
boʻlganda yana kelib keragini olarmiz, — debdi. 

Soddadil uning soʻziga kirib «xoʻp», debdi. Oltindan 
keragicha olib, qolganini bir daraxt ostiga koʻmibdilar. 
Shaharga yetib kelib, har biri o'z uyiga ketibdi. Oʻzini 
aqlli deb hisoblagan hiylagar ertasi kun borib, koʻmilgan 
tillaning hammasini olib ketibdi. Soddadil oʻz qo'lidagini 
xarjlab bo'lgach, hiylagar qoshiga kelib debdi: 

— Yur, oltindan picha olib kelaylik, juda muhtoj bo'lib 
qoldim. 


Hiylagar u bilan birga tilla 
koʻmilgan joyga boribdi, lekin ular 
hech narsa topmabdilar. Hiylagar 
soddadilning yoqasidan ushlab: 

— Tillalarni sen olgansan, 
chunki sendan boʻlak hech kimning 
bundan xabari yoʻq edi, — debdi. 
Soddadil bechora, olmadim, deb 
har qancha ont ichsa ham foydasi 
boʻlmabdi. Hiylagar uni qoziga olib 
borib, boʻlgan gapni aytib beribdi 
va tillalarni topib berishini da'vo 
qilibdi. Qozi: 

— Guvoh va dalil bormi? — deb so'radi. 

Hiylagar: 

— Ostiga tilla koʻmilgan daraxt guvohlik berib, tillani 
shu noinsof olib ketgan, dedi, — debdi. 

Qozi bu soʻzni eshitib, hayron boʻlibdi. Ancha gap- 
soʻzdan keyin ertasiga guvohlik bergan daraxt yoniga 
borishga qaror qilishibdi. Hiylagar sevinib uyiga kelib 
otasiga: 

— Bu tilla hangomasini oʻz foydamizga hal etish sizga 
bogʻliq boʻlib qoldi. Sizga ishonib, daraxt guvohlik beradi, 
dedim. Endi mening gapimga koʻnsangiz, olib kelgan 
tillalarim oʻzimizga qoladi va yana qoʻshimcha shuncha 


tillaga ega boʻlamiz, — debdi. Otasi: 
— Men nima qilishim kerak? — deb so'rabdi. 
Hiylagar: 


— U daraxtning ichi kovak boʻlib, unga oʻn odam 
bemalol yashirinsa boʻladi. Kechasi borib, u yerga joylashib 


as 


olishingiz kerak, ertasiga, qozi 
daraxt tagiga kelganda, daraxt 
nomidan guvohlik bersangiz 
boʻldi, — debdi. 

Ertasi kuni qozi shahardan 
chiqib, daraxt oldiga boribdi. 
Tomosha qilish uchun anchagina 
odamlar ham unga ergashib 
kelgan ekan. Qozi daraxtga 
qarab, tillalarning qayerdaligini 
so'radi. Daraxtdan: «Tillalarni 
soddadil olib ketgan» — degan 7 
sado chiqdi. Taajjublangan qozi 
daraxt atrofida aylanib yurib, 
unga diqqat bilan razm solibdi. 
Daraxtning katta kovagi borligini koʻribdi-da, hamma gapga 
tushunibdi. Oʻziga-oʻzi «Xiyonatga marhamat yoʻq», deb 
daraxt atrofiga shox qalatib oʻt qoʻydiribdi. Chol biroz 
chidabjim turibdi, lekin halok bo'lishini bilib, yolvora bosh- 
labdi. Qozining buyrugʻi bilan uni daraxt ichidan chiqaribdilar. 
Qozi savol-javob qilib, haqiqatni bilibdi, soddadilning toʻg'ri- 
ligi, hiylagarning makri ma'lum boʻlibdi. Chol chekkan 
azobiga va nomusga chiday olmay, shu yerning oʻzidayoq 
jon beribdi. Hiylagarni jazolab, adabini beribdilar va otasining 
jasadini yelkasiga orttirib, shaharga joʻnatibdilar. Soddadil 
esa to'g'riligi tufayli hamma tillalarga ega bo'libdi. 


1. Ikki o'rtoq — soddadil bilan hiylagar bir qop tillani 
$ qanday taqsim qilmoqchi bo'lishdi? 

2. Qozi hiylagarning hiylasini qanday aniqladi? 

3. Do'stga xiyonat qilish mumkinmi? Boshqalarga-chi? 

HUNARSIZ KISHI OʻLIMGA YAQIN 


£ 
Da I 

Oʻtgan zamonda bir podshoh yashagan ekan. Kunlarning 
birida u ovga chiqibdi-da, oʻsha yerdagi bir oʻtinchining 
goʻzal qizini koʻrib, sevib qolibdi. 

Podshoh tomonidan kelgan sovchilarga: 

— Podshohingizning nima 
hunari bor, men hunarli kishi- 
ga turmushga chiqaman, — 
debdi qiz. 

Sovchilar: 

— Dunyoda podshohlik- 
dan ham katta hunar bo'la- 
dimi? Podshoh barcha hunarli 
fuqaroning otasi bo'ladi, — 
deyishibdi. 

Qiz: 

— Menga hunarlilarning otasi kerak emas, hunarlining 
oʻzi kerak. Zamon oʻzgarishi bilan bugun podshoh boʻlgan 
kishi ertaga tilanchi boʻlib qolishi mumkin. Podshohingizga 
borib ayting, menga hunarini ko'ʻrsatsin, undan soʻng 
tegaman, — debdi. 

Sovchilar qaytib kelib, qizning javobini aytibdilar. Pod- 
shohning bu soʻzlarga achchigʻi kelib, qizni oʻldirmoqchi 
bo'libdi-yu, biroq qizga boʻlgan sevgisi bunga yoʻl ber- 
mabdi. Nima qilarini bilmay, oʻzini o'qitgan muallim bilan 
kengashibdi. 

Muallim «Yetmishta yangi hunar» degan kitobni keltiribdi- 
da, uni tovush chiqarib oʻqibdi. Bir yerdan «hunarsiz kishi 


ar 


) o'limga yaqindir» degan soʻz chiqib 
JI qolibdi. Muallim ham shu yerda 
) kitobni yopibdi-da: 

I — Qizning soʻzi toʻgʻri, «Hunar- 
liga tegaman» desa, haqqi bor, — 
debdi. 

Podshohning ilgarigi dardiga yana 
ming dard qo'ʻshilibdi. Muallimga 
ruxsat beribdi-da, oʻzicha bir hunar 
o'rganmoqqa ahd qilibdi. Ertasiga 
podshoh taxtiga oʻtirgan chog'ida, 
bir kishi bir gilam olib kelibdi. Bu 
gilamni koʻrishi bilanoq podshohning koʻngliga gilam 
toʻqishni oʻrganish havasi tushibdi. Gilamchidan gilam 
toʻqishni oʻrgatishni oʻtinib soʻrabdi. U podshohga gilam 
toʻ“qishni yigirma besh kun orasida o'rgatibdi. Kerakli 
narsalarni tayyorlab, podshoh oʻz qoʻli bilan gilam toʻqib, 
oʻtinchining qiziga sovchilardan berib yuboribdi. Sovchilar 
qizga podshohning oʻz qo'li bilan toʻqigan gilamini koʻrsat- 


ganlarida u: 
— Mana endi podshoh men istagan kishi boʻlibdi, borib 
aytinglar, to'yni boshlayversin, — debdi. 


1. O'tinchining qizi podshohga qanday shart qoʻydi? 
” 2. Qiz shartini sovchilar qanday tushunishdi? Podshoh-chi? 


II 
Podshoh tezda toʻy qilib, oʻtinchining qizini olibdi. 
Oʻsha kunlarda el orasida taomining yaxshiligidan bir 
kabobchining dongʻi chiqqan ekan. Podshohga ham uning 
kabobi yoqib, koʻngli istagan chogʻlarda u yerdan kabob 

oldirib, yer ekan. Kunlardan bir kuni yarim kechada 
podshohning kabob yegisi kelib qolibdi, borib kabobchining 
doʻkonini taqillatibdi. 

— Kimsan, nima ishing bor? — debdi kabobchi. 

— Men bir musofirman, qornim och, kabob yegani 
keldim, — debdi podshoh. 

Podshoh kabobchining uyiga kirib koʻrpachaga o'tirgan 
ekan, birdan gumburlab yerto'laga yiqilib ketibdi. Yertoʻlada 
podshohdan boshqa bir necha odamlar ham bor ekan. 
Shunda u aniq bilibdiki, kabobni odam goʻshtidan pishirar 
ekanlar. Bu yerga meni oʻlim haydab kelgan ekan, debdi 
podshoh va chidamoqqa majbur bo'libdi. Oradan bir necha 
kun oʻtgandan soʻng gal podshohga yetibdi. Podshoh: 

— Agar sizning istagingiz aqcha topish boʻlsa, mening 
yaxshi hunarim bor, yigirma kunda bir gilam toʻqiyman. 
U gilamni podshohga tortiq qilsangiz, juda koʻp pul bera- 
di, — debdi kabobchining odamlariga. 

Ular maslahatlashib: «Hunaring tufayli o'limdan qutulding, 
bizlarga gilam toʻqib ber» deyishibdi. Podshoh yigirma kun 
orasida bir gilam toʻqib, chetiga yonidagi muhrini bosib: 

— Mana, gilamni podshohga tortiq qilib olib boring! — 
debdi. Kabobchilar gilamni podshohning oʻrdasiga olib 
boribdilar. Vazir gilamning u yoq-bu yogʻini agʻdarib koʻrib, 
bir chetida podshohning muhrini koʻrib qolibdi. U darhol 
navkar yo'llab, kabobchining makonini oʻrab olib, podshoh 
va boshqa tutqunlarni zindondan qutqaribdi. Podshoh xalqni 
toʻplab, ular uchun ibrat bo'lsin deb, odam goʻshtidan kabob 
tayyorlagan kabobchilarni bozorning oʻrtasida dorga ostiribdi. 
1. «Hunarli kishi xor bo'lmas» maqolining ertak mazmuniga 

qanday aloqasi bor? 

2. Matndan hunarning afzalligi haqidagi o'rinlarni tanlab o'qing. 


ZIYRAK UCH YIGIT 


I 

Qadim zamonda fahm-farosatli va zukko Ibrohim, 
Ismoil va Umar ismli uch aka-uka safarga chiqibdilar. 
Yoʻlda ketisharkan, oʻsha yoʻldan oʻtib ketgan bir tuyaning 
izi ularning diqqatini jalb etibdi. Tuya bir necha belgilar 
qoldirib ketgan edi. Uch yigit tuya qoldirgan belgilarni 
diqqat bilan tekshirib yoʻllarida davom etdilar. Biroz yurgan 
edilar, chopib kelayotgan oʻrta yoshli bir kishini koʻrdilar. 
U aka-ukalar yoniga hovliqib kelib: 

— Yigitlar, men tuyamni yoʻqotdim, 
mabodo uni koʻrmadingizmi? — deb 
soʻradi. Ibrohim unga: 

— Tuyaning bir koʻzi koʻr, uning 
ustiga birida yogʻ, ikkinchisida asal 
bo'lgan ikki idish osgansan, toʻgʻrimi? — 
dedi. Haligi kishi: «Toʻgʻri so'zladingiz?» 
)I — deb uning so'zini tasdiqladi. 

Keyin Ismoil aytdi: — Tuyaning bir 
tishi tushgan edimi? 

— Toʻgʻri topdingiz, tuyamning bir 
tishi yoʻq edi, — deb javob berdi. 

Haligi kishi tuyaning belgilarini toʻgʻri aytib berganlaridan 
hayratda qolib: — Yigitlar, tuyamning hamma belgilarini 
topdingiz, ayting-chi, tuyam qayerda? — dedi. 

Yigitlar uning tuyasini uchratmaganlarini aytdilar. Haligi 
kishi g'azablanib: 

— Bekorchi soʻzlarni soʻzlamang, tuyamni ko'ʻrgansiz, 
koʻrmagan boʻlsangiz uning belgilarini topib so'ʻzlamas- 


dingiz. Sizlar uni tutib olib, bir yerga yashirgansiz yoki 
birovga sotib yuborgansiz. Agar tuyamni topib bermasan- 
giz, ustingizdan hokimga shikoyat yo'llayman. Hokim albatta 
buning chorasini koʻrib, siz — o'g'rilarga jazo beradi, — 
deb doʻq urdi. 

Yigitlar tuyani koʻrmaganlarini qayta-qayta aytsalar ham 
u aslo ko'nmadi. Shundan keyin ular yana yo'lga tushdilar. 
Haligi kishi darhol shahar hokimining huzuriga borib, 
voqeani bayon qildi. Hokim bu uch yigitni tutib keltirish 
uchun bir necha otliq askarni yubordi. Askarlar ularning 
qoʻllarini bog'lab, hokimning huzuriga keltirdilar. Hokim 
yigitlarning qoʻllarini yechib, oʻtirishga buyurdi. Soʻngra 
ularga xitob qilib: 

— Yigitlar, tuya egasiga tuyaning hamma belgilarini 
toʻppa-toʻgʻri aytib bergansiz-u, keyin tuyani koʻrganimiz 
yoʻq, deb tongansiz. Kishi koʻrmagan narsasining belgilarini 
qayerdan biladi? Bunga kim ishonadi? Tuyani yashirgan 
boʻlsangiz, egasiga olib kelib bering, sotib yuborgan 
boʻlsangiz bahosini to'lab, egasini rozi qiling, bo'lmasa jazo 
beraman, — dedi. 

Yigitlar haligi kishiga aytgan gaplarini takrorlab, tuyani 
koʻ'rmaganlarini aytdilar. Hokim g'azablanib, ularni zindonga 
tashladi. 


1. Aka-ukalar tuyaning qanday belgilarini aytishdi? 
2. Hokim ularni nima uchun zindonga tashladi? 


II 
Oradan bir necha kun o'tgach, haligi kishi boshqa bir 
qabiladan tuyasini topib oldi. Uch yigitga tuhmat qilganiga 
koʻp oʻkindi. Darhol hokimning huzuriga kelib: 


— Bechora yigitlarga tuhmat qilibman, haqiqatan ular 
oʻgʻri emas, pok, sof yigitlar ekan. Tuyam boshqa qabilaga 
ketgan ekan, oʻsha qabiladan topib oldim. Yigitlarni ozod 
qilishingizni o'tinaman, lekin tuyamning belgilarini qanday 
qilib topganlariga hayronman. Sizning huzuringizda aytib 
bersinlar. Bu bilan sizni ham, meni ham hayronlikdan 
qutqazadilar, — dedi. 

Hokim yigitlarni darhol zindondan chiqarib, oʻz huzuriga 
keltirdi, koʻp iltifotlar qilib, ularning koʻngillarini koʻtardi, 
soʻngra: 

— Yigitlar, sizlar tuyani koʻrmasdan turib, uning belgilari- 
ni qanday qilib bildingiz? Shunga hayronmiz, aytib bering, 
bizni hayratdan qutqaring, — dedi. 

Ibrohim oʻrnidan turib ta'zim qilib aytdi: 

— Yoʻlda kelarkanmiz, bir tuyaning izlarini koʻrdik, tuya 
bir tomondagi oʻtlarni yeb borgan-u, ikkinchi tomondagi o'tlar 
joyida qolgan. Shundan men tuyaning bir koʻzi koʻr ekanini 
angladim. Yana yoʻlning bir tomonida yumronqoziq bir joyni 
yalab turgandi, ikkinchi tomonida pashshalar g'uvillashardi. 
Shundan tuyaning ustida biriga yogʻ, ikkinchisiga asal 
toʻldirilgan ikki idish borligini bildim, idishlar chayqalib biroz 
yogʻ va biroz asal yerga to'kilgan. 

Ismoil aytdi: 

— Tuya tishlari bilan oʻtni tortganda, har tishlab tortilgan 
o'tlardan bittasi qolib ketavergan, bu esa tuyaning bir tishi 
yoʻqligini ko'rsatdi. 

Hokim yigitlarning fahm-farosatlari, ziyraklik, sezgir- 
liklariga tahsin aytib, ularga koʻp in'om-ehson qildi. Hech 
qo'ymasdan oʻsha yigitlarni oʻz yonida olib qoldi. 


al 


Bir kun kechasi hokim ularning 
uyiga keldi, yigitlar kabob yeb, sha- 
rob ichib gaplashib oʻtirgandilar. Ho- 
kim eshik orqasida turib yigitlarning 
gaplariga quloq soldi. 

Ibrohim: — Bu ichib oʻtirgan 
sharobimiz go'ristonda oʻsib turgan 
uzumdan tayyorlanganga oʻxshaydi, 
chunki sharobdan go'riston hidi kelib 
turibdi, — dedi. 


Keyin Ismoil: — Bu yeb turgan 
kabobimiz it sutini ichgan qo'zi goʻsh- 
tidan tayyorlanganga oʻxshaydi, — dedi. Umar ham soʻzga 
kirishib: — Hokim — hokim oʻgʻli emas, balki oshpaz o'g'li, 


deb oʻylayman, — dedi. 

Hokim yigitlarning soʻzini eshitib, hushi boshidan uchdi, 
chunki fahm-u farosatli bu yigitlarning soʻzlari toʻgʻri 
chiqishiga ishonardi. Shuning uchun ular yoniga kirmasdan 
saroyga qaytib ketdi. Ertasi kun ertalab sharob keltiruvchi 
xizmatchisini xilvat joyga chaqirib yigitlarga berilgan 
sharobni kimdan olib kelganligini soʻradi. Sharob keltiruv- 
chi: — Oʻzimizning bogʻbondan olgan edim, — deb javob 
berdi. 

Hokim bogʻbonni chaqirib: 

— Kecha sharobkashimga bergan sharobingni qaysi 
tokning uzumidan tayyorlagan eding? Menga to'g'risini aytib 
ber, — dedi. Bogʻbon avval tonib tursa ham, hokim koʻp 
qistaganidan keyin toʻgʻrisini aytishga majbur bo'ldi: 

— Bir kecha bog'ga o'g'ri kirgandi, men xabardor bo'lib 
qoldim. Oʻgʻri qocha boshladi. Men quvlab yetib borib, uni 

belkurak bilan urib oʻldirdim, oʻligini falon tokning ostini 
kavlab ko'mdim. Kecha sharobkashingizga berib yuborgan 
sharobni oʻsha — ostiga o'lik koʻmilgan tokning uzumidan 
tayyorlagandim, — dedi. 

Hokimga haqiqat ma'lum boʻlgach, oshpazni chaqirib: 

— Yigitlarning ovqati uchun kecha bir qo'zini soʻyib, 
goʻshtini kabob qilgan eding, oʻsha qo'zini kimdan ol- 
ding, — deb soʻradi. Oshpaz: 

— O'zingizning choʻponingizdan olgan edim, — dedi. 
Hokim choʻponni chaqirib soʻradi. Choʻpon gapning toʻgʻrisini 
aytishga majbur bo'lib: 

— Qo'zichoq tugʻilgan vaqtda onasi oʻlib qoldi. Bir itim 
bor edi, nochor boʻlib, qo'zichoqni oʻsha itga emizdirdim. 
Qo'zichoq it sutini emib katta bo'ldi. Kecha oshpazingiz 
bir qoʻzi soʻrab kelgan edi, oʻsha qo'zini berib yubor- 
dim, — deb voqeani bayon qildi. Hokimga bu sir ham 
ma'lum boʻldi. 


1. Ular sharob, kabob va hokim toʻgʻrisida qanday taxmin 
qildilar? 
2. Hokim ularning taxminini qanday aniqladi? 


I 
So'ngra u onasining yoniga borib: 
— Rostini ayting, men kimning oʻgʻ'liman? Otam 
kim? — deb so'radi. 
Onasi har qancha: 
— Marhum otang shahar hokimi edi, sen uning o'ʻgʻli- 


san, — desa ham, hokim unamasdan: 
— Onajon, toʻgʻrisini ayta bering, oshpazning oʻgʻli 
ekanimni fahm-farosat egasi — oʻsha uch yigit suhbatlashib 
us 

oʻtirganlarida eshitdim. Ularning fikrlari xato boʻlmaydi, men 
bunga ishonaman, — deb onasini qistay boshladi. Nihoyat 
onasi haqiqatni aytishga majbur bo'ldi: 

— Sen aslida bizning o'g'limiz emas, oshpazimizning 
oʻg'lisan. Bizning hech bir farzandimiz boʻlmadi, erim — 
shahar hokimi ham, men ham shu to'g'rida qayg'urar edik. 
Kunlardan bir kun oshpazimizning xonadonida sen dunyoga 
kelding, lekin bir oy oʻtar-o'tmas onang bechora vafot etdi. 
Biz seni oʻz tarbiyamizga oldik. Onang vafotidan biroz 
vaqt oʻtgandan keyin otang ham qayg'u — hasrat o'tida 
kuyib vafot etdi. Sen oʻz ota-onangni bilmaysan, biz ham 
senga haqiqiy ota-onangni bildirmadik. Xalq seni shahar 
hokimining oʻgʻli deb tushundi. Sening ma'naviy otang vafot 
etgandan soʻng uning vorisi sifatida sen shahar hokimi 
boʻlding. 

Hokim onasining yuz-koʻzidan oʻpib, unga tasalli berdi, 
koʻnglini koʻtardi. Hokim uchala yigitning so'zlari toʻg'ri 
chiqqaniga hayratda qolib, ularning fahm-u farosatlariga 
ofarin oʻqidi. Oʻsha kuni kechasi yigitlarning yoniga borib 
biroz soʻzlashib oʻtirgandan soʻng: 

— O'tgan kecha uyingiz eshigi yonida turib, kishini 
hayratda qoldiradigan ba'zi soʻzlaringizni eshitdim: sha- 
robning qabristonda oʻsgan tok uzumidan tayyorlanganini, 
qoʻzichoqning it suti emganini, men oshpaz oʻgʻli ekanimni 
so'ʻzladingiz. Qaysi dalillarga asoslanib shu fikrlarga 
kelganingizni aytib bering, — dedi. 

Ibrohim aytdi: 

— Sharob kishiga xursandchilik beradi, kecha yuborgan 
sharobingizni ichib koʻnglimda g'amginlik paydo bo'ldi, chunki 

sharobdan qabriston hidi kelardi. Shu asoslarga tayanib, 
sharobni qabristonda oʻsgan tok uzumidan tayyorlanganini 
sezdim. 

Ismoil aytdi: — Yuborgan kabobingizni yeganimdan 
keyin tabiatim it tabiat holiga tushdi. Oʻrnimdan turib birov 
bilan yoqalashish fikriga tushdim. Shundan kabobni it suti 
emgan qo'zi goʻshtidan ekanini bildim. Hokim uning fikrini 
ham tasdiq qildi. 

So'ngra: — Mening oshpaz oʻgʻli ekanimni siz so'ʻzla- 
gan boʻlsangiz kerak, deb oʻylayman, ayting-chi, mening 
oshpaz oʻgʻli ekanimni qayerdan bildingiz? Bunga birorta 
dalil koʻrsata olasizmi? — deb Umarga murojaat qildi. 
Umar aytdi: — Oʻzingizga ma'lum boʻlsa kerak, har kasb 
ahli qayerda boʻlmasin, o'z kasbini maqtaydi, dehqon — 
dehqonchilikdan, savdogar — savdogarchilikdan so'z 
ochadi. Mabodo ularning oʻgʻillari boshqa kasbni egallagan 
boʻlsalar, baribir ota kasbi ularning ruhiga ta'sir etgan 
boʻladi. Chunki ota tarbiyasida boʻlib, ota kasbidan non 
yeganlar. Shuning uchun ular qayerda bo'ʻlmasinlar, beix- 
tiyor ota kasbi haqida so'zlaydilar. Agar hokim oʻgʻli boʻ'l- 
sangiz edi, ovqatdan emas, mamlakat ishlaridan soʻzlar 
edingiz. Doimo taomdan soʻz ochganingizdan oshpaz o'g'ʻli 
ekanligingizni sezdim. 

Hokim Umarning topib aytganidan hayratda qolib, uning 
fahm-farosatiga, ziyrakligiga tahsinlar aytdi. 


1. Ertak qismlariga mos sarlavhalar toping. 
2. Birinchi qismda tasvirlangan voqealar bilan ikkinchi qismda 
tasvirlangan voqealar o'rtasida qanday bog'liqlik bor? 


ADABIY ERTAKLAR 


BOʻRINING TABIB BOʻLGANI 
HE HAQIDA ERTAK 


Nelar boʻlmas jahonda!.. 


Yer goʻyo ters aylandi. — 


Tabiblikka oʻrmonda 
Yirtqich Boʻri saylandi. 
Ana qarang, 

Tish qayrab 

O'ʻtirar shum shifokor. 
Yoʻlga boqar jovdirab, 


Tezroq kelsa deb bemor. 


Keldi ingrab Quyonvoy, 
Shalvirab ding qulog'i. 


Anvar Obidjon 


Qadamlari poyma-poy, 
(Balki, tortmas oyog'i.) 
— Qani, o'tir. 
Xix-XiX-Xi... 

Darding nima? 

Ayt, inim. 

— Bo'ri og'a, 

Uch kunki — 


Tinmay og'rir biqinim. 
Boʻri yaqin o'tirdi, 
Dono bilib o'zini. 


Biqin qolib 
Tekshirdi — 
Quyonning chap ko'zini. 


— Kechikamiz dingquloq, 
Koʻrmasak tez chora gar. 
Oshqozoning sal chatoq, 
Buni... «tumov» deydilar. 


Biz tabiblar bu dardni 
Juda yaxshi bilamiz. 
Qorning yorib, 

Sen mardni — 
Muolaja qilamiz. 


Dikkaytirib dumini, 
Qochib qoldi tez Quyon. 
Bechoraning biqini 
Og'ʻ'rimas shundan buyon. 


Keyin ogʻrib tomog'£i, 

Keldi yig'lab yosh To'ʻng'iz. 
Ushlab koʻrib oyog£in, 
Bo'ri dedi: 

— Voh, esiz!.. 


Tomoq ogʻriq boshlanar 
Oʻng oyoqning payidan. 
Kesib olsak soz bo'lar, 
Go'ʻshtlikkina joyidan. 


Boʻri tayyor deb o'lja, 
Yutar ekan so'ʻlagin: 

Fursat poylab Toʻng'ʻ'izcha 
Rostlab qoldi juftagin. 


Pa) 1. Bo'rining huzuriga qaysi hayvonlar shifo izlab kelishdi? 
2. Quyon bilan to'ng'iz nima uchun qochib qolishdi? 


II 
Keldi Tulki ming£irlab, 
Tikan kirib qo'liga. 
(Boʻri der: «Bu boshqa gap!» 
Uchrab goʻshtning mo'ʻliga.) 


— Tabib, uzr, 

Keldim kech... 

Juda chatoq ishlarim... 

— Dard koʻrmaysan endi hech, 
Omon bo'lsa tishlarim! 


— Kecha tunda uzoqdan 
Tinglab shirin ovozin, 


Tutib keldim uzoqdan 
Tul kampirning xo'ʻrozin. 


Yoʻlda ablah bo'ʻztikan 
Yaraladi qoʻlimni. 
Azobi ja zoʻr ekan, 
Bukchaytirdi belimni. 


«Shoshmay turgin, muttaham!» 
Der Bo'rivoy ichida. 

— Ko'z tegmasin, 

Oʻzing ham — 

Yetilibsan-da juda... 


Dardingni bilay tishlab, 
Beri kel-chi, jon inim. 
. Shunday qilib, 

Dil xushlab, 

Boʻri yedi Tulkini. 


Soʻngra ochib bemorning — 
Qabul qilish daftarin, 
Silab-siypab qornini 

Yozdi ushbu gaplarni: 


«Qo'lin tirnab bo'ʻztikan, 
Tulki keldi notetik. 
Ahvoli ogʻir ekan, 
Chora topmadik... 
Yedik!» 


Kechga yaqin kekkayib, 
Kirib keldi qari Sher. 


a so`m 


Boʻri yetti bukchayib, 
«Xush kelibsiz, shohim!» der. 


Sher harsillab, 

Oʻzini 

Oʻrindiqqa tashladi. 
Chaqchaytirib koʻzini, 
Darg'azab soʻz boshladi: 


— Yuray desang sog£', 


quvnoq, 
Yaxshilab koʻr, akasi. 

Bir haftaki, 

Sal yoʻqroq 

Ishtahamning mazasi. 
Bo'ri aytar: 

— 0, shohim, 


Chekmang tashvish ozorin. 
Buning chorasi oson, 
Zarurdir quvvatdori. 


Tabibdir yetti pushtim, 


Shunday uqtirar ular: 
«Semiz hayvonning go'shti 
Quvvatga koʻp boy bo'lar». 


Og'zidan soʻlak oqib 

U tugatgach gapini, 

Semiz tabibga boqib 

Sher yaladi labini: 

— Yaxshi emas, har holda, 
Quvvatdori izlasam. 

Shoh bo'lsam-u, 

Shoqolday — 

O'rmonda giz-gizlasam. 


Qo'ʻldan berib imkonni, 
So'ng yurarman armonda — 
Sendan semiz hayvonni 
Topish mushkul oʻrmonda. 
Qadrlayman men har choq 

Tabiblarning so'zini, 
Totmoqchiman hoziroq 
Quvvatdori tuzini. 


1. Bo'ri tulkini qanday davoladi? Sherni-chi? 
) 2. Har bir bo'limga mos sarlavha toping. Masalan, «Boʻri — 

shifokor» (birinchi boʻlim) kabi. 
3. Ertak sarlavhasini yana qanday nomlash mumkin? 


LAQMA IT 


Shukur Sa'dulla 


I 
Birdan tushib qoldi sovuq, 
Itning koʻrpa-yostigʻi yoʻq. 
Na uyi bor, na boshpana 
Hech kimi yo'q — yakka yana. 
Qish keladi qilich olib, 
Boʻron bilan dovrugʻ solib. 
Qaltiraydi kuchuk dir-dir, 
Sovuq deydi: — «Ichkari kir». 
Na qilarin bilmas kuchuk, 
Qo'rqqanidan toshar uchuq. 
Mosh bilan u urish edi, 
Buning uchun afsus yedi. 
Chidolmadi, qoqdi eshik, 
Derazadan boqdi mushuk. 
— Kechir, — dedi, yolvordi it, 
Mushuk dedi: — Yalinma, ket! 
Yozi bilan doʻstlashmading, 

Biror ogʻiz soʻzlashmading. 
Yurding doim sanqib bekor, 
Boʻyning ishga bermadi yor. 
Ajab bo'ldi... Uy qurmading, 

O'z va'dangda sen turmading. 
Koʻz yosh toʻkar kuchuk sho'rlik: 
— Yomon bo'ldi bu ko'rgulik, 
Uy qurardim, attangki, qish, 
Qishda qilib boʻlmaydi ish. 
Ketmon botmas yer oʻyganda, 
Qish quritmas gʻisht quyganda. 
Qo'ʻlni suvga urib boʻlmas, 
Xullas, qishda uy qurilmas. 
Yalinadi yalqov kuchuk: 

— Rahming kelmas menga nechuk? 
Yoz bo'lsa-chi, quray bir uy, 
Uymas, saroy... soʻrama, qoʻy! 
Dang'ʻillama va serhasham, 
Havaslaring kelsin biram. 
Pechka yonar erta-yu kech, 
Yozdan farqi bo'lmagay hech. 
O'lay agar uy qurmasam, 
Poshsholardek kun koʻrmasam. 
Faqat menga ber joy — makon, 
Yoz kelguncha saqlayin jon! 
Moshxon kular koʻzin suzib: 

— Aldoqchi! — deb boʻyin choʻzib 
— O'tgan yili ko'z yosh toʻkding, 
Issiqqina uyga cho'ʻkding. 
Quvding meni ko'ʻcha-koʻyga, 

Kirolmadim erkin uyga. 

Qoʻy, yalinma, echkiga bor, 
Bilasan-ku, uyimiz tor... 
Kuchuk borar echki tomon, 
Sovuq qotar yana yomon. 
Har bir tukin nayza deysiz, 
Itni koʻrib sovuq yeysiz. 
Qo'ʻyxonaga borar chopib, 
Akillar u sovuq qotib. 

Eshik qoqar, soʻng tinglar jim, 
Echki quloq solib der: — Kim? 
— Men, eshikni och, echkijon, 
Keldim senga boʻlib mehmon. 
— Sen laqmani men bilaman, 
Kela koʻrma, yoʻq qilaman. 
Yozi bilan laqillading, 

Meni koʻrsang akillading. 

Issiq boʻlsa suvda suzding, 
Qorning ochsa g'o'ra uzding. 
Salqin joyda qilding rohat, 
Sovuqqa ham qil-da toqat. 
Kuchuk rosa sovqotadi... 
Kecha tugab tong otadi. 

Qor yog'adi gupillatib, 
Molxonani do'ʻpillatib. 

Yolboradi bo'ribosar, 

Sigir asta quloq osar. 

— Govmish sigir, Olaqashqa, 
Doʻstim yoʻqdir sendan boshqa. 
Menga joy ber, qishlay yana, 

Tor bo'lsa ham ber boshpana. 
Nishxoʻrdingdan ko'rpa qilay, 
Senga uzoq umr tilay. 

— Menga bundoq hiyla qilma, 
Sigirlarni ahmoq bilma. 
Ishontirding oʻtgan yili, 

Rahm qildi hayvon eli. 

Uyda yotding oyoq cho'zib, 
Sog'ʻin sutni hadeb buzib. 
Ta'zirimni yeganman xoʻp, 
Sololmaysan ogʻzimga choʻp. 


1. 1t Moshxon, Echki va Olaqashqalardan nima uchun 
yordam so'radi? 

2. Moshxon nima uchun itni uyiga kiritmadi? 

3. Echki va Olaqashqa unga qanday munosabatda bo'lishdi? 


II 
It yugurdi erta-yu kech, 
Ammo yordam boʻlmadi hech. 
Xo'roz, tovuq, kurka, o'rdak, 
Parrandalar bari birdak. 
Yolg'onchiga bermadi joy, 
Daydi itning holiga voy. 
Qordan soʻngra yer muzladi, 
Sovuq qotib it soʻzladi: 
— Yoz kelsin-chi, quray bir uy, 
Bir saroyki, tengsiz... voy-boʻy— 
Dangʻillama va serhasham, 
Havasingiz kelsin biram... 
O'rtasida boʻlar pechi, 


Qishda yozday uyning ichi. 

Maza qilib uy quraman, 

Mehmon chorlab davr suraman. 

Kunlar oʻtdi birin-ketin, 

It yoʻqotdi yarim etin. 

Paxmoq boʻldi moʻy-junlari, 

O'lmay qolib qish kunlari. 

Nur sochadi koʻkda quyosh, 

Yerdan maysa koʻtarar bosh. 

Hamma ishga otlanadi, 

It suyunib shodlanadi. 

— O'ynab olay, keldi bahor — 

Deb sanqiydi erta bahor. 

Yozi boʻyi tinim bilmas, 

Sanqimoqni kanda qilmas. 

Issiq kunda choʻmiladi, 

Qumga oyoq koʻmiladi. 

Salqin yerda xurrak otib, 

Dam oladi begʻam yotib. 

Hamma ishda, kuchuk bekor: 
Menga, — deydi, — uy na darkor? 

Bir gap bo'lar qishda, — deyar, — 

Erta gʻamin eshak yeyar... 

Oʻtib ketdi bilinmay yoz, 

Kuz boshlandi: sovuq, ayoz. 

Qish kelmoqda qilich olib, 

Izg'ir shamol dahshat solib. 

Hamma inga kirib ketar, 

Daydi itga kim rahm etar? 

Yomgʻir ezib yogʻar avval, 

I Soʻngra laylakqor olar gal. 


) It tumshayib yurar yolgʻiz, 

Nn Qorda, muzda qoldirib iz. 

» Yalinar u yana-yana, 

N Qani boʻlsa bir boshpana. 

» Uzoq turar eshik qoqib... 

» Har xonaga gʻamgin boqib. 

» Yozni kutar uy qurgani, 

N Bu yil qishda kayf surgani... 

N Yoz yemasang qishning gʻamin, 
» Holingga voy, boʻlgin amin! 


1. 1t yozni qanday o'tkazdi? U nima uchun o'ziga uy 
qurmadi? 
2. Itning qilmishini qanday baholash mumkin? 


BAQA BILAN TAQA 
Aziz Abdurazzoq 


I 

o Taqachining ustaxonasiga yaqin yerdagi koʻlmakda bir 
baqa yashar ekan. U oʻzining qanday qilib koʻlmak suvda 
paydo bo'lib qolganini bilmas ekan. Qiladigan ishining 
Ni ham tayini yoʻq ekan. Taqachini yaxshi koʻrar ekan-u, 
1 buni taqachi bilmas ekan. Azbaroyi yaxshi ko'ʻrganidan 
Iw uning sayrashi ham taqachining bolgʻa urishiga oʻxshar 
n ekan. Taqachi shogirdi bilan birga «taqa-taq», «taqa-taq» 
N qilib bolg'a urganida, baqa ham unga oʻxshatib «vaqa- 
I vaq», «vaqa-vaq» deb sayrar ekan. Bir kuni oʻsha baqa 
i koʻlmakdan chiqib, taqachining oldiga boribdi. Salom 


bergan ekan, taqachi eshitmabdi. 
Bolgʻaning shovqinida baqaning 
tovushi yoʻqolib ketibdi. Taqachi 
bolg'ani qoʻyib, sandon ustidagi 
temirni olovga solayotganda baqa 
yana salom beribdi. Taqachi 
uning ovozini eshitibdi-yu, oʻzini 
ko'rmabdi. U yoqqa-bu yoqqa 
qarayveribdi. Baqa o'zini bildirish 
uchun «vaqa-vaq» deb sayrab 
yuboribdi. Shunda salom bergan 
baqa ekanligini taqachi bilib qolibdi. 


— Vaalaykum assalom! — alik 
olibdi taqachi. — Xoʻsh, xizmat? 
— Har kuni uzoqdan sizga tikilib yotaman, — deb gap 


boshlabdi baqa. — Nechta otga taqa qoqqaningizgacha 
bilaman. Sanab yotaman. 

— Xoʻsh, nima bo'libdi? — debdi taqachi. — Maqsading 
nima? Tezroq aytaqol. 

— Maqsadim shuki, — debdi baqa, — menga ham 
taqa qoqib qoʻysangiz. 

Taqachi hayron bo'libdi: 

— Iye, iye, sen ot emassan-ku! Taqani nima qilasan? 

Taqa menga juda zarur, — debdi baqa. — Nega 
desangiz, men baland sakraganim bilan oyog'imdan tovush 
chiqmaydi. Agar taqa qoqtirib olsam, sakraganimda hamma 
yoqni jaranglatib yuborar edim. Oyogʻimdan oʻt chaqnar edi. 
Axir men ham dunyoga umid bilan kelganman. Besh kunlik 
umrimni oʻzimning borligimni bildirib o'tkazsam deyman. 

Taqachi baqani otashkurak bilan qisib olib, uloqtirib 
yuboribdi. Baqa shalop etib koʻlmak suvga tushibdi. U 

yerda ancha vaqt xafa boʻlib yotibdi. Lekin ertasiga yana 
taqachining oldiga borishga qaror qilibdi. 


1. Baqa nima uchun oyog'iga taqa qoqtirishni havas qiladi? 
5) 2. Gap uqmas baqaning qaysarligini qanday baholash mum- 
kin? Qanday kishilarni baqaga o'xshatsa bo'ladi? 


II 

Bundan keyin baqa har kuni bir marta taqachining oldiga 

boradigan bo'libdi. Har borganida taqa soʻrab yalinaveribdi. 
Uning yalinib-yolvorishi taqachining joniga a 

— Shuncha yil taqachilik 

qilib, bolg'aning taraq-turuqi 


jonimga tegmagan edi, — debdi 
u. — Ammo sening xiraligingdan 
charchadim. 


Baqa ham boʻsh kelmabdi. 
— Qulogʻim tinch boʻlsin de- 
sangiz, oyog'imga taqa qoqib 
qoʻying, — debdi u. 

Ertasi kuni taqachi baqaning 
to'rttala oyogʻiga taqa qoqib 
qoʻyibdi. 

— Qani, endi yurishingni tomosha qilay, — debdi 
taqachi. Baqaga bu gap ta'sir qilmabdi. Sakramoqchi 
boʻlgan ekan, oʻrnidan qo'ʻzgʻalolmabdi. Sir boy bermaslik 
uchun sekin-sekin yurib koʻlmakka boribdi. Suvga tushib 
yotib oʻylabdi: «Taqa og'ir bo'lar ekan. Lekin oʻrganib 
ketaman. Endi meni boshqa baqalar koʻrsa, havasi keladi. 
Shu yaqin oʻrtada hovuz boʻlsa kerak. Axtarib koʻray. Agar 
hovuz topsam, u yerda baqalar boʻladi. Ularga taqamni 


koʻrsatib hayron qoldiraman». Shu xayol bilan yoʻlga 
tushibdi. Ikki soat yurar-yurmas rosa terlab ketibdi. Baqa 
boʻla turib taqa bilan yurish osonmi, axir?! U bir necha 
joyda dam olib, yoʻlda davom etibdi. Hovuzni ham topibdi. 
Haqiqatan u yerda baqalar koʻp ekan. Hovuzdan chiqib 
oftobda isinib yotishgan ekan. Ular taqali baqani koʻrib 
hayron bo'lishibdi. 

— Oyoqlaringdagi qanaqa temir? — deb so'rabdi 
baqalardan bittasi. 

— Taqa, — deb javob beribdi baqa. 

Shu payt uzoqdan chopib kelayotgan ot dupuri eshitilibdi. 
Baqalar choʻchib hovuzga shoʻngʻib ketishibdi. Bir mahal 
hovuzdan chiqib qarashsa, taqali baqa yoʻq emish. 

— Mehmonimiz qayoqqa ketib qoldi ekan? — deb 
hayron bo'lishibdi ular. 

— U ham biz bilan suvga sho'ng'igan edi, — debdi 
bir baqa. — Men koʻrgan edim. 

Suvning tagiga tushib qarashsa, haqiqatan mehmon 
baqa yuzaga chiqolmay taqalari loyga botib yotgan ekan. 
Uni koʻplashib koʻtarib olib chiqishibdi. Taqali baqa oftobda 
yotib, anchadan keyin oʻziga kelibdi. 

— Nima boʻldi senga, mehmon? — debdi bir baqa. 

— Taqa bilan yurib boʻlar ekan-u, suzib bo'lmas ekan, 
— debdi u. 

Baqalar unga taqasini oldirib tashlash kerakligini ayti- 
shibdi. Taqali baqa bunga rozi bo'libdi-yu, yana taqachining 
oldiga borishga uyalibdi. Baqalar maslahatlashib, uni oʻzlari 
olib boradigan boʻlishibdi. Shunday qilib, ertasi kuni yoʻlga 
chiqishibdi. Taqachining oldiga borib voqeani aytishibdi. 
Taqachi qoshlarini chimirib, biroz oʻylanib qolibdi. Keyin: 

— Ha, mayli, — debdi u. — Bir oʻzi kelsa, balki olib 
tashlamas edim. Sizlar koʻpchilik boʻlib iltimos qilyapsizlar. 

U shunday deb, baqaning oyog'idagi taqalarni olib 
tashlab-di. Shundan keyin baqa yengil tortib, oʻzining yangi 
tanishgan og'ʻaynilari bilan birgalikda sakrab-sakrab yoʻlga 
tushibdi. 

— Endi bundan buyon mana shu og'aynilaringdan 
ajralmagin, — deb nasihat qilibdi taqachi. — Bular nima 
qilsa, sen ham shuni qilgin. Baqa boʻlsang baqaga oʻxshab 
sayrab yuraver. Endi taqani havas qila koʻrma. Uni otga 
chiqargan. Sen ikki dunyoda ham ot bo'lolmaysan. 

Taqadan ozod boʻlgan baqaga bu gap ma'qul bo'libdi- 
yu, lekin u lom-lim deb ogʻiz ocholmabdi. 


1. O'ziga noloyiq ishga qoʻl urgan kishilar maqsadiga erisha 
oladimi? 
2. Ertak sarlavhasini yana qanday nomlash mumkin? 


TOPISHMOQLAR 
Rangi xar hil, p 
Nomi bir hil. ya N 


ba 


an 


Kun-u tun yuradi, 
Doim bir joyda turadi. 


en UZBEKISTAN — 


Qat-qat qatlama, 


I Aqling boʻlsa tashlama. ATIN 
N Y Qush emas, qanoti bor, o 
Chiroyli savlati bor. T6 
“a Uchsa lochin yetolmas, “— 
Tolmas zoʻr quvvati bor. 


1. Topishmoqlarning javobini qaysi soʻzlarga asoslanib 
topdingiz? 

2. Topishmoqlarga xos umumiy oʻxshashlik nimada deb 
o'ylaysiz? 

3. O'zingiz bilgan topishmoqlarni daftaringizga yozing. 


MAQOLLAR 
Ona yurting — oltin beshiging. 
Hunar boʻlsa qoʻlingda, non topilar yoʻlingda. 
Oz so'zla — soz so'zla. 
Aql — yoshdan, odob — boshdan. 
lim — aql chirogʻi. 
Doʻstsiz boshim — tuzsiz oshim. 


Yolgʻiz otning changi chiqmas, 
Changi chiqsa ham dongʻi chiqmas. 


Maqollarni yod oling va ma'nosini izohlang. 


1. Xalq oʻz qo'shiqlarida nimalar haqida kuylagan? Oʻtmishdagi 
xalq qoʻshiqlari bilan hozirgi qo'shiqlar bir-biridan qanday 
farqlanadi? Oʻzingiz bilgan xalq qo'shiqlarini ayting. 

2. Topishmoq nimaga o'rgatadi? Topishmoq deganda nimani 
tushunasiz? O'zingiz bilgan topishmoqlardan ayting. 

3. Maqollar topishmoqlardan nimasi bilan farq qiladi? 

4. Bo'limdagi qaysi ertaklar sizga ko'proq yoqdi? O'zingiz 
qanday ertaklarni oʻqigansiz? Multfilm qilib yaratilgan 
qanday ertaklarni bilasiz? 

5. O'zbek xalq ertaklari asosida «Men sevgan qahramon» 
mavzusida rasmlar chizing. 


QISH TOʻZG'ITAR MOMIQ PAR 


Qudrat Hikmat 
Savab bulut toʻshagin 
Qish to'zg'itar momiq par. 
Yerga serbar oq namat 
Yozilganday yaltirar. 


Mahalla-koʻy koʻchada 
Chuvurlashib qor kurar. 
Esib sovuq izg£irin: 

— Tezroq yur! — 

deb buyurar. 

Pirpiratib koʻzini 
Avtobuslar oʻtadi. 
Qahraton qish hovurni 
Moʻrkon kabi yutadi. 


Qorga deyman: — Namuncha 
Zeriktirding uchqunlab? 
Yogʻmasding-ku ilgari 
Surunkasi uch kunlab. 


Tomlar kiydi oq qalpoq, 
Hovlilarda sen tepa. 

Osmon elak, nazdimda, 
Shahrimizga un separ. 


Yetar shuncha yog'ʻganing, 
Uzoq dala, qirga bor! 
Ular seni kutmoqda, 

Har zarrangga bo'lib zor. 


Vodiylarga fayz berib, 
Gullat bogʻ-u rog'£ʻini. 
O'ra kumush choyshabga 
Oʻ'lkamning har yog'£ini. 

1. She'rda qorning yog'ishi, tomlarning qor bilan qoplanishi 


d nimalarga o'xshatiladi? Misollar keltirib so'zlang. 
2. She'rni yod oling. 


RANGIN QORLAR 


- Olloyor 
Qadim-qadim zamonda qish paytlari rang-barang qorlar 
yog'ar ekan. Ular ba'zan alohida-alohida, ya'ni bir koʻchaga 
sariq, boshqa mahallaga yashil, yana bir boshqasiga pushti 
ranglarda yog'ilsa, ba'zan bir joyning oʻziga yetti-sakkiz xili 
yogʻilib, juda gʻaroyib rang boʻlar ekan. Ayoz esa deraza 
oynalariga rangin naqshlar chizarkan. 


Shunday qilib, oʻsha davrlar ham suvday oqib o'tib 
ketibdi. Keyin-keyin faqat oq qorlar yog'adigan bo'libdi. 
Odamlar ham oq qorlarga o'rganib ketishibdi. Ularga 
qorning oqligi yillar osha tabiiy tuyula boshlabdi. Endi ular 
biror narsaning oqligini ta'riflaydigan boʻlishsa, «qorday 
oppoq» deb gapirishar ekan. 

Nega qorlar faqat oq rangda yog'ʻadigan boʻlib qoldi?! 
Buning boisini bilish uchun oʻsha qadim zamonlar haqidagi 
ertakka quloq solish kerak. Bu ertakda bir necha ming 
yilda bir marta boʻladigan boʻyoq bozori toʻgʻrisida soʻz 
boradi. 

Buyuk bo'yoqchi qirqta qirq quloqli qozonlarda boʻyoq 
pishirib xaridor kutib, yoʻl kuzatayotgan mahali olisdan bir 
qora ko'rinibdi. Agar qo'lni peshanaga soyabon qilib, yoʻl 
qaralsa, ushbu yoʻlovchi Bahor ekanligini bilish mumkin 
ekan. U tobora shitob bilan yaqinlashib, uning libosi- 
yu qiyofasi tiniq koʻrina boshlabdi. U juda chiroyli qiz 
ekan: sochlarida kurtak va g'ʻunchalar boʻrtib turganmish; 
ko'ylagining etaklariga binafshalar qadalgan; moychechaklar 
chambari kiydirilgan boshi uzra qaldirgʻochlar charx urib, 
yelkasiga qoʻngan sa'va-yu qumrilar chah-chahlab kelayotir. 
Bahor bozorga yetib kelgach, Buyuk boʻyoqchiga ta'zim bajo 
qilibdi. Buyuk bo'yoqchi 
xaridorlarining birinchisini 
bug'lanib turgan qirq qu- 
loqli qozonlar sari bosh- 
labdi. 

— Bahorjon, mana, 
bu boʻyoqlardan kera- 
gicha ol! — debdi u. 


Bahor esa eng avval yashil bo'yoq qaynayotgan qozon 
yoniga boribdi. Bahor uchun yashil boʻyoq juda zarur ekan. 
Bahor boʻyoq bozoridan koʻngli toʻlib chiqib ketibdi. 

Yoz har mahalgidek mudrab qolgan ekan. Bahor o'z 
aravasida xarid qilgan boʻyoqlarini ortib, momaqaldiroqlarni 
gumburlatib, chaqinlar chaqnatib oʻtgan mahali Yoz uyqudan 
uygʻonib ketibdi-da, erta-indin dalalarda arpa-bug'ʻdoylar 
boʻy berib, bogʻlarda olma-o'ʻriklar ta'm yigʻib olishini, ular 
oʻzining boʻyoqlar keltirishini kutib, unga muntazir boʻlib 
turishini oʻylab, bozorga otlanibdi. 

Buyuk bo'yoqchi uni ham rozi qilib joʻnatibdi. 

Boʻyoq bozoriga Kuz kelgan payt koʻplab qozonlar 
boʻshab qolgan ekan. Qozonlardan faqat ikkitasi — za'far 
va zargʻaldoq boʻyoq qaynayotgan qozonlarda hali ancha 
boʻyoq bor ekan. Qolganlarida boʻyoqlarning yuqigina bor 
ekan, xolos. Kuz oʻz tegishi — za'far rangli boʻyoqning 
hammasini olibdi. Qolgan bo'yoqlarning yuqini ham 
qozonlardan qirib olgach, oq bo'yoqdan ham oz-moz 
idishga solib olibdi. Uning ham tashvishi oʻziga yarasha 
ekan. Bog'ʻ-rog'ʻ'lar, o'rmon va yaylovlardagi bahorning yashil 
boʻyoqlarini oʻchirib chiqib, ularni za'far, pushti, zarg'aldoq 
ranglarga boʻyab chiqishi kerak ekan. 

Buyuk boʻyoqchi boʻshagan qozonlarini yuvib, ularni 
yigʻishtirayotgan paytda soʻnggi xaridor — Qish yetib 
kelib qarasa, ahvol chatoq. Unga faqat oq boʻyoq qolibdi. 
Boʻyoqchi yangi boʻyoqlarni tayyorlaguncha minglab yil 
kutish kerak ekan. Qish oq boʻyoqni olib yoʻlga tushar 
ekan, qolgan fasllardan xafa boʻlib ketibdi. Oʻsha kundan 
boshlab Kuz va Bahorning, ilojini topsa Yozning ham 
bo'yoqlariga zarar keltirish payida boʻlarkan. Ayni o'riklar 

gullab turgan paytda, paxta chaman-chaman ochilib, 
bogʻlarda tilladay uzumlar ayni yetilgan kuz kunlarida Qish 
qahrini sochib qolarkan. Ba'zan esa Yozning saratoniga 
ham oʻz qori, sovugʻi bilan suqilib kirarkan. 

Odamlar Qish oʻz qilmishidan koʻp ham oʻkinmasligi, 
kelgusi safar boʻyoq bozoriga oʻz vaqtida borishi uchun yangi 
yil bayramlarida archa shoxlariga turli rangdagi oʻyinchoqlar, 
qo'g'irchoqlar, shokilalar osishni odat qilishibdi. 


1. Qadimda qorlar qanday ranglarda bo'lgan ekan? 

) 2. Bahorning yashil rang tanlashining sababi nimada? 

X3. Bahorning harakatchanligi-yu yozning mudrab turishi 
nimani anglatadi? 

4. Kuz bilan qishga xos xususiyatlarni ayting. 


Sh QISH 
g Tursunboy Adashboyev 


Qish ayozi tobida, Eman bargi tovusning 
Qor erinmay bo'ralar. Quyrugʻiday serhasham. 
Shox-shabba orasidan Kiyik yurgan soʻqmoqlar 
Ovchi sergak mo'ralar. Qirda yoʻl-yo'l beqasam. 
Ayiq g'orga yo'l olar Yashil taroq archalar 
Piymasini ivitgan. Keng yozib qulochini 
Quyon po'stin tikibdi Erinmasdan shamolning 
O'ziga oq tivitdan. Tarar paxmoq sochini... 


1. She'rda kiyik yurgan so'ʻqmoqlarning yoʻl-yo'l beqasamga, 
archalarning silkinishi shamolning sochini tarashga o'x- 
shatilishini qanday tushunasiz? 

2. She'r mazmunini Q. Hikmatning «Qish to'zg'itar momiq 
par» she'ri bilan taqqoslab gapiring. 


QOR ODAMNING SOVG'ʻASI 


Oqiljon Husanov 


Hamma bolalarning eslarida bor: bundan uch yil 
avval qish juda qattiq keldi. Ariqlarda suvlar muzladi, 
yerlar tosh-metinga aylandi. Hadeb qor yog'ʻaverganidan 
kamqatnov yoʻllarda yurish qiyinlashib qoldi. Bir kuni dadam 
nonushta paytida akamga: — Oʻtkirvoy! — dedilar. — 
Bugun yakshanba, dam olish kuni. Maktabga bormaysan. 
Eshakni aravaga qoʻshginda, bironta oʻrtog'ingni yoningga 
olib, chaylaga borib kelgin. Avval aravaga makka poyasini 
ortinglar. Ustiga ketganicha yantoq bosinglar — qoʻy bilan 
sigirga yemish boʻladi. Bugun havo sal iliqroq bo'ladi 
chamasi, osmonda qora bulut bor. 

Akam «xoʻp» dedilar. Dadam birozdan keyin: 

— Sherik topolmasang, yakka oʻzing borma. Ukang 
Kamolni yoningga olvolarsan, — dedilar. Men sevinib 
ketib, dalaga ketayotganimizni aytish uchun Alisherlarnikiga 
chiqdim. «Akang xoʻp desalar, men ham borardim», — 
dedi u. Akamdan soʻragan edim, aftimga qarab turdi-da: 

— Agar injiqlik qilmaydigan boʻlsa, mayli, men boshqa 
hech kimni chaqirmay qoʻya qolaman, — dedi. 

Shunday qilib, Alisher ikkimiz aravaning oldiga o'tirib 
oldik. Akam eshakka mindi. Uchovimizning ham boshimizda 
quloqchin, oyogʻimizda ichi jun botinka, ustimizda palto... 

Akam chayla yoniga yetganimizda aravani toʻxtatib, eshak 
ustidan pastga irgʻidi. Biz ham birin-ketin yerga tushdik. 
Uchovimiz chayla eshigini ochib, ichkariga mo'raladik. 
Qishloqdagi uyimizning eng katta xonasidek keladigan 
chaylaning ichi o'ʻtin-choʻ“pga, yem-xashakka toʻla edi. 


Akam makkapoyalarni oʻroq 
bilan qoʻzg'ayotganida chayla- 
ning ichi changib ketdi. 

— Tashqariga chiqib turinglar, 
— dedi akam bizga qarab. 
— Eshakdan ham xabardor 
boʻlinglar, aravani olib ketib 


qolmasin. 
Chaylaning orqasiga o'tdik. 
— Alisher, qor odam yasaymizmi? — dedim men. 


— Bo'pti. Yur! Qayerdan yasaymiz? — dedi Alisher. 

— Huv, ana u yerdan. 

Ikkovimiz aravadan tushib, ariqning narigi tomoniga 
sakrab o'tdik-da, ishga kirishdik. Qor odamni beligacha 
yasadik. Biroq yuqorisini koʻtarishda ancha qiynaldik. 
Qorimiz ilashmay toʻkilib ketaverdi. 

— Ichiga bironta choʻp tiqmasak boʻlmaydi, — taklif 
qildi Alisher. 

Boya yo'lda kelayotganimizda arava ustida kosov 
koʻrib, «Tandir kosov arava ustida qolgan ekan-da», deb 
oʻylovdim. Shu esimga tushdi-yu, yugurib borib, aravadan 
oʻsha kosovni olib keldim. Kosovni yerga qoqish uchun 
chaylaning ichidan guvala topib chiqdim. Kosovning kuygan 
tarafini yuqoriga qilib yerga qoqa boshladik. Yer ajriqzor 
boʻlsa ham qattiq ekan. Kosovning uchi yerga ozgina 
kirar-kirmas guvala ikkiga boʻlindi. Yaxshi boʻldi dedik-da, 
guvalani kosovning ikki tomoniga tirab qoʻydik. Soʻngra 
qaytadan qor yig'ishga tushdik... 

Qor odamimiz binoyidek chiqdi. Qurib qolgan ajriq 
barglaridan qosh-ko'ʻz, og'ʻiz-moʻylov yasadik. 

— Xuddi qorovul amakiga 
oʻx-shaydi, — deb kuldi Alisher, 

— Faqat miltig'i yo'q, — dedim 
men. — Og'zini kattaroq qilib yubo- 
ribmiz. Iljayganga oʻxshab qolibdi. 
Mayli, iljaysa yomonmi? Koʻrgan 
odam hazilkash ekan, deydi-da... 

Akam bizni chaqirib qoldi. Aylanib 
chayla oldiga borsak, bir oʻzi 
makkapoyani aravaga ortib bo'libdi. 

— Endi uchovimiz ham piyoda yuramiz, — dedi akam. 
Men eshakni yetaklayman. Sizlar arava orqasidan, yukning 
turishini qarab borasizlar. Agar yuk biror tomonga og'£ʻadi- 
gan boʻlsa, menga aytasizlar. 

Biz «xoʻp» dedik. Akam eshakni yetakladi. Chaylaning 
orqasidan o'ʻtayotganimizda arava toʻxtadi. Biz hayron 
bo'ldik. 

— Anovi qor odamni sizlar yasadilaringmi? — deb 
so'radi akam biz tomonga qarab. Biz «ha» degandek 
boshimizni qimirlatdik. 

— Obbo azamatlar-ey, rosa boplabsizlar-ku. 

Biz yo'l-yo'lakay qor odamni qanday yasaganimizni 
akamga aytib berdik. 

Akam oʻsha yili bahorda armiyaga ketdi. Biz ham ikki 
yilgacha chaylaga koʻchib chiqmadik. 

Akam harbiy xizmatdan qaytgach, dadam daladagi 
brigadaga o'tdilar. Biz yana chaylamizga koʻchib chiqdik. 
Qovun-tarvuzlarimiz yaxshi boʻldi, handalaklar pishib katta 
qovunlar toʻrlagan paytda dalalar shunaqayam chiroyli 
boʻldiki... Oʻsha kunlari akamning tugʻilgan kunlarini oʻtkazdik. 


a so` 


Odam ko'p keldi. Har xil ovqatlar pishirildi. Xotinlar chaylada 
oʻtirishdi. Kishilar uchun ariq boʻyidagi tol tagiga joy qilindi. 


Bir mahal akam dadamga qarab: — Bu tol ilgari yoʻq 
edi-ku, qachon ekkansiz, dada? — deb so'radi. 
— Men ham hayronman, — dedilar dadam. — Ilgari 


yoʻq edi. Keyingi ikki-uch yil ichida paydo boʻlib qoldi. 

Akam shu payt o'rnidan turib tol poyasining yuqori tomoniga 
tikildi. Menga qarab bir kulib qoʻydi-da, dadamga gapirdi: 

— Buni Kamoljon bilan Alisher ekkan, — dedi akam. 
Men, qachon tol ekkan ekanman, deb hayron bo'ldim. 
Akam yana menga qaradi-da: 

— Uzoq yili qishda arava bilan kelganimizda qor odam 
yasagan edinglar-ku, — dedi. — O'ʻshaning ichiga kosov 
tiqib qoʻyganmidilaring? 

Men yana hayron bo'lib: 

— Ha, tiqib qoʻygan edik, — dedim. 

— Mana shu tol oʻsha kosovdan unib chiqqan, dedi 
akam. — Buni qor odamning bizlarga qoldirgan sovg'asi, 
desak ham bo'ladi... 


. Kamol bilan Alisher nima uchun dalaga borishdi? 
. Qor odam ularga qanday sovg'a qoldirdi? 
. Qish oylarida o'ynaladigan o'yinlarning nomlarini ayting. 


1. Qishda tabiatda qanday o'zgarishlar sodir bo'ladi? 
G Na, 2. Jonivorlarning qishdagi hayoti to'g'risida nimalar bilasiz? 
gn 3. Bo'limdagi qaysi she'r va hikoyada qish manzarasi 
ozgin jonlantirib tasvirlangan? Qish tabiati tasvirida qanday so'z 
va iboralardan foydalanilgan? 
4. Qish fasli haqida qanday topishmoq va maqollarni bila- 
siz? 
5. «Bolalarning qishki oʻyinlari» mavzusida og'zaki hikoya 
tuzing. 


KITOBGA IXLOS 


Mirkarim Osim 
I 

Muntazam qo'ʻshindan ajrab, zaiflashib qolgan Buxoro 
son-sanoqsiz koʻchmanchilar tomonidan bosib olindi. 
Qorabug'ʻroxon shaharni ishg'ol qilib, saroydagi boyliklarni 
qo'lga kiritdi, oʻz askarlariga bozorni talatdi, koʻp imoratlarga 
oʻt tushib ketdi, achchiq tutun shaharni oʻrab oldi. Oʻz mol- 
dunyosini saqlab qolmoqchi boʻlganda qilich yeb yiqilgan 
kishilarning faryodi, asir qilib olib ketilayotgan ayollarning 
oh-u nolasi, quturgan dushman askarlarining suroni 
quloqlarni qomatga keltiradi. Uch oy ahvol shu zaylda 

davom etdi. 
Ibn Sino esa alamini kitobdan olar, yarim tungacha o'tirib 
mutolaa qilar, yozar edi. Bir kuni kechasi uyqusi kelib, ko'ziga 


Ca. 


qum tiqila boshlaganda, 
uyqu qochiradigan dorisini 
ichib, hovliga tushdi. Odati 
boʻyicha osmonga qarab, 
Hulkar yulduzi qayerga kel- 
ganini bilmoqchi boʻldi. Shu 
payt Registon tomon qizarib, 
osmonga uchqunlar sachrab 
turganini sezdi. O'ʻqtin-oʻqtin 
olovning qip-qizil tillari qorongʻi osmonni yalar, uzoqdan qiy- 
chuv ovozlar eshitilardi. Yosh hakimning yuragi bir falokatni 
sezgandek dukillab urib ketdi. Darrov kavush-mahsisini, 
choponini kiyib, onasini uyg'otdi. 

— Onajon, Registon maydoni yaqinida bir uyga o't 
ketganga o'xshaydur, borib bilib kelay, qoʻlimdan kelgan- 
cha oʻt oʻchirishga yordam beray. 

— E, qo'ʻysang-chi, oʻgʻlim. Sensiz ham oʻt o'chiruvchilar 
topilib qolar. 

— Yoʻq, onajon. Bormasam bo'lmaydur. Uyqum ham 
oʻchib ketdi. — Yosh yigit koʻngliga kelgan shubhani 
onasiga aytishdan ham qoʻrqardi. «Bordi-yu, agar... yoʻq, 
yoʻq, bu mumkin emas. Necha yuz yillab toʻplangan ilm- 
fan xazinasining kuli koʻkka sovurilishi mumkin emas». 
Sitorabonu uning aftiga qarab ijozat bermaslikning iloji 
yoʻqligini angladi. 

— Mayli, borsang boraqol, ammo kechikma... 

Ibn Sino halloslab Registon maydoniga kelganda, ko'ʻng- 
lini ezayotgan shubha haqiqat boʻlib chiqqanini angladi. 
Yuzlab kishilar qo'lma-qo'l chelak uzatib, maydon oʻrtasidagi 
hovuzdan suv bilan kitobxonaga tushgan oʻtni oʻchirishga 

urinar edilar. Madrasa talabalarining, 
tevarak-atrofdagi mahalla ahlining 
jonbozligiga qaramay, yongʻin borgan 
sari kuchayar, qimmatli kitoblarni 
ajdarhodek yutayotgan alanga quturib, 
hujra eshigidan tutun aralash chiqib 
turar edi. 

Chelaklab sepilgan suv unga kor 
qilmas, aksincha, moydek ta'sir qila- 
yotgandek edi. Ba'zilar mehnatlari 
bekorga ketayotganini koʻrib qoʻllarini 
qo'ltiqqa urdilar. Odamlar orasida 
necha asrlardan beri toʻplangan boylikning tutunga aylanib, 
osmonga uchishidan zavqlanib, iljayayotgan kishilarni koʻrish 
mumkin edi. 

Ibn Sino boshida chelaklab suv tashib oʻt oʻchirayotgan- 
larga qarashib turdi. Keyin koʻpchilikning hafsalasi pir 
bo'lganini koʻrib, g'azabiga chidolmay, olov chiqib turgan 
bir hujraga oʻzini urdi. Bunda tibga doir kitoblar saqlanardi. 
Odamlar uni tutib qololmadilar. Bir necha daqiqadan keyin 
etagining yonayotganiga ham parvo qilmay, bir necha 
kitobni quchoqlab chiqdi... 

— Bu qanday falokat, qanday mudhish falokat! — dedi 
ibn Sino yig'lamoqdan beri bo'lib. 

Chol xoʻrsinib qo'ydi: 

— Ha, baxtsizlik, ammo bilib qo`yingki, dunyoviy ilm 
dushmanlari ma'rifat chirogʻini oʻchirolmaydilar. 

Shuncha urinib yongʻinni soʻndira olmagan odamlar birin- 
ketin uy-uylariga tarqalishdi. Olovning ozigʻ'i kamaygan sari 
hovuri pasayardi. Toʻda-toʻda kullar ustini qoplagan tutun 

kuyib, shakligina qolgan qogʻoz parchalari bilan shamolda 
asta tebranarkan, qurum isi har yoqqa taralardi. 

Ibn Sino xuddi yaqin bir kishisini koʻmib, qabristondan 
qaytgan kishidek boshini quyi solib, yarim-yorti kuygan bir 
necha kitobni qo'ltiqlagan holda uyiga joʻnadi... 


I) 1. Ibn Sino kutubxonaga oʻt tushganini qanday bilib qoldi? 
2. U yongʻin paytida qanday mardlik ko'rsatdi? 


II 

Oradan ikki oycha vaqt oʻtdi. Shu vaqtgacha o'zini 
qoʻyarga joy topolmay yurgan ibn Sino bir kuni uyiga 
xursand bo'lib keldi. 

— Suyunchi bering, onajon. Qorabugʻroxon qo'shini 
Buxoroni tashlab chiqib ketmoqda. Qo'liga yarogʻ olgan 
Buxoro xalqi turkmanlar bilan birgalikda ularni haydab 
chiqarmoqda. Talab olingan mollarni qaytarib olmoqda. 

Karmana tomon chekinayotgan istilochilarning orqada 
qolgan qismi bilan buxoroliklar oʻrtasida boʻlayotgan 
jangning suroni uzoqdan sal-pal eshitilib turardi. Sitorabo- 
nuning rangi oʻchib: 

— Oxiri baxayr bo'lsin, — deb qoʻydi. 

Buxoro koʻchmanchilar qo'liga oʻtgandan keyin ilm-fan 
ahllari quvgʻin ostiga tushdi. Ibn Sino qora quzg'unlar 
uyasiga aylangan shaharni tark etib, oʻziga ma'rifatparvar 
bir hokim, homiy izlash toʻgʻrisida oʻylay boshladi. Lekin 
uning otasi vafot etib, onasi beva qolgan, uni tashlab 
ketishga koʻzi qiymas edi. Sochlariga oq oralab, ko'zlari 
atrofini ajin bosgan Sitorabonu oʻgʻlining qanday ahvolga 
tushib qolganini, nima uchun peshanasini tirishtirib yurganini 
yaxshi bilar edi. Bir kun kechki ovqatdan keyin sharbat 


ichib dam olib o'tirganlarida, rangi biroz siniqqan Husaynga 
qarab: 

— O'g'lim, nima toʻgʻrisida bosh qotirayotganingni bilib 
turibman, — dedi xoʻrsinib. — Oʻz shahring oʻzingga torlik 
qilib qoldi. Xorazmlik qoʻshnimiz Abu Bakr bobo xotiniga: 
«Husayn zudlik bilan Buxorodan chiqib ketsin, chiqib ayt», 
debdur. Shu gapni eshitdim-u, kechasi bilan uxlay olmay 
chiqdim. 

Abu Bakr Barakiy oʻqimishli odam, bir narsani bilmay 
gapirmaydur. Jon bolam, boshim omon boʻlsin desang, 
shahardan chiqib ket, oʻzingga tinchgina bir joy top. 
Menga xat yozib tursang, shuning o'zi kifoya, eson-omon 
yurganingni bilib tinchgina umr kechiraman. 

Onasining gapi qay tomonga og'ishini bilmay turgan 
tarozining bir pallasiga qoʻyilgan toshdek ta'sir ko'rsatdi. 
Husayn qat'iy qarorga kelib, qaddini koʻtardi-da: 

— Mayli, sizning aytganingiz boʻlsin. Bu yerda qolsam, 
bir kun meni chaqirib oyogʻimga bolta uradurlar. Men erkin 
oʻylab, erkin yashashga oʻrganib qolganman. Menga oq 
fotiha bering, safar otini egarlab yo'lga chiqay. Siz ham 
tinch bo'ling, men ham. 

— Qayerga borsang ham Olloh seni oʻz panohida 
asrasin, ishlaringga rivoj berib, falokatlardan asrasin... 
Ammo xat yozib turishni unutma! Qayerda boʻlsang ham 
savdogarlardan xat berib yuborib, sihat-salomatligingni 
bildirib tur. 

Ibn Sino orqasiga qarashdan qoʻrqib darvozadan chiqdi- 
da, Gurganj tomon yoʻl oldi. 


1. Ibn Sino nima uchun Buxoroni tashlab ketishga majbur 
boʻldi? 


2. Sitorabonu xayrlashuv chog'ida o'g'liga nimalarni tayinladi? 
3. Mashhur vatandoshlarimizdan yana kimlarni bilasiz? 


PAHLAVON VA SHOIR 


Hamidjon Hamidov 
Mahmudning Dehliga safari hind xalqining milliy bay- 
ramiga toʻgʻri kelibdi. Odatda, bunday ayyomlarda xalq 
sayillari, har xil tomoshalar, musobaqalar uyushtirilar ekan. 
Mahmudning shahar chetidagi saroylardan biriga tushganini 
eshitgan sulton uni ertangi kurashda ishtirok etishi va yosh 
saroy pahlavoni bilan bellashishini soʻrab, odam yuboribdi. 
Mahmud yosh bahodirning izzat-nafsiga shikast yetkazishni 
o'ziga ep koʻrmay, bu iltifotni rad etibdi. O'z marhamati 
qabul qilinmaganini eshitgan sulton g'azab otiga minibdi. 
Mulozimlar bu xabarni Mahmudga yetkazib, kurashda 
ishtirok etishini oʻtinib soʻrabdilar. U rozilik bildiribdi. 
Odatda bunday musobaqalardan oldin Mahmud ulugʻ- 
larning qadamjolarini ziyorat qilar ekan. Oʻsha kecha 
ham shahardagi qabristonni ziyorat qilib yursa, bir ayol 
erining qabrini quchoqlab: 7 
«Ey xudo, ikki bolam va 
erimni olding, ertangi kun 
maydonda yolgʻiz oʻgʻlimning 
qoʻlini baland qilgin», — 
deb nola chekayotgan ekan. 
Mahmud bu xotin sulton 
saroyidagi pahlavonning 
onasi ekanligini sezibdi. 
Ertasi kuni kurash maydonida Mahmud o'zini juda 
zaif va lapashang qilib koʻrsatibdi. Yosh bahodir ikki- 


uch davradan keyinoq Mahmudni 
chirpirak qilib koʻtarib uribdi. Sulton 
bu g'alaba sharafiga katta ziyofat 
beribdi. Tantanalardan soʻng hokim 
boshchiligida arkoni davlat: barcha 
xizmatkorlar, mehmonlar fillarga minib 125 
o'rmonga — ovga joʻnashibdi. 

Changalzorlar orasidan ketayot- Kk 
ganda bexosdan sulton taxtiravoni 
oʻrnatilgan fil botqoqqa botib qolibdi, 
koʻp urinishibdi, filni loydan chiqaza 
olishmabdi. Shunda Mahmud xiz- 
matkorlarga filning oldingi oyoqlari 
orasini kovlab boʻshatishni buyuribdi. Shunday qilishibdi. 
Bo'ʻshliqqa katta bir kundani tashlabdilar. Mahmud ana shu 
kunda ustiga tushib, fil oyoqlari orasiga yelkasini qoʻyib, 
bir zoʻr bilan ikki oyogʻini botqoqdan bo'ʻshatibdi, fil oʻzini 
oʻnglab, halokatdan qutulibdi. 

Hamma mehmonning qudratiga ofarinlar aytibdi. Ovdan 
soʻng yana ziyofat boshlanibdi. Gap orasida sulton Mah- 
muddan: 

— Kecha maydondagi zaifligingiz bilan bugungi jaso- 
ratingizni qanday tushunsa boʻladi? — deb so'rabdi. 

— Ey, oliyhimmat sulton! Bu yigit bir bevaning yagona 
farzandi. Istiqboli porloq pahlavon, lekin hali tajribasiz. 
Men u bilan olishib, mayib qilib, umriga zomin bo'lishni 
istamadim. Ammo siz g'ʻazablanganingizdan soʻng kurash 
tushishga rozilik bergandim, — debdi u. 

— Tilang tilagingizni, nima istasangiz muhayyo qila- 
man, — debdi sulton. 


an) 


— Menga hech narsa kerak emas. Sizning zindonin- 
gizda 200 dan ortiq yurtdoshlarim asir ekan, oʻshalarni 
ozod qilsangiz, vatanimga birga olib ketsam, bas, — debdi 
Mahmud. 

Sulton bahodirga ot-ulov, sarpolar beribdi va asirlarni 
hibsdan boʻshatibdi. Mahmud vatandoshlari bilan Xorazmga 
qarab yoʻl olibdi. 

1. Pahlavon Mahmud nima uchun yosh bahodir bilan kurash 
) tushishni xohlamaydi? 
2. Pahlavon Mahmudning kurashda yosh bahodirdan yen- 
gilish sababi nimada deb oʻylaysiz? 
3. Pahlavon Mahmud sultondan nimani iltimos qildi? 


Xalqimiz azaldan oʻz vujudi, oʻz tomirida 
mavjud ilohiy qudratga munosib boʻlmoqqa 
intilib, o'z oʻgʻlonlarini mardlik va halollik, jasurlik 
ruhida, el-yurt uchun jonini ham ayamaydigan asl 
pahlavonlar etib tarbiyalab kelgan. 


ALISHERNING YOSHLIGI 


Oybek 
I 
Alisher bu katta bogʻ hovlining har bir burchagini 
tomosha qilib uzoq yurdi. Daraxtlarning novdalariga osilgan 
rangdor qafaslardagi toʻti, bulbul, maynalarni maroq ila 
tomosha qildi. Ularning qafas ichra tinimsiz sakrashlarini, 
sayrashlarini uzoq kuzatdi. Qushlarga qarab yuradigan 
maxsus xizmatkorga ergashib, unga bitmas-tuganmas 
savollar berdi. 
Bir payt qarshisida yetti yoshlardagi shahzoda Husayn 
paydo bo'ldi. Uning boshida kichkina ipak salla, ustida 


yangi baxmal toʻn, oyoqlarida zarhal etik, kamariga oltin 
sopli kichik xanjar suqilgan. Husayn osmonga sapchishga 
tayyor, olovday shijoatli bola edi. 

— Qullar, kanizlar oyogʻiga oʻralib ne qilib yurursen? — 
deb soʻradi qah-qahlab Husayn. 

— Qushlarni sayr eturmen, bir- 
biridan koʻrkam... — deb javob berdi 
Alisher... 

Shahzoda Husayn va Alisher ko'ʻ- 
chaga otildilar. 

Katta maydonda yigitlar oʻq uzish 
mashqi ila mashg'ul edilar. Beklar, 
mirshablar koʻp edi. 

Bolalar qiziqib tomosha qildilar. Bir 
tomonda ikki fil lopillab, qaydandir 
katta-katta xarilarni tashib kelardi. 
Fillar ustida oʻltirgan boʻz yaktakli ikki 
oriq chol oʻzaro tinmay gaplashib, ba'zan kulib qoʻyar edi. 

Sovut kiygan, ot mingan yigitlar bir qoʻllarida yoy, bir 
qoʻllari bilan oʻq uzardilar. Ular bir marraga yetganda 
darhol qilich-qalqon tutib qilichbozlikka kirishar, shovqin- 
suron ko'tarar, chuvvos-hayqiriq bilan maydon oʻrtasida 
yigʻilib qolar edilar. Maydon chetida bir toʻda beklar 
«Yaxshi-yaxshi!», «Balli!», «Durust!», «Ofarin!» deb ularni 
rag'batlantirib turardilar. 

— Jasur yigitlar-at: — dedi Husayn kattalardek salmoq- 
lanib, — Xudo xohlasa, men qilichboz bo'lurmen, koʻzimga 
koʻringan yovning kallasini sapchadek uzurmen. 

Alisher indamadi. U maydonda chopib yurgan otlarning 
qaysi biri suluv, qaysi biri chopqirroq, degan xayol bilan 
band edi. 

— Qara, kabutarlar raqsini koʻr! — Alisherning yengini 
tortdi osmonga qarab Husayn... 

— Kabutarlar farishtalarga o'xshaydi-ya! — dedi oʻylanib 
Alisher. 

— Men xoʻb sevadurmen kabutarlarni, tomoshadan 
charchashni bilmaydurmen, ishqim baland... 


Shu tobda Husayn oldida beoʻxshov o'ralgan katta 
sallali, koʻzlari hiylakor, oʻttizlardan oshgan bir yigit, qoʻllari 
koʻksida, ta'zim ila toʻxtadi: 

— Shahzoda, kech bo'ldi, ruxsat bersalar ketaylik. 

— Shahzoda, xayr, yaxshi borsinlar, — dedi Alisher 
ham hayajonda. 

Uchi tutashib ketgan chinorlar xiyobonida ikki otliq 
koʻzdan gʻoyib bo'lgach, Alisher asta yurib, ichkariga kirdi. 
Bazm avjida edi. 


1. Alisher bilan Husayn bogʻda nimalarni tomosha qilishdi? 
2. Ularning suhbatiga qarab har ikkisining nimaga qiziqishini 
ayting. 


II 

Mehmonlar oldiga yoyilgan dasturxonda qalashtirilib 
tashlangan taomlar, rango-rang mevalar, qoʻllarini koʻksiga 
qoʻyib uchib yurgan kanizaklar toboqlarda yangi-yangi 
taomlar tortib, guloblar tashirdilar. Alisherning onasi shi- 
virlab: 

— O'tira qol, shovqin qilma, — deb o'gʻlining oldiga 
u-bu taomlardan surib qoʻydi. 

Musiqa tinmasdi, bir toʻda cholg'uchilar xonaning bir 
chetida o'tirib, tanbur, dutor, ruboblarni nihoyatda mohirlik 
bilan chertar edilar... 


Koʻngli shirin mavjlarga toʻlib, xayolchan oʻltirgan Alisher 
onasining tizzasini sekin turtdi: 

— Musiqa sehrli-ya, oʻyinlarni qarang, menga yoqadur... 
Gulbegim kulimsiragan holda mamnun shivirladi: 

— Tingla! 

Bazm oqshomga qadar davom etdi. Keyin malika 
boshliq mehmonlar hovliga chiqib bazmni tagʻin qizitdilar. 

— Yur, oʻgʻlim, ketaylik, — dedi Gulbegim past tovush 
bilan va Alisherning qoʻlidan ushladi. 

Ular qasrdan chiqqanda G'iyosiddin Kichkina bogʻda 
bir bek bilan oyoq ustida turib suhbat qurar edi. Alisher 
sevinib, otasi oldiga yugurdi... 

Alisher choʻzilib otasining boʻynidan quchib oʻpdi-da, 
chetda turgan onasi oldiga yugurdi, birga koʻchaga chiqib 
ketdilar. 

— O'g'ʻil chakki emas, tiyrak, begona koʻzdan asra- 
sin! — dedi zimdan bolani ta'qib qilib turgan bek. 

G'iyosiddin Kichkina kamtarona ohangda: 

— Ilohim, mulla boʻlsin, zehni yaxshi, — dedi. Soʻng 
oʻzi ham ichida: «Ha, Tangrim yomon koʻzdan asrasin», 
deb qo'ydi. 

Alisher oʻzi tengi ikki qoʻshni bola bilan hovlida soqqa 
oʻynardi. Bolalarning ustida malla yoqa boʻz ko'ylak, 
boshlarida kir oq takya, oyoqlari yalang. Alisher ham xiyla 
uringan, eskirgan etiklarini yechib, devor tagiga tashlagan 
edi. Soqqalarni uzoqqa uloqtirib, keyin halloslab yugurdilar. 
Alisher harakatchan, yugurik, soqqa ortidan chopganida 
oʻrtoqlaridan qolishmaydi. 

O'yindan zerikkach, soqqalarni yigʻishtirib, devor soyasida 
bir lahza choʻqqayib oʻtirdilar. Shu tobda daraxtlar orasidan 
otilib chiqqan kiyik Alisherni hidladi, erkalanib surkaldi. 


an 


Alisher kiyikning boʻynidan quchib, boshini silab ulgur- 
magan ediki, jonivor bir zumda yoʻq bo'ldi. 

— Seni tanir ekan, qurmagur, xoʻb o'ʻrgatibsan oʻzing- 
ga, — dedi bolalardan biri. 

— Rost, qoyilman! — deya ma'qulladi zavq bilan 
ikkinchi bola. — Hozir oldingda turgan kiyik otilgan oʻqdek 
uchdi-ketdi, zap ziyrak, chopqir boʻladi-da. 

Alisher kulimsirab, kiyikning xulqi, qiliqlari haqida jiddiy 
soʻzlay boshladi: 

— Togʻam, ermak boʻlsin, deb dashtdan olib kelgan 
edilar. U kishi usta merganlar. Hayvonlarning, ayniqsa, 
kiyiklarning xulq-atvori, qiliqlari haqida maroq bilan hikoya 
boshlasalar, kulli jahonni unutib yuboray deyman. 


1. Bek Alisher toʻgʻrisida nima dedi? Otasi-chi? 
2. Hikoyani o'qib, Alisherning nimalarga qiziqishini aniqlang. 


I 

Toʻsatdan yana paydo boʻlgan kiyik halloslagancha 
Alisherning pinjiga bosh suqdi. Sevinib ketgan Alisher: 

— Mu-mu, birpasgina jim tur, — dedi kiyikni erkalab. 
Nariroqdagi oppoq tovuqlarga ko'zi tushgan kiyik: 

«Bular kim boʻldi?» degandek, qop-qora ko'zlarini 
yanada kattaroq ochdi, bir zum taajjubda tikilib boqdi-da, 
keyin bir sakrab hovlining qaysi tomonigadir gʻoyib bo'ldi. 

— Pok, ozoda, ajoyib suluv jonivor, — dedi zavq bilan 
tomosha qilgan bola. 

— Katta bo'lganimda ovchi boʻlgumdir, tog'larda mergan- 
lik qilishning kayfi zoʻr, — dedi kiyik ketgan tomonga 
tikilganicha ikkinchi bola. 

— Bizning vatanimiz Hirot oʻlkasi jannatmakon desak 
lof boʻlmas, doʻstlarim, — dedi Alisher choʻp bilan yerga 


nelardir chizgan holda, boshini ko'tarmasdan. — Meningcha, 
boʻri, yo'lbars yangligʻ vahshiy hayvonlarni ov qilmoq 
ma'qul. Kiyikday beozor maxluq, fahmimcha, dunyoda 
kamdur deyman. 

— Qiyofasining suluvligini qaranglar! Go'shti ham laz- 
zatlidi-a? — dedi qoracha bola, soqqalarini sanay turib. 

Shirin xayollar zanjirini uzgisi kelmagandek, sukutda 
oʻltirgan Alisher oʻrtogʻining aytganini eshitmadi shekilli: 


— Ov qilmoq, merganlik — ermak narsa, lekin eng 
zoʻr zaruriyat maktabdir. Turmushning koʻp sirlarini maktab 
o'rgatadi. 


Suhbatning bunday keskin oʻz- 
garganidan shoshib, bir on jim 
qolgan bolalarning kattarog'i: 

— Kim o'rgatdi senga bu gap- 
larni? — deb soʻradi Alisherga tik 
qarab. 

— Bilaman-da, otam hamisha 
«Olim odam xor boʻlmaydi», dey- 
dilar. Otamning oldiga olim odamlar koʻp keladi, turli gap- 
soʻz, ajoyib g'azallarni bir chetda oʻltirib tinglaymen, oʻzim 
ham xiylagina g'azallarni yod bilurmen... 

Alisher yaqinda maktabga borajagini, otasi koʻpdan va'da 
qilib yurganini aytmoqchi edi, lekin aytmadi. 

; 1. Alisher oʻrtoqlari bilan nima haqda suhbatlashdi? 
2. Hikoya boʻlimlariga mos sarlavha toping. 


«Alisher Navoiy xalqimizning ongi va tafakkuri, 
badiiy madaniyati tarixida butun bir davrni tashkil 


etadigan buyuk shaxs ... oʻlmas so'z san'atkori». 


Ca 


SHUM BOLA 


G'afur G'ulom 


Domlaga ergashib, hovlisiga bordim. Domla ikkita qoʻrga 
koʻmilgan joʻxori bilan bitta sopol tovoqda moshxo'rda 
chiqarib berdi. Bu lazzatli taomni huzur qilib ichib oldim. 
Domla ichkariga kirib ketdi-da, birozdan keyin qoʻlida bitta 
katta pichoq, bir bolta va biroz chiyratma arqon bilan 
toʻppa-toʻgʻri mening oldimga keldi. Men boʻlsam, domlaning 
nima niyatda ekanligini tushunmasdan, hurkovich kiyikdek 
oyogʻimni bir yerga g'uj qilib, qochishga hozirlangan, 
ogʻzimni boʻlsa dodlashga juftlagan edim. 

Domla mening harakatimdan bir narsa sezdimi, haytovur, 
kulimsirab, meni yupatib, dedi: 

— Qo'rqma, seni so'y- 
mayman, men yomon 
emasman. Senga bir 
xizmat bor, oʻgʻlim, bir 
poy ho'ʻkizim bir necha 
kundan buyon bo'kib, nov- 
qoslanib yotibdi. Mana 
shu asboblarni boshingga 
qoʻyib hushyorroq yotasan, 
mabodo, hoʻkiz yomonlab qolguday bo'lsa, borib darrov 
bo'g'ziga pichoq tortib yuborasan-da, meni chaqirasan. 
Ehtiyot boʻl, tag'in uxlab qolib, harom o'ldirib qoʻyma. 

— Xoʻp, taqsir. — dedim. — Choy-poy yoʻqmi? 

— Nima-nima, nimchorak choy bir miri-ku, sen choy 
ichasanmi, suv ariqda oqib yotibdi, erinsang, ana obdastada 
ham bor, ichaver... 


Domla buyurgan ishning oson ko'ʻchganligini bilib 
sevindim, domla ichkariga kirib ketdi. Domla chiqarib 
bergan ko'rpachaga cho'zildim. Allavaqtlargacha koʻkka 
qarab, termilib yotdim. Qoʻrgʻonchaning atrofida har bir 
qoraygan ko'lanka vahima solib, meni qoʻrqitar edi. Uxlay 
olmadim. 

Yarim kechadan og'ib, tong yaqinlashib qolganda, 
koʻzimni gʻira-shira uyqu bosgan boʻlsa ham, xayolim 
uygʻoq edi. Og'ʻilxona tarafda bir nimaning «gurs» etib 
yerga yiqilib, xirillay boshlagani eshitildi. 

«Obbo, harom o'lgur, yomonlab qoldi-yov», deb oʻyladim- 
da, arqon bilan pichoq-boltani koʻtarib, ogʻilronaga qarab 
yugurdim. Qorongʻida qandaydir bir hayvon yerda yotib, 
xirilamoqda edi. Tikka oldiga borib, devkor sallohlarday 
bo'g'ziga pichoq tortib yubordim. Qon demaganingiz tizillab 
otilib ketdi. Oyog'ʻimdan tortib basharamgacha qonga 
boʻyaldim. Jon bermoqchi boʻlgan hayvon eng soʻnggi 
nafasda ma'rab qolmoqchi boʻldimi, ichidan butun o'pkaning 
siqilib yoyilishidan paydo boʻlgan hansirash bilan katta 
hammomning dudboʻroniday pishqirib yubordi. 

Hayvon jon berib boʻldi. Garchand, domla: «Meni chaqir 
yoki hafsalang kelsa terisini shilib, nimta qilib qoʻygin», 
degan boʻlsa ham qorongʻi boʻlgani, ham bir chekkasi oʻzim 
charchaganim uchun hamda goʻsht qon-qushga tegib harom 
boʻlmasin deb, bu ishlarni erta tongga qoldirdim. 

Katta bir tashvishdan qutulgan kishilarday osoyish- 
talik bilan tinchlanib, yana koʻrpachaga cho'zilib, uyquga 
ketdim. 

Azonga yaqin shirin uyquda ekanman, och biqinimga 
tumshugʻi qayrilib ketgan baland poshnali sag'ʻri kavushning 


aa 


bergan achchiq tepkisidan 
choʻchib uygʻondim. Te- 
pamda xalta ko'ylakli... har 
bir koʻzi g'ayni olxoʻridek 
qinidan chiqib ketgan 
domla pochcham turar 
edilar. Alanglab oʻrnimdan 
turishim bilan domlaning 
qoʻlidagi teskari ushlangan 
boltaning muhrasi yelkamga kelib tushdi. Alamlanib ket- 
dim. 

— Ha, taqsir, bir yetimni hadeb ura berishmi, xizmatga 
tuhmatmi, taqsir? — deb yig'lab yubordim. 

— Ha xizmating boshingni yesin! — dedi domla. 
— Eshakni soʻyib qo'ʻyibsan-ku, padar la'nat! Men bu 
eshakni Buxoroyi sharifdan uch tilloga olgan edim. O'zi 
ham qanday eshak edi-ya, bay-bay eshagim... 

Eshakka motamzada boʻlgan domla meni hech imkon 
bermay savalar edi. 

Ma'lum boʻlishicha, men kechasi qorongʻida yanglishib, 
kulga agʻanab yotgan eshakni novvos hoʻkiz gumon qyilib, 
bo'g'ziga pichoq tortib yuborgan ekanman. Ho'kiz boʻlsa 
allaqachon yomonlab harom qotgan ekan. Sirlangan 
xumchaga tushgan sichqonday toʻrt tomonga alanglab, 
oʻzimga bir najot yoʻli qidirar edim... 


1. Domla bolani nima maqsadda ovqatlantirdi? U bolaga 
qanday ish topshirdi? 

2. Domlaning bola bilan dastlabki va keyingi suhbatini 
taqqoslab oʻqing. U yetim bolaga qanday munosabatda 
boʻldi? 


BOLALIK 


Oybek 


Peshin oqqan edi. «Oq machit»da, bobomning koʻchasida 
g'ildirak o'ynab yurar edim. G'ildirak yogʻochini ot qilib 
minganim holda «Oq machit»ning u boshidan bu boshiga 
yugurar edim. Machitda kichkina boloxonada zerikib, xunob 
boʻlib oʻtirgan qorilar derazadan qarab: «Voy-voy, chop- 
chop, aravang bulutday chopqir-a», desalar, men g'urur ila 
ularni mensimay chopar edim, g'ʻildirakni zavq ila dumalatar 
edim. Tolning hoʻl o'ymakor novdasidan egib ishlangan 
g'ildirak yogʻochida goʻyoki toychaga minganday koʻcha 
tuprogʻini burqsitib chopar edim. 

Birdan baland jiyron otda uzun moʻylovli, kalta soqolli, 
quyuq qoshlariga qadar bostirib papax kiygan, qilich yonida, 
to'pponcha belida mirshab kelib qoldi. Bobomning yon 
qoʻshnisi, elliklardan oshgan bu kishi takabbur va olchoq 
edi. Uning xotini ora-sira buvim oldiga g'ʻirillab kirib hasrat 
qilar: «Mana, koʻrdingizmi, hammam shish, momataloq, 
zolim yana doʻpposladi», deb yig'laganiga hayron bo'lib, 
qotib qolardim. Buvim uni aldab: 

«Qo'y, yig'lama, sabr qil, bolam, ehtimol Tangrim insof 
bersa, la'natiga aql kirib qolar, yorug'likka chiqarsan», 
deb tasalli berar edi. Ana, mirshab keldi deganda, butun 
mahalla-koʻy qotib qolar edi. 

Mirshab shartta otini oldimda toʻxtatdi: 

— Xoʻsh, bola, koʻchani changitib yurasan, ot hurkib 
ketdi-ku, — dedi jahl bilan. 

Birdan qoʻrqib, qaltirab ketdim. 

— Assalom! — dedim shoshib. — Oʻynab yurgan edim. 


Mirshab ko'z- 
larini ola-kula qi- 
lib, qamchini bir 
siltadi. 

— Chaqir bo- 
bongni, tez boʻl, 
— baqirdi zarda 
bilan. Men boyoqish 
yugurganimcha ish- 
xonaga kirdim: 

— Tez yuring, 
bobo, mirshab cha- LI 
qiryapti, — deb shoshirdim. 

Bobom «A-a?...» dedi va munkillab koʻchaga yugurdi. 
Men esa yuragim duk-duk urganicha bobomning orqasiga 
siqilib toʻxtadim. 

— Assalomu alaykum, xoʻsh, xizmat? — deb qoʻllarini 
qovushtirdi. bobom. — Ne voqea, tushunmayman? 

Mirshab depsinib turgan, yiltragan otda mag'rur o'ʻtir- 
ganicha: 


— Bolangizmi? — soʻradi bobomdan. 
— Nabiram, taqsir, bilasiz-ku, hovlingizga kirib-chiqib 
yuradi, oppoq oyimga suv tashib turadi, — deb javob 


berdi bobom. 

Mirshab, albatta, yaxshi biladi meni, joʻrttaga bobomga 
qilayotgan doʻqi bu. 

— Xo'sh, otlarni hurkitib, koʻchani changitib yuradi, adab 
bersangiz boʻlmaydimi, qariya? — deya toʻngʻilladi mir- 
shab. — Boʻlmasa, men jazosini beraymi? — U ko'zini 
olaytirib men tomonga qaradi. 

— Bola-da, bola, — dedi qaltirab bobom, — ammo 
yoshligi bor, shoʻxroq, kechiring, taqsir, — u ikki bukilib 
qayta-qayta iltimos qildi. 

— Xoʻsh, bobo, bolani savalab turing, bolangiz yomon. 
Oq podsho oliy hazratlari davlati soyasidagi Turkiston 
mamlakatining katta-kichik fuqarolari moʻmin-qobil boʻlmog'i 
lozim. O'ʻrgating buni bolalarga. Gubernator hazratlariga 
hurmat va itoat hamda sidqidil bilan xizmat etmoqlari lozim. 
Lekin bolaning jazosini berardim-ku, ayadim bu galcha, 
yoʻqsa... — menga qarab havoda qamchini bir aylantirdi. 

Dir-dir tittagan bobom shoʻrlik qayta-qayta uzr soʻradi. 
Mening jahlim chiqdi. Qovog'ʻim soliq turardim. 


. Bobo bilan mirshabning tashqi ko'rinishini taqqoslang? 

. Mirshab boboga nima uchun do'q-po'pisa qildi? 

. Boboning mirshabdan uzr soʻrashi bilan nabiraning jahli 
chiqishi oʻrtasida qanday bog'liqlik bor? 

4. Bobo va mirshabga xos xislatlarni aytib bering. 


Ci 1. Vatanimiz o'tmishiga doir hikoyalar orqali buyuk ajdod- 
on larimizdan kimlarning hayoti va ishlari bilan tanish- 
Era dingiz? 
2. O'qigan hikoyalaringiz asosida Vatanimizning oʻtmishi 
bilan hozirgi davrini taqqoslang. 
3. Vatanimizdagi qaysi mahalla, shahar (qishloq) tarixini 
bilasiz? 


I” 


ODOBLI BOʻLISH OSONMI? 
Anvar Obidjon 


Mittigina, quvnoqqina, yebtoʻ“ymasgina bir Sichqoncha 
bor ekan. U suyukli onajonisi bilan birga qishloqdagi eng 
baland, eng koʻrkam uyning kavagida yashar ekan. 

Bir kuni onajonisi to'lpoq Sichqonchaning burniga burnini 
ishqab erkalatibdi-da: 

— Mana, tiling ancha burrolashib, tashqariga oʻzing 
chiqib oʻynasang oʻynagudek kattagina bo'lib qolding, endi 


sal esingni yig'ib ol, odobli bo'l, — deb nasihat qilibdi. 
— Esim-ku joyida, chunki qaysi ovqat shirinligini yaxshi 
bilaman, — debdi Sichqoncha o'zini-o'zi maqtab. — Ammo 


odobli koʻrinish uchun nimalar qilishim kerak, oyijonim? 
— Kichkintoylarning odobi, birinchi navbatda, qanday 
salom berishidan bilinadi, — deya javob qaytaribdi 


onajonisi. — O'zingdan 
kattaroqlarni uchratganda, 
chiroyli jilmayib: «Assalomu 
alaykum», desang, ular 
ham senga ochiq yuz 
bilan boqib: «Vaalaykum 
assalom», deyishadi. Keyin 
ichlarida: «Nihoyatda odobli 
ekan, ota-onasiga ming L 
rahmat», deb havas qilishadi. Buni eshitib, Sichqonchaning 
zavqi joʻshib ketibdi. Qoyilmaqom salom berib, birovlardan 
tezroq rahmat eshitgisi kelibdi-yu, shosha-pisha tashqariga 
yoʻl olibdi. 

Kavakdan chiqiboq, unga chaqchayganicha tikilib turgan 
boʻg'irsoqsimon Mushukka duch kelibdi. Sichqoncha shum 
baroqqa jilmayib qarab «Assalomu alaykum, Miyov- 
pochcha», degan ekan, uning koʻzidagi yovuzlik birdaniga 
soʻnibdi va sal tamshanib qoʻyib: «Vaalaykum assalomuv-v... 
Umring uzoq bo'lsin. O'taver», debdi. 

Birinchi duodan koʻngli tog'dek koʻtarilgan Sichqoncha 
quvonchdan irg'ʻishlab-irg'ishlab borayotganida, oldidan 
sersoqol qari Echki chiqib qolibdi. 


— Assalomu alaykum, Echkivoy buva, — deb oldingi 
oʻng oyog'ini koʻksiga bosibdi Sichqoncha. 

— Me-e, vaalaykum assalom, — deya qiroat bilan alik 
olibdi. Echki. — Kam boʻlma, bo'tam. Otangga rahmat. 


Agar qorning och boʻlsa, ke, manavi dumbulning chetidan 
ozgina kemirib ol. 

Yosh-u keksa o'rtasida qandaydir tenglik, oʻzaro 
mehr-oqibat, bir-biriga yaxshilik tilash holatini yuzaga 
keltiruvchi moʻjizagir «salom-alik». Sichqoncha tobora 


Ki 


koʻnglini yashnatib, yangidan-yangi tanishlar orttirish, 

samimiy chehralarni koʻproq koʻrish orzusida oldinga qarab 

b reribdi. 

1. Sichqonchaga onasi odobli boʻlish toʻgʻrisida nima deb 
nasihat qildi? 

2. Sichqoncha qaysi jonivorlarga salom berdi? 


II 

Makkapoya tugab, uvatdagi oʻtloqqa chiqib kelganida, 
oʻsiq sho'ʻralar orasida kosasiga berkinvolib uxlayotgan 
Toshbaqaga ko'zi tushibdi. Sichqoncha zarracha ikkilanmay, 
oʻsha shirali ovozda: «Assalomu alaykum, Toshbaqa tog'a», 
debdi. Toshbaqa esa uyg'ʻonmabdi. Sichqoncha Toshbaqaning 
boshi qaysi tomondaligini bilolmay, kosaning tevaragida 
uch-toʻrt marta aylanib chiqibdi. Oxiri tavakkaliga bir tarafda 
turib olib: «Assalomu alayku-u-m, Toshbaqa togʻa! Qachon 
alik olasiz? Yuragim gʻash boʻp ketyapti, tog'ajon!» — deya 
xuddi eshikni qoqqandek Toshbaqaning kosasini taqira-tuqur 
mushtlab javrayveribdi. Bir payt Toshbaqa kosaning narigi 
yogʻidan boshini chiqarib, uyqusiraganicha vaysab beribdi: 

— Obbo-o, bu dunyoda tinchroq joy qolmabdi shekilli... 
Hov, kim u, hadeb salom berayotgan? 

Shoʻrlik Sichqoncha xijolat boʻlib, lip etganicha o'zini 
oʻtlarning bagʻriga uribdi. Yalanglikka yetib boriboq, zoʻr 
tomoshaning ustidan chiqib qolibdi. Shu hovlida yashovchi 
Toʻrtko'z qoʻshni Olapar bilan suyak uchun jang olib 
borayotgan ekan. 

Sichqoncha ularga yaqinroq borib, yoqimtoy tovushda: 
«Assalomu alaykum, pahlavon To'rtko'z!» — debdi. Itlar 
unga parvo qilmay, jangni davom ettirishibdi. Sichqoncha 
ham boʻsh kelmabdi, changga belangan ko'yi, ularning 


atrofida pirillab, goh u yoqdan, goh bu yoqdan baqirib- 
chaqirib salom beraveribdi. 

Shunda To'rtko'z Olaparning yelkasidan tishlab uzoqroqqa 
otib yuboribdi-da, to dushmani oʻzini oʻnglab olguncha, 
orada Sichqonchaga oʻqrayib: «Vov alaykum! Koʻngling 
tinchidimi? Qutuldimmi? Bor, yoʻqol endi», deb irillabdi, 
soʻng qaytadan olishuvga kirishibdi. 

Kutilmagan bunday sovuq muomaladan Sichqoncha 
dong qotib qolibdi, keyin toʻsatdan xo'rligi kelib, yuragi 
to'liqib ketibdi. Yum-yum yig'laganicha ortga qaytibdi. Yarim 
yoʻlda yana Echkiga toʻqnash kelibdi. Echki bu yig£ʻi-sigʻining 
sababini surishtirgan ekan, Sichqoncha hiqillay-hiqillay 
Toshbaqa va To'ʻrtkoʻz bilan boʻlgan voqealarni oqizmay- 
tomizmay aytib beribdi. Shunda qari Echki debdi: 

— Xafa boʻlma, boʻtam. Keyingi safar qulayroq vaqtda 
uchrashib qolsang, ular salomingga albatta alik olishadi, 
sendan xursand bo'lishadi, maqtashadi. Oʻzgalarga birinchi 
boʻlib salom berish juda xosiyatli narsa. Ammo salomlashish 
shart boʻlmagan vaziyatlar ham uchrab turadi. Ota-onang 
yumushlardan boʻshab, xotirjamroq turgan chogʻda, buni 
sekin soʻrab bilib olsang, zarar qilmaydi. 

Keksa Echkining gapini eshitib, Sichqonchaning koʻngli 
xiyla taskin topibdi. Iniga 
qaytarkan: «O'zgalarga salom 
berish shart bo'lmagan paytlar 
ham boʻlar ekan-da? Ular 
qanday holatlar o'zi?» — deb 
oʻylay boshlabdi va bularni 
onajonisidan so'rab bilib 
olishni dil-diliga tugib qoʻyibdi. 


ar 


1. Qari Echki salomlashish odobi to'g'risida Sichqonchaga 
5 qanday maslahat berdi? 

2. Matndan Sichqonchaning salomiga Mushuk, Echki, Tosh- 
baqa va To'ʻrtkoʻzlarning javobini tanlab o'qing. 


Sh SHARQ HIKOYASI 


Aniq yili esimda yoʻq, 
Allaqaysi zamonda, 

Bir qishloqda ota-oʻgʻil 
Yashar ekan omonda. 

Bir kuni deng shu ikkovlon 
Qaygadir yoʻl olishdi. 

Minay desa ot-ulov yoʻq, 
Oʻylanishib qolishdi. 

Qurib ketsin yoʻqchilik ham 
Kim nelarga zor edi. 
Ikkovining oʻrtasida 

Bitta eshak bor edi. 

Garchi u ham biroz yag'ir, 
Garchi andak bedarmon. 
Shu eshakni minsakmi deb, 
Oʻylab qoldi ikkovlon. 

Ota dedi: — Oʻgʻlim, bundan 
Na sen, na men tingaymiz. 
Oʻgʻil dedi: — Ota, buni 
Galma-galdan mingaymiz. 
Ota doim ota axir, 

Ya`ni, mudom izzatda. 


Abdulla Oripov 


Eshakka u mindi dastlab 
Oʻgʻil yayov, albatta. 

Bir qishloqdan oʻtdilar 

Ikkov sekin tiqirlab. 
Ortlaridan toʻrt-besh odam 
Kulib qoldi piqirlab. 

— Ahmoq ekan manavi chol, 
Ahmoq haddan ziyoda. 

Oʻzi ulov minib olgan, 

O'g'li esa piyoda. 

G'alati bir hisni tuyib 

Shartta pastga tushdi chol. 
— Kelaqolgin, o'ʻ'g'lim,— dedi, 
Eshakka sen minaqol! 

Endi oʻgʻil to'qimda-yu, 

Ota yayov ketardi. 

Endi ular boshqa qishloq 
Koʻchasidan o'tardi. 

Borardilar soʻzsiz, sekin 
Asta-asta tiqirlab. 

Ortlaridan toʻrt-besh odam 
Yana kuldi piqirlab. 

— Ahmoq ekan manav bola 
Ahmoq haddan ziyoda. 

Oʻzi ulov minib olgan, 
Otasi-chi piyoda. 

Yosh emasmi, birdan uning, 
Oriyati qo'zg'aldi. 

Shartta pastga tushdi u ham, 
U ham yayov yoʻl oldi. 

Yurib-yurib ikkalasi 
Necha adir, qir oshdi. 
— Bor-e, — deya soʻng eshakka 
Ikkovi ham mingashdi. 
Ammo tagʻin bir manzildan 
O'tar boʻldi ikkovlon. 
Ne kulfatki, bu joyda ham 
Tinch qoʻymadi olomon. 
— Ahmoq ekan bular rosa, 
Insofi yoʻq, lavanglar, 
Ikki odam bir eshakni 
Minib opti, qaranglar. 
Malomatdan ota-oʻg£il 
Tamom horib-toldilar. 
G'azab bilan bir-biriga 
Termilishib qoldilar. 
— Aytmabmidim, — dedi ota, — 
Gap uqmading tirrancha, 
El-u yurtning oʻrtasida 
Bo'ldik rosa bo'ʻlgancha. 
Qoʻl siltashdi bir-biriga 
Qoldi foyda-ziyon ham. 
Ota u yon ketib qoldi, 
Bu yon ketdi oʻgʻlon ham. 
Qondoshlikning million yillik 
Rishtalari uzildi. 
Oʻrtaga bir eshak tushib 
Oralari buzildi. 
1. Ota eshakka minib, oʻgʻil piyoda borishayotganda odamlar 
ularning ustidan nima deb kulishdi? 
2. Ikkinchi, uchinchi qishloqda-chi? 


CD.) 


QODIR BILAN SOBIR 


Hakim Nazir 


Ba'zi oʻrtoqlari Qodirni «zo'ravon» desa, ba'zilari 
«doʻmbirachi» deydi. Nega desangiz, unda har ikki 
«hunar»dan ham oz-moz bor. «Zo'ʻravon»ligi shuki, u 
yurgan yo'lida va o'tirgan yerida yon-veridagilarni turtib- 
netib, tegajog'lik qilaveradi. «Doʻmbirachi»ligi shuki, agar 
sinfda biron bola xiyol yanglishsa, u lunjini pufak qilib 
olib, ikki barmogʻi bilan «taka-tum»ni chalib yuboradi. O'zi 
yanglishganda-chi, biron kishining kulishga haddi bormi? 
Zo'ʻravonligini koʻrsatib qoʻyadi-ku... 

Kunlarning birida Qodir sinfdoshi Sobir bilan koʻchada 
keta turib, chiranib qoldi: 

— Men hech narsadan qo'rqmayman! — dedi. — Akam 
bilan dalaga borganimizda kattakon Salorda choʻmilganmiz. 
Innaykeyin-chi, odamday-odamday baliqlarni tutib olganmiz, 
tirikligicha. 

— Baliq nima boʻpti! — dedi unga Sobir. — Biz dadam 
bilan g'oz ovlaganmiz. Patillab uchib ketayotgan g'ʻozning 
qoq tumshug'iga tushirganmiz. - 
Ha, qoq tumshug'iga! 

— Siz tushiribsizmi, dadangiz 
tushirganlar-da! 

— Men ham! Men nishonni 
koʻrsatib turganman. Bizning dada 
zoʻr mergan. Ikkita oʻrdeni bor. 

— Bizning aka-chi, nomi chiq- 
qan komandir! Ikki yuzta askarga 

boshliq boʻlgan. Men ham katta boʻlganimda komandir 
boʻlaman. 

— Bo'lib bo“psan, — dedi Sobir. — Komandir bo'lishga 
yurak kerak. O'zing sal narsadan qo'rqasan-ku. 

— O'zing-chi, ha, bir marta shifokor ukol qilgani kelgan- 
da, tomga qochib chiqqaning esingdami? 

— U vaqtda kichkina edim-da. 

— Nima boʻpti, oʻquvchi boʻlib darrov katta boʻlib qol- 
dingmi? 

Shu vaqt birdan itning hurgani eshitilib qoldi. Qarasalar, 
bir darvoza yonida bo'ʻrsiqday it ularga qarab vovillayapti. 
Quloqlari dikkaygan, tumshugʻi buzoqnikiday yalpoq, dumi 
tulkinikiday uzun. Qodir yo qo'rqib, yo zo'ravonligi qistab 
papkasini shartta yerga qoʻydi. Ariq boʻyidagi toldan bitta 
novdasini uzib oldi-da, uning uchiga bitta toshni bogʻlab 
turib itga uloqtirdi. Itning fe'li aynidi. Qodirga qarab 
yugurdi. 

Qodir papkasini qol- 
dirib tiraqaylaganicha 
orqasiga qarab qochdi. 
Sobir esa oʻrtogʻining 
qilig'iga ajablanib, inda- 
may turar edi. It yuz 
qadam joyga borganda 
Sobir: «Toʻxta, Arslon, 
to'xtal» deb uni toʻxtatdi, 
soʻngra papkasidan bir burda non chiqarib berdi. Arslonning 
boshini silab aldadi-da, darvoza tomon joʻnatdi. Yerda 
yotgan papkani koʻtarib olib, Qodirni chaqira boshladi. Qodir 
xiyla uzoqqa borib, birovning yoʻlagiga oʻzini urgan edi. It 

koʻzdan uzoqlashgandan keyin u asta-sekin koʻchaning bir 
chetidan kela boshladi. 

— Hali hech narsadan qoʻrqmayman demaganmi- 
ding? — dedi unga Sobir. — It bilan oʻchakishib boʻladimi? 
Tosh otgandan keyin har qanday yuvosh boʻlsa ham, jahli 
chiqadi-da. 

Qodir churq etmadi. Yuzini ter bosgan, rangi quv oʻch- 
gan, zoʻr berib halloslar edi. 

Qodir papkani nari-beri artib, Sobirning ketidan sekin 
sinf eshigini ochdi. 

— Sen nega kechikding? — deb so'radi doska oldida 
turgan oʻqituvchi Fotima opa. 

Qodir peshanasidagi terni arta turib: 

— Dalada edim, — dedi mingf£illab. 

Orqadagi partaga endigina oʻtirgan Sobir oʻrtogʻiga jiddiy 
tikilib: 

— Nega yolg'on gapirasan? — dedi va koʻchada bo'l- 
gan voqeani aytib berdi. Sinfdagilar kulgidan oʻzlarini arang 
bosib oldilar. 

— Shunaqami, Qodirjon? — dedi oʻqituvchi odatdagicha 
muloyimlik bilan va bolalarga qaradi. — Zoʻr odam kuchini 
oʻqishda ko'rsatadi. Toʻgʻrimi, bolalar? 

— To'g'ri, toʻg'ri! — deyishdi bolalar. 


1. Qodirni oʻrtoqlari nima deb atashadi? Uni maqtanchoq 
deyish mumkinmi? Nima uchun? 

2. Qodir nega itdan qochdi-yu, Sobir qochmadi? 

3. Sobir o'qishdan kechikishlarining sababini aytib to'g'ri 
qildimi? 

Sh NURXON BILAN BURHON 


Nurxon qiz munkidi-yu, 
Savati uchib ketdi. 
Qulupnayi sochilib 

Har yoqqa qochib ketdi. 
Burhon xaxolab kulib, 
Oʻzi ham qoqildi-ku! 
Kesilgan daraxt kabi 
Gursillab yiqildi-ku! 
Nurxon unga kulmadi, 
Doʻppisin qoqib berdi. 
«Yomon yiqilmadingmi, 
Qursin, falokat», — dedi. 
Burhon qattiq uyaldi, 
«Zararsiz», — dedi Nurxon. 
Qulupnayni «puf-puflab» 
Savatga terdi Burhon. 
Chirandi-yu, odobda, 
Nurxonga yutqazdi u. 

... Qulupnayday qizarib, 
Savatni tutqazdi u. 


Miraziz A'zam 


1. Burhon nima uchun Nurxonning ustidan kuldi? 
7 2. U yiqilganda, Nurxon nima qildi? 
8—3. Burhon nima uchun uyaldi? 


XATOSINI TUSHUNGAN BOLA 


Xudoyberdi To'xtaboyev 
I 

Qosimjon ochiq deraza oldida bogʻ tomonga tikilganicha 
oʻyga tolib oʻtiribdi. Bog'da esa o'riklar oppoq bo'lib 
gullagan, asalarilar gul atrofida viz-vizlashadi, qayerdadir 
qushlar sayraydi, ariqchadagi suvning bir me'yorda jildirab 
oqishi quloqqa chalinadi. 

Qosimjon boʻlsa bularning hech biriga parvo qilmaydi, 
xafa, koʻksida allaqanday dard... Axir sinfdoshi Muhabbat 
tugʻilgan kuniga butun sinfni taklif etsa-yu, uni loaqal yur 
ham demasa, alam qilmaydimi?! Toʻgʻri, Qosimjon butun 
oʻquvchilar bilan, yaqin sinfdoshi Muhabbat bilan ham 
arazlashib qolgan. 

Bir kuni sinfda oʻtirgan edi. Tohir hovliqib kirdi: 

— Sherik, qani, bir oʻynab yubor-chi! 

— Nima gap oʻzi? — hayron qoldi Qosimjon. 

— Avval oʻyinga tush, keyin bilasan... 

Qosimjon qo'llarini koʻtarib oʻynagan boʻldi. Doʻsti xatni 
uzatdi. Bundoq oʻqib qarashsa, xat Toshkentdan, tahririyat- 
dan ekan. Xatda Qosimjon yozgan «Men ekkan nihol» 
she'ri olinganligi, uni gazetaning kelgusi sonlarida bosib 
chiqarilishi, yana she'rlar yozib turishi, koʻp mashq qilishi 
kerakligi aytilgandi... 

Oʻsha kuni xatni oʻqimagan oʻquvchi qolmadi, hatto 
sinf rahbari Abdullayev ham oʻqib, Qosimjonni maqtab 
qoʻydi. Uning oʻzi boʻlsa, bosar joyini bilmay qolgan edi. 
Darsga quloq solgisi kelmadi. «Zoʻr shoir boʻlib ketsam, 
Tohirni haydovchilikka olaymi, shlyapaning qaysi rangidan 


kiysam ekan», degan o'ʻy- 
xayollar bilan butun kunni 
oʻtkazdi. Dars tugagach, 
devoriy gazeta muharriri 
Muhabbat uning yoniga 
kelib: «She'rni qachon 
yozib berasan», deb qistab 
qoldi. 

— Sening devoriy ga- 
zetangga she'r yozishga 
vaqtim yoʻq. 

— Nega vaqting 


bo'lmas ekan? 

— Yoʻq, vassalom, men Toshkentga yozishim kerak. 
Mendan she'r so'rashyapti... Tushundingmi? 

— Voy-bo'y, shunaqa katta odam boʻlib ketdim, degin 
hali. 

Qosimjon javob oʻrniga kulib qoʻya qoldi. Muhabbat 
ertasiga she'rni yana qistab, «qo'lingdan kelsa, oʻzing yozib 
ol», degan javob oldi. 

«Men ekkan nihol» sarlavhali she'r bosilib chiqqan 
kuni gazeta maktabda qoʻlma-qoʻl boʻldi. Hamma: «Bu 
oʻzimizning Qosimjonmi, voy qurmagur-ey. Bundan tuzuk 
odam chiqadiganga oʻxshab qoldi-ku?» degan gaplarni 
aytishdi. Qosimjon kun boʻyi, hatto darsda o'tirib ham 
she'r yozdi, oʻchirdi, yana yozdi. Tarix darsida qoʻlga ham 
tushib qoldi. 

— Barmoqlaring bilan nimani sanayapsan? — so'radi 
Abdullayev. 

— Yetti bo'g'in, — dedi Qosimjon shoshib-pishib. Keyin 
oʻquvchilar «gur» etib kulib yuborishdi. U notoʻgʻri javob 


«122 


berganini sezib oʻzidan-oʻzi uyalib ketdi. Oʻqituvchi uning 
she'r yozib oʻtirganini koʻrib she'rni darsdan keyin yozasan, 
deb ogohlantirdi. Qosimjon boʻlsa, xuddi eshitmagandek, 
uning ko'zlariga tikilgancha jim turaverdi. 

— Yigʻishtirmayman, — dedi u nihoyat. 

— Sen manman bo'lib ketyapsan, — dedi-da, oʻqituvchi 
davom ettirdi. 


1. Qosimjon nima uchun devoriy gazetaga she'r yozmadi? 
2. O'qituvchi unga nima uchun tanbeh berdi? 


II 

Ertasiga devoriy gazeta chiqdi. Unda Qosimjonning 
rasmini boplab chizishgan edi. Yuzi osmonga qaragan, 
boʻyni olmaning bandidek, burnini shunaqangi uzun 
choʻzishibdiki, naq devoriy gazetadan chiqib ketay deb 
turibdi, rasmning ostiga «yosh shoir» deb yozib qo'yilgan. 

Qosimjon shunaqangi achchiqlandiki, ancha mahalgacha 
tili so'zga kelmay duduqlanib qoldi. 

— Kim chizdi? — dedi u nihoyat. 

— Men, — dedi o'tirgan oʻrnida Muhabbat. 

— Nega chizding? 


— Chizdim... 

— Mana senga! — Qosimjon urmoqchi boʻlib qo'l 
koʻtargan edi, qizning yonida o'tirgan Odil chaqqonlik bilan 
ushlab qoldi. 

— Hozir kechirim soʻra! — dedi u qaltirab. 

— Sen mening shaxsiy ishimga aralashma! — deb 


Qosimjon Odilning qo'lini siltab tashladi. 
Bu voqea bir nafasda sinf rahbarining qulogʻiga borib 
yetdi. Darsdan soʻng Qosimjonni oʻquvchilar oʻrtasida 

muhokama qiladigan bo'lishdi. Lekin sinf majlisi endigina 
boshlanay deb turganda, Qosimjon payt poylab derazadan 
oshib tushdi-da, Tohirni ergashtirib uyiga jo'nab qoldi. 

— Qani bittasi gʻing deb ko'ʻrsin-chi, gazetaga yoza- 
man, — dedi u achchiqlanib. 

— Albatta, sen qayoqda-yu, ular qayoqda, — dedi Tohir. 
Keyin ikkovlari ham ancha mahalgacha soʻzlashmasdan jim 
ketdilar. Tohir doʻstining ortidan soyadek ergashib borarkan, 
eng og'ir paytda uni yolg'izlatib qoʻymaganidan mamnun 
edi. Qosimjon boʻlsa butun sinfni, oʻrtoqlarini, undan keyin 
oʻqituvchisini ham aldab, ularning yuziga oyoq bosganiga 
yuragining allaqayeri achishib turgan boʻlsa-da: «Barcha 
shoirlar ham qiyinchilik bilan shoir boʻlishgan. Men ham 
hozir qiynalyapman. Keyinchalik hammasi ham uyalib 
qoladi», deb o'ziga-o'zi tasalli berardi. Ertasiga uni sinf 
rahbari direktor xonasiga chaqirtirdi. 

— Sendan yaxshi yigit chiqadi, deb yurardim, — gap 
boshladi Abdullayev, — sen boʻlsang, hech kimni hurmat 
qilmay qoʻyibsan. 

Qosimjon boshini quyi solgancha jim turaverdi. 

— Nega majlisdan qochding? O'ʻrtoqlaringni kuttirib 
qoʻyishga uyalmadingmi? 

Qosimjonning ko'zlarida yiltirab yosh tomchilari koʻrindi. 
Abdullayev: «U oʻz qilmishiga pushaymon boʻldi», deb 
oʻyladi shekilli: «Bor, oʻrtoqlaringdan kechirim soʻra», dedi- 
da, ketishga ijozat berdi. 

Lekin Qosimjon kechirim soʻramadi. Shu sabab bo'ldi- 
yu, kundan-kunga o'ʻrtoqlaridan uzoqlashib, oxiri Tohirdan 
boshqa hech kim u bilan gaplashmay qo'ydi. 

...Kimdir koʻcha eshikni ustma-ust ikki marta qoqqan edi, 
oʻyga tolgan Qosimjon bir choʻchib tushdi-yu, oʻziga keldi. 


azn 


Keyin bir xoʻrsindi-da, 
borib eshikni ochdi. 
Tohir ekan. 

— Muhabbat se- 
ni tugʻilgan kuniga 
aytdimi? — uning 
birinchi gapi shu bo'l- 
di. 

— Aytgani yoʻq... 
— ma'yus javob berdi 
Qosimjon. Ikkovlari ham jim qoldilar. Qosimjon nimanidir 
aytmoqchi boʻlib ogʻiz juftladi-yu, lekin «bor-e» degandek 
qoʻl siltab qoʻya qoldi. 

— Bizni aytmadi-ya, — xoʻrsinib qoʻydi Tohir. 

Ular uzoq o'tirishdi. Bir mahal Qosimjon oʻrnidan turib 
yuzlarini sovuq suv bilan yuvdi, sochlarini yaxshilab taradi, 
sovgʻa uchun jildining ichki tomoniga she'r yozilgan albomni 
qoʻliga oldi. 

— Qani, yur! 

— Sherik, aytilmagan joyga boryapmiz-da, qalay bo'- 
larkin? — dedi Tohir asta. 

Qosimjon negadir sal yumshadi: 

— Qiziq ekansan-da, biz begona joyga boryapmizmi? 
Sinf rahbarimizning soʻzi yodingdan chiqdimi, xatosini 
tushunib, kechirim soʻragan kishini hamma hurmat qiladi, 
edilar-ku... Boraveramiz. 


g 1. Qosimjonni manmanligi uchun o'rtoqlari qanday jazo- 
lashdi? 

2. Siz xato qilsangiz kechirim so'raysizmi? 

3. Hikoyaning «Xatosini tushungan bola» deb nomlanishini 

Sh TOʻG'ʻ'RISO'Z BOLA 


Hamza Hakimzoda Niyoziy 


Kelmogʻida maktabidan bir o'ʻg£il, 
Toʻxta debon ikki kishi toʻsdi yo'l. 
Dedi biri: «Tanga berurman sanga, 
So'zla bir og'ʻizgina yolg'on manga». 
Berdi o'gʻil fikr ila shirin javob: 
«So'zlang, ako, qomatingizga qarab. 
Bu so'zingiz aslida yolgʻon erur, 
Tangaga yolgʻonni kim olgan erur. 
Sizda koʻp ekan o'zi yolgʻon, ako, 
Siz oni avval sotib aylang ado. 
Qolsa kamib, yetmay agar sizdanam, 
O'ʻrtogʻingizda koʻp erur bizdanam». 
Ofarin aytdilar oning soʻziga, 
Tangani xolis berubon o'ziga. 

Hissa: kimi toʻgʻri soʻzi har qachon, 
Tekizadir. doimiy boʻlsa hison. 


1. Yo'lovchilar bolaga nimani taklif qilishdi? 
g) 2. Bola ularga qanday javob qaytardi? 
3. She'r mazmunini oʻz soʻzlaringiz bilan gapiring. 


QO'RQOQ 


Sunnatulla Anorboyev 


Bolalar Bahromga «Qo'rqoq, qo'rqoq!» deb ozor 
berishardi. Toʻgʻri, u kechasi eshikka yolgʻiz chiqishdan 


qoʻrqardi. Agar qorongʻi tushganda yotoqxonadan chiqmoqchi 
boʻlsa, birorta oʻrtogʻiga «yurgin», deb yalinar, ba'zan esa 
yon-veridagilarning oʻrnidan turishini poylab, koʻzini mo'ltillatib 
yotaverardi. Goho bolalar joʻrttaga uni mazax qilish uchun 
to'satdan: «Ana, bo'ri!» deb yotoqqa qarab yugurib qolishardi. 
Bahrom ham ularning ketidan ura qochardi. 

Nima qilsin, ayb Bahromdami? Dadasi yoʻqolgan otini 
qidirib kechasi tog'da yurganida, uni och bo'rilar yeb 
ketgan. Oʻshandan keyin oyisi yurak oldirib, Bahromni 
kechasi eshikka yolgʻiz chiqarmaydigan boʻlgan. Oʻtgan yili 
ferma qishlovidagi boshlangʻich maktabni tamomlab, qishloq 
markazidagi yotib oʻqiydigan maktabga ketayotganida ham 
oyisi: «Kechalari yolg'iz yura koʻrma!» deb qattiq tayinlagan. 
Mana, hozirgacha oyisining gapidan chiqmaydi. 

Uchinchi fermadan kelib, birga yotib oʻqiydigan bolalar 
bugun uni bekordan-bekorga xafa qilishdi: «Qo'rqoq» deb 
masxaralab tashlab ketishdi. 

Bahrom noiloj yotoqqa qaytib 
kirdi. Xona huvillab turibdi. Er- 
ta-ga yakshanba— hamma uy- 
uyiga ketgan. Bahrom karavotiga 
ham yaqinlashmay, xonaning 
oʻrtasida qaqqayib turib qoldi. 
Nazarida Qoravoyning achchiq 
pichingi qulogʻining tagida ha- 
mon jaranglayotganday tuyuldi. 

Toʻsatdan u: 

— Bekorlarni aytibsan! Qo'rqmayman! — deb baqirib 
yubordi. 

Shu payt burunlarini jiyirib, tirjayib turgan bolalar koʻz 
oldiga keldi. Ular go'yo: «Qoʻrqoq, qo'rqoq» deb masxara 

qilayotganday tuyuldi-yu, velosipedga irgʻib minib, orqasiga 
qaramay g'izillagancha ketdi... 

Toʻsatdan chaqmoq chaqib, momaqaldiroq gumburladi. 
Bahrom osmon qars yorilib, bosib tushadiganday boʻynini 
qisdi. Tomchilayotgan yomgʻir sharros quyib yubordi. Yoʻl 
birpasda loy boʻldi. Yurish og'irlashdi. Sirg'anib ketib 
ag'anab tushsa bormi... 

Bahrom pastga qaradi-yu, yuragi orqasiga tortib ketdi: 
payqamagan ekan, kuchli sel kelibdi!.. 

Sel ovozi, momaqaldiroq guldirashi orasida Bahromning 
qulogʻiga qoʻy ma'ragani chalinganday boʻldi. Saldan keyin 
yana eshitildi. Bu safar qoʻy ovoziga qo'zichoqning zorli 
ma'ragani ham ulanib ketdi. 

Ana o'zi! Katta sovliq qorongʻi tun ichidan shoʻngʻib 
chiqdi. U suv yoqalab yelib kelardi. «Jalada suruvdan 
ayrilib qolib ketgan, jonivor!» — degan fikr koʻnglidan oʻtdi 
Bahromning. 

U qoʻyni koʻrgan zahoti xuddi yoʻldosh topilganday 
qoʻrquvni unutdi. Yashin yalt etganda, sel betida qalqib 
oqib borayotgan qo'zichoqqa koʻzi tushib qoldi. Sovliqning 
bunchalik telbalanib chopishiga endi tushundi. 

Bahrom oʻylab-netmay velosipedini yerga yotqizib, 
kiyimlarini shartta yechdi-da, qo'zichoqqa intildi. Shu payt 
uzoqdan kimdir baqirdi: 

— Qur-ey, qur-ey! 

U suv kechib, qoʻzichoqning ketidan borardi. Sel 
to'pig'iga, tizzasiga, soniga chiqdi. Qoʻzichoqqa yetib qo'l 
choʻzganida esa belidan oshib qolgandi. Hali oqim boʻylab 
yurgani uchunmi, suvning kuchini sezmagan ekan. Endi 
oyogʻini yerga tirab selga qarshilik koʻrsatgan ham ediki, 
suv chalqancha ag'ʻdardi-yu, oqizib ketdi. 


Izni 


Sayozroq joyga yetganida oyog'ini yerga tiramoqchi 
boʻlgandi, suv zoʻrlik qilib surib ketdi. Yaxshiyam Bahrom 
qoʻli bilan xarsangtoshni ushlab qolgani, boʻlmasa... U 
shu ahvolda qancha vaqt tosh ustida yotganini bilmaydi. 
Qirgʻ“oqqa qanday chiqib qolgani ham esida yo'q. Faqat 
uyqudan uyg'onganday ko'zini ochsa, kimdir uni chakmonga 
o'rayotgan ekan. 

— Balli, ota oʻgʻil! — dedi u kishi. 

Bahrom chakmonni egnidan 
tushirib yubormaslik uchun yaxshi- 
roq yopinib, oʻrnidan turdi. Biqini 
ogʻrib turibdi. Sel xarsangga urgan 
ekan-da. Lekin og'riq chidasa 
boʻladigan darajada. Qo'lini biqiniga 
olib borganida bir narsa yopishdi. 
Shilinganga oʻxshaydi. 

— Sovuq qotyapsanmi? — deb so'radi chakmonga 
o'ragan kishi. 

Bahrom uni endi tanidi. Ju-manazarning dadasi Ollonazar 
amaki-ku. U sevinib ketdi va junjikayotgan boʻlsa-da, bosh 
chayqab «yoʻq» dedi. U olazarak boʻlib qoʻzichoqni qidirdi. 
Nahotki, oqib ketgan boʻlsa?! 

Endi soʻramoqchi boʻlib turganida, Ollonazar amaki 
qoʻllari bilan uni dast ko'tardi-yu, eshakka mindirdi. 

Shundagina u eshakning panasida turgan qoʻyga ko'zi 
tushdi. Qoʻzichoq boʻlsa onasining bag'riga suqilib, miriqib 
emmoqda edi... 

Ollonazar amaki «hayt» deb qo'zichoqning tinchligini 
buzdi. Sovliq oldinga qarab yurdi, qoʻzichoq orqasidan 
yugurdi. Eshak ham yoʻrgʻalab ketdi. Yoʻlda Bahromning 
kiyim-kechagini, velosipedini qidirib topishdi... 

Peshindan keyin Bahrom fermadan davlat xo'jaligi 
markaziga ketayotgan mashinaga o'tirib maktabiga joʻnadi. 
Yer qurib qolgan, velosipedda ketishi ham mumkin edi- 
ku, oyisi qoʻymadi: «Biqining tuzalsin», dedi. U kechki 
g'ira-shirada maktabga yetib keldi. Oʻrtoqlarining hammasi 
yotoqda ekan. Lekin qiziq boʻldi. Odatda, «oʻrtoq» oʻrniga 
«qoʻrqoq» soʻzini qoʻshib: «Bahrom qo'rqoq keldi» deb 
qarshi oladigan bolalar bugun negadir: 

— Ana, Bahrom keldi! — deb o'rinlaridan gurra turib, 
uni oʻrab olishdi. 


1. Bolalar nima uchun Bahromni «qo'rqoq» deb atashardi? 
2. Bahrom nega kechqurun yo'lga otlandi? 
3. U qo'zichoqni qanday qutqarib qoldi? 


YAXSHI BOʻLDI 
Nosir Fozilov 

Koʻcha yuziga katta, dangʻillama uy tushgan-u, hali 
bitmagan edi. Koʻchadan o'tganlar: «Yaxshi uy bo'ʻlar- 
kan-u...» deyishar, uning koʻpdan beri chala yotganini 
koʻrib: «Biroq koʻchaning husnini buzib turgani yomon 
bo'libdi-da», deb achinardilar. 

Bilmasangiz bilib oling, koʻcha husnini buzib turgan bu 
uy Husanlarniki edi. 

Mana, bugun uyning kam-ko'stini tuzatish uchun ha- 
sharchilar kelishgan. Ular orasida kechagina Husanning o'zi 
borib chaqirib kelgan Iso bobo ham bor. Iso bobo shu 
qishloqda imorat ustasi. U kamgap, oʻnta gapirganingda 
zoʻrgʻa bitta ogʻiz ochib javob qaytaradi. Hushi kelib tursa, 
juda sergap boʻlib ketadigan odati ham bor. Boshqa 


hasharchilar tomda o'zlari bilan oʻzlari ovora. Ular deyarli 
yoshlar edi. Nima ham bo'ldi-yu, hasharchilar oʻz oʻgʻillarini 
maqtay ketishdi. Biri oʻgʻlini odobli desa, biri oʻgʻlini 
qoʻrqmas, kuchli deb maqtar edi. Ba'zan ular tomdan: 

— Nima deysiz, Iso bobo, shundaymi? — deyishsa, 
Iso bobo hech mulohazaga bormay, ensasi qotib: 

— Shunday! — deb qoʻya qolardi. 

— Mening o'g'lim axir bir ishning 
boshini tutadi-da, — dedi Husanning 
dadasi, — qo'lidan kitob tushmaydi, 
oʻqigani-oʻ“qigan. Nima deysiz, Iso bobo? 

Iso bobo shu mahal narvonda turib, 
uyning boʻg'ʻotini tuzatayotgan edi. Bitta 
g'isht kerak boʻlib qoldi: narvondan 1) 
tushib, engashib zoʻrgʻa oldi. Olib chi- 
qib, oʻrniga yaxshilab qoʻydi. Shundan 
keyingina javob berdi: 

— Shunday! 

U yana bir nima demoqchi boʻlib ogʻzini juftladi-yu, 
aytmoqchi bo'lgan gapini ichiga yutdi... 

Shu payt Husan oʻz o'rtoqlari Safar, G'ani bilan 
koʻchadan kirib keldi. Safar bilan G'ani ustalarga salom 
berishdi. Husan boʻlsa hech narsa demay, qo'ltigʻida 
qandaydir bir kitob bilan uyga kirib ketdi. 

Shu mahal Iso boboga yana g'isht kerak boʻlib qoldi. 
U pastga tushmoqchi boʻlayotganda Safar payqab qolib, 
bitta gʻishtni koʻtardi: 

— Tushmay qoʻya qoling, bobo, mana, oling. Yana 
kerakmi? 

— Ha, barakalla, oʻgʻlim, baraka top, katta yigit boʻl... 
Husan uydan chiqib, G'fanining oldiga keldi. Ikkalasi ham 

tomdagi ustalarning ishini tomosha qilishardi. 

— Iso bobo, gapimiz chala qoldi-ku, shunday qilib, 
oʻg'ʻilchalarning qaysi biri yaxshi bola boʻladi? — dedi 
tomdagi hasharchilardan biri. 

Iso bobo indamadi. 

— Qaysinisi boʻlardi, koʻrib turibsan-ku, mana bunisi 
yaxshi-da, — dedi hasharchilardan biri pildirab gʻisht 
tashiyotgan Safarni koʻrsatib. — Bobosiga yordam bera- 
yotgan oʻgʻil yaxshi boʻlmay, belini ushlab, tomosha qilib 
turgan oʻgʻil yaxshi boʻlarmidi?.. 


1. Husanning dadasi o'g'li to'g'risida Iso boboga nima 
uqtirdi? 
2. Iso bobo Safarni nima uchun maqtadi? 


Shaxsan men zahmatkash va bunyodkor 
xalqimizning hayotini, ayniqsa qish qahratoni va 
yoz jaziramasida ham, bahor va kuzning yog'£in- 
sochinli kunlarida ham yerdan rizq undirish 
maqsadida kunni kunga, tunni tunga ulab mehnat 
qiladigan dehqonlarimiz hayotini tor ma'noda 
jasorat namunasi, deb bilaman. 


CHUMCHUQ BILAN CHUMOLI 
Aziz Abdurazzoq 


Bir bor ekan, bir yoʻq ekan, bir qishloqda kattakon 
tepalik bor ekan. Tepalik yonida bir tup tut bor ekan. 
Tutning quyuq, chayir shoxlarida chumchuqlar chug'ʻullashar 
ekan. Chumchuqlar chumolilarning har kuni tinimsiz 
yuk tashib yurishlari haqida gaplashib, ularni mazax 


qilib kulishar ekan. Chumolilar boʻlsa ularga parvo ham 
qilmay, indamasdan ishlab yuraverishar ekan. Bir kuni 
qoq tush paytida bitta Chumchuq pirillab yerga tushibdi. 
Bitta bugʻdoyni tishlab ketayotgan bir Chumolining yoniga 


qoʻnibdi. 
— Bug'doyni menga ber, — debdi Chumchuq. 
— Nega? — debdi Chumoli. — Kap-katta boʻlib 


mendan bugʻdoy soʻragani uyalmaysanmi? Oʻzing topib 
yesang boʻlmaydimi? Shu bitta bugʻdoyga toʻyasanmi? 

— Kun isib ketdi, — debdi Chumchuq. — Hech qayer- 
ga borgim kelmayapti. 

— Shuni ertalab salqinda oʻylamadingmi? — debdi 
Chumoli. — Don kerak boʻlsa, izlab top. Axir qanoting 
bor. Agar mening qanotim boʻlganida ming chaqirim joyga 
ham erinmay borib kelar edim. 

— Qanot menga don izlash uchun berilgan emas, — 
debdi Chumchuq. — Mushukdan saqlanish uchun berilgan. 
Boʻlmasa xirmonga borib toʻyib kelardim. Lekin u yerda 
Mushuk bor. Qo'rqaman, meni yeb qoʻyadi. 

— Nega Mushuk seni yeydi-yu, meni yemaydi? — 
debdi Chumoli. Chumchuq chirillab kulib yuboribdi: 

— Gapingni qara-yu, Mushuk 
seni boshiga uradimi? Sening 
goʻshting oz. Buning ustiga 
achchiqsan. 

— Menga oʻxshab mehnat 
qilsang, sen ham terlab achchiq , 2 -—- 
boʻlib qolar eding, — debdi Chu-moli. — Sen boʻlsang 
doim tekin ovqat qidirasan. Sen achchiqsan, men shirinman 
deb maqtanmay qoʻya qol. Aslida sening o'zing shirin 
emassan, joning shirin. Joningni koyitging kelmaydi. 

— Mayli, nima desang ham deyaver, lekin mana shu 
bugʻdoyingni menga beraqol, — deb yalinibdi Chumchuq. 

Shu payt qayoqdandir paydo bo'lib qolgan olgʻfir Mushuk 
bir hamla qilib, Chumchuqni tappa bosibdi. 

— Voy, Chumolijon, meni qutqar, Mushukni chaqib 
ol! — deb chirillabdi. Chumchuq. 

Shunda Mushuk Chumchuqni tishlab, yugurganicha 
tepalikning narigi tomoniga oʻtib ketibdi. 


1. Chumchuqning iltimosiga Chumoli nima deb javob 
berdi? 

2. Siz ulardan qaysi birining fikrini ma'qullaysiz? Nima 
uchun? 


Bugungi kunda bizning qilayotgan barcha 
ishlarimiz farzandlarimizning baxt-u saodati, ular- 
ning yorugʻ kelajagi uchun amalga oshirilmoqda. 
Lekin baxt-u saodat faqat boylik, mol-u mulk bilan 


3) belgilanmaydi. Odobli, bilimdon va aqlli, mehnatsevar, 
iymon-e'tiqodli farzand nafaqat ota-onaning, balki 
butun jamiyatning eng katta boyligidir. 


OTA VA ONA HAQINI BILMAK ZIKRIDA 


Kaykovus 

Ey farzand, bilgʻilkim, aql yuzasidan farzandga ota-onani 
izzat va hurmat qilish vojibdur, nedinkim, uning asli ota 
va onadur. 

Ota va onani nima uchun hurmat qilurman deb ko'ʻng- 
linggʻa kelturmag£ʻil, bilgilkim, ular sening uchun oʻlimgʻa 
ham tayyor turadurlar. 

Har farzandki, oqil va dono boʻlsa hech vaqt ota-onaning 
mehr haqini ado qilmoqdin xoli boʻlmag'ʻusidir. Ota-ona 

farmonbardordur. Bu farmonbardorlikda ham ish boʻlgʻay 
va ham farmon boʻlgʻay. Ota-onaning ishi seni parvarish 
qilmoqdur va farmoni senga yaxshilik oʻrgatmoqdur. Ey, 
farzand, shul vajdan ota-onangni sagʻal ham ranjitmag£il. 

Aytishlaricha, amiral moʻminin Alidan so'ʻradilarki, «Farzand- 
da ota-onaning haqi qanchadur?» Hazrat Ali dedilar: «Haq 
taolo bu adabni Rasulning ota-onasi yoʻlida koʻrguzdi. Ne- 
dinkim, bu hazrat ota-onasining hayotlik ayyomini topsa erdi, 
ularni oʻzidan ilgari tutmoq, ularning haqini bilmoq va ularga 
farzandlik yuzidan tavoze koʻrguzmoq vojib boʻlur erdi». 

Bas, ota-onaning haqiga din nuqtayi nazaridan rioya 
qilmasang ham, aql yuzidan, muruvvat yuzidan rioya qil 
va ko'ʻrgʻil: ota-ona aslida seni jon va dil bila parvarish 
qilmishlar. Agar ular haqida kamchiliklar qilsang, taqsir 
koʻ'rguzsang, sen hech yaxshilikka sazovor emasdursan, 
nedinkim, har kishi aslining yaxshilig'in bilmasa, oʻzganing 
ham yaxshiligʻ“in bilmag'ʻusidir. Oʻz farzandingni sening 
haqingda qanday bo'lishini tilasang, sen ham ota-onang 
haqida shunday boʻlgʻil, sen ota-onangga nima ish qilsang, 
farzanding ham sening haqingda shundoq ish qilur, chunki 
odam mevaga, ota-ona daraxtga oʻxshaydur. Daraxtni har 
qancha yaxshi tarbiyat qilsang, mevasi f O “zu 
shuncha yaxshiroq va shirinroq bo'lur. 
Ota-onangga izzat va hurmatni qancha 
koʻp qilsang, ular-ning duosi shuncha 
tezroq mustajob bo'lur. 

Agar molsizlikdan qashshoq bo'lsang, 
aqldan boy boʻlmoqqa sa'y ko'rguzg'£ilki, 
mol bila boy bo'ʻ'lg'ondan, aql bila boy 
bo'lg'on yaxshiroqdur, nedinkim, aql 
bila mol jam etsa boʻlur, ammo mol 

W bila aql oʻrganib boʻlmas. Bilgʻil, aql bir moldurki, uni oʻgʻri 
ololmas, u oʻtda yonmas, suvga oqmas. Bas, agar aqling 
boʻlsa, hunar oʻrgangʻil, nedinkim hunarsiz aql — boshsiz 
WN tan, suratsiz badandek. 


1. Ota-onani hurmat qilishning sababi nimada? 
2. Pand-nasihatlar mazmunini oʻz so'zlaringiz bilan gapi- 


ring. 
o Sh OʻYLASHNI OʻRGANAMIZ 
) g G'afur G'ulom 
h Muxtorjon olti yoshli 
) Singlisidan soʻradi: 
h — Munisxon, 
h Rostingni ayt, 
) O'ylashni bilasanmi? 
) Munisxon akasiga ajablanib qaradi: 
) — Aka-a, oʻzing ayta qol, 
I O'ylash degan nimadi? 


I Muxtorjon jiddiy turib, 
I Qoshini birga yigʻib, 
I Singlisiga koʻrsatdi: 


» — Mana, men oʻylayapman!.. 
N — Nimani oʻylayapsan? 

I — Juda koʻp o'ylayapman: 

N Muzqaymoqdan togʻ boʻlsa, 

I Nuqul gilos, bogʻ boʻlsa, 

1 Bir qozon qaymoq bo'lsa, 


i Tuyaday pishloq bo'lsa... 
n Og'zining suvi kelib: 
I — Viy-y, — devordi Munisxon, — 
Ko 36 


Toʻxtab turgin, akajon, 

Men ham oʻylab boqaman. 

— Tez oʻyla, — dedi Muxtor. 

— Tura tur, oʻylab olay: 

Hi-i... Bitta qoʻgʻirchoq bo'lsa, 

Kaliti buzilmasa, 

Koʻzini yumganida 

Meni ham ko'rib tursa... 

— Shu ham oʻylash boʻldimi? 

O'ylashni oʻrganib ol! 

Sen oyi bo'lasanmi? 

Koʻzin pir-pir uchirib: 

— Sen-chi? — dedi Munisxon. 

Muxtorning jahli chiqdi: 

— Men qiz bola emasman, 

Qizlar oyi bo'ladi, 

Men katta boʻlganimda, 

Besh yuzga kirganimda 

Katta dada boʻlaman. 

— Qizing ham boʻladimi, 

Oti nima boʻladi? 

— Yuzta qizim bo'ladi, 

Oti Punis boʻladi. 

— Viy-y, — devordi Munisxon, — 

Men-chi, oyi boʻlaman... 

Mingta oʻgʻlim bo'ladi, 

Oti Puxtor bo'ladi. 

Hi-i, — tilin likillatib 

Gijgijladi akasin. 

Shunday qilib, doʻstlarim, 
"Ea 


So'lim, shinam bogʻdagi 
Suv jo'mragi tagida 
Oʻynab yurgan ikki yosh 
O'ylashga boshladilar. 


I) 1. Muxtorjon singlisi bilan nima haqda suhbatlashdi? 
/ 2. U nimalarni oʻylar edi? Singlisi-chi? 


Sh QUSH TILI 
Mirtemir 


Qushlar, hey, ketmang uzoq, 
Qoʻymayman sizga tuzoq. 
Bo'zto'ʻrg'ʻay, 
Bo'ʻzlashaylik. 
Turumtoy, 
So'zlashaylik. 
Qaldirgʻoch, 
Quvlashaylik. 
Betilmoch, 
Quvnashaylik. 
Sa'vaoy, 
Sayrashaylik. 
Soyma-soy 
Yayrashaylik. 
Qushlar, hey, ketmang uzoq, 
Qoʻymayman sizga tuzoq. 
Choʻchimang, hoy chumchuqlar, 
Laylag-u chug'urchuqlar, 
Ko'ʻkqargʻa-yu, zarg'aldoq, 
Bulduruq ham tuvaloq, 

Suqsur, oqqush, tustovuq, 
Sayranglar menga yovuq. 
Mendan qochma, hoy burgut, 
Do'ʻstlashaylik, qarchig'ay, 
Kaklik, toʻti, bedana, 

Sepay tariq, sedana. 

Keling, ha, sirlashaylik, 
Keling, ha, tillashaylik. 


2. Qaysi qushlarning hayotini bilasiz? 


YOMG`IR 


Farhod Musajonov 

Yomgʻir yog'ayotganda odam qattiq uxlaydi, deganlari 
rost ekanmi, Halima opa bugun oʻgʻli Erkinjonni uyg'ʻotaverib 
charchab ketdi. Oxiri Erkinjon onasining qistovi kor qilib 
zoʻrgʻa koʻzini ochdi. Nomiga chala-chulpa yuvingan bo'ldi. 
Qaytib uyga kirdi-da, yana karavotiga o'tirdi. Ko'zini loʻq 
qilib derazaga tikildi. Tashqarida yomgʻir shig'illab quyar, 
osmonni esa qop-qora bulut qoplab olgan edi. 

Halima opa derazaning fortochkasini ochdi, xonaga zax 
va nam havo urdi. Erkinjon junjikib oʻzini koʻrpaning tagiga 
oldi. 

— Kiyinmaysanmi tezroq, Erkinjon, choying sovib qola- 
di, — dedi Halima opa. 

Erkinjon indamadi. Shu havoda yomg'ʻirda ivib maktabga 
borishga sira oyogʻi tortmadi. Qani endi issiqqina uyda 
maza qilib derazadan koʻchani tomosha qilib o'tirsa! 

— Ha, nima bo'ldi senga, kasal bo'lib qolmadingmi? — 
Halima opa oʻgʻli indamaganiga hayron boʻldi, peshanasini 
ushlab koʻrdi. — Ozgina issig'ing bor shekilli? 

Erkinjon yana indamadi. Onasining gaplaridan keyin 
oʻziga-oʻzi kasaldek tuyulib ketdi. 

— Boshim og'riyapti, — deb koʻzini yumib oldi. Nega 
shunday dedi, oʻzi ham bilmaydi. Qoʻrqib ketgan Halima 
opa darrov uning atrofida girdikapalak boʻlib qoldi. 
Ko'ʻrpasini, yostigʻini toʻgʻrilab, yaxshilab yotqizib qoʻydi. 
Karavotining oldiga stul surib, nonushtani oʻshaning ustiga 
olib kelib qoʻydi. Lekin Erkinjon nonushtaga qayrilib 
ham qaramadi. Hozir u bitta ortiqcha harakat qilishga, 
qimirlashga erinardi. 

Halima opaning ishga ketadigan vaqti boʻldi. 

— Qimirlamay yotgin, men shifokor chaqirib keta- 
man, — dedi u. 

Peshin boʻldi. Derazadan koʻchaga moʻralab o'tirgan 
Erkinjon maktabdan qaytayotgan o'rtoqlarini koʻrdi. Nima 
uchundir yuragi orziqib, xoʻrsinib qoʻydi. Bora-bora 
xursandligi yoʻqolib, oʻrnini xomushlik, g'ashlik egalladi. 

Shu payt eshik taqillab qoldi. Erkinjon borib ochdi. 
Qarshisida sochlariga oq oralagan, qotmadan kelgan kishi 
turardi. 

— Men shifokorman, kasal Erkinjon Madrahimov shu 
yerda turadimi? — deb so'radi u. 

— Ha, shu yerda, — Erkinjonning ovozi zoʻrgʻa eshi- 
tildi. 

— Bo'lmasa, yigitcha, ruxsat etasiz, bir tekshirib ko'ʻra- 
miz, qayeringiz og'ʻriyotganikin. Durustmi? — Shifokor juda 
shoshilardi. 

Erkinjonning nafasi ichiga 
tushib ketdi. Shifokor uni 
karavotga o'tqazib isitmasini 
o'lchadi, og'zini ochib tomogʻini 1 1 —— 
koʻrdi, rezinka naychasining 
uchini koʻkragiga qoʻyib nafas 
olishini eshitdi. 

— Qayering og'riyapti? — deb so'radi Erkinning k ko'ziga 
tikilib. 

Shifokor goʻyo ichingdagi bor gapni bilib turgan 
sehrgarga oʻxshardi. Erkinjon indolmadi. 

— Ha, mayli, — dedi shifokor muloyimlik bilan, — 
mana shu dorini ichsang, tuzalib ketasan. 

Shifokor dori qogʻozni yozib toʻldirdi-da, Erkinjonning 
yostig'i tagiga qo'ydi. 

— Oying kelganlarida bergin. Dorini, albatta, topsin- 
lar, — dedi shifokor, — kasaling xavotirli, oldini olmasa 
oqibati yomon bo'ladi. 

Dovdirroq shifokor qanday shoshib kelgan bo'lsa, 
shunday shoshib chiqib ketdi. 

Erkinjon sal yengil tortdi, peshanasidan chiqib ketgan 
terni artdi. Ammo g'ʻashligi tarqalmadi, zerika-zerika bir 
amallab kunni kech qildi. 

Halima opa ishdan sal barvaqt qaytdi. U eshikdan kira 
solib oʻgʻlidan hol-ahvol soʻradi. 

— Tuzuk boʻlib qoldim, ertaga maktabga boraman, — 
dedi Erkinjon, shifokor tashlab ketgan dori qog'ozini olib 
onasiga berdi, ammo shifokor hovliqmaroq ekan, kasaling 
ogʻir, oldini olmasang, ishing chatoq, deb vahima qilib 
ketdi. 

Halima opa qogʻozni olib oʻqidi, birdan oʻzgardi, qoʻllari 
bilan ikkala chakkasini qisib oʻtirib qoldi. 

— Nima bo'ldi, oyijon? — Erkinjon qoʻrqib ketdi. Halima 
opa indamasdan qogʻozni Erkinjonga uzatdi: 

— O'qi! 

— Erkinjon qogʻozni oldi, hijjalab oʻqidi: «Ehtiyot boʻling, 
oʻgʻlingizda mugʻambirlik va yalqovlik kasalining alomatlari 
paydo bo'lyapti». 


1. Hikoyani o'qing. Erkinjonning maktabga bormaganligi 
sababini izohlang. 
2. Uni qanday kasallikka yoʻliqqan deb oʻylaysiz? 


OLTI YUZ SO'M 


Nosir Fozilov 
I 

Maktab ostonasidan har kuni xushchaqchaq kiradigan 
bolalarning bugun negadir qovoqlari soliq koʻrindi. Ular 
koridorga kirishlari bilan gʻalati voqeaning ustidan chiqib 
qolishdi: har kuni boʻsh turadigan burchakda ustiga qizil 
mato yopilgan stol turibdi. Stolda turli-tuman yangi kitoblar, 
daftarlar, bloknotlar, qalamlar... Har qaysisining ustiga narxi 
yozib qoʻyilgan. 

Bolalar konkilarini, ust kiyimlarini kiyim javoniga topshirib 
kelgunlaricha haligi stol oldi gavjum boʻlib qolibdi. Ular 
hayron bo'lishib, navbatchidan so'rashgan edi: 

— Bugundan boshlab maktabimizda sotuvchisiz doʻkon 
tashkil qilindi, — deb javob berdi u. 

— Unday bo'lsa pulni kimga to'laymiz? — deb so'radi 
Isom yana haligi navbatchidan. 

— Avvalo tanlagan kitoblaringni olasanlar-da, necha 
pul tursa, shuncha pulni sanab mana bu yashikka tash- 
laysanlar, — dedi navbatchi bolalarga stol ustidagi say- 
lov qutichasiga oʻxshagan yashikni koʻrsatib. — Tushu- 
narlimi? 

— Tushunarli! — deyishdi bolalar chuvillashib. Ular 
xursand bo'lib kitoblarga yopirila boshlashdi: Isom ham, 
A'zam ham. 

Biroq Botir nima qilishini bilmay qoldi. Koʻnglida alla- 
qanday g'ashlik paydo boʻldi, negadir oʻkinch, alam bilan 
asta yurib sinfga kirdi. Sinf boʻm-boʻsh edi, oʻz partasiga 
kelib ogʻir choʻkdi... 

Qo'ʻng'ʻiroqning chorlovchi tovushi yangrab, bolalar sinfga 
kira boshlashdi. Ularning qoʻllarida bitta-ikkitadan kitob. 
Botir boshini koʻtarib ularni koʻrganda allaqayeridir jiz etib 
ketdi. Nima qilsin, olay desa puli boʻlmasa, konki sotib olib 
qoʻygan. Olmay desa, yaxshi kitoblar tugab qoladiganday 
nazarida. Yo o'rtoqlaridan qarz soʻrasinmi? Berisharmikin? 
Berishmas, chunki haligina ularni xafa qilib qoʻydi. «Tagʻin 
Isom, boyagi qarz olgan yuz soʻmni topib ber, kitob 
olaman, deb qolsa-ya!» 

Buni qarangki, sinfdoshlari sotib olgan kitoblarini koʻz- 
koʻz qilayotganday yopirilib tomosha qilishar, ba'zi bir 
maqtanchoqlari boʻlsa kitobning, yozuvchining nomlarini 
ovozining boricha baqirib oʻqirdi. 

U oʻrnidan asta turib koridorga chiqdi. Stolga qaragan 
edi, boyagi oʻzi koʻrgan kitoblar hali turgan edi. Xayriyat! 
U yoq-bu yoqqa qaragan edi, koridorda sinfdoshlari 

koʻrinmadi, hovliga chiqib 
toʻp o'ynashayotgan she- 
killi, qiyqiriqlari eshitilib 
turibdi. Stol oldida bosh- 
qa sinfdan uch-toʻrttacha 
bola turibdi, xolos. Ne- 
gadir, navbatchi ham 
yoʻq. Botir har xayolga ; si 
bordi. «Yo sekin bildirmay... yo'ʻq-yoʻq, yana bilib qo- 
lishsa...» 

— «Nima qilib turibsan, tentak, olavermaysanmi?» — 
deb shivirlaganday boʻldi uning qulogʻiga birov. Botir yon- 
veriga qaragan edi, hech kim koʻrinmadi. Gangib qoldi, 
xayolida goʻyo ikki Botir paydo bo'ldi. 

Birinchi Botir: 

— Bu fikringdan qayt, — desa, ikkinchi Botir: 

— Sen Botirmisan? Botir boʻlsang, nega qoʻrqasan? 
Voy tentag-ey, ol, olaver! — dedi. 

Nihoyat u shosha-pisha bitta kitob oldi-da, orqa-oldiga 
qaray-qaray bazoʻr sinfga kirdi. Kirdi-yu, xuddi orqasidan 
birov quvlab kelayotganday kitobni tez papkasiga tiqdi. U 
shoshganidan qanday kitob olganini ham bilmay qoldi. 


1. Sinfdoshlari xursand bo'lib kitob sotib olishganida Botir 
o nima sababli oʻylanib qoldi? 
2. U nima uchun ikkilanadi? 


II 
Ikkinchi qoʻngʻiroq chalinib, dars boshlandi. Botirning 
koʻngli tinchlanmadi. Qaytanga oldingi darsda xayol 


surib oʻtirgandi, endi bu darsda unga qoʻrquv qoʻshilib, 
bolalarning har bir soʻzidan hadiksirardi. Oʻqituvchi gap 
orasida bolalardan «Qanday kitob oldinglar?» deb soʻrab 
qolgan edi, Botirning yuragi qinidan chiqib ketguday 
dukillab ketdi. Tagʻin, aksiga olganday savol-javoblar ham, 
doskaga yozilgan misollar ham yalang kitob haqida bo'ldi. 
Yaxshiyam oʻqituvchi Botirdan, sen qanday kitob olding, 
deb so'ramadi. Soʻraganida bormi, nima deya olardi? 

— Botir, kitobingni yopib qo'y, — dedi bir mahal 
oʻqituvchi. Botir bundoq esini yigʻib qarasa, dars tinglash 
oʻrniga xayol surib, darsligini varaqlab oʻtirgan ekan. 

O'qituvchining bu tanbehi goʻyo unga: «Botir, sumkangdagi 
kitobni bu yoqqa ol!» deganday eshitilib ketdi. 

Qo'ʻying-chi, bugungi darslar Botirga mutlaqo tatimasdi. 
Soʻnggi qoʻngʻiroq chalinib, uyga bir qoʻlida konkisini, 
ikkinchi qoʻlida sumkasini koʻtarib chiqib ketayotgan edi, 
boyagi qo'liga qizil bog'lab olgan navbatchi oldidan chiqib 
qolsa bo'ladimi! — -dagʻ titrab, qoʻlidagi konki shaq etib 
polga tushib ketdi. Boya 
Shirinsoydagi sovuqda ham 
Botir bunchalik titramagandi. 
Navbatchi asta kelib, kon- 
kisini qoʻliga olib berdi- 
yu, uning rangi oqarib, 
jiqqa terga tushib ketganini 
koʻrib, peshanasiga kaftini 


qo'ydi: 
— Sovuqda konki uchib terlaganingdan keyin ogʻrimay 
nima qiladi? — dedi navbatchi, — mayli, koʻp aylanishmay 


uyingga bor. 

Botir, xoʻp, dedi-yu, navbatchini chetlab oʻtib ostonadan 
hatladi. U bu hatlashda butun gavdasini bosib-yanchib 
turgan hamma og'£irlikni shu yerga tashlab ketganday 
bo'ldi... 

Botirlar ketgandan keyin kassani tekshirib koʻrdilar. Olti 
yuz so'm kam! Qayta-qayta hisoblab koʻrishdi, baribir olti 
yuz soʻm kam. 

Bosh yetakchi bu ahvolni koʻrib juda xafa boʻlib ketdi. 

— Nahotki shunday bo'lsa, — dedi. 

— Axir bu ish kimning qoʻlidan kelishi mumkin? — 
navbatchi kuyib-pishardi. 

Oxiri, bu ish falonchining qoʻlidan keladi, degan qarorga 
kelolmay ketmoqchi boʻlib koridorga chiqqanlarida kimdir 
eshikni gfʻirch etib ochib, ichkariga kirdi. Kirdi-yu, tez-tez 
yurib sotuvchisiz doʻkon qoʻyilgan stol oldiga keldi, u yoq- 
bu yoqqa alanglab qaradi. Tarbiyachi uni darrov tanidi: 
toʻrtinchi «A» dan Botir Roʻzimatov. 

— Botirmisan? 

— Ha, menman... — dedi u dovdirab. 

Botirning oldida tarbiyachi bilan birga boyagi navbat- 
chi ham turar, endi gapirmaslikning sira ham iloji yoʻq 
edi. Kun boʻyi indamay, oʻylab yuraverib naq yorilib ke- 
tay dedi. 

— Tarbiyachi, boya men..., — dedi u so'lg'in, — men... 

— Xo'sh-xo'sh? 

— Bitta kitob olgandim. Pulim yoʻq edi... Uyga borib 
shuni olib keldim... 

Tarbiyachining bir xayoli, boplab urishgin, dedi-yu, biroq 
oʻzi tushunib olib kelgandan keyin.... Indamadi. Qaytanga 
sevindi. 

— Necha pullik kitob olganding? 

— Olti yuz soʻmlik, mana puli... 

— Mayli, hechqisi yo'q, — dedi tarbiyachi. Botirning 
ahvolini sezib, — pulni navbatchi akangga bera qol. 

Boyadan beri ularning koʻngliga g'ashlik solib turgan 
tashvish koʻtarilgandek boʻldi. Navbatchi pulni olib tarbiya- 
chiga, tarbiyachi Botirga qarab jilmaydi. 


. Birinchi Botir bilan ikkinchi Botirning o'zaro farqi nima- 


da? 


. Hikoyadan Botirning vijdoni qiynalishi tasvirlangan o'rinlarni 


oʻqing. 


. Bo'limdagi qaysi hikoyada mehnatsevarlik, topqirlik, tad- 


birkorlik xususiyatlari yuqori baholangan? 


. Yalqovlik, dangasalik, aldamchilik yomon odat ekanligi 


qaysi she'r va hikoyada ifodalangan? Shu matnlardan 
misollar keltirib, oʻz fikringizni bildiring. 


. Bo'limdagi qaysi hikoyada jonivorlarga mehr bilan qarash 


haqida so'z yuritiladi? Uning mazmunini qisqacha so'zlab 
bering. 

HAYVONOT OLAMIDA 


MO`JIZA 


Rahim Bekniyoz 


Oʻlib tirilgan, ya'ni avvalo o'lib, soʻngra tirilgan quyonni 
koʻrganmisiz? Albatta koʻrgan emassiz bunday «mo'jiza»ni. 
Men-chi? Koʻrdim ham gapmi? Xoʻp dogʻda qoldirib ketgan 
kaminalarini shalpangquloq desangiz. Shuning uchun hech 
vaqt esimdan chiqmaydi bu voqea. 

Quyonlar serob kuz yemishlaridan semirib, rosa jir 
boylagan paytda ovga chiqdim. Velosipedimni tanish choʻ- 
pon qo'rasida qoldirdim-da, miltiqni kiftimga ilib, ro“parada 
koʻrinib turgan qamishzor tomon ketdim. Mo'ljallab chiqqan 
«ovxonam» oʻsha. Men oʻtib borayotgan dala bu yil toʻqay- 
dan yangi ochilib ekilgani uchun paxta bitmagan, boriyam 
barvaqt yig'ib-terib olingan, endilikda unda g'o'zadan 

koʻra yaxshiroq yetilgan yovvoyi o'ʻt-xashaklar oyoq ostida 
qovjirab yotardi. Bunday sero't maydonda quyon o'tlashini 
bilardim, lekin yotoq qiladi, deb oʻylamagan edim. Qarasam, 
mendan atigi uch qadam narida shalpang quloqlarini kiftiga 
bosgan holda, koʻrpaday ajriqqa burkanib, bemalol uxlab 
yotibdi u. Qoʻllarim beixtiyor miltiqqa yugurdi. «Yotgan 
joyida otaveraymi yoki qochirib otsammikin?» Miyamda 
yilt etgan bu savolga javob 
pishib yetilmay, miltiqning 
tepkisini bosganimni bilmay 
qoldim. Oʻq quyondan bir 
qarich nariga tegib, yerni 
oʻpirib yubordi. Quyon 
seskanib boshini koʻtardi- 
yu, badani dir-dir titrab, 
joyidan qo'ʻzgʻalmadi. 

Miltiqning uchini tekkizganimda, birdan sapchib oʻrnidan 
turdi. Biroq gandiraklab kelib, oʻzini oyoqlarim ostiga 
urdi. Oyogʻim bilan bosib olgach, yana hayron qoldim. 
Biron yerida oʻq izi ham, tiriklik alomati ham koʻrinmasdi. 
Qo'limga olganimda, u shalpayib qolgandi. Gʻalati o'ʻljani 
xaltamga joylab, qamishzor sari ravona boʻldim. 

U yerda chiy qamish oʻrib yurgan cholga roʻpara kel- 
dim. 

— Charchagandirsiz, ukam. Keling endi, birpas o'tirib 
nafas rostlang — deb taklif qildi u. Xaltani yelkamdan 
olib, yerga qo'ydim-da, oʻrilgan qamish ustiga oʻtirdim. 
Chol xurjunni ochib oldimga dasturxon yoydi, qovun so'ʻydi. 
Dasturxon atrofida gurung quyuqlashdi. Chol ham yoshligida 
ovchilik qilgan ekan. 

— U zamonlar ovchilik alomat edi, ukam. Shu desangiz, 
bir safar... — Chol birdan hikoyasini kesib, koʻzlari olazarak 
boʻldi-yu, apil-tapil yonimda yotgan miltiqqa intildi: 

— Quyon! Quyon qochdi! 

Oʻrnimdan sakrab turib miltiqni qoʻlimga oldim. Biroq 
kechikkan edim. Quyon yilt etib oʻzini qamishzorga urib 
ketganini koʻrib qoldim, xolos. 

— Xaltangizdan chiqib qochdi, chamamda. 

Ha, xaltam boʻm-boʻsh, ogʻzi ochiq yotardi. Quyonning 
bu qilmishi meni battar tang qoldirdi. 

— Bir gal menam shunday bo'lganman, — deb miyigʻida 
a hikoya qila ketdi chol. — Quyonni otgach, soʻygin, 
deb yo'ʻ'ldoshimga uzatdim. 
U bir qoʻli bilan pichogʻini 
I qinidan sug'ʻurishga tutindi. 
JI Shu topda birdan quyonga 
I jon kirsa boʻladimi? Ha, xoh 
ishoning, xoh ishonmang, 
oʻlik quyonga jon kirdi! Jon- 
jahdi bilan tipirchilab, bir 
harakat qildi — quyonni qoʻlidan qoʻyvordi boyagi sherigim. 
Quyonning ikkala orqa oyog'ida bir arslonning kuchi bor, 
deyishadi. Oʻshanday oyoqlar sharofati bilan arslondan ham 
qochib qutuladi, jonivor. Bizam oʻshanda sizga oʻxshab 
orqasidan serrayib qolaverganmiz. 

Keksa ovchining hikoyasi taskin berdi dilimga. Otgan o'qim- 
dan faqat behush bo'lib, xaltada hushiga kelganini payqadim. 


, 1. Ovchi quyonni qanday qilib tutib oldi? 
2) 2. Keksa ovchi unga o'zining yoshligi haqida nimalarni ga- 
pirib berdi? 


XATARLI UCHRASHUV 


Pirimqul Qodirov 

Urush vaqti edi. Biz Turkiston tizma togʻining etagida, 
shahardan yigirma besh chaqirim naridagi kichkina qishloqda 
turar edik. Harbiy xizmatdagi akamning xotini qish kunlarida 
qattiq betob bo'lib qoldi-yu, shahardan oyimni chaqirib 
keling, deb iltimos qildi. 

U vaqtlarda mashina juda kam, ot-ulov xoʻjalik ishi bilan 
band edi. Men piyoda yo'lga chiqdim. 

Ancha yoʻl yurdim. Yogʻib turgan qor pardasi ortidan 
uch-toʻrt g'amgin chordevorlar koʻrindi. Ulardan narida qurib 
qolgan bir hovuz ham bor. Shunga yetsam yoʻlning yarmi 
qoladi. 

Atrof biyday dala. 

Bir vaqt yoʻlning chap tomonida qandaydir sharpa 
sezganday boʻldim. Durustroq qarasam, mendan yuz 
qadamcha narida ikkita kulrang jonivor turibdi. Men avval 
ularni it deb oʻyladim. Shu atrofda 
yoyilib yurgan qoʻy qo'rasi bordir deb, 
yon-verimga alangladim. Lekin koʻz 
ilg'aydigan joyda bironta qoʻy yoki 
poda koʻrinmas edi. Biri choʻnqayib 
olgan, ikkinchisi tikka turgan va 
meni sergaklanib kuzatayotgan haligi 
kulrang jonivorlar it emas edi. Men 
ularning boʻri ekanligini tushundim-u, J — 
etim junjikib ketdi. Bir lahza oʻzimni 
yoʻqotib qoʻydim. Keyin sal hushimni 
yigʻishtirib qarasam, oyoqlarim goʻyo 

oʻzidan-oʻzi yurib ketyapti. Toʻ'xtashga ham, jadallashga 
ham, avzoyimni oʻzgartirishga ham, hatto bo'rilarga yana 
bir qarashga ham jur'at yoʻq. To'g'riga qarab avvalgiday 
yurib ketyapman-u, butun vujudim bilan bo'rilar tomonga 
quloq solaman. Menga qarab kelishsa, shitiri eshitiladi-ku, 
deyman. 

Kishining qoʻrqqanini sezsa, jur'atsiz kuchuk ham hujum 
qiladi, men buni yaxshi bilar edim. Shuning uchun yuragim 
vahimadan uvishib ketayotgan boʻlsa ham boyagiday 
shoshilmay, boʻrilarni ko'rmaganday bir maromda yurib 
borardim. Bir jihatdan hozir menga osonrogʻi shu edi. 
Chunki avzoyimni oʻzgartirsam, masalan, chopsam, bo'rilar 
ham orqamdan chopadiganday tuyular edi. Men esa 
hammadan ham shuni istamas edim. 

Avvalgiday shoshilmay yurib ketyapman. Yoʻl keng, 
oyogʻim tagidagi qor juda mayin. Biroq men o'tkir qilichning 
ensiz tig'ida yurib borayotgandayman. Yuragimni hovuchlab 
nuqul ortga quloq solaman. 

Shu ahvolda qancha yoʻl bosganimni bilmayman. 
Shunda: «Qochsam quvadi!» degan vahimali oʻy meni yana 
qochishdan tutib qoldi... 

Narigi qishloqqa yetib, endi qutuldim deganda birdan 
boʻshashib ketdim. Xuddi oʻn kun yoʻl yurganday charchab, 
qorga o'tirib qoldim. Ichim kuyib, ogʻzim qaqrab, taxir bo'lib 
ketgan edi... 

Kelinoyim tuzalib ketdi. Keyin akam urushdan yarador 
boʻlib qaytib keldi. Biz sirdosh aka-ukalardan edik. Bir kun 
men yerga qarab, uyalib bo'rilar bilan qanday uchrash- 
ganimni akamga aytib berdim. Akam mendan kuladi, deb 
oʻylagan edim. Yoʻq, sekin boshimni ko'tarib qarasam, 
menga jim tikilib turibdi. Koʻzlari zavqlanganday yonyapti. 

— O'zingni-oʻzing qutqaribsan, — dedi nihoyat. — Agar 
qoʻrqoq boʻlganingda, aqlingni yoʻqotib qochar eding. Ana 
unda bo'rilar seni sogʻ qo'ymas edi. Urushda ham kim 
aqlini yoʻqotib qochsa, oʻq avval oʻshanga tegadi. Hamma 
gap aql bilan irodada. 


1. Bola bo'rilardan nima uchun qochmadi? 
7 2. Akasining: «Oʻzingni-oʻzing qutqaribsan», «Hamma gap aql 
bilan irodada» degan gaplarini siz qanday tushunasiz? 


Sh OLA BUZOQ 


Uy ichimiz bilan shu kecha 
Uxlamadik oppoq tonggacha. 
Bizda qoʻngʻir sigir bor edi, 
Sog'ʻ-salomat koʻzi yoridi. 

Ola buzoq, qashqasi ham bor, 
Usti qora, bagʻri oppoq qor. 
Tili xuddi lola yaprog'£i, 
Safsargulday tikka qulog'i. 
Dumi gajak, qoʻng'ir-qoʻngʻiroq, 
Sadaf munchoq tishi yaltiroq. 
Olxoʻriday quralay ko'zi, 
Bosvoldiday choʻzinchoq yuzi. 
Baqbaqasi marjon osganday, 
Tumshug'ʻiga chaqich bosganday. 
Xiyol oʻtmay burni terlaydi, 
Nafasidan kelar sut hidi. 
Burun uchi dona-dona ter, 
Moʻlab-moʻlab allanima der. 

G'afur G'ulom 


Qamchindasta har bir oyogʻi, 

Biram jajji silliq tuyog'£i. 

Ola buzoq tug'ilib oldi, 

Og'ʻzimiz ham oqarib qoldi... 

Katta boʻlsin ola buzog'ʻim, 

Ovunchogʻim, erkam, ma'rogʻim! 
1. She'rni ifodali oʻqing. 
» 2. Ola buzoqning ko'rinishi nimalarga o'xshashini aytib be- 
ring. 


TUSHOVLI TOY 


Nosir Fozilov 


Shu hafta ichi to'xtamay yog'gan yomg'ʻir tinib, havo sal 
yorishdi, ufqqa tutash quyuq qora bulutlar tarqala boshladi. 
Keyin yalt etib quyosh chiqdi. Yaylovda yoyilib yurgan 
qoʻy, sigir podalari, uyur-uyur yilqilar quyosh nurlarida 
dalaning husniga-husn qoʻshdi. Yaylovga qarasang bahri 
diling ochiladi. 

... Tushdan keyin bulut tarqalib, quyosh chiqqan bo'lsa 
ham, kechasi shamol turib, kun ancha sovuq bo'ldi. 
Oldingi oyoqlaridan ingichka, lekin pishiq jun chilvir bilan 
tushovlangan Saman toy, zimiston kechada o'ʻt-oʻlan topib 
yeyish u yoqda tursin, qoʻrquv bosib, sarosimada qoldi. 

Shu payt qayoqdandir bo'rining choʻzib-choʻzib uvillagani 
eshitildi. Saman yana kuchining boricha oldinga harakat 
qilib koʻrdi. Lekin tezda charchab qoldi. Agar oyog'ida 
tushovi boʻlmasa, yilqilar yoyilib yurgan tomonga qarab 
uchar edi. 


Ana, yana boʻri tovushi... Bu gal juda yaqin joydan 
eshitildi. Saman qoʻrquv ichida butun kuchini toʻplab yana 
oldinga sakradi. Qattiq kishnadi. Uzoqdan qandaydir bir ot 
ham kishnab javob qaytardi. Bu — yilqidagi Ko'ʻkqashqa 
edi... 

Saman endi oʻsha koʻkqashqaning tovushi chiqqan 
tomonni mo'ljallab, jon-jahdi bilan sakrab, kuchining boricha 
ustma-ust chinqirib, kishnab yubordi. Qashqa yaqin bir 
joydan javob qaytardi. Shu mahal qorongʻi kechada 
Samanning oldidan ikkita boʻri chiqib qoldi. Ko'zlari 
olovdek chaqnagan yirtqichlar Samanga tashlandi. Saman 
chinqiriq aralash kishnab, osmonga sapchidi. Vahshiy bo'ri 
uning barra oʻmroviga ogʻiz 
soldi. Shu zahoti qayoqdandir 
Koʻkqashqa paydo bo'ldi. U 
quyundek uchib kelib, bo'riga 
tashlandi. Esxonasi chiqib 
ketgan bo'rilar Koʻkqashqaning 
oldiga tushib qochib qolishdi. 
Koʻkqashqa quloqlarini chimir- 
gancha bo'rilarni ancha joygacha quvlab, yana Samanning 
oldiga qaytib keldi. Shunda yaqin joydan qandaydir bir 
tanish kishining: 

— Beh, beh, beh... — degani eshitildi. 

Sal oʻtmay chopib kelayotgan otning dupur-dupuri 
eshitilib qoldi. Bu kelayotgan Qudrat aka edi. Tajribali 
yilqichi koʻk ayg'ʻirning bekorga chopib ketmaganini sezib, 
uning iziga tushgan edi. 

Qudrat aka ot ustidan sakrab tushib, Koʻkqashqaning 
oldiga keldi. U toʻsatdan ayg'ʻirning narigi tomonida turgan 
yana bir otni koʻrdi-yu: 

«Iye, Saman-ku? Bemahalda bu yerda nima qilib 
yuribdi? Yo Qoʻchqorni yiqitib qochdimikin?» — deb oʻyladi 
oʻzicha. Keyin Samanga yaqinroq borib, uning u yoq-bu 
yogʻini silab koʻrgan edi, Saman ho'ʻrs-hoʻrs qilib osmonga 
sakradi. Qudrat aka yaqinroq borib yana uni erkalab 
silagan edi, qo'li bir narsaga tegib ketdi: 


«Qon?!» — dedi u hayron bo'lib, keyin qo'lini otning 
yoliga artdi-da, choʻntagidan gugurt olib yoqdi. — «Eh, 
attang!» 


Toyning oʻmrovidan qon sizib oqardi. U tuzukroq koʻray 
deb, yana gugurt chaqqanda, Samanning oyog'idagi 
tushovga koʻzi tushdi. Qudrat aka bu dahshatli voqeaning 
sababiga tushundi. 

«Bolaga ish buyur, ketidan oʻzing yugur, deb shuni aytar 
ekanlar-da! Saroydan beda olib kelib solishga eringan-u, 
tushovlab qoʻyib yuborgan. Mana endi...» 

...Qo'chqor ertalab shosha-pisha kiyindi-da, dadasi kelib 
qolmasdan avval Samanni olib kelmoqchi boʻlib tashqariga 
chiqdi. 

Etigini qayta paytavalab kiymoqchi boʻlib, orqasiga 
qaytgan edi, uy orqasida bog'logʻliq turgan Samanga ko'zi 
tushdi. 

—1ye, kim olib keldi seni? — deb Samanga yaqinlashdi. 
Shu payt uning koʻzi toyning oʻmroviga tushib, yuragi shig' 
etib ketdi. — Bechora toychog'im... 

U shundan boshqa so'z ayta olmadi. Koʻzidan munchoq 
yosh dumaladi. 


, 1. Saman toy tunda nima uchun kishnadi? 
2. Ko'kqashqa unga qanday yordam berdi? 


Sh JO'JA 


Yorib chiqdim tuxumni, 
Shunday shovvoz jo'ʻjaman. 
Tanib oldim buvimni, 

Koʻzi charos jo'jaman. 
Qarang, dunyo yop-yorug'ʻ, 
Opalarim sap-sariq, 

Men qoraman va oriq, 
Oʻziga xos jo'jaman. 


Anvar Obidjon 


Chigirtkani qiraman, 

Goh pashsha yeb koʻraman. 
Nima topsam «uraman», 
Asl xoʻroz jo'jaman. 


Goh choʻqiyman dumbuldan, 
Kamchilik yoʻq ul-buldan. 
Qolishmayman Bulbuldan, 
Shirin ovoz jo'jaman. 


She'rni ifodali oʻqing. 


AYIQNI YENGGAN CHOʻPON 
Pirimqul Qodirov 


Togʻ yonbag'riga qoʻylarni Suyun otaning sherigi yoyib 
ketdi. Suyun ota o'g'li bilan nevarasini chodirga boshlab 

kirdi-da, ogʻzi bogʻlab qoʻyilgan meshdan piyolaga ayron 
quyib berdi. 

— Qo'yning ayroni dori-da, — deb qoʻydi Suyun ota. 

— Bu ayron emas, dada, buni qoʻyning qimizi deyish 
kerak. 

— E, bu qimizdan ham yaxshi, — dedi Suyun ota. 

— Men shu ayrondan ichaversam, yigit yoshimga 
qaytganday bo'laveraman. 

Akrom bobosining yigitligida ayiq bilan olishganini 
eshitgan edi. 

— Ayiq bilan shu togʻda olishganmisiz, bobo? — deb 
so'radi... 

Suyun ota oq oralagan qoʻngʻir soqolini barmogʻi bilan 
tarab, chigalini yozdi. U so'kishni va qargʻashni bilmaydigan 
odam edi, birovni qattiq urishganda «He, bolang yig'lagur» 
deb qoʻyardi. Hozir ham u: 

— Bolang yig'lagur ayiq, — deb so'zida davom 
etdi, — itlarimizni oldiga solib 
vang'illatib quvadi... Birinchi 
kelgan kuni qarasam, semiz bir 
qoʻyni g'ijimlab otyapti. Dumbalik 
qo'y kamida besh pud keladi. 
Bolang yig'lagur ayiq uni oldingi 
ikki oyogʻi bilan g'ijimlab turib 
otganda, oʻn qadamcha nariga 
borib gursillab tushadi. Itlar akil- 
lab kelsa, boʻkirib shunday panja 
soladiki, ular gʻingshib qochib 
qoladi. Mening qoʻlimda tayoqdan 
boshqa narsa yo'q. 

— Miltig“ingiz qayerda edi? — dedi Sanjar aka. 

— E, u paytlarda miltiq kamchil edi-da. Bizda miltiq yoʻq 
edi. Bolang yig'lagur ayiq haligi qoʻyni otib-otib, qoʻtondan 
jilg'aga olib tushib ketdi. O'choqda oʻt yonib turgan edi. Men 
ayiq oʻtdan qoʻrqadi deb eshitgan edim. Eski koʻylagimni 
tayoqqa bog'lab, ustidan moy sepib yondirdim. Keyin ayiq 
tushgan jilg'aga qarab qiyqirib chopdim. Qarasam, qoʻy 
do'mpayib yotibdi. Bolang yig'lagur ayiq, uning dumba 
tomonidan ancha joyini yebdi-yu, ketib qolibdi. Jonivor qoʻy 
bir tipirchiladi. Hali jon bermagan ekan. Darrov belimdan 
pichogʻimni olib, uni halolladim... Oradan bir kun oʻtgandan 
keyin ayiq qoʻshni suruvga hujum qilibdi. 

U suruvni Chaqmoq degan bir choʻpon boqar edi. 
Kiyikdek kelishgan yigit edi. Ayiq bir qoʻyni bosgandan 
keyin yugurib borib ayiqni tayogʻi bilan ura ketibdi. Bolang 
yig'lagur tayoqni pisand qiladimi? Terisining qalinligi ikki enli 
keladi. Chaqmoq bir-ikki tayoq urgandan keyin ayiq unga 
hamla qilibdi. Chaqqon yigit edi, qochibdi. Lekin ayiqning 
bir panjasi yelkasiga tegib ketibdi. Biz keyin koʻrdik, koʻylagi 
yelkasidan yirtilgan. Ayiqning tirnogʻi badaniga biroz botgan. 
Unchalik qattiq yarador boʻlgan emas. Ayiqdan qochib 
qutulib ketibdi. Lekin yelkasiga ayiqning panjasi tekkanda 
yomon qoʻrqqan ekanmi, yo ayiq quturgan boʻlsa, kasali 
yigitga yuqdimi, xullas, bechora Chaqmoq ogʻir kasal bo'lib, 
qazo qildi. Chaqmoq nobud boʻlgandan keyin bizning juda 
g'azabimiz keldi. Atrofdagi choʻponlar hammamiz yig£ilib, 
«Buni bir yoqlik qilmasak, ertaga yana birortamizni oʻldirib 
ketadi», dedik. Qoʻshni qishloqdan bitta miltiq topildi. Lekin 
uning ikkitagina oʻqi bor ekan. Aksiga hech birimiz mergan 
emasmiz. Bu bilan ish bitmaydi, deb oʻyladim-u, qoʻy 

qirqimidan qolgan qirqliklarni oldim. 

— Qirqlik deganingiz nima, bobo? — soʻradi Akrom. 

Suyun ota chodirning bir chetida yotgan uchlari 
nayzasimon uzun qaychini koʻrsatdi: — Mana shu nayzalar- 
ni baquvvat tayoqlarning uchiga mahkam bogʻladim. Qoʻshni 
choʻponlardan biri miltiqni oʻqlab qoʻydi. Ayiqning kelishini 
kutdik. Bolang yig'lagurning quturganini qarangki, bir kun 
qoʻtonga qorongʻi tushmasdan keldi. Bitta qo'yga hamla 
qilib borayotganda, qoʻshni cho'ponga «Ot!t»— dedim. Qo'li 
qaltirab moʻljalni yaxshi ololmagan ekan. Oʻq ayiq oʻtgan 
joydan besh-oʻn qadam beriga tushib, yerni bir changitdi. 
Ikkinchi oʻq ayiqning tepasidan o'tib borib, toshga tegdi. 
Lekin miltiq ustma-ust gumburlaganidan ayiq harqalay 
qoʻrqdi. Orqasiga burilib qochdi. 

Biz qiyqirib ketidan quvdik. Nariyoqdan besh-oltita 
bo'ʻribosar itlar shovqin solib chiqdi. Bu gal ayiq itlarning 
ustiga bosib borolmadi-yu, oʻng tomonga burildi. Oʻng 
tomondan biz qirqlik bog'lagan tayoqlarimizni koʻtarib chiqdik. 
Ayiq shoshib qoldi. Chap tomonda tirik jon chiqolmaydigan 
toshjar bor edi. Biz bunday toshjarni zov deymiz. Shu 
zovning tagida — kun tegmaydigan chuqur jilgʻada ichi 
kovak bo'lib qolgan muz aralash qor bor edi. Ayiq qochib 
borib, ana shu muzning kovagiga kirdi. Kovakning muzi 
erib, teshilib qolgan joylari bor edi. Qirqlikni shu teshikka 
toʻgʻriladim-u, ayiqning biqinini moʻljallab, bor kuchim bilan 
sanchdim. 

Kovakning ichidan ayiqning boʻkirgani eshitildi. Moʻljalni 
durust olganimni shundan sezdim. Nayzani tortib olib, yana 
bir sanchdim. Ayiq bir gandirakladi-yu, orqasiga tisarildi, 
keyin muz ustiga agʻanab tushdi... 

1. Akrom dadasi bilan tog'ga kimning oldiga bordi? 
2. Suyun ota ularga nimalarni gapirib berdi? 
3. Cho'ponlar nima uchun ayiqni yoʻqotish payiga tushdilar? 


KOʻKYOL 


Nosir Fozilov 

I 
Koʻklam nafasi esib qatqaloq qorlar eriy boshlagan 
payt. Har yilgidek, bu paytda jamoa xo'jaligimiz choʻponlari 
Sirdaryo boʻyidagi yassi yaylovga oʻtov tikib, koʻchib 
chiqishadi. Yaylov bilan qishlogʻimiz orasi unchalik olis 
ham emas. Juda koʻp deganda oʻn chaqirim kelsa keladi, 
kelmasa yoʻq. Men bu joylarga Pachchaxon amakim bilan 
kuniga boʻlmasa ham, kunora ovga chiqib turaman. Ko'klam! 
Albatta, bu paytda Sirdaryoning suvi toshib, yon-veridagi 
toʻ'qayzorlarga, koʻl-ko'lmaklarga chiqadi. Oʻrdak, g'ozlar «g'a- 
g'a»lashib bu Jaa ch bozoriga aylantirib yuboradi. 
5 Bugun ham amakim 
ikkalamiz ikki otda, yo'ʻl- 
damiz. Bo'rijar soydan 
oʻtib, yassi yaylovga bo- 
raverishda oldimizdan 
ikki kishi chiqdi: biri 
eshakda, ikkinchisi otliq. 
Yaqinlashganda tanidim, 
ot mingani jamoa xo'ja- 


ligining mol doktori — Qoʻchqor aka, eshakdagisi — bosh 
choʻpon Iso bobo ekan. 

— Assalomu alaykoʻ-o'm, — dedi Pachchaxon amakim 
cho'zib. 

— Vaalaykum... — dedi Iso bobo qisqa qilib. — Yaxshi 
kelding, uka. Qani yur! 

— Nima gap?! 

Qo'chqor aka «yuravering» deganday oʻng ko'zini 
qisib qoʻydi. Bir gap boʻlsa kerak, deb amakim ikkalamiz 
otlarimizning boshini orqaga burdik. Qoʻchqor akam, 
amakim uchovimiz yonma-yon ketib boryapmiz. Iso bobo 
ancha oldinda. 

— Samanga bo'ri tashlanibdi, — dedi Qoʻchqor akam 
asta. 

Men angrayib qoldim. Samanni oʻtgan kuni oʻtov oldida 
ko'rgan edim. Gijinglab turuvdi. 

Iso bobo sal yurgandan soʻng eshagini oʻngga burib, 
butalar orasiga kirib ketdi. Biz yetib borgunimizcha, u 
kishi eshakdan tushib, nobud boʻlgan saman jasadi yonida 
qaqqayib turar edi. 

— Yoʻq, bunga ortiq chidab boʻlmaydi. Chorasini koʻrish 
kerak! 

— Bitta bo'ʻrining ishi emasga oʻxshaydi-yov. 

— E, toʻrtta. Eng zoʻri Koʻkyol, — dedi Iso bobo 
boʻgʻilib. — Qoʻlga tushirolmay dogʻdaman. Qani ovchilar, 
qani miltig'i bor azamatlar! 

Bu gap Pachchaxon amakimga sal tegib ketdi shekilli, 
quloqchinini peshanasiga surib, yelkasini qashidi. Qoʻchqor 
akam indamay, egarining qoshiga osigʻliq xaltachasini olib, 
choʻqqayib oʻtirib yecha boshladi. Undan bir shisha olib 
yerga qo'ydi. Ichida qoramtir suyuqlik. Shishaning sirtiga 
yopishtirilgan oq qogʻozga odamning bosh suyagi, uning 
tagida ikkita ilik suyagining ayqashib turgan surati solingan. 
Keyin Qo'chqor akam men ko'rib yurgandan ikki-uch marta 

kattaroq bir shprisga haligi doridan toʻldirib oldi-da, saman 
toy jasadining besh-olti joyiga ukol qildi. 

— Ana, endi ertalab ko'ramiz, — dedi Qoʻchqor akam 
qo'llarini paxta bilan artayotib. — Boʻri bu o'limtikka kechasi 
tag'in keladi. Yesa bas, qotadi. Koʻramiz-da, — dedi yana u 
bamaylixotir. — Qani, ketdik. Ertaga shu paytda kelamiz. 

... Kechagi va'dalashgan joyimizga Pachchaxon amakim 
ikkovimiz vaqtliroq yetib keldik. Kechasi yerga bir qarich 
qalinlikda qor yogʻgan. Butalarning shox-shabbalari qordan 
egilib turibdi. Momiq qor usti qim-qiygʻ'os ov izi... Ana, 
itnikidan kattaroq uch-toʻrttacha iz, boʻriniki boʻlsa kerak. 
Kechagi toy jasadi yotgan joyga kelsak, gʻalati voqeaning 
ustidan chiqib qoldik: Samanning jasadi qor tagida qolibdi. 
Ustida boʻrilar rosa dumalagan ko'rinadi, oʻlimtik atrofidagi 
qorlar payhon boʻlib ketibdi. Toy bechorani tortqilashaverib 
tilka-pora qilib yuborishibdi. Oʻn metrcha narida ikkita bo'ri 
birining ustiga biri mingashib, shamday qotib qolibdi. Yana 
nariroq yurgan edik, bir butaning tagida uchinchisi yer 
tishlaganicha mukkasidan tushibdi... 

Iso bobo aylanib, uchala bo'rini koʻrib keldi-da: 

— Ana, aytmadimmi? Koʻkyol dori isini biladi deb. Ko'ʻk- 
yol yo'q. U makkor shu yerda ham ayyorlik qilibdi. Endi 
nima qildik? 

— Shu bugunoq iziga tushish kerak, — dedi Pachchaxon 
amakim. — Qopqonga chap bersa, miltiq bor joyga yo'lamasa, 
dorining hidini olsa, buning yoʻli bor. Iziga tozi solamiz... 
Mansur, sen qishloqqa borib Oqshunqorni olib kel!.. 


1. Ovchilar nima uchun bo'rilarning ketiga tushishdi? 
Bo'rilar qanday vahshiylik qilishgan edi? 
2. Ovchilar qanday hiyla ishlatishdi? 

Oqshunqorni olib kelganimda quyosh ikki terak bo'yi 
koʻtarilib qolgan edi. Bo'rijarga yetib borishim bilan meni 
Iso bobo, Qoʻchqor akam bilan Pachchaxon amakimlar 
kutib olishdi. Pachchaxon amakim tozining boʻyinbog'£ʻini 
qoʻlimdan olib, Iso boboga tutqazdi: 

— Gap shunday, oqsoqol, — dedi Pachchaxon amakim. 
U shunday dedi-da, yelkasidagi qoʻshog'ʻiz miltigʻini Iso 
boboga berdi. Keyin otiga sakrab mindi. — Mendan ishora 
boʻlganda Oqshunqorni qoʻyib yuborasiz. 

Pachchaxon amakim bilan Qoʻchqor akam otlarni 
yeldirishib Boʻrijar tomonga ketishdi: qoʻllarida bittadan 
choʻqmor. Iso bobo bilan men haligi joyda qoldik. Bizlar 
ham borsak bo'laverar edi-ku, biroq hech zamonda 
eshak bilan boʻri quvlabdi, degan gapni eshitganmisiz? 
Tozini keltirish uchun borganimda otimni qoldirib, eshakda 
kelganimga achindim... 

Iso boboning koʻzi Boʻrijar tomonda. Bir mahal birdan 
hayt-haytlagan, qiyqirgan ovozlar eshitildi. Naq yuragim 
qinidan chiqib ketayozdi, Iso bobo negadir tozining bo'ʻyin- 
bogʻini qoʻliga mahkam o'radi. Oqshunqor boʻlsa hamon 
yer tirnab, g'ingshib, oldinga intilardi. 

Birdan Bo'rijarning yonginasidagi qalin changalzordan 
boʻri otilib chiqib, biz 
tomonga kela boshladi. 
Qo'chqor akam bilan 
Pachchaxon amakim ancha 
orqada qolib ketibdi. Bo'ri 
shunday yonginamizga 
kelib qolganida Iso bobo 
birdan ovozining boricha 

hayt-haytlab qoldi. Boʻri bo'lsa boboning tovushini eshitib, 
yassi yaylovga qarab burildi. Orqada quvib kelayotganlar 
ham birpasda oldimizga yetib kelishdi. 

— Aylantirib quvinglar! Bir tomonidan... Otliqlar quvlab 
ketishdi. 

— Aylantirib quvilsa nima boʻladi, bobo? 

— Shunda uzoqlashib, yoʻl adashtirib ketolmaydi, — 
dedi bobo qo'lini peshanasiga soyabon qilib, — Koʻzim 
qurgʻur oʻtmay qoldi... Koʻrinadimi? Qara-chi? 

— Huv ana, otliqlardan biri boʻrining roʻ“parasidan kesib 
chiqdi. 

— Ha barakalla, ish bundoq boʻpti, — dedi Iso bobo. 
Boʻri uchinchi bor aylanib kelishida Pachchaxon amakim 
bizga qarab qalpogʻini koʻtardi. Iso bobo boʻyinbogʻning bir 
tomonini boʻshatib yubordi. Boʻyinbogʻ tozining boʻynidagi 
mis halqadan «shir-r» etib chiqdi-yu, boboning qoʻlida qoldi. 
Hash-pash deguncha tozi Ko'ʻkyolga yetib borib, orqasidan 
bir yulqib qoldi. Boʻri orqasiga qarab tishlarini irjaytirdi-yu, 
yana hech narsa boʻlmagandek, chopishda davom etdi. 
Iso bobo bilan men ham eshaklarimizni niqtashib, ularning 
ketidan baqirishib borardik. 

— Endi chap tomoniga o'tinglar! Boʻyni qayishib 
qoldi, — deb qichqirdi bobo yo'ʻl-yo'lakay eshagini battar 
niqtab. 

Boboning maqsadiga tushundim. Boʻri doim bir tomonga 
qarab chopaversa, boʻyni qayishib qoladi, deyishardi 
kattalar. Keyin chap tomonga oʻtib quvlaganda, u oʻng 
tomonga qaragancha ketaverar ekan-u, orqasidan quvlab 
ketayotganlarga burilib qarolmas ekan. 

Shu xayol bilan bobo ikkalamiz changalzordan jadallab 
o'tsak, Qo'chqor akam bilan Pachchaxon amakim ot ustida 

bir tup jingʻilga tikilishgancha turishibdi. Oqshunqor bo'lsa 
g'ingshib jingʻil tupidan gir-gir aylanadi, biroq yaqinlasha 
olmaydi. Borsak, Koʻkyol boʻri orqa tomonini jingʻilga berib, 
choʻqqayib oʻtirar, negadir orqa oyoqlarini koʻtara olmasdi. 
Oʻzi ham rosa charchabdi. 

— Ehtiyot bo'linglar, qochib ketmasin, — dedi Iso bobo 
kelishi bilan. — Bu la'nati juda ayyor. 

— Qochib boʻpti! Oqshunqor orqa oyogʻining paylarini 
qirqib yubordi. 

— Endi buning jazosini miltiq bersin. Qani, oqsoqol, 
miltiqni bering-chi! 

Iso bobo miltiqni olib Pachchaxon amakimga berdi. 
Amakim boʻrini nishonga olganda men beixtiyor koʻzlarimni 
yumdim. Birdan qarsillab ketma-ket oʻq uzildi. Bo'ri 
qisqagina g'ingshib, ovozi oʻchdi. Koʻzimni ochganimda 
Ko'ʻkyol jingʻil tagida cho'zilib yotardi... 


1. Koʻkyolni qanday qilib qoʻlga tushirishdi? 
y 2. Itlarga, otlarga qo'yiladigan qanday nomlarni bilasiz? 


1. Bo'limda berilgan hikoyalar orqali qanday hayvonlar bilan 
on tanishdingiz? Ular haqida nimalarni bilib oldingiz? 
sagi 2. Hikoyalarda tasvirlangan yovvoyi hayvonlarni ko'rganmisiz? 
Ularga xos qaysi xislatlarni bilasiz? 
3. O'zingiz yoqtirgan biror hayvon to'g'risida hikoya yo- 
zing. 


BAHOR TA'RIFIDA 


Yusuf Xos Hojib 


Sharqdan bahor nasimi esib keldi, olamni bezamoq 
uchun firdavs yoʻlini ochdi. 

Oq rang ketib, boʻz yerni alvon rang qopladi, olam 
oʻziga oro berib bezanmoq taraddudiga tushdi. 

Zerikarli qishni bahor nafasi haydadi, musaffo bahor 
yana oʻz hukmiga kirdi. 

Uyquga kirgan daraxtlar yana yashil toʻn kiydi, oq, 
sariq, koʻk, qizil rangli harir yopinchiqlar bilan bezandi. 

Bo'z yer yuziga yashil parda tortdi, go'yo xitoy karvoni 
ipak matolarini har tomonga yoydi. Dala-tuz, togʻ, o'nqir, past- 
baland qirlar koʻk va alvon rangga koʻmilib burkandi. 

Turli-tuman chechaklar qiyg'os ochildi, olam ichi ifor va 
kofur isi bilan toʻldi. 

Dimog'ʻlarni chogʻ qiluvchi sabo yeli 
koʻtarildi, butun olamga mushk-anbar 
hidi taraldi. 

G'oz, oʻrdak, oqqush, qilquyruqlar 
osmonni toʻldirib qag'ʻillashib yuqori- 
quyi uchmoqda. Mag'rur turnalar 
koʻkda ovozini baralla yangratmoqda, 
tizilgan tuya karvonidek uchmoqda. 

Kaklik xushovoz bilan sayrab, qah- 
qah urib kulmoqda, uning tumshugʻi 
qon kabi qizil, qoshi esa qop-qora. 

Qora qargʻa tumshugʻini ko'pirtirib qag'ʻillaydi, uning ovozi 
tantiq qizning ovozi kabi yoqimsizdir. 

Gulzorda bulbul ming changda navo qilmoqda, tun-kun 
tinmasdan yoqimli sayramoqda... 

Osmonni bulut qoplagan, yomgʻir yog'moqda, gullar yuz 
ochib qah-qah urib kulmoqda. 

B 1. O'lkamizga bahor kelganini qayerdan bilamiz? 


) 2. Yozuvchi qushlar hayotini qanday tasvirlagan? 
3. Bahorda janubdan qanday qushlar uchib keladi? 


Sh BAHOR 
I Qudrat Hikmat 


Uchib yurar mayin shamollar, 
Yelpib-yelpib anhor yuzini. 
Qirg'oqlarda soyabon tollar, 
Oyna — suvda ko'rar o'zini. 


Tong yellari o'ynoqlab sekin 
Jiydazorga kirib yoʻqolar. 

Maysa oʻtlar tebranib sekin, 
Orqasidan kuzatib qolar. 
Chumchuqlarning ogʻzida choʻp-xas, 
In qoʻyishar tutlar ustiga. 

Koʻkni quchgan teraklar tinmas, 
Oro berar kulrang po'stiga, 
Bedapoya yam-yashii oʻtloq, 
Chinorlarda qushlar chug'urlar. 
Koʻklam koʻrkin koʻrdingmi, oʻrtoq, 
Chamanzordek hamma yoq gullar. 


gan? 


Tug'ʻilib oʻsgan qishlog'imga borib, qarindosh-urugʻ'lar 


1. She'rda bahor faslida tabiat uyg'onishi qanday tasvirlan- 
2. She'r mazmunini «mayin shamollar», «soyabon tollar», 
«tong yellari», «o'tlar tebranib», «koʻkni quchgan 


teraklar» iboralaridan foydalanib, qayta hikoya qiling. 
3. Bahor fasli haqidagi she'rlardan aytib bering. 


ERKACHOLNING O'ʻRIGI 
Xudoyberdi To'xtaboyev 


huzurida bir necha kun mehmonda boʻldim. Tengqurlarim, 
yoshlar davrasida ishtirok etib, goh qizgʻin suhbatlarga 
qo'shildim, goh aytilayotgan fikrlarning «mazasini» shimayot- 
gandek jimgina oʻtirdim. Yoshlar orasida koʻproq boʻldim 
desam ham bo'ladi, ularning begʻubor suhbatini yoqtiraman, 
ruhiyati, dunyoqarashlari qanday ekanligini bilgim keladi. Bir 

galgi suhbatda yigitchalardan biri: «Amaki, oʻrikdan yeng, 
og'zingizda erib ketadi. «Qoraqandak» deyishadi bu navni, 
Erkacholning oʻrigidan», deb qoldi. Yuragim hapriqib ketdi. 
Shirin-shirin entika boshladim. Suhbatdoshlarimga qayta- 
qayta tikilaman, yuzu ko'zlarida yeyayotgan o'riklaridan ola- 
yotgan huzurdan o'zga ifodani sezmayman. Erkacholning 
kimligini ham, u kishi menga bobo boʻlishini ham 
bilishmaydi, deb oʻylayman. Axir u zotning olamdan 
o'tganiga necha-necha yillar boʻldi-ku... 

Otam olamdan oʻtgach, yigirma yoshida beva qolgan 
onam ikki-uch yildan soʻng turmushga chiqib, mening 
tarbiyam bobomning ixtiyorida qolgan edi... Sutga to'ymagan 
qoʻzi onasining orqasidan qolmaganidek, erta-yu kech 
bobomning ortidan ergashib yurardim. Hatto tunda ham 
bir oʻrinda yotardik. Yotishim bilan barmoqlarim bilan 
soqollarini tarab, ertak aytib berasiz deya, qiyin-qistovga 
olardim. Koʻpincha hassalarini yoki taqillab yuradigan 
kavushlarini berkitib qoʻyib, hukmimni oʻtkazishga, soʻragan 
narsamni undirib olishga harakat qilardim. Bobomning «Jon 
oʻgʻlim, topib bersang senga bir narsa beraman», deya 
yolvorishini xush koʻrardim. 

Bir kuni ertalab katta koʻk eshagimizni yetaklab chi- 
qib: 

— Qani, erqamga mingash-chi, — deb qoldilar. 

— Qayoqqa boramiz? — deya so'rayman sevinib. 

— Qashqar qishloqdan o'rik koʻchati olib kelamiz. 

— O'rik ko'chati oʻzimizda bor-ku? 

— U boshqasi, oʻgʻlim. 

— Qanaqasi? 

— Bas endi, jim ket. 

13 — O'qish kitobi, 4-sinf (a 170 bios) 


— Yoʻq, oldin qanaqaligini ayting, keyin jim ketaman. 
Boʻlmasa eshakning junidan tortaman. 

— Qoʻy, bolam, junidan torta koʻrma, yana yiqitsa, 
ishimiz bitmay qoladi... Qashqarda «Qoraqandak» degan 
oʻrik bor, faqat oʻsha yerda oʻsadi u. Quruq, suvsiz yerni 
xohlaydi, shekilli. Mevasi hay-hay, biram shirin boʻladiki, 
togʻalaringnikiga borganda yegansanku. 

— Yeganim yoʻq, — deyman. 

— Yegansan, choʻntagingni toʻldirib solib berishardi-ku! 

— Hecham-da, menga doim qurt tushganidan berishadi... 
Bobojon, nega «Qoraqandak» deyishadi? 

— Quriganda shirasi koʻp boʻlgani sabab rangi qorayib 
qoladi-da. 

— Nega oqarib qolmaydi? 

— Endi bas qil, miyamni achitib 
yubording. 

Shu yo'sin Qashqarga borib bir 
quchoq mayda koʻchat olib qayt- 
dik. 

Hali-hali esimda, erta bahor, 
yerdan nam ketib ulgurmagan, tup- 
roq ham xamirdek koʻpchib turibdi. 
Tepalikning kungay tomonida 
chuchmomalar yerni yorib chiqa 
boshlagan, havo ham xiyla ayoz bir palla edi. Bobom 
bir hafta davomida tepalikni gir aylantirib, orasida besh- 
olti gaz joy qoldirib, chuqurchalar kovladilar. Men esa 
goh oʻtgan yilgi xas-xashaklardan yigʻib, guldiratib olov 
yoqib yuboraman, goh katta qumg'ʻonni toshdan yasagan 
oʻchogʻimizga qoʻyib, varaqlatib choy qaynataman, goho 

nima maqsaddaligiga oʻzim ham tushunmagan holda 
yuqoridan pastga, pastdan yuqoriga halloslab yugurib terga 
botaman. 

— Kel endi, mana bu koʻchatni ushlab tur, — deydilar 
ba'zan bobom. — Angrayma, nihol qiyshayib qolyapti. 

— Bobojon, bog'imizda oʻrik koʻp-ku, endi qolganini 
ekmay qoʻya qolaylik, qishloqqa qaytgim kelyapti, enamni 
sogʻindim. 

— Yoʻq, bo'talog'im, hammasini ekib ketganimiz yaxshi. 
Katta boʻlsa, mevasini odamlar yeb sen bilan meni duo 
qilishadi. 

Shu yoʻsin nihollarni ekib tugatdik. Rahmatli bobom oʻsha 
yili ham, keyingi paytlarda ham xurjunning ikki koʻziga ikki 
koʻzani solib, tepalikka suv tashiganlari-tashigan edi. Meni 
qanchalik suyub erkalasalar, nihollarni ham to hosilga kir- 
guncha ana shunday erkalaganlari hali-hali esimda. 


1. Erkacholning oʻrigi haqida gap ketganida nima uchun 
yozuvchi: «yuragim hapriqib ketdi. Shirin-shirin entika 


boshladim», — deb yozadi? 
2. U bobosining orqasidan ergashib yurishini nimaga 
o'xshatadi? 


3. «Qoraqandak» o'rigi haqida bobosi unga nimalarni 
gapirib berdi? 

4. «Yaxshidan bogʻ qoladi» maqolining hikoyaga qanday 
aloqasi bor? O'z so'zlaringiz bilan izohlang. 


Milliy ma'naviyatimiz azaldan qanday omil va 
mezonlar negizida shakllanib kelayotgani xalqimiz 
uchun eng aziz va eng milliy bayram — sharqona 


yangi yil boʻlmish Navro'z ayyomi misolida 
ayniqsa yorqin namoyon bo'ladi. 


Navro'zda 
Navro'zga 
Navro'zda 
Navro'zda 
Navro'zda 
Navro'zda 
Navro'zda 


BAYRAM URF-ODATLARI 
uy-joyni tozalaydilar. 

qadar daraxtlar tanasini oqlaydilar. 
bugʻdoy undirib, sumalak pishiradilar. 
yaxshi niyatlar qiladilar. 

Navroʻz taomlari pishiradilar. 
araz-ginalarni unutadilar. 
qarindosh-urugʻlarnikiga boradilar. 


Navroʻz kuni ota-ona qabrini ziyorat qiladilar. 


Navro'zda 
Navroʻzda 


g'iybat qilmaydilar. 
otni, itni urmaydilar. 


Navroʻz kuni bemorlarga bayram taomlari joʻnatadilar. 


1. Urf-odat deganda nimani tushunasiz? 
2. Navro'zda nima sababdan bemorlarni borib koʻrib, ota- 
onalar qabri ziyorat qilinadi? 


Navroʻz bayrami biz uchun hayot abadiyligi, 
tabiatning ustuvor qudrati va cheksiz saxovatining, 


koʻp 


ming yillik milliy qiyofamiz, olijanob urf- 


odatlarimizning betakror ifodasi boʻlib kelmoqda. 


SAXIY BOG'ʻBON 
Farhod Musajonov 


Odiljonning dadasi kuzda hovliga bir necha tup atirgul 
koʻchati o'tqazgan edi. Yaqinda Odiljon hovlida oʻynab yurib, 


gul ko'chatlari barg ochganini, bittasi kichkinagina gʻuncha 
tukkanini koʻrib qoldi. Suyunib ketdi. Shundan keyin har 
kuni ertalab turib yugurganicha gulning oldiga boradigan, 
g'uncha katta boʻlayotganmikan, deb qaraydigan bo'ldi. 
Lekin g'uncha qanday boʻlsa, shundayligicha oʻzgarmay 
turardi. Odiljon dadasidan so'radi: 

77 — Dada, g'uncha nega 
katta bo'lmayapti, qachon gul 
ochadi? 

— Parvarishga bog'liq, 
o'g'lim, — dedi Odiljonning 
dadasi, — tagini tez-tez 
yumshatib, suv quyib tursang, 
ana oʻshanda ochiladi. 

— Boʻpti, parvarish qila- 
man, — dedi Odiljon. 

Odiljon soʻzining ustidan chiqdi, kun ora tesha bilan 
gul koʻchatining tagini yumshatib, suv quyib turdi. Koʻchat 
gurkirab oʻsa boshladi. Koʻp oʻtmay g'unchaning uchi 
yorilib, qip-qizil gul koʻrinib qoldi. Oldiniga u kichkina 
edi, uch kundan keyin esa piyoladek keladigan qip-qizil 
atirgulga aylandi. Atirgul shunday chiroyli ediki, Odiljon 
qarab to'ymasdi. 

Yakshanba kuni qoʻshnilari Shohistaning tugʻilgan kuni 
edi, chiqib Odiljonni mehmonga taklif qildi. 

Oila a'zolari oʻtirib, Odiljonning Shohistaga qanday sovg'a 
olib chiqishini maslahatlashdilar. Buvisi, oyisi, katta akasi 
har xil narsalarni aytishdi, lekin bir qarorga kelisholmadi. 
Shunda dadasi: 

— Atirgulingni olib chiqaqol, — dedi. 


"SIZI 


— Ho... — dedi Odiljon, — hali men Shohista uchun shun- 
cha ovora bo'lib gulni o'stirgan ekanman-da. Kerak emas! 
— Men yolgʻiz oʻzing uchun gul o'ʻstirganingni bilmagan 


ekanman, — dedi xomush ovozda dadasi. 
— Olib chiqaqol, Odiljon, — gapga aralashdi buvi- 
si, — bilasan-ku, Shohista gulni juda yaxshi ko'radi. 


Odiljon istar-istamas rozi boʻldi. Gulni qaychida qirqib, 
Shohistaga olib chiqdi. Shohista judayam suyunib ketdi. 

Guldonga suv to'ldirib, atirgulni soldi, keyin stolning 
o'rtasiga qoʻydi. Bir uy bola mehmon boʻlib oʻtirgan 
ekan, gul hammaga yoqdi. Ayniqsa, Nodira bilan Nigora 
«Chiroyli gul ekan», deb rosa havaslari keldi. Shu payt 
uyga Shohistaning buvasi kirib keldi. Ertakka usta bo'lgani 
uchun mahalladagi bolalar uni «Ertakchi bobo» deyishardi. 
Shohista gulni bobosiga koʻrsatdi. Nodira bilan Nigora «Qa- 
rang, bobo, qanday chiroyli», deb gulni maqtashdi. 

— Gulni sovgʻa qilgan Odiljonga rahmat,— dedi Ertakchi 
bobo, keyin koʻzlarini ayyorona qisib, qoʻshib qoʻydi, — lekin 
boʻtaloqlarim, koʻngillaringizni shunchalik xushnud qilgan 
mana shu gulni kimdir ter toʻkib, parvarishlab o'stirgan. 

Shuning uchun gulni oʻstirgan bogʻbonni eslab, unga 
rahmat deb qo'yish kerak. 

Bolalar qiy-chuv koʻtarib, boboning gaplarini ma'qulladilar. 
Shunda Odiljon maqtanmayman deb qancha harakat 
qilmasin, boʻlmadi. Og'zi oʻzidan-oʻzi ochilib ketdi-yu: 

— Gulni oʻzim oʻstirganman! — deb yubordi. Bolalar 
gur etib unga qarashdi. Odiljon oʻrtoqlarim ishonishmayapti 
deb oʻylab, qasam ichdi: 

— Rost, hali g'unchasi koʻp, mana ko'rasizlar, ochilganda 
Nodiraga ham, Nigoraga ham beraman. 

) Ertakchi bobo jilmayib, Odiljonning yelkasiga qoqdi-da: 
NI — Barakalla, bo'talog'im, sen haqiqiy bogʻbon ekansan. 
W Yaxshi bogʻbon senga oʻxshagan saxiy bo'ladi, — dedi. 


1. Odiljonga dadasi nimani maslahat berdi? 
7 2. Ertakchi bobo uni nima uchun maqtadi? 


BUZILMAGAN UYA 


G'ayratiy 
Y Yomg'ir kechasi tindi. Beg'ubor zangori osmonda lovullagan 
i quyosh nuri koʻm-koʻk barglar, baxmal sabzalar ustiga 
4 to'kilmoqda. Hamma dalada. Bog'larda koʻklam taraddudi. 

— Oʻqishdan keyin rasm toʻgaragida 
I mashgʻulot oʻtkazib, kechroq uyga 
keldim. Oyim issiq non yopib qoʻygan 
ekanlar. Ovqatlanib bo'lganimdan soʻng 
oyim: 

— Darsingni keyinroq tayyorlaysan. 
Bobongning qorni ochib qoldi. Tezroq 
ovqat olib bor! — deb qoʻlimga non 
bilan ovqatni tutqazdilar. 

Dalaga jo'nadim. O'rtog'im Abbos- 
larning bogʻiga yaqinlashganimda qar- 
shimdan qafas koʻtarib Mahkam, Xol- 
toy va Sharifjonlar chiqib qolishdi. 

— Yur, qush ovlaymiz! — dedi 
gerdayib, oʻzini ovchilarday koʻrsatib 
Mahkam. 

— Qarqunoq bolasini olib beraman! — qo'limdan tortdi 


Xoltoy. 

— Bobomning oldilariga borishim kerak, — dedim 
qoʻlimdagi narsalarni koʻrsatib. 

— Bo'lmasa tezroq kel! — dedi Sharif. — Katta terak- 


zorda seni kutamiz. 
Men ulardan arang ajralib yoʻlga tushdim. Anchagina 
kech qoldim. Yuragim poʻkillay boshladi. 


— Assalomu alaykum! — dedim. 

Bobom daraxtni payvand qilish bilan ovora ekanlar. 
Salom bergan edim, bobom kulib: — Vaalaykum assalom, 
terlab ketibsan, bolam, chopdingmi? — dedilar. — Bo- 


bomning qorni ochib qoldi, deb oʻylagansan-da. Bekor 
shoshibsan. Jamoa xo'jaligi idorasiga aa ovqatlanib 
olgan edim. z - - 

Bobomning bu gapidan juda 
xursand boʻlib ketdim. Qoʻlimdagi 
narsalarni bir chekkaga qo'yib 
bobomga yordamlashdim. Daraxt 
shoxlarini bir joyga toʻplab bog'ladim. 
Payvand qilingan butoqlarga loy 
chapladim. Bobom payvand qilar 
ekanlar: 

— Ko'zing pishsin, oʻrganganing 
foyda, bolam! — deb qo'yar edi- 
lar... 

Uyga ertaroq qaytdik. Men 
mayda-chuyda narsalarni koʻtarib 
olgan edim... Qulogʻimga yigʻi ovozi 
eshitildi. 

— Bobo, — dedim, — siz ham eshityapsizmi, birov 
yig'layapti. 

Bobom hayron bo'lib, atrofga alangladilar. 

— Yugur, xabar ol-chi! 

Chopib borib qarasam, oʻrtog'im Mahkam ingrab yotibdi. 
Hamma yog'i tirnalgan. Yuz-koʻzi qon. 

— Bobo, — deb qichqirdim, — bu yoqqa keling, tezroq. 

Bobom birpasda harsillab yetib keldilar. Mahkamni 
yerdan koʻtarib oldik. Yerda, xas-xashaklar orasida inidan 
tushgan chumchuq bolalari chiyillashardi. Tepamizga ular- 
ning onasi kelib chirqillar, goh daraxtga qoʻnar, goh yerda 
yotgan bolalariga yaqin kelib qanoti bilan silab oʻtar edi. 
Bu ahvolni koʻrib yuragim ezilib, koʻzimdan yosh chiqib 
ketdi. Bobom ham qattiq xo'rsinib qoʻydilar. 

— Bolasi tushmagur-ey, chumchuqning uyasini buzib be- 
tinch qilding. Onasini chirqiratding. Shu ham ish boʻldimi? 

— O'zi tuzukmi, bobo? — tashvishlanib soʻradim men. 

— Uyiga xabar berish kerak. Tez yugur, — dedi bobom. 
Orqamga qaramasdan joʻnadim. Bogʻ, maydon oshib, 
Mahkamlarning uyiga yetib keldim. Darvozadan kirsam, 
oyisi hovli supurayotgan ekan. 

— Ha, bolam, tinchlikmi? 

— Meni Mahkam yubordi. Borar emishsiz, — dedim 
hovliqqanimdan nima deyishimni bilmay. 

— Bir gap boʻldimi? Nega meni Mahkam chaqiradi? 
Ranging nega oʻchib ketdi? Gapirsang-chi! — dovdirab 
qolgan oyisi yugurib kelib, qoʻlimdan ushladi. 

— Yuring, tezroq. 

Bir zumda terakzorga yetib keldik. Mahkamning oyisini 
ko'riboq bobom: 

— Qo'rqmang, hech narsa bo'lgani yoʻq. Yuz-ko'ʻzi sal 
shilingan, xolos, — dedi. 

Bu gapdan Mahkamning onasi oʻzini sal tutib oldi. Shu 
payt Mahkam bir toʻlg'andi-da, pichirlab allanarsalar dedi. 
— Ko'zingni och, bolam, nima qildi? — dedi onasi. 

— Ilon! — dedi-yu, Mahkam yana jim boʻlib qoldi. Uning 
bu gapini eshitib, o'rtog'im bechorani ilon chaqibdi, degan 
fikrga keldim. Bobom ham goʻyo ilonni qidirayotganday 
atrofga qaradi. Keyin bir chekkada yumalab yotgan qafasni 
koʻrsatib: 

— Anavi chumchuq bolalarini yigʻishtirib, qafasga solib 
qoʻy, tag'in mushuk-kuchuk yeb ketmasin! — dedilar. 

So'ng Mahkamni bobom, uning onasi ikki yoqdan 
koʻtarib olishdi-da, yoʻlga tushishdi. 

Men chumchuq bolalarini yigʻishtirib, qafasga solayotgan 
edim, daraxtlar orqasiga bekinib olgan oʻrtoqlarim koʻlankasi 
koʻrinib qoldi. Qoʻlimni ogʻzimga qoʻyib, hushtak chaldim. 
Atrofdan javob hushtagi eshitildi. Hech kim yoʻqligini 
koʻrgan Sharif bilan Xoltoy asta yonimga kelishdi. Hech 
narsa bilmaganday baqrayib turaverishdi. 

— Qilgʻiliqni qilib qoʻyib, nega qochib ketdilaring? 

— Bilmasdan gapirma. Nima qilibmiz? — dedi baland 
kelmoqchi boʻlib Sharif. 

— Mahkamni daraxtdan kim itarib yubordi? 

— Ko'ʻrmasdan valdirayverasanmi? — dedi bo'g'ilib 
Xoltoy. 

— Esing joyidami? — dedi yana Sharif. — Odam o'z 
oʻrtogʻini ham daraxtdan itarib yuboradimi? Ilondan qo'rqib, 
yiqilib tushdi o'zi. 

Bu gapni eshitib, Mahkamning «ilon» degani esimga tushdi. 

— Mahkam ilondan qoʻrqqan bo'lsa, nega sizlar qochib 
ketdilaring? 

— Biz ham qo'rqdik-da! 

— Nima, ilon sizlarni ham quvladimi? 

— Yoʻq. Ilon daraxt butogʻiga oʻralib, chumchuq bola- 
larini yeyishga payt poylab turgan ekan. Uni Mahkam 
koʻrmasdan, chumchuq bolalarini kavakdan olayotganida, 
koʻzi ilonga tushib qoldi. Qoʻrqqanidan terakdan sirg'anib, 
yarmisiga tushganida oʻzini yerga tashlab yubordi. 

— Shunday denglar, ishqilib ilon Mahkamni chaqmabdi- 
ku. Endi ilonni yoʻq qilish kerak. U chumchuq bolalarini 
yeb qoʻyishi mumkin. 

Bu gapimga Xoltoy bilan Sharif kulib yuborishdi... 


. Bolaga onasi qanday ish buyurdi? 

. U yo'lda oʻrtoqlari bilan nima haqda maslahatlashdi? 

. Bola bobosiga qanday yordam berdi? 

. Bobo va nabira Mahkamga qanday yordam ko'rsatdilar? 

. Bolalar chumchuqchalarni halokatdan qanday saqlab 
qoldilar? 

boʻladi? 

. Bahorda dehqonlar nima ish bilan mashgʻul bo'ladilar? 

. «O'lkamizda bahor» mavzusida albom tayyorlang. 

4. Bahorga oid she'r maqol va topishmoqlardan yoddan 
ayting. 


A 1. Bahor boshlanishi bilan tabiatda qanday o'zgarishlar sodir 

TINCHLIK QUSHI HAQIDA MEN 
OʻQIGAN SHE'R 
Shukur Sa'dulla 


Erta bilan turaman, 

Salqin shabada esar, 

Keng yurtimni koʻraman, 
Koʻnglimda quvonch kezar. 
Kaptarlarimni ko'ray, — 

Deb boraman ohista. 

Ozroq boʻlsa ham, qo'shay — 
Tinchlik ishiga hissa. 
Uchiraman, 

Oq kaptar — 

Intiladi ilgari. 

Yarqiraydi qanotlar 

Oq samolyot singari. 

Koʻz solaman: 

Har uydan 

Uchib chiqar oq kaptar, 
Charx uradi osmonda, 
Tinchlik! — deya solib jar: 
Bilsin urishqoq jallod, 
Qotil, odamxoʻr, battol. 
Tinchlik istar yosh avlod, 
Katta-kichik, er-ayol! 

Urush boʻlmay jahonda ; / 
Tinchlik boʻlsin barqaror! : i. III 
Erkin uchsin osmonda I -— 
Tinchlik qushi — oq kaptar!.. 


. Shoir she'rda tinchlik ramzi boʻlgan oq kaptarni nimaga 
o'xshatadi? 

. Kimlarga nisbatan «qotil», «battol», «jallod», «odamxo'r» 
so'zlarini ishlatadi? 

3. «Tinchlik urushni yengadi» deganda nimani tushunasiz? 

4. She'r mazmunini oʻz soʻzlaringiz bilan ayting. 

SHOIRA 


Hakim Nazir 

Shoiraning darsxonasida... chetlariga alvon hoshiya 
tortig'liq sariq qogʻozlar osib qoʻyilgan. Bular «Maqtov 
yorliqlari». 

Nima boʻldi-yu, keyingi paytda Shoiraning bahosi sal 
pasaydi. Oyisi Habiba opa bundan tashvishga tushdi. 
Oldinlari ham u qizining oʻqishini koʻp oʻylar, maktabdan 
tez-tez xabar olar, qizim darsiga qaray qolsin deb, uy 
yumushlariga koʻpda alahsitmasdi. Shoira ikki fandan 
«uch», «toʻrt» baho olib kelgan kuni Habiba opa unga 
dedi: 

— Endi, qizim, hamma ishdan butkul ozodsan. Mak- 
tabdan tashqari vaqtlar u yoq-bu yoqqa borishni ham qo'y. 
Faqat darsingga qara. 

Shoiraning dami ichiga tushdi. Qutbinikiga qandoq 
qilib borishni oʻyladi. «Ha, boʻldi, oyim yoʻg'ida boraman», 
dedi ichida. Ertasiga oʻqishdan keyin, oyisi ishdaligida 
Qutbinikiga borib keldi. Indiniga ham shunday qildi. Ammo 
tezda bu sir ochildi. 

Habiba opa bir kuni nima ham boʻlib fabrikadan erta 
qaytdi. Qarasa, eshik qulf. Yon qoʻshnilardan so'rasa, 
bilishmadi. Balki Qutbinikiga ketdimikin? Qutbiniki qayerda? 
Habiba opa aniq bilmasdi. Avval maktabga borib, Qutbilar 
turadigan yangi uy manzilini aniqlab oldi-da, qoʻshni binoga 
qarab ketdi. Ikkinchi qavatga chiqdi. Qutbilarning uyini 
topdi. Eshikdan kirarkan, hang-u mang bo'lib qoldi: egnida 
fartuk tutgan Shoira terlab-pishib kir chayib turibdi. Qutbi 
kirlarni ayvondagi arg'amchiga yoyyapti, bir toʻda bolalar 

esa katta xonada chugʻurchuqday 
g'ujg'on oʻynayapti... 

Habiba opa birpas baqraygancha 
qarab qolgach: 

— Voy, uyni yolgʻiz tashlab bu 
yoqda... nima qilyapsan? — dedi J 
Shoiraga. 

Shoira bir zum dong qotib turdi, 
keyin oyisiga yer tagidan qarab: 

— Siz... ishdan qaytguncha... — 
dedi-yu, u yogʻini aytolmadi. 

Shu chogʻ Habiba opaning ko'zi 
roʻparadagi xonada cho'zilib yotgan 
kampirga tushdi, unga yaqinlashib salomlashdi. Afti 
burishgan-qurishgan kampir arang qaddini ko'tarib o'ʻtirdi- 
da, inqillagan ovozda: 

— Iloyo baraka topsin, qizingiz. Chaqqongina-lochingina 
ekan. O'ʻrtog'iga mehribonlik qilib, ogʻirimizni yengillatyapti. 
Umri uzoq bo'lsin. Siz ham maqsadingizga yeting, bola- 
laringizning rohatini koʻring, — deb qaltiragan qo'llarini 
yuziga surtdi. 

Habiba opa hech narsa tushunolmasayam hayronligini 
yashirdi, kampirdan hol-ahvol so'radi. Kampir koʻngli 
boʻshashib, hasratga tushdi: u yaqinda kelinidan ajralib, 
beshta goʻdak nevaralar bilan qolibdi, g'amdan o'zini oldirib 
qoʻyibdi. Oʻgʻli esa koʻproq safarda yurarkan. Bu yangi 
binoda hali tanish-bilish orttirganlaricha yoʻq, bularning 
kunlariga koʻproq Qutbining yangi sinfdoshlari yarab 
turishibdi ekan. 

Habiba opa ahvolni tushungandan keyin kamkpirni 
yupatgan bo'ldi: 

— Koʻp g'am yemang, buvijon. Birovning boshiga 

tashvish tushganda qarab turib boʻladimi! 

Yoʻlda Shoira, oyimdan rosa dakki yeyman, deb cho'chi- 
gan edi. Habiba opa qaytaga muloyimlik bilan: 

— Nimaga bu ishingni mendan yashirib yurganding, 
qizim? — deb soʻradi. Shoira oʻzini gunohkor sezib, churq 
etolmadi. 

— O'ʻrtog'ingning ahvolini ochiq aytaversang boʻlmasmidi?! 

Onasining savolidan qattiq gina ohangi sezildi, Shoiraning 
koʻngli buzilib ketdi. «Kechiring», dedi-yu, yig'lab yuborguday 
boʻldi. Nazarida, oyisi uni oʻrtogʻinikiga sira yubormay 
qoʻyadiganday tuyilib, xavotirga tushdi: Qutbi shoʻrlikning 
ahvoli nima kechadi-ya endi? 

Shoiraning oʻz o'rtog'iga astoydil joni achiyotganidan 
Habiba opa ta'sirlanib ketdi. Kutilmaganda u qizining 
yelkasini silab, dedi: 

— Xafa boʻlma, jon qizim. O'ʻrtog'ingga qarashsang- 
qarash-gin-u, faqat darslardan orqada qolasanmi deb 
qoʻrqaman-da! 

— Sira qo'rqmang, oyijon! — dedi chehrasi ochilib 
Shoira va onasini quchoqlab oʻpdi. 


. Shoira nima uchun o'rtog'inikiga borib, uy ishlariga 
yordam berishini onasidan yashirdi? 

. Qutbining buvisi Shoirani nega maqtadi? 

. Shoira onasiga qanday va'da berdi? 

. Shoiraning qaysi xususiyati sizga yoqdi? Hikoyadan 
Shoiraning fazilatlari tasvirlangan o'rinlarni topib oʻqing. 


n DO'STLIK 
Xudoyberdi To'xtaboyev 


Abduqodir Vovaga yozayotgan xatini boshidan oʻqib 
chiqqan edi, oʻziga yoqmadi: nuqul keraksiz soʻzlarni 


a I A 


u AI I A 


nn 


nin 


aaa aaa a 


rn 


yozibdi-yu, muhimlari qolib ketibdi. Yangitdan yozmoqchi 
boʻlib, «esingdami, Vova», deb boshladi. Boshladi-yu, 
yana yoza olmay derazadan olmazor bog'iga tikilganicha 
xayolidan oʻtgan davr kecha boshladi. 

. Bir kuni kosadagi sutni toʻkib qoʻyib oyisidan qochib 
chiqqan edi. Koʻchalarda bekor aylanish joniga tegdi. Keyin 
nima gaplar boʻlayotganini bilish uchun maktab hovlisiga 
kirgan edi, yangi koʻchib kelgan rus tili oʻqituvchisining 
eshigi oldida loy qorib turgan malla sochli bolaga ko'zi 
tushib qoldi. Abduqodir yaqinroq borib begona bolaning 
harakatlarini kuzata boshladi. Lekin Vova unga o'girilib 
qaramadi ham. Bu Abduqodirga alam qildi. Engashib 
Vovaning chelagi bilan kurakchasini oldi-da, ura qochdi. 
Bir mahal orqasiga burilib qarasa, Vova uni quvlamabdi, 
hatto oʻrnidan turmabdi ham, orqasiga qaytdi. 

— Kerak boʻlsa olaver, — dedi toʻsatdan o'zbekchalab 
Vova, — menda ko'p. 

Oʻsha kuni Abduqodir Vova bilan durustgina tanishib 
oldi. Ma'lum boʻlishicha, Vovaning oyisi rus tili oʻqituvchisi, 
dadasi traktorchi, oʻzi esa uchinchi sinfni o'zbek maktabida 
bitirgan ekan. Yana shu narsa ham ma'lum boʻldi, Vovalar 
«Katta dovon» qishlogʻidan koʻchib kelayotganlarida ularning 
yettita quyonlari oʻsha yerda qolib ketibdi. Bu yerga ona 
quyonni keltirishibdi, xolos. 

Hademay oʻqishlar ham boshlanib ketdi. Ikkovlari bir 
sinfda oʻqiy boshladilar. Endi ular birga dars tayyorlashar, 
birga o'ynashar, boʻsh vaqtlarida esa Vovaning quyonlariga 
oʻt keltirish uchun dalalarga chiqishar edi. Bir kun ikkovlari 
adir tomonda adashib ham qolishgan. Bu voqea 4- sinfda 

oʻqiyotganlarida yuz bergan edi. Ular olma keltirish uchun 
bog'ga borishdi. Erta bahor, daraxtlar kurtak yoza boshlagan, 
hammayoqda oʻt-oʻlanlar koʻkarib, zilol suvli ariqlar boʻyida 
chuchmomalar ochilgan payt... Ishlarini bitirib, endigina 
orqaga qaytamiz deb Tf i, — 
turganlarida, Vovaning 
yonginasida bir qu- 
yon bolasi sakrab, 
o'ynoqlab qoldi: 

— Quyon, — 
deya qichqirdi Vova 
va ortidan quvlay 
boshadi. Abduqodir 
ham yugurdi. Quyon 
bolasi oʻynoqlab, oyoqlarini osmonga otib yugurar edi. 
Qorong'i tushib, koʻz koʻrmay qolguncha quvlashdi, qancha 
adir, qancha maydonlar ortda qolib ketdi. Ammo quyon 
tutqich bermay, yoʻqolib qoldi. 

— Rasvo quyon ekan, — dedi Vova entikib. 

— Esizgina, chiroyli edi-da! — dedi Abduqodir. Shu 
payt ikkovlari ham yoʻldan adashganlarini, noma'lum joyga 
kelib qolganlarini sezib, qoʻrqib ketishdi. 

— Vova, seningcha bizning uy qaysi tomonda? — 
tashvishlanib soʻradi Abduqodir. 

— Menimcha janub tomonda bo'lsa kerak. 

— Seningcha janub qaysi tomonda? — yana so'radi 
Abduqodir. 

— Janubmi? — oʻylanib qoldi Vova, — janub shimolning 
qarshi tomonida bo'ladi-da... 

Shu payt yaqinginada chiyabo'ʻ'rining chaqaloqning inga- 

lashiga oʻxshash ovozi eshitilib, ikkovlarini ham choʻchitib 
yubordi... 
— Vova, — dedi Abduqodir oʻzidagi qoʻrquvni bosish 


uchun ataylab qattiq tovush chiqarib, — sen katta boʻlsang 
quyonchi boʻlmoqchimisan? 

— Albatta, — dedi Vova tovushini undan ham baland 
qilib. 


— Men bobomga o'xshab bogʻbon boʻlsam kerak, 
bobom qarib qoldim, oʻrnimga seni qoldirmoqchiman, 
deydilar. 

...Bir nafasdan soʻng xat ham tayyor bo'lgan edi. Ab- 
duqodir velosipedining orqasiga posilkani mahkam bog'ʻladi- 
da, pochta tomon yoʻl oldi. 


TN 1. Abduqodir bilan Vova qanday qilib doʻstlashib qolishdi? 
/ 2. Daftaringizga doʻstlik haqidagi maqollarni yozing. 


Sh TINCHLIK NIMA? 


Umida Abduazimova 


— Tinchlik nima? 

— Sho'xliging, 
Polvonliging tinchlikdir. 
Usting but-u, toʻqliging, 
Sog'ʻlomliging tinchlikdir. 
Dunyodagi yaxshilar 
Urushga choh qazishar. 
Gullarga, daraxtlarga 
Tinchlik soʻzin yozishar. 
Gul boʻlib, daraxt bo'lib, 
Oʻsib boradi tinchlik. 


Urush — halokat yo'lin 
Toʻsib boradi tinchlik. 


. «Tinchlik» soʻzini siz qanday tushunasiz? 
. Odamlar nima uchun urushni yomon ko'radilar? 


aa 1. Jahonda tinchlik oʻrnatish uchun kurashgan kishilardan 


on kimlarni bilasiz? 
fagi 2. Tinchlikni saqlash uchun respublikamizda olib borilayot- 
gan ishlar haqida nimalarni bilasiz? 


TOʻMARIS 


Hamdam Sodiqov 


Oks sohilida qoʻr tashlagan forslar hukmdori Kurush dala 
chodirida massagetlar huzuridan qaytgan elchining hikoyasini 
tinglar edi. 

— Massagetlar gʻalati xalq ekan, shahanshohim. Kiyim- 
lari juda oddiy. Ammo ularda oltin-kumush serob ekan. Elchi 
shunday deganida sarkardalar oʻrtasida jonlanish boshlandi. 

Axir ular shu oltin-kumush deya uzoq o'ʻlkalardan bu yerga 
kelishmaganmi? 

— Oltin-kumush massagetlarda oddiy bir bezak, ro'zg'or 
buyumi qatorida ko'rilar ekan. Men ko'rgan hamma mas- 
sagetning kiyimi-yu qurolida oltin bor. 

— Oltin! 


Lashkarboshi-yu mulozimlar koʻzlarida yongan qiziqish- 
dan ruhlangan elchi hikoyasini maroq ila davom ettirdi: 

— Ammo bu sodda xalq sharob va may nimaligini 
bilishmas ekan. 

Ularda yigitlar qatori qizlar ham uloq chopisharkan. 
Chavandozlik va qilichbozlikda ulardan sira qolishmas 
ekanlar. 

— Muddaomiz ne boʻldi? — sergak tortib soʻradi Ku- 
rush. 

— Massagetlar malikasi taklifimizni juda ustalik bilan rad 
etdi. Shahanshohingizga men emas, yurtim kerak deb, endi 
hech qachon turmush qurmasligini aytdi. Sababi — oʻgʻli 
katta boʻlib qolganmish. 

— Necha yoshda ekan? 

— Oʻn sakkizda, shahanshohim. Uni koʻrdim, juda ke- 
lishgan va bahodir yigit. Ismi Sparganiz. 

Kurush atrofida oʻtirgan sarkardalar va mulozimlarga koʻz 
yugurtirdi. Nigohi chekkada oʻtirgan mulozimga qadaldi. 

— Sen nima maslahat berasan, Krez? 

— Menga qolsa, bu xalq bilan yaxshi aloqa o'rnatib, 
orqaga qaytaylik, shahanshohim! Massagetlar jangovar xalq 
ekanini bildik, ularning yigitlaridan yaxshi qoʻshin yollasa 
boʻladi. Agar ular bilan doʻst bo'lsak... 

Kurush Krezning gaplariga tan bersa-da, boshqa masla- 
hatchilar fikrini ham bilishni istadi. 

— Sen ne deysan, Artabaz? 

Sarkarda Artabaz bosiqlik ila javob qildi. 

— Yana bir elchi yuborib koʻrsak. Taklifimiz yerda qolsa, 
urush boʻlishini tushuntirsak, shahanshohim! 

Kurush bu taklifni ma'qulladi. 

Massagetlar malikasi To'- 

maris forslar yuborgan elchi- 
ning soʻzlarini tinglab boʻlgach, 
unga oʻz javobini aytdi. 
! — Biz urushdan qo'rqmaymiz 
j va o'z ona yerimizni himoya 
qilamiz. Shohingga ayt. Agar 
KR urushni xohlasa, Oksdan o'ta- 
versin. Biz uning daryodan o'tishiga xalal bermaymiz. 

Kurushning Oksdan kechib oʻtgan ulkan qoʻshini 
massagetlarning pistirmalariga duch keldi. 

O'zga yurtlarni bosib olishda bunday ahvolga sira duch 
kelmagan fors lashkarboshilari garang. Shohning nigohi 
yana Krezda. 

— Elchining gapini eslang, — dedi u, — massagetlar 
sharob nimaligini bilmaydi, shahanshohim. Agar ular buni 
tatib ko'ʻrishsa-chi? 

Kurush bu gal ham Krezga tan berdi... 

Forslar lashkari ozgina qoʻriqchi qoldirib, chodirlarni 
tashlab ketishdi. Ularda oʻtkir sharob va xushboʻy maylar 
to'latilgan meshlar koʻp edi. 

Sparganizning yigitlari shiddatli hujum bilan forslarning 
kichik qoʻshinini qirib tashladi. Ular boy o'ljalarini koʻrib 
xursand bo'ldilar. G'alati suyuqlik solingan meshlarning 
nimaligini bilmadilar... 

Toʻmaris qayg'uli xabarni aytgan choparga dastlab 
ishonmadi. Ishongisi ham kelmas edi. Sparganiz boshliq 
massagetlarning eng sara yigitlari halok boʻlibdi. Oʻgʻli, 
yagona oʻgʻli — kelajagi, umidi, hayot ustuni boʻlgan 
Sparganiz endi yoʻq?! 

— Ey, Kurush! — xitob qildi Toʻmaris atrofdagi odam- 
larga qarab. — Sen mening Quyoshimni soʻndirding. 
Yagona farzandimdan judo etding. Mayli, men seni 
kechiraman, ortiqcha qon toʻkilishini istamayman. Sen 
g'olib chiqdim, deb tantana bilan yurtingga ketaver. Yana 
qon toʻkib urushni davom ettirishni xohlasang, Tangri 
nomi bilan qasam ichamanki, men seni inson qoni bilan 
toʻydiraman. 

Kurush bu gal ham ehtiyotkor Krez nasihatiga quloq 
solmay, ochkoʻz sarkardalar gapiga uchib qoʻshinni olgʻa 
boshladi. Eramizdan avvalgi 529- yilda boʻlib oʻtgan fors- 
massagetlar jangi Toʻmaris foydasiga hal boʻldi. Forslar 
shahanshochining tanasidan judo etilgan boshini Toʻmaris 
huzuriga keltirishdi. 

— Ey, Kurush! Sen oʻz bilganingdan qolmading. Mana 
endi men qasamimga binoan seni inson qoniga toʻydira- 
man. 

Massagetlar malikasi qon toʻlatilgan meshga Eron shohi 
Kurushning kallasini tashladi. 


1. Forslar hukmdori Kurushga massagetlar huzuridan 
qaytgan elchi nimalar to'g'risida hikoya qilib berdi? 
2. Forslar massagetlar yurtiga nima maqsadda hujum 

qilishdi? 


NAJMIDDIN KUBRO 


Yo'q emaskan, bor ekan. Och emaskan, toʻq ekan. 
Qadim zamonda, Amudaryo tomonda gul-u boʻston bir 
yurt boʻlgan ekan. Tabiati g'oyat soʻlim, eli halim ekan. 


Tuprogʻi shu qadar hosildor ekanki, yolg'ondan choʻp 
qadasangiz, chindan daraxt bo'lib oʻsarkan. Bu o'lkaning 
donolari ham koʻp ekan. Shayx Najmiddin Kubro donolar 
donosi sanalarkan. Xalq biror ishga qoʻl urmoqchi bo'lsa, 
avvalo u kishining maslahatini olarkan. Shuning uchun 
bu oʻlka urush-janjalga begona ekan. Yurtning nomi ham 
Xorazm ekan. 

Xullas, bir kuni mo'g'ul degan bosqinchi Xorazmga yurish 
boshlabdi. Yo'lida uchragan bog'ʻ-u rogʻlarni vayron qilibdi. 
Uylarga oʻt qoʻyib, qoʻy-qoʻzilarni haydab ketib, shaharni 
oʻrab olibdi. Bosqinchilarning niyati bu goʻzal yurtga o'zlari 
hukmron boʻlib, uning xalqini qul qilib sotish ekan. 

Ahli Xorazm qaygʻuga tushibdi. Botirlari jangga hozirlik 
koʻra boshlabdi. 

Shahar atrofida izg'ib yurgan dushman esa qal'ani 
yorib kirish yoʻllarini izlarkan. Aygʻoqchilardan biri mo'g'ullar 
sardoriga: 

— Onhazrat, bir qoshiq qonimdan kechsangiz, fikrimni 
ayturman, — deb ta'zim qilibdi. 

— So'yla! 

— Shohim, bu yurt- 
ning donolari koʻpdir. 
Donolar donosi shayx 
Najmiddin Kubro erur. 
Bu qonli jangda ul haz- 
ratning koʻngillari ozor 
topsa, zinhor g'ʻalabaiy 
J munavvarga yetmasmiz. 
Farmon bering, shayx 

biz tarafga oʻtsinlar. Ondin soʻng biz yeng shimarib jang 
boshlaylik. 

Shoh koʻp oʻylabdi. Nihoyat taklifni qabul aylabdi. 

— Maktub tayyorlang! Chopar yuboring! Shayx hazratlari 
biz tomonga o'ʻtsinlar! 

Chopar maktubni olib, qal'a darvozalaridan ichkari 
kiribdi. Najmiddin Kubroga xatni tutqazibdi. Bir qancha 
muridlari bilan oʻtirgan shayx maktubni ovoz chiqarib 
oʻqibdilar: 

«Shayx hazratlari, sizga boʻlgan kamoli ehtiromimiz 
haqqi, oilangiz va yana oʻn kishi birla biz tarafga o'ting! 
Osuda, farog'atda umr ko'rursiz!» 

— Boring, yetkazing! Mening yaqinlarim oʻn kishidan 
koʻpdur. 

Ertasi kuni chopar yana xat keltiribdi: «Hazrat, mayli, 
yuz kishi birla oʻting!» Shayx debdilar: 

— Yetkazingkim, ular yuz kishidan ham koʻpdur. 

Uchinchi kuni chopar yana maktub keltiribdi: «Mayli, 
ming kishi birla oʻting», — deyilibdi xatda. Hazrat shunday 
debdilar: 

— Mening yaqin- 
larim ming kishidan 
ham koʻp erur. Butun 
xalq mening yaqin- 
larimdur. 

Toʻrtinchi kunning 
tongi otmabdi. El-u 
yurtning oromi yoʻq, 
yotmabdi. Quyosh 1l 


I hali boshin koʻtarmay turib, dushman qal'a ichiga ot 
W surib kiribdi. Kimning qoʻlida tayoq, kimning qoʻlida oʻroq, 
W dushmanga hamla qilishibdi. Shayx Najmiddin Kubro ham 
I qonli jangga kiribdilar. Dastlab bayroqqa tashlanibdilar. Zero, 
« bayroqning egilgani — raqibning yengilgani. 

n Ana shunda shayx Kubro dushman bayrogʻini pastga 
i tortib turganlarida, bir bosqinchi shayxning oʻng qoʻliga 
qilich solibdi. Qora qonga boʻyalgan shayx ot ustidan qulab 
I tushibdilar. Yov bayrog'ida qolib ketgan oʻng qo'llari esa 
» hamon bayroqni changallab, pastga tortar ekan. Harchand 
N urinmasin, yov shayxning qo'llarida g'ijimlanib turgan 
» bayroqni sugʻurib ololmabdi. Dushman yengilibdi. 

o Shayx Najmiddin Kubro esa Vatan uchun bo'lgan jangda 
«shahid bo'libdilar. 


1. Bosqinchilar Xorazmga nima maqsadda yurish qildilar? 
2. Dushman shayx Najmiddin Kubroga qanday maktublar 
yo'llaydi? 


SULTON MAHMUD 
VA BERUNIY 


Nizomi Aruzi Samarqandiy 
o Bir kuni Sulton Mahmud G'aznada Ming chinor bogʻidagi 
“ qasrining boloxonasida vazirlar, olimlar, shoirlar bilan oʻtirib, 
# birdan Abu Rayhon Beruniyga nazari tushibdi va uni 
W imtihon qilmoqchi bo'libdi. 

o — Qani ayt-chi, munajjim, — debdi u Abu Rayhonga 
murojaat qilib, — men shu boloxona toʻrt eshigining qaysi 


biri orqali tashqariga chiqishim mumkin? Fikringni qogʻozga 
yoz va shu yerdagilardan birontasiga, hatto oʻzimga ham 
koʻrsatmay, men o'tirgan koʻrpachaning qatiga qistirib 
qo'y! 

Abu Rayhon usturlobni qoʻliga oldi, boʻr va taxtacha 
keltirishlarini buyurdi. Soʻng oftobning balandligini oʻlchadi, 
jadval tuzdi, biroz oʻylanib turib bir parcha qog'ozga 
allanimalarni yozdi va uni toʻrt buklab sulton aytgan joyga 
yashirdi. 

— Topdingmi? — 
deb so'radi sulton. 

— Topdim, — 
dedi Abu Rayhon qo'l 
qovushtirib. Sulton 
qogʻozga tegmadi, 
ustalarni chaqirtirib, 
boloxonaning kunchiqar 
tarafidagi devordan 
eshik ochishlarini 
buyurdi. Soʻng oʻsha eshikdan tashqariga chiqdi, hayal 
o'tmay qaytib kirdi. O'rniga o'tirgandan keyin koʻrpacha 
qatidagi qogʻozni olib oʻqidi. Unda «Toʻrt eshikning 
birontasidan ham tashqariga chiqmaydilar, balki kunchiqar 
tarafdagi devordan yangi eshik ochtirib, oʻshandan 
chiqadilar» degan soʻzlar yozilgan ekan. Sulton xunibiyron 
boʻlib, gʻ“ulomini chaqirtirdi-da: «Abu Rayhonni qasr tomiga 
olib chiqib, yerga uloqtiringlar!» deb amr qildi. Buyruq 
bajo etildi. Lekin u shu voqeadan sal ilgari sultonning 
ko'rsatmasi bilan tortib qoʻyilgan soyabon ustiga tushdi. 
Shuning uchun ham biron yeri lat yemadi. Sultonning 

amri bilan uni yana boloxonaga olib chiqdilar. Sulton unga 
mugʻambirona boqib dedi: 
— Ey, Abu Rayhon! Buni ham oldindan bilganmiding? 
— Ha, bilgan edim, sultonim, — deb javob qildi Abu 
Rayhon. 


— Buni nima bilan isbotlaysan? — Sulton unga oʻqday 
tikildi. 

Abu Rayhon g'ʻulomini chaqirtirdi. U xojasining daftarini 
keltirib berdi. Olim uning orasidan bir varaqni yirtib 


olib, sultonga tutdi. Sulton qogʻozni oʻqib koʻrib hayron 
boʻldi, boshini quyi solib sukutga ketdi. Oʻsha varaqda: 
«Meni falon kuni, falon joyda balandlikdan yerga uloqtirib 
yuboradilar. Lekin biron yerim lat yemay, sogʻu salomat 
qolaman», degan gaplar yozilgan ekan. 


1. Sulton Mahmud Abu Rayhonning bilimdonligini qanday 
qilib sinab ko'rdi? 

2. Matndan Beruniyning oʻz taqdirini bashorat qilgan o'rinlarni 
qayta o'qing. 

3. «Bilimlilar ming yashar» maqolining hikoyat mazmuniga 
qanday aloqasi bor? Shunga o'xshash yana qanday 
maqollarni bilasiz? 


TANBEH 
Xondamir 
Amir Alisher 1488- yili Hirotning Jome masjidini ta'mirlash- 
ga urinayotgan edi. Binoning yozuvlarini yozib berish Mirak 
naqqosh taxallusi bilan mashhur boʻlgan Said Ruhulloga 
topshirilgan edi. U beparvolik qilib, ishga kechikibroq 

qoʻl urdi. Naqqoshlar unga qarab ish boshlolmay turdilar. 
Ishboshilar Mirak naqqoshga nasihat ham, doʻq-poʻpisa ham 
qilib koʻrdilar. Lekin foydasi boʻlmadi. Ahvolni ulugʻ amirga 
arz qildilar. Amir qiziq bir tadbir ishlatdi. Oʻsha paytda 
Mirak naqqosh Hirot atrofidagi Saidravon qishlogʻida dam 
olayotgan edi. Amir Alisher Jaloliddin munshiyni chaqirtirib 
buyurdi: 

— Said Ruhullo devoni oliyga besh ming dinor qayta- 
rishi zarurligi haqida hujjat tayyorlang. 

Maktub keltirilgach, amir Alisher Said Ruhullo tanimay- 
digan ikki navkarni chaqirtirib keltirdi. Hujjatni ularning 
qoʻliga topshirib buyurdi: 

— Saidravon qishlogʻiga boringlar, Mirak naqqoshni 
topib, qayd etilgan mablagʻni siyosat bilan talab qilinglar, 
o'zlaringizni esa shahzoda Faridun Husayn mirzoning nav- 
karlari deb tanishtiringiz. 

Navkarlar Saidravon qishlogʻiga bordilar. Mirak naqqoshni 
topib, giribonidan oldilar va hujjatda koʻrsatilgan mablagʻni 
talab qildilar. Said Ruhullo hayrat dengiziga choʻmdi, soʻng 
vaziyatni hisobga olib, yalinib-yolvorishga tushdi: 

— Hoy birodarlar, meni masjidi jomega olib boringlar, 
agar hoziroq ishga tushmasam har narsa bo'lay. 

Navkarlar uning arz-dodini qabul qildilar. Said Ruhulloni 
Hirotga olib bordilar. Amir Alisher masjid qurilishi tepasida 
ekan. Naqqosh uning oyoqlariga yiqilib zorlandi: 

— kambag'ʻallik nihoyasiga yetgan shunday bir paytda 
besh ming dinorni bandaning zimmasiga yozibdilar. Bandaga 
rahm qilib, shu qogʻozni qaytarib olish chorasini koʻrsalar, 
abadul abad ota-bobomning rahmatiga musharraf boʻlur 
edingiz. 

Amir janoblari dedilar: 

— Hujjatni qaytarish mushkul, shunday boʻlsa ham bir 
qadar urinib koʻrurmiz. Faqat shu shart bilanki, siz ham oʻn 
besh kun ichida ushbu muborak manzilning tashvishlaridan 
koʻnglimizni tinchitib qoʻysangiz. 

Mirak naqqosh ulugʻ amirning shartini qabul qildi va 
mana bunday tilxat , 
ham yozib berdi: 
«Agar belgilangan 
muddatdan biror 
kun oʻtkunday bo'ʻl- 
sa, banda mablagʻ 
xususida oʻzini uzr- 
siz javobgar hisob- 
laydi». 

Shundan keyin 
amir Alisher mu- 
lozimi Kamoliddin 
Husaynni chaqirtirib 
buyurdi: 

— Mirak naqqoshni devonga olib boring, nima boʻlsa 
ham uning nomiga yozilgan hujjatning bekor qilinishiga 
koʻmaklashing. 

Said Ruhullo xursand bo'ldi. 

1. Alisher Navoiy Mirak naqqoshning yalqov va beparvoligiga 
qarshi qanday chora qo'lladi? 

2. Hikoyatdan Alisher Navoiyning qanday fazilatlarini bilib 
oldingiz? 

3. Biz nima uchun Alisher Navoiy bilan faxrlanamiz? 

NAVOIY BOBOMLAR 


Tursunboy Adashboyev 


Hirot tuprogʻida voyaga yetgan, 
«Qush tili» yoʻllarini munavvar etgan, 
Yillar to'zonidan sog'-omon oʻtgan 
Navoiy bobomlar 

Buyuk odamlar. 

«Xamsa»si koʻngilni shamdek yoritgan, 
Tilimizni ko'rkam, boy etgan, 
Mag'ʻrib-u mashriq ham iftixor etgan 
Alisher bobomlar 

Qutlugʻ qadamlar. 

Dostonlari chiqmagay yoddan, 

So'rang Majnun, Qaysdan, Farhoddan, 
Layli, Shirin qaddi shamshoddan, 
Navoiy bobomlar 

Buyuk odamlar. 

Mir Alisher otash zabondir, 

Umri boqiy omon-omondir, 

G'azallari fidoyi — jondir, 

Navoiy bobomlar 

Qutlugʻ qadamlar. 


1. She'rdan Alisher Navoiyning xislatlari tilga olingan o'rinlarni 


qayta o'qing va mazmunini oʻz soʻzlaringiz bilan gapirib 
bering. 


2. She'rni yod oling. 

HIDI, TILIMI VA MAZASIDAN 


Falakning gardishi bilan Mirzo Bobur Hindiston degan 
yurtga borib qolib, u yerning sultoni boʻlibdi. Hindiston bogʻ- 
rogʻi koʻp, meva-chevaga boy yurt ekan. Bobur «mendan 
yodgorlik qolsin» deb Hindistonning koʻrkam joyiga bir 
bogʻ barpo ettiribdi. Dunyodagi eng katta bu bogʻga turli 
yurtlardan nihollar keltirib ektiribdi. Xalq dunyoga dongʻi 
ketgan bu bog'ga «Bogʻi Boburiy» deb nom qo'yibdi. 
Bog'ʻdagi daraxtlar hosilga kirib, biram meva beribdiki, ularni 
hech yerga sigʻdirib boʻlmabdi. 

«Bogʻi Boburiy»ning bir chekkasi rezavor ekan. Unda 
piyoz, sabzi, bodring, tarvuz bitibdi. Ammo handalak bilan 
qovun bo'lmabdi. 

Shoh bir yil qovun ektiribdi, bitmabdi, ikkinchi yil 
ektiribdi, bitmabdi, uchinchi yil ham ektiribdi, baribir qovun 
bitmabdi. 

Qovun bitishga bitibdi-yu, birinchi yili gulidayoq hosilini 
tashlab yuboribdi, ikkinchi yil palagi «oʻlib qolibdi», uchinchi 
yil pishib yetmay turib soʻlib qolibdi. Boburshoh bo'lsa 
qovun topishni talab qilaveribdi. 

— Bu yil qovun ekib pishirmasanglar, hammangizni 
jazolayman, — deya g'azablanibdi. 

Bog'ʻbonlar nima qilishni bilmay rosayam boshlari qotibdi. 
Oxiri Boburshohga bildirmay, uzoq Farg'onadan qovun 
olib kelishga ahd qilishibdi. Boburshoh bir necha oyga 
ovga ketib, qaytib kelgach, bog'bondan qovun yoʻqlatibdi. 
Bogʻbonlar Farg'onadan keltirilgan qovunni olib borishibdi. 
Boburshoh qovunni hidlab ko'rib: 


— Qayerda bitgan? — 
deb so'rabdi. 

— «Bog'i Boburiy»da 
bitgan, — deb javob beribdi 
bogʻbon. 

— Yoʻq, hidi boshqa- 
cha. Bunday hidli qovun bu 
yerlarda bitmaydi, faqat bir I 
o'lkada yetishadi, xolos. Sen meni aldayapsan, — debdi 
Boburshoh. 

— Aldagan boʻlsam, bilganingizni qiling, shohim. Bu 
qovun «Bogʻi Boburiy»da bitgan, — debdi bogʻbon soʻzidan 
qaytmay. Boburshoh qovunni hidlay-hidlay boʻyiga mast 
boʻlib, uni tilimlamoqchi boʻlibdi. Qovun pichoq tegar- 
tegmasdan tarsillab yorilib ketibdi. 

Boburshoh bogʻbonga qarab: 

— Yolgʻon gapiribsan, qovunni qayerdan keltirganingni 
ochiq aytasan. Pichoq tegar-tegmay yorilib ketadigan qovun 
faqat men bilgan oʻlkadagina bitadi. Sen mening savolimga 
toʻgʻri javob bermading, qahrim qattiqligidan qoʻrqmaysan- 
mi, — debdi. 

— QOliyhazrat, aldasam boshimni tanimdan judo qiling. 
Mayli, men roziman. Siz ko'rib turgan qovun «Bog'i 
Boburiy»da bitgan, — debdi bogʻbon yana bilmagan 
boʻlib. Tilida shunday debdi-yu, ichida: Boburshoh qani 
polizni koʻrsat, deb qolsa holim nima kecharkin, deb 
o'ylab vahimaga tushibdi. Buni Boburshoh sezibdi-yu, 
oʻzini bilmaganga olibdi. Boburshoh qovunni soʻyib, bir 
tilim olibdi-da, uni yeya boshlabdi. Qovun shirinligidan tilni 

yorar emish. Boburshoh qovun tilimini yeb bo'lib, bog'bonga 
qarabdi: 

— Yoʻq, sen meni aldayapsan. Bunaqa shirin, tilyorar 
qovun bu yerlarda bitmaydi. Boshqa joydan keltirgansan. 
Toʻgʻrisini aytsang, gunchingdan kechaman. Bordi-yu, 
meni aldab yana yolgʻon gapiradigan boʻlsang, boshingni 
tanangdan judo etaman, — debdi. 

Boburshohni aldab boʻlmasligini bilgan bogʻbon rostini 
aytishga majbur bo'libdi. 

— Fargʻona viloyatidan keltirdik, — debdi koʻziga jiqqa 
yosh olib. 

Bogʻbonning gapidan Boburshohning koʻngli buzilib, 
yig'lab yuborishiga ozgina qolibdi. Bogʻbon: 

— Qovun bu yerdan emasligini qayerdan bildingiz, 
shohim? — debdi. 

— Hidi, pichoq tegar-tegmas yorilib ketishi va tilni 
yorar shirinligidan ona yurtim qovuni ekanligini angladim. 
Rahmatli otam bog'idagi polizda shunaqa shakarpalak 
koʻp bitardi. Uzoq Hind yurtida turib yurtim shakarpalagi 
bilan siylaganing uchun gunohkor boʻlmay, in'om-ehsonga 
loyiqsan. 

Boburshoh bogʻbonga rahmatlar aytib, bosh-oyoq sarpo 
beribdi. 


1. Boburshoh oʻzidan yodgorlik qoldirish uchun Hindistonda 
nima ishlar qildi? 

2. Boburshoh qovunning Farg'onadan keltirilganini qanday 
bildi? 

3. Bog'bonning gaplaridan nima uchun Boburshohning koʻngli 
buzildi? 


RIVOYAT 


Naim Karimov 


Bir bor ekan, bir yo'q ekan, qadim zamonlarda, 
Farg'ona-yu Qoʻqon degan tomonlarda Usmon Nosir degan 
mashhur shoir maktabni bitirib: «Endi qaysi hunarning 
etagidan ushlasam? Qayerga borib oʻqisam-u, qaysi sohani 
tanlasam?» deb kecha-yu kunduz oʻylab yurgan ekan. 
Kunlarning birida u soy boʻyida xayol surib suvning jimir- 
jimir to'lqinlariga qarab oʻtirgan ekan, shu payt osmondan 
tushibdimi yo suvdan chiqibdimi, uning yonida oppoq 
soqolli, uzun hassali bir nuroniy kishi paydo bo'libdi. 

— Nimani oʻylayapsan, oʻgʻlim? — soʻrabdi u. 

Usmon Nosir bir qa- 
rasa, tanish, bir qarasa, 
notanish odam. Ovozi 
ham goh tanish ovozga 
oʻxshasa, goh notanish 
kishining ovozi. Balki 
meni boʻlmasa otamni, 
otamni bo'lmasa onamni 
tanuvchi kishi boʻlsa 
kerak, deb ochigʻini ay- 
tibdi: 

— Maktabni tugatyapman, ammo qayerga borib o'qisam, 
kim boʻlsam ekan, deb oʻylanib turibman. 

Shunda boyagi kishi soʻrabdi: 

— O'zing qaysi hunarni yaxshi koʻrasan? Qaysi mual- 
limning saboqlari senga koʻproq ma'qul boʻlgan? 

— Men hamma darslarga qiziqqanman. Hamma hunar 

menga yoqadi. Ammo hamma narsadan ko'ra koʻproq kitob 
oʻqishni yaxshi ko'raman, — debdi Usmonjon. 

— Kitob oʻqish — hunar emas. Kitob oʻqish bilan 
tirikchilik o'tmaydi. Lekin shunisi ham borki, kitob oʻqishni 
juda yaxshi koʻrgan odamlar borib-borib, oʻzlari ham kitob 
yozganlar. 

— Men ham kitob yozsam deyman, — debdi Us- 
monjon. 

— Niyating chakki emas. Lekin dunyoda kim koʻp — 
shoir koʻp, yozuvchi koʻp. Ammo ularning hammasidan 
ham Navoiy chiqmagan. Agar sen yozgan kitoblarni oʻqib, 
odamlarning koʻzi oʻtkir, qo'li chaqqon, yoʻli ravon boʻlishiga 
ishonsang, niyating ushalsin. 

— Odamlar kitobni ko'zlari oʻtkir boʻlishi uchun emas, 
huzur-halovat topish, dardlariga malham olish uchun 
oʻqimaydilarmi, otaxon? — soʻrabdi Usmonjon. — Men 
shunday kitoblar yozayki, uni oʻqib, odamlarning bir-birlariga 
boʻlgan mehri oshsin, xayollarida faqat bir-birlariga yaxshilik 
qilish istagi boʻlsin. 

— Aytganing kelsin, oʻgʻlim. Shunday kitoblar kerak. 
Faqat shuni yodda tutki, sen yashayotgan dunyo — 
shafqatsiz dunyo. Bilasanmi, oʻgʻlim, har bir kishining 
orqasidan uning soyasi yuradi. Bu soya emas. Bir kun 
boʻlmasa, bir kun u shu odamning boshini yeydi. Ba'zan 
bitta soya ikkita, hatto uchta va undan ham koʻp bo'ladi. 
Ular seni jar yoqasiga olib borib, tubsiz chuqurlikka otib 
yubormasin desang, hamisha oftobga qarab yur! 

Usmon Nosir xayolida Ota aytgan gaplar jonlanib, 
uning chor atrofida uzun-uzun soyalar paydo bo'libdi. Bu 
soyalar uni soy sari sudray boshlabdi. Soy o'rtasida bir 

kamar paydo bo'lib, uchib ketayotgan qushlarni oʻz qa'riga 
torta boshlabdi. Usmonning vujudida ulugʻ bir kuch paydo 
bo'libdi-da, uni oftob sari eltibdi. Ota koʻkka uchib ketibdimi 
yo suvga tushib ketibdimi — yoʻq emish. 

— Qayga ketdingiz, otaxon, — qichqiribdi Usmon 
Nosir. 

— Aytgan soʻzimni unutma, oʻgʻlim! — qayerdandir nido 
kelibdi. — Oʻgʻlim! O'g'lim! — Otaning soʻnggi soʻzi aks 
sado bo'lib tarqalibdi... 

Shunday qilib, marhum otaning ruhi Usmon Nosirning 
shoirlik hunarini tanlab olishiga rizolik va fotiha bergan 
ekan. 


1. Usmon Nosir otasining ruhi bilan nima haqda suhbat- 
lashadi? 

2. Ota ruhi bo'lajak shoirga nima haqda maslahat 
berdi? 

3. Shoir taqdiri toʻgʻrisida nimalarni bilasiz? 


Ain 1. Bo'limdagi hikoyalarni oʻqib, ulugʻ ajdodlarimizdan 
g? kimlarning hayoti bilan tanishdingiz? 
sogish 2. Vatanimiz va xalqimiz tarixida o'chmas iz qoldirgan 


yana qaysi buyuk kishilarni bilasiz? 
3. Biz nima uchun ular bilan faxrlanamiz? 

BOLALAR GURUNGI 


Hans Kristian Andersen, 
daniyalik yozuvchi 


Bir badavlat savdogar bolalarga ziyofat berdi. Ziyofat 
kechasiga boy va dongdor xonadonlarning bolalarini 
taklif qildi. Savdogarning ishlari yurishib turgan, oʻzi ham 
oʻqimishli odam edi. 

Uning «aslzodalar» va «ulugʻvor boyonlar»dan tanish- 
bilishlari ko“p edi. Shuningdek, na u va na bu mo'tabar 
toifaga aloqasi bo'lmagan kishilar bilan ham muomala qilar, 
tanish-bilish orttirar edi. 

Xullas, uning uyida kattagina yigʻin boʻldi, lekin yigʻilganlar 
faqat bolalar edi. Ular tinimsiz javrashar, tillariga kelganini 
qaytarmay gapirishar edi. Bolalar orasida gʻoyat chiroyli, 
lekin oʻtaketgan dimogʻdor bir qizcha ham bor ekan. 


Qizchaning jismiga kibr-havo ataylab kiritilmagan, balki 
maqtov-e'zozlar bilan singdirilgan ekan. Yana kimlar deng, 
qizchaning ota-onasi emas, unga qaraydigan xizmatkorlar 
uni shunday «kasal»ga chalintirib qoʻyishgan ekan. 
Qizchaning otasi kamer-yunker boʻlgan ekan. Qizchaning 
tasavvurida bu «favqulodda muhim» unvon bo'lib tuyulgan. 

— Men kamer-yunker qiziman! — derdi u. 

Qizcha boshqa bolalarga oʻzining «aslzoda»lardan 
ekanini, oqsuyaklar nasabidanligini uqtirib, kimki oddiy 
toifadan boʻlsa, undan biror e'tiborli odam chiqmaydi, derdi. 
Har qancha oʻqima, intilma, o'rganma — baribir qoning 
toza boʻlmasa, aslzoda boʻlmasang, hech narsaga erisha 
olmaysan, derdi. 

— Familiyasi «sen» bilan tamomlanadigan kishilarni 
tilga olmasa ham boʻlaveradi — ulardan odam chiqmaydi! 
Biz — aslzodalar har qanday «sen»lardan nariroqda, qoʻlni 
belga qoʻyib, ularga qiyo boqmay turishimiz lozim. 

Biroq savdogarning qizi undan ranjib qoldi, nega 
desangiz uning otasining familiyasi Massen edi. Mana shu 
zahoti u boshini koʻtardi-da, shunday dedi: 

— Mening otamni bilasanmi, otam yuzta bolaning 
hammasiga novvot sotib olishi yoki uni sochib tashlab 
yuborishi mumkin. Sening otang shunaqa qila oladimi? 

— Mana, mening otam esa, — dedi bir yozuvchining 
qizchasi, — sening otang haqida, hozirgi dunyodagi 
hamma otalar haqida ham gazetaga yozishi mumkin! Oyim: 
«Hamma otangdan qoʻrqadi», deydi. Axir gazeta uning 
aytganini qilar ekan-da. 

Shu so'zlardan soʻng qizcha takabburona kekkaygancha 
turib oldi, uning kibr-havosiga goʻyo olam torlik qilardi. 

Devor orqasida kam- 
bag'al bir bola turgan 
ekan, u qiya ochiq turgan 
eshikdan astagina mo'ralab 
bolalarga qaradi. Yumushini 
tugatgach, bolaga qiya ochiq 
eshikdan yasanib-tusanib 
olib, oʻyin-kulgi qilayotgan 
bolalarni tomosha qilishga 
ruxsat berildi. Shuning oʻzi ham kambagʻal bola uchun 
katta baxt edi. 

— Qani endi men shularning oʻrnida bo'lsam! — dedi 
oʻzicha havasi kelib, biroq shu paytda u mahmadonalik 
qilayotgan qizchalarning gap-so'zlarini eshitib qoldi. Bola 
ularning gapidan oʻsal boʻlib, umidsizlikka tushishi mumkin 
edi. Nega desangiz, bu bolaning ota-onasida ortiqcha 
qora chaqa ham yoʻq edi-da, gazetaga obuna bo'lishga 
kelganda, hech imkoni yoʻq edi. Bunday odamlar gazeta 
nashr etishni loaqal xayoliga keltira olarmidi?! Lekin 
eng yomoni shundaki, otasining familiyasi, demak uning 
oʻz familiyasi ham «sen» bilan tamom bo'lardi! «Xullas, 
mendan hech qachon biror durust odam chiqmaydi! — 
deb oʻyladi kambagʻal bola. — Mana, baxtsizlik. Lekin 
mening tomirimdan chinakam toza qon aylanyapti! Bu 
haqda tortishib oʻtirishga oʻrin ham yo'q!» 

Oʻsha kuni kechqurun bolalar gurungida mana shunday 
gap-soʻzlar boʻlib oʻtgan edi. 

Oradan koʻp yillar oʻtib ketdi, oʻsha bolalar allaqachon 
ulg'ayib, katta boʻlishdi. 

Bu vaqtda oʻsha shaharda xazinalar liq to'la bir uy 
paydo boʻldi. Hamma shu uyga kirishni, undagi mo'jizalarni 
tomosha qilishni istardi, hatto bu yerga oʻzga shaharlardan 
ham odamlar kelishardi. 

Xoʻsh, savdogar uyiga yig'ilishgan oʻsha bolalardan 
qaysinisi endi bu mening uyim der ekan-a? Bunday 
qaraganda «falonchi aslzodaniki boʻlishi mumkin», deb 
aytish turgan gap, lekin bunday emas. Ha, bu uy 
oʻsha kuni kechqurun oshxonada xizmat qilib, eshikdan 
mahmadonalik qilayotgan bolalarga qarayotgan kambag'al 
bolaniki! 

Ana oʻsha bolaning familiyasi «sen» bilan tamom bo'ʻlsa- 
lekin undan odam chiqdi. 


1. Bolalar o'rtasida qanday munozara bo'ldi? 

2. Siz bolalarning oʻzaro suhbatidan qanday xulosa chiqar- 
dingiz? 

3. Kambag'al bolaning orzu-umidlari haqida gapiring. 


BIR XURMACHA SHAVLA 


Aka-yka Grimmlar, 
nemis yozuvchilari 


Bir bor ekan, bir yoʻq ekan, bir qizcha yashar ekan. 
Qizcha bir kuni oʻrmonga maymunjon olib kelish uchun 
boribdi. U yerda bir kampirni uchratib qolibdi va unga 
salom beribdi. 

— Vaalaykum assalom, — debdi kampir qizchaga. — 
Menga maymunjoningdan bersang-chi! 


— Marhamat, — debdi 
qizcha. Kampir maymunjonni 
yeb bo'lib: 

— Sen menga maymunjon 
berding, men senga biron 
narsa sovgʻa qilaman. Mana 
senga xurmacha, sen faqat 
shuni aytishing kerak: Bir, ikki, 
uch, Xurmachada shavla pish. Shunda u shirin, mazali 
shavla pishira boshlaydi. Shundan soʻng aytasanki: Bir, ikki, 
uch, Pishirishdan kech. Shundan soʻng xurmacha shavla 
pishirishdan toʻxtaydi. 

— Rahmat, buvi, — debdi qizcha va xurmachani olib, 
uyiga — onasining oldiga ketibdi. 

Onasi bu xurmachani koʻrib juda suyunibdi. Bir kuni 
qiz uydan qayoqqadir ketibdi. Onasi boʻlsa xurmachani 
o'z oldiga qo'yib: Bir, ikki, uch, Xurmachada shavla pish, 
— debdi. Xurmacha shavla pishira boshlabdi. Koʻp shavla 
pishiribdi. Onasi toʻyib-toʻyib yebdi. Ammo u xurmachani 
shavla pishirishdan toʻxtatadigan sehrli soʻzni unutib 
qoʻyibdi. Xurmacha esa shavlani hadeb pishiraveribdi. Uy 
ham shavlaga toʻlibdi, uyning tomi, hovli, hatto koʻchalar 
ham shavlaga toʻlib ketibdi, u hamon toʻxtamay shavla 
pishiraveribdi. Onasi juda ham qo'rqib ketib, qizchasi 
huzuriga yugurib ketibdi. Lekin yoʻlda issiq shavla daryo 
boʻlib oqqani uchun oʻtish juda qiyin ekan. Yaxshiyam 
qizchasi uydan uzoqda emas ekan. Qizcha koʻchadagi 
voqeadan xabardor bo'lib, darrov uyga yuguribdi. Juda 
qiyinchilik bilan kelib, eshikni ochibdi va: Bir, ikki, uch, 
Pishirishdan kech, — deb qichqiribdi. 

Shunda xurmacha shavla pishirishdan toʻxtabdi. Ammo 
xurmacha shunday shavla pishiribdiki, kimning qishloqdan 
shaharga borishiga toʻgʻri kelgan boʻlsa, unga shaharga 
yetguncha bu shavla kifoya qilar ekan. Hech kim bundan 
shikoyat qilmabdi. Chunki shavla juda shirin va mazali 
ekan. 


1. Kampir nima uchun qizchaga xurmacha sovg'a qildi? 
2. Qizning onasi nimani unutib qoʻydi va bu qanday 
oqibatlarga olib keldi? 


RUSTAM 


Faxri Erdinch, 
turk yozuvchisi 


Bozorga ketayotgan edim, roʻparamdan yetti-sakkiz 
yoshlardagi oyoqyalang, chuvrindi bola chiqib qoldi. Yel- 
kasiga oʻzidan ham katta savat osib olgan. U: «Meni 
yollang», deb yalina boshladi. Koʻp narsa xarid qilmoqchi 
emasdim, shuning uchun uni rad etdim. Toʻgʻrisini aytsam, 
yoshgina bolaga yukimni koʻtartirib yurishdan nomus qildim. 
Biroq u yalinaverdi: 

— Men koʻp haq so'ramayman, amaki, besh qurush 
bersangiz bas. Bugun meni hali hech kim yollamadi, pakana 
boʻlganim uchun yollashmayapti. Lekin baquvvatman! 

Unga achinib ketdim. Choʻntagimdan besh qurush olib 
bolakayga uzatdim: 

— QOlaqol! 

U burnini tortib qoʻydi-da, hayron boʻlib menga qaradi. 

— Yukingizni olib borib qoʻyganimdan keyin berasiz. 

— Olaver, men senga shundoq beryapman. Bolakay 
xuddi ozor chekkan qush kabi hurpayib menga tikilib 
qoldi. 

— Tilanchi emasman! — dedi u toʻsatdan. — Yukingizni 
tashimasam, pulingizning nima keragi bor? 

Nima deb javob qilishni ham bilmay qoldim. 

— Uyim ancha olisda, — dedim nihoyat. — Koʻp narsa 
xarid ham qilmayman. Oʻzim olib ketaveraman. 

— Mayli, olis bo'laversin. Qancha xarid qilsangiz ham 
baribir. Nima sotib olsangiz, shuni koʻtarib ketaveraman. 

Endi koʻnmaslikning iloji qolmagandi. 

— Mayli, — dedim unga, — qani, ketdik. 

U bilan suhbatlashgim keldi. Bozorda koʻp yurmadik. 
Xarid qilgan narsalarimni uning yarim ham boʻlmagan 
savatiga solib, uyga qaytdik. U boshini tik tutib (yuki uncha 
ogʻir emasdi), oʻng tomondan yurib, katta, hashamdor 
uylarni, baland daraxtlarni va uzoqdagi qor bilan qoplangan 
togʻlarni tomosha qilib borardi. 

— Isming nima? — deb soʻradim undan. 

— Rustam. Qiziljahoman yaqinidagi qishloqdan kel- 
ganman. Yoshim toʻqqizda. Onam oʻtgan yili qazo qilganlar. 
Qishloqda amakim qolgan, lekin u menga yordam ber- 


maydi. Shu sababli ham Anqaraga keldim, — dedi u 
bidirlab. 

— Shoshma, shoshma, — deya gapini boʻldim, — buni 
sendan so'ʻrayotganim yoʻq. 

— Bilaman, — deb javob berdi u. — Lekin baribir, 


soʻragan boʻlardingiz. Yaxshisi, birdaniga javob berib qutul- 
ganim ma'qul. 

U bilan gaplashish qiyin ekan. Har bir soʻzida bolalarga 
xos boʻlmagan tadbirkorlik sezilib turardi. 

Indamay qolganimni koʻrib soʻzida davom etdi: 

— Hamma surishtiraveradi, hammasiga gapirib bera- 
veraman-u, baribir hech kimdan biror naf ko'rmayman. Ha, 
mayli, bu yerda yana biroz chidasam bas! Besh-olti yil... 

— Keyin nima boʻladi? 

U mening yuzimga diqqat bilan tikilib soʻradi: 

— Siz politsiyada ishlaysizmi? 

— Nimalar deyapsan! Qoʻrqma, qani menga ayt-chi, 
besh yildan keyin nima qilmoqchisan? 

— Turmaga oʻt qoʻyaman! 

— Nega? 

— Otamni qamab qoʻyishgan, uni ozod qilaman! 

Kulgidan oʻzimni zoʻrgʻa tiyib qoldim. Ancha joygacha 
indamay bordik. Keyin soʻradim: 

— Otangni nega qamab qoʻyishdi? 

— Jandarmlar bilan olishgandi. Bittasini qishloqning naq 
oʻrtasida yerga qulatdi. Otam zoʻr mergan-da! Jandarmning 
qoq peshanasiga tekkizibdi. Oʻn sakkiz yilga hukm qilishdi. 
Hali ikki yil ham oʻtgani yoʻq. 

— Otang nega jandarmlar bilan olishdi? 

— Soliq to'lamagani uchun-da. Otamning puli yoʻq 
edi. Ular kelib koʻrpalarni, qozonni, yopqini olib ketmoqchi 
boʻlishdi. Shunda otam qoʻliga miltigʻini olgandi, jandarmlar 
tiraqaylab qochib qolishdi. Otam, mana senlarga ko'rpa, 
deb bitta oʻq uzdi! Mana senlarga qozon, deb yana 
otdi! Mana senlarga yopqi, deb uchinchi marta oʻq uzdi! 
Jandarmlardan biri dodlab yubordi-yu, koʻchaning qoq 
oʻrtasida yerga qulab tushdi... 

Uyga yaqinlashib 
qoldik. Yana nima 
deyishini kutib, Rus- 
tamga diqqat bilan 
tikildim. 

— Menga bunaqa 
qilib qaramang, amaki. 
Biz qashshoq odam- 
larmiz, yuzlarimiz ham 
kir-chir. 

Muyulishdan oʻtdik. 
Toʻsatdan bu bolani ; 
savati bilan qoʻshib bagʻrimga bosgim keldi. Lekin 
botinolmadim. Faqat iyagidan tutib koʻzlariga tikilib 
qaradim. 

— Rustam, sening yuzing hecham iflos emas, o'g'ʻ 
lim, — dedim unga. — Anqarada, butun Turkiyada senga 
oʻxshagan minglab shunaqa bolalar bor. Hammalaring aqli 
raso, sofdil, halol kishilarsiz. Kel, seni bir oʻpay. 

Rustam sal jilmayib qoʻydi: 

— Qo'ysangiz-chi, afandim! Bezgak kasalim bor. Yana 
sizga yuqib qolmasin! 

— Bezgak yuqumli emas. 

— Yoʻq, yuqumli. Menga onamdan yuqqan. Juda yomon 
kasallik. Bezgagim tutsa bormi, xuddi laylak tumshug'ini 
taqillatgandek, tishim-tishimga tegmay qoladi... Rustam 
goʻyo buning hech qanday qayg'uli tomoni yoʻqdek kulib 
qo'ydi. 

— Rustam, otangni koʻrgani boryapsanmi? — deb so'ra- 
dim undan. 

— Har hafta boryapman. Unga sigaret eltib beraman. 
Qancha pul ishlasam, hammasiga sotib olyapman. Oʻtgan 
haftada ishlarim yurishib ketib, ikki quti sigaret sotib 
oldim. 

Uyga kirganimizdan keyin xotinim dasturxon yozdi. 
Rustamning yelkasidan savatni tushirib, ichidagi narsalarni 
oldik. Unga oʻn qurushli tanga uzatdim. 

— Uyingiz yaqin ekan, yukingiz ham oz, — dedi u 
besh qurush qaytimni uzatib. Yana: «Tilanchi emasman», 
deyi-shidan choʻchib qaytimini oldim. U ketishga hozirlandi. 

— Kel, birga tushlik qila qolaylik, Rustam! — dedim 
yelkasidan quchib. 

— Mumkin emas, — deb javob berdi Rustam, — 
bugun bozor. Yana ikki-uch marta yuk tashishga ulgurishim 
kerak. 

— Oppoq dasturxon yopilgan stol yonida oʻtirishga 
odatlanmaganman. Sanchqi bilan ovqat yeyishni ham 
bilmayman, — deya cho'rt kesdi Rustam. 

— Yaxshi bola ekansan, — dedim u bilan xayrlasha- 
yotib. — Lekin oʻylab qoʻygan ishing menga yoqmayapti. 

— Qanaqa ishim? 

— Axir sen turmaga oʻt qoʻ'ymoqchisan-a? 

Rustam yana jilmayib qo'ydi. 

— Eh, amakijon-ey, shunga ishonib o'ʻtiribsizmi? Otamga 
dalda berish uchun buni oʻylab topgandim. Unga shuni 
aytganimda, otam panjara ortida ham yig'lab, ham kulib 
yubordi!.. 

Koʻzim yoshlanib ketdi. Javondan ikki quti olib, unga 
uzatdim: 

— Bu senga emas, otangga. Uni koʻrgani borganingda, 
mendan salom aytib qo'y... 

— Amakijon, siz yaxshi odam ekansiz, — dedi u 
koʻchaga chiqar ekan. 

U juda och qolsa, biznikiga kelishga va'da berdi. 
1. Rustam nima uchun yollanib ishlaydi? 


si 2. U ishlab topgan pullarini nimaga sarflar edi? 
3. Rustam ortiqcha pulni olmay toʻgʻri qildimi? 


JIMJILOQ 


Chingiz Aytmatov 


Bir bor ekan, bir yoʻq 
ekan, bir kampir bilan 
cholning boʻyi jimjiloqday 
keladigan o'g'li bo'lgan ekan. 
Oti ham Jimjiloq ekan. Jimjiloq 
otquloq bargining soyasida 
uxlab yotgan ekan, oʻsha 
yerda o'tlab yurgan tuya 
bolani bargga qoʻshib yamlab 
yuboribdi. «Tuya yutganini 
bilmaydi, kavshaganini biladi», 
degan matal oʻshandan 
qolgan ekan. 

Jimjiloq tuyaning qornida 
yotib bor ovozi bilan chinqirib 
yordam so'radi. Chol bilan 
kampir bu ovozni eshitib qolib, tuyani soʻyishibdi-da, 
qornidan Jimjiloqni chiqarib olishibdi. 

Bir kuni och boʻri Jimjiloqni uchratib qolibdii. 

— Zig'ʻirday boʻlib olib, buncha likillaysan, kimsan oʻzi? 
Ikki yamlab bir yutaymi, — debdi bo'ri. 

— Yoʻq, menga tegma, — debdi Jimjiloq, — o'zingga 
qiyin boʻladi, it qilib qo'yaman seni. 

— Gaping buncha betayin, boʻrining it boʻlganini kim 
aytdi senga oʻzi? Mana shu gaping uchun seni yeyman, — 
debdi-da, boʻri bolani yutib yuboribdi. Jimjiloq bo'rining chap 
ichagiga ham yuq boʻlmapti. Keyin nima yegani esidan 
chiqib ketibdi. Shu-shu boʻri boʻri boʻlganiga pushaymon 
boʻla boshlabdi. Qorni ochib otarga yaqinlashishi bilanoq 
Jimjiloq boʻri qornida turib, bor ovozi bilan «Ey, choʻpon, 
uxlama! Men oʻgʻri boʻ'riman, qoʻylaringni qiyratgani kel- 
yapman!» — deb jar solar ekan. 

Holdan toygan boʻri yerga ag'ʻanapti, oʻzining qorin- 
Qaytanga undan battar avjiga chiqarmish: 

— «Ey, qo'ʻychivonlar, chopinglar bu tomonga, meni 
savalanglar!» 

Cho'ʻponlar boʻrining oldida hozir-u nozir boʻlibdi. Bo'rining 
esa dumini qisib qochib qolishdan boshqa iloji qolmabdi. 
Hamma hayronmish. Bu qanday sir boʻldi oʻzi? Chunki 
qochib ketayotgan boʻri hadeb: «Meni quvib yetinglar» deb 
baqirarmish. 

Boʻri bir amallab qutulishga qutulibdi-yu, lekin qornini 
hech narsa bilan toʻydira olmabdi. 

Shunday qilib, boʻri qayerga bormasin Jimjiloq hammani 
ogoh qilaveribdi. Bo'rining toqati toq boʻlibdi. Ozib 
ketganidan eti borib ustixoniga yopishibdi. «Endi nima 
qilsam ekan, oʻz boshimga falokatni sotib oldim-ku, qayga 

bormay, endi menga tinchlik yoʻq», deb yig'lamoqdan beri 
bo'libdi. 

Jimjiloq boʻlsa sekingina uning qornidan: «Toshmatga 
bor, qo'ylari semiz! Boymatga bor, itlari qari! Ermatga bor, 
qoʻychivonlari uyquchi» deb ovoz chiqarib qo'yarmish! Oxiri 
hiqillab yig'lab: «Gaplaringga kirib bo“pman, undan koʻra 
biron odamga boraman-da, it boʻlib olganim yaxshi», debdi. 
Shunday qilib, boʻri it bo'lib qolgan ekan. 


1. Jimjiloq tuyaning qornidan qanday qutuldi? 
2. U bo'rini qanday jazoladi? 


ou, 1. Bo'limdagi qaysi ertaklarni oʻqib, kamtarlikning fazilat 
ZI n ekanini bilib oldingiz? 
i i 2. Qaysi ertakdagi bolalarning fazilati sizga koʻproq yoqdi? 
Nima uchun? 
3. Hukumatimizning bolalarga ko'rsatayotgan g'amxo'rligi 
haqida gapiring. 
4. Xorijiy yozuvchilaridan kimlarning kitoblarini oʻqigansiz 
va ularning qaysi asarlariga ishlangan multfilmlarni 
ko'rgansiz? 


YOZ OʻTADI SOZ 


Sh YOZ 
: Shukur Sa'dulla 


Keldi koʻklam kabi soz, 
Bizlar sevgan issiq yoz. 
Ekin oʻsdi yerlarda, 
Bugʻdoy pishdi qirlarda. 
Qip-qizardi olchalar, 

Uzar yosh bolachalar. 
Poliz to'la bodring, 

— Dehqon, tez uzib bering! 
— Sabr qiling siz andak, 
So'ʻyib beray handalak. 
Quyosh koʻkda nur sochar, 
Yangi dunyolar ochar: 
O'ʻrik yetilib pishar, 
Yerlarga toʻp-toʻp tushar. 

Olma, anor, nok, bodom, 
Toʻ'ymaydi yeb hech odam. 
Yoz boʻyi bizda har xil 
Meva pishar toʻqson xil. 


1. Yozda qanday mevalar pishadi? Kuzda-chi? 
2. She'rni yod oling. 


OYDIN KECHA 
Murod Xidir 


Haligina olamni charogʻon qilib turgan quyoshni togʻning 
orti «yutib» yuboradi. Osmon avval qoramtir kul tusiga 
kirib, soʻng asta-sekin yorisha boshladi. 

Ozod bilan Nosirning koʻnglini vahima xuddi oqshom 
g'ira-shirasi singari bilinar-bilinmas bosib kela boshladi. 

Ular tarbiyachilarining qanchadan-qancha uqtirishlariga 
qaramay, tushdan soʻng g'oyib bo'lishgandi. Rosti, togʻning 
soʻlim tabiati ularni bezovta qilib qoʻydi. Ozod bilan Nosir 
hamqishloq emasmi, darhol til biriktirib sayrga chiqib 
ketishdi. Soylikdan oʻtib, toʻgʻri qirdagi chakalakzorga yo'l 
oldilar. Hilvirab pishgan yoki endi yetilib kelayotgan olma- 
yu o'ʻriklarning xushboʻy hidi anqiydi. Yana anglab boʻlmas, 
hidining oʻxshovi yoʻq mevalar juda koʻp. Ozod yoʻlda 
oʻzining sinchkov va topqirligini namoyish qilardi: 

— Manavi koʻksultonni qara-ya, salkam olxo'ʻridek 
keladi. 

— Sen oyogʻing ostidagi yertutni koʻrmapsan-a. Nosir 
ham oʻz navbatida Ozod bilan «bellashadi». O'zi tez 
payqab qolgan narsalarini bir-bir sanab, g'ururlanadi: 

— Qara-chi, tuproqdagi manavi iz xuddi chaqaloqnikiga 
oʻxshaydi. Bilasanmi, bu kirpining izi... 

Oʻngir o'rmoni tugay boshladi. Endi qovjiragan maysa 
qoplangan qir boshlandi. 

— Dam olamizmi? — dedi Ozod. Nosir boʻlsa e'tiroz 
bildirdi: 

— Dam oldingmi, tamom, 
boʻshashasan. 

Har ikkovini choʻqqi chor- 
layotganga oʻxshaydi. Eh-he, 
quyidan — oromgoh tarafdan 
bu choʻqqi shunchalar servi- 
qor ko'rinadiki... U go'yo 
bulutlarga nish urib turibdi. 
Doʻstlarning yurgan sari choʻqqiga havaslari ortadi, shu 
havas, istak ularning oyoqlariga mador indiradi. 

Yoʻlda zerikmaslik uchun Nosir vaj izladi. U Ozodni 
gapga tutdi: 

— Ozod, echkiemardan qo'rqasanmi? Yoʻqsa, nega uni 
ko'rganingda qichqirib yubording? 

Shu mahal ularning yo'lini ko'ndalang kesib, qariyb 
ikki goʻzal olachipor ilon oʻtib qoladi. Ozod sal orqaga 
tisarilib: 

— Nosir, toʻxtab tur! — dedi sekin. Ilon xas-xashakka 
aylanib qolgan maysalarni shitirlatib, zumda gʻoyib bo'ldi. 
Nosir oʻzining eti jimirlashib ketgan bo'lsa ham Ozodga 
dalda bergisi keladi. 

— Ilon bekordan-bekorga yomonlik qilavermaydi. Koʻpam 
qoʻrqib o'tirma... 

— Ehtiyotlik yaxshi-da, — garchi Nosirning gapiga ich- 

ichidan gʻashi kelayotgan boʻlsa ham, Ozod beparvolik 
bilan shunday dedi. 

Nihoyat, choʻqqiga oʻn-oʻn besh odim chamasi qolganda 
doʻstlar yugurib qolishdi. Ular marraga yetgach, o'zlarini 
qushdek yengil sezishdi. Quyida yotgan soylik, bog'lar 
ancha yaqinga — oyoq ostiga kelib qolibdi. Doʻstlar 
birpasdan soʻng tosh ustiga choʻnqayib o'tirishdi. Xuddi tuya 
o'rkachiga minib olgan kabi toliqqan oyoqlari orom oldi. 

Ular quyoshni shu yuksaklikdan kuzatib qoldilar. Quyosh 
avval cho'g'lanib, gardishi aniq koʻrindi. Bora-bora tunning 
qora yopingʻichi uni ham toʻsib qo'ydi. 

— Endi qorongʻida adashib ketamiz-ku! Doʻstlarning har 
ikkalasida ham shu tahlika bor edi. 

— Kel, qoʻl ushlashib yuraylik! — iltimos qilib qoldi 
Nosir. Ozod chap qo'li bilan Nosirning oʻng qoʻlini mahkam 
tutib oldi. Boʻsh qoʻllarini peshanalariga toʻsib, shox- 
shabbadan himoya qilganlaricha, birmuncha yoʻl yurishdi. 
Tunda qushlarning qichqirigʻi, hasharotlarning chirillashi, 
yana allanimalarning ahyon-ahyon shitirlatishlari doʻstlarni 
dahshatga soldi. 

— Endi yurish befoyda, — dedi Nosir xo'rsinib. — 
Yaxshisi, tunab qoʻyaqolamiz. 

— Kunduzi tanasi kavak tutlarni koʻrgan edik. Oʻshanga 
kirib, tunaymiz, — dedi Ozod buni ancha burun oʻylab 
qoʻygandek. 

— Bu gaping to'ʻ'g'ʻriku-ya, lekin toʻngʻizlar odamning 
hidini bilarmikin? 

— To'ʻngʻiz hid bilmaydi. Lekin andak shovurni ham 
qulogʻi eshitadi. Buni allaqaysi kitobdan oʻqib bilganman. 
Tushundingmi? — jerkib javob berdi Ozod. 

Doʻstlar beixtiyor yoriq, 
kavak tut daraxtini qidirishga 
tushdilar. Nihoyat, bir tut 
tanasini qoʻllari bilan paypas- 
lab, timirskilab koʻrishdi. 

— Ilya, kavak ekan! — 
boʻgʻilib qichqirdi Nosir. Ular 
tutning «darcha» tarafiga 
oʻtib, kavakka kira boshlashdi. 

Suhbat bo'linib qoldi. Ilon boʻlsa kerak, «darcha» yonidan 
pishillab otib ketdi. Ozod bunday daqiqada Nosirning 
nafas olayotganini ham sezmasdi. Birpasdan keyin doʻstlar 
«kulba»sining orqa tarafidan bir nimaning juda qattiq, sovuq 
chinqirgani eshitildi. Nosirning yuragi shunchalar dukullab 
tepa boshladiki, buni hatto Ozod eshitib turardi. 

— U chinqiroq ilon boʻlsa kerak, — deb qoʻydi Ozod. 

— Bo'lsa bordir, ism-sharifini aytishing shartmi? — 
poʻngʻilladi Nosir tirsagi bilan Ozodni nuqib. 

Ular anchagacha jim qolishdi. Bolalarning koʻz oʻngida 
oʻrmon bilinar-bilinmas yorishib kelardi. 

Sekin-asta daraxt shoxlari orasidan shapaloqdek-sha- 
paloqdek yog'ʻdular tusha boshladi. Bir-biri bilan ayqash- 
uyqash boʻlib oʻtgan ko'lankalar jonlangandek, tebranib 
qoʻyardi. 

— Endi-chi, jo'nab qolamiz, Ozod, — shipshidi Nosir. 
Shunday dedi-yu nafasi ichiga tushib ketdi. U roʻparada 
nimaningdir pishqirganini, toʻp-toʻp tuyoq tovushini aniq 
eshitdi. Ular vujudlarini quloqqa aylantirib, ro“paradan ko'z 
uzmay qolishdi. Haligi pishillash ancha yaqinlashib qoldi, 
endi uning toʻnkadek tanasi ham koʻzga chalindi. 

— To'ʻng'ʻiz... — dedi nafasi ichiga tushib, Nosir. Toʻngʻiz 
oʻrik danaklarini qars-qurs chaqib, mag'zini yeb kelardi. U 
bir gilam oʻrnichalik joyning danaklarini terib yedi. Uning 
xanjardek tishlari oy yogʻdusida goho yiltirab ko'rinardi. 
Toʻngʻiz danaklarning hammasini yeb bitirdi shekilli, tumshu- 
g'ini yerga tegizgudek bo'lib, soʻl tomonga yo'rtib ketdi. 

Ana shundan keyingina Nosirning dami chiqdi. 

— Ozod, Ozod, ketmaymiz. Bu toʻngʻizlardan koʻpga 
oʻxshaydi. Odamni naq yorib tashlaydi, deb eshitgan- 
man, — yolvora ketdi Nosir yig'lamsirab. 

Ozod Nosirni tinchlantirdi. Ozod oʻzi seskanayotganini 
hech bildirmasdi. 

Allamahalgacha o'ʻy-hayollar bilan qachon uyqu elitganini 
sezmadi... Bir mahal tizzalaridan bosh koʻtarsaki, hammayoq 
yop-yorugʻ — tong otibdi. Uvishgan qoʻllari bilan ko'zlarini 
uqaladi, sekin Nosirni turtkilashga oʻtdi. 

— Nosir, uygʻonsang-chi, ketdik. 


1. Ozod bilan Nosir togʻ yoʻlida qanday jonivorlarga duch 
kelishdi? 

2. Do'stlar jonivorlarning qanday xislatlari haqida so'zlash- 
dilar? 


NIHOLLARNING NOLASI 


Xudoyberdi To'xtaboyev 


Shaharda ko'ʻkalamzorlashtirish oyligi boʻlib oʻtgandi. 
Shu oylik davomida koʻchalar chekkasiga, ariqlarning 
boʻyiga, xiyobonlarga naq uch yuz mingga yaqin mevali 
va manzarali koʻchatlar o'tqazishdi. 


KK em 


Qiyqirishib koʻchat ekkan 
oʻquvchilar biri ketmonini 
asfalt yoʻlda daranglatib 
sudrab, biri belkurakni 
yelkasiga teskari qo'yib, 
yana bittasi boʻsh chelakni 
childirma qilib chalib jo'nab 
ketishgach, chinorlar bir- 


birlariga ma'noli qarab qolishdi. 

Ertalab quyosh chiqishi bilan ikki yuz niholcha birdan 
uygʻonib yengil-yengil chayqalishib, bir-birlariga salom 
bergandek bo'lishdi, soʻngra tunlari qanday o'tganligini ayta 
boshlashdi. 

— Mening tomirchalarim tuni bilan suv axtarib chiqish- 
di, — dedi bitta nozikkina niholcha. 

— Men boʻlsam tanam-u shoxchalarim bilan shabnam 
so'rdim, — dedi boshqasi. 

— Men yo'lda karaxt boʻlib qolgan ekanman, haliyam 
oʻzimga kelolmayapman, — deb qoʻydi uchinchisi... 

Nihollar: Bolalar suv toʻla chelaklarini koʻtarib, bir-birlarini 
quvlashib, qiyqirishib kelib qolishar, — deb kutishdi. 

Nihollar sabr-u bardoshlari zoʻr, ancha-muncha qiyinchilikka 
parvo qilmaydigan, quyosh taftiga, suvsizlikka oʻrgatilgan 
edi. Bir kuni quyosh haddan tashqari qizdirib yubordi, 
oʻzi to“kayotgan mo'ʻl-koʻl harorat evaziga niholchalarning 
barg-u shoxchalaridagi eng soʻnggi namlikni ham so'rib 
ola boshladi. 

Niholchalar birdaniga: — Suvl!! — deb baqirishga 
tushishdi. Qaddi-qomati kelishgan novcha niholcha toʻsatdan 
qoʻrqib ketdi: yoʻq, o'zi uchun emas! Mayda niholchalar- 

ga — ukalariga achinib ketdi. Bobokalonlari aytgan suv 
uchun, oziq-ovqat uchun boʻladigan janglarning eng ogʻir 
pallasi boshlanganga oʻxshaydi. Bunday paytlarda odamlar 
yordamga kelishmasa, nozik niholchalarning koʻpchiligi 
nobud boʻlib ketishi mumkin-ku, axir! Nahotki, nahotki 
shunday boʻlsa! Axir ular togʻ bag'ridagi sersuv, bahavo 
adirlarda mazza qilib oʻsishayotgan edi, oʻz hollariga qoʻyib 
berishganda, bu yerlarga majburan ko'chirib kelishmaganda, 
qanday soz bo'ʻlardi-ya! 

— Suvli — degan faryod hamma yoqni qoplab ketgan- 
dek bo'ldi yana. 

Novcha niholcha shoshib qoldi, nima qilishini, bir tomchi 
suvga zor bo'lib jon berayotgan nozik niholchalarga qanday 
yordam berishni bilmasdi u. 

Ertasiga ertalab niholchalarning koʻplari uygʻonmadi, 
tungi shabnamga yetolmay nomozgar pallasidagi dimlikda 
bir-ketin nobud bo'lishgan ekan... 

Qaddi-qomati kelishgan novcha niholcha bu judolikdan 
dahshatga tushdi-yu, lekin oʻzini yo'qotmadi. «Yoʻq, — deya 
chayqalib ketdi novcha niholcha, — men o'ʻlmasligim kerak, 
men yashayman, yashayman!» 

— Suv! — deb chinqirib yubordi ... 
Koʻchadan shoshilib mashinalar oʻtib 
borardi. Chollar, kampirlar oʻtyapti. 

Yigitlar, qizlar oʻtyapti. Bolalar, 
qizchalar oʻtyapti... 

Novcha niholcha hamon ajal bilan 
olishib yotibdi. 

U kimdandir yordam kutgandek 
jovdirab atrofiga qaray boshladi. Meni 

bu yerga ekib, ketmonini asfaltda daranglatib sudrab 
ketgan bolalar kelib qolmasmikan deb yana bir bor koʻcha 
boshiga koʻz tashladi, yomgʻir tomchilaridan umidvor bo'lib, 
bulut bo'lmasa ham koʻkka tikilib, uzoq qotib turdi... 
Qaddi-qomati kelishgan novcha niholcha asta-sekin 
oʻzidan ketib, allaqanday sehrli xayolot nash'asi bilan mast 
boʻla boshladi, keyin oʻsha kun — haddan tashqari qizdirib 
yuborgan 19 iyun kuni kunduz soat oltilarda jon berdi. 


a) 1. Nihollar nima uchun nola chekishdi? 
Y 2. «Nola chekdi» iborasini qanday tushunasiz? 


Sh SUV BILAN SUHBAT 


— Hoy, sen, jiyron toychamdek 
O'ynab-o'ynab oqqan suv, 
Dalalarga bayramdek 

Guldan bezak taqqan suv. 


Quloq solgin so'zimga, 
Nega buncha shoshasan? 
Qayerdan bu kelishing, 
Qirg'ʻoqlardan toshasan? 


— Yaxshi bola, toychangdek 
Oʻynab-kishnab kelishim, 

Qir, adirlar oralab 

Shamol kabi yelishim. 
Koʻrasanmi, hu oʻsha 
Oppoq qorli togʻlardan, 


uo 


Shoshib oqib kelaman 
Dalalardan, bogʻlardan. 


1. She'rda suvning oqishi nimalarga o'xshatiladi? 
2. She'rni rollarga boʻlib ifodali o'qing. 


I QUYOSH SEVGAN YURT 


u Rauf Tolib 

Quyosh moviy togʻlar ortidan bosh ko'taribdi. Bog'dagi 
rango-rang gullar unga salom berishibdi. Dalalar shoxida 
qushlar chuldirab, yaproqlar shildirab quyoshni olqishlabdi. 
Butun olam uning saxiy, hayotbaxsh nuridan bahramand 
bo'libdi. 

— Doim boshimiz uzra porlab tur, Quyosh! — debdi 
odamlar. Quyosh jilmayib qoʻyibdi. U yam-yashil bog'lar, 
cheksiz-chegarasiz yaylovlar, baland-baland togʻlardan koʻz 
uzolmas ekan. 

Shu payt qayoqdandir bir oq bulut paydo bo'libdi-da, 
Quyoshdan so'rabdi: 

— Ey, Quyoshjon, nega bu o'lkaga bunchalar mahliyo 
boʻlib qolding? 

— Bu yurt men uchun judayam qadrdon! Boqqan sari 
koʻzim quvnaydi, dilim yashnaydi. 

Menga uning har bir joyi, har bir bogʻ tanish. Bu 
yurt — qadimiy yurt. 

Bilasanmi, ko'hna Turon zaminda insonlar qalbini yorit- 
guvchi oʻz quyoshlari bor. Bular Amir Temur, Ibn Sino, 
Imom al-Buxoriy, Bahouddin Naqshband, Ahmad Yassaviy, 
Al-Xorazmiy, Ulugʻbek, Navoiylar! 

Bu yurt mustaqil yurt! Oʻziga xon, oʻziga bek yurt! Bu 
yurtning odamlari juda mehnatkash! Har yili umid bilan 
nihol ekishadi, men ularni parvarishlayman. Qizil olmalarda 
oʻz aksimni koʻrganday boʻlaman. Chamanzordagi rango- 
rang gullarni aytmaysanmi? 

Men nur qoʻlim bilan ularga jilo berganman. Bu 
bolajon oʻlka koʻzimga issiq koʻrinadi, ketolmay uzoq turib 
qolaman... 

— Ey, Quyoshjon, — debdi shunda oq bulut, — 
bilsang, men uchun ham bu o'lka aziz, qadrdon! 

— Bo'lmasam-chi, sen, ayniqsa, uch fasl — bahor, kuz 
va qish chogʻlarida osmonida parvonasan. 

— Ha, biz shalola bo'lib ayqirib-hayqiramiz. Buloq bo'lib 
qaynaymiz... 

Oq bulutning koʻngli pok, orzu-niyatlari koʻp ekan. U 
to'lib-toshib so'zlashda davom etibdi: 

— Biz bulutlar chanqoq dillarni qondirsak, deymiz. Biz 
dov-daraxtlar tomirida joʻshib oqqan qonmiz, inju-inju suv 
zarralarimiz, tabiatga shifojonmiz. Biz elning rizq-roʻzimiz, 
oshi-nonimiz... 

Yoz boʻyi shildir-shildir qoʻshiq aytib, yurt husnini madh 
etsak deymiz. 

— Ey, yasha! — debdi unga Quyosh. — Qars ikki 
qoʻldan chiqadi, deydilar. 

Ikkimizning ham orzularimiz bir ekan: Bu yurt kamol 
topsin, gullab-yashnasin! Ular mevalari, noz-ne'matlari koʻzni 
quvontiradigan bogʻ va dalalarga havas bilan qarashibdi, 
koʻzlari go'zallikdan qamashibdi. 

— Shundoq badavlat yurt doimo omon bo'lsin! — deyi- 
shibdi ular. 

. Erta tongda quyosh chiqishini kuzatganmisiz? Quyosh 


chiqishi nima uchun jilmayganga o'xshaydi? 


. Ertakda oʻtmishda yurtimizdan yetishib chiqqan buyuk 


bobokalonlarimiz nima uchun Quyoshga o'xshatiladi? 


. Oq bulut nimalarni orzu qiladi? Quyosh-chi? 
. Yurt ma'nosini bildiruvchi yana qanday so'zlarni bilasiz? 


1. Yoz tabiati boshqa fasllardan nimasi bilan farq qiladi? 
. Dov-daraxtlarning yoz, bahor, kuz va qishdagi holatini 


taqqoslab gapiring. 


. Kundalik tutib, yozgi xotiralaringiz asosida «Ta'til taas- 


surotlari» mavzusida insho yozishga tayyorlaning. 


IZOHLI 
akka-tikka — talon-taroj 
alvon rang — qizil rang 
amiralmoʻminin — ilk islom 


davridagi xalifalarning unvoni 
arkoni davlat — saroy xodim- 
lari 

armon — amalga oshmay 
qolgan, bajarilmagan (ammo 
havas qilingan) ish 

bastakor — kuy bastalovchi 
battol — o'taketgan yovuz, 
berahm, vaxshiy 

betilmoch — tarjimonsiz 

bir miri — besh tiyin 

bir tanob — XVII asrda qo'ʻl- 
langan uzunligi 39,9 metrga 
teng o'lchov birligi 

boʻysara — saf tortmoq 

boʻz yaktak — oq surp (oq 
chit) dan tikilgan erkaklar yoz- 
gi kiyimi 

boʻzchi — bo'z to'quvchi 
boʻzlashmoq — hoʻngrab, 
uvvos tortib yig'lamoq 
boltaning muhrasi — bolta- 
ning orqasi 

bulduruq — choʻl qushi, qora- 
bovur 

Dehli — Hindiston poytaxti 
falakning gardishi — taqdir 
taqozosi 

faqir — kambag'al kishi 


LUGʻAT 


farmon — buyruq 
farmonbardor — amr qiluvchi, 
buyruq beruvchi 

firdavs — jannat bogʻi 
gubernator — ayrim davlatlar- 
dagi gubernya — viloyat hoki- 
mining nomlanishi 


gulob — atirgul suvi 

hakim — tabib 

hammol — yollangan ishchi 
hammam — hamma yog'im 
hijron — ayriliq 

hison — ehson, foyda 
hovoncha — qotgan nonlar 


solib tuyuladigan idish 
Husayn — Abu Ali ibn Sino- 


ning ismi 

ifor — yoqimli hid 

inoyat — iltifot, mehribonlik, 
g'amxo'rlik 

istilochi — bosqinchi 


jannatmakon — jannatga o'x- 
shash 

kamer-yunker — saroy ahlla- 
riga beriladigan quyi unvon 
kitobdor — kitoblar bilan 
shugʻullanuvchi kishi 
koʻ“kquton — choʻl qushi 


ko'za — suv va sut solina- 
digan idish 
konveyer — zavod va fabri- 


kada tayyorlanadigan mah- 

sulotni tayyor bo'lguncha ish- 
chiga eltadigan oʻzi yurar mos- 
lama 

kulli jahon — butun olam 
kunda — ustida biror narsani 
chopish, qirqish uchun qilingan 
maxsus g'o'la, to'nka 


lashkarboshi — qoʻshin bosh- 
lig'i, sarkarda 
lochira — oshirilmagan xamir- 


dan qilinadigan yupqa non 
London — Angliya poytaxti 


ma'rifat chirogʻi — bilim chi- 
rog'i 

madrasa — eski ilm dargohi 
maqbara — qabr ustiga quril- 
gan bino 

massaget — qabila nomi 
matal — tugal ma'no ifodala- 


maydigan obrazli ibora, hikmatli 
so'z 

me'morlik san'ati — naqshlar 
yordamida gipsdan yasalgan 
har xil shakllarning ko'rinishi 
mesh — suv, qimiz solinadigan 
idish 


mirshab — tartib saqlovchi 
kishi 

muddao — maqsad 
muhofaza — himoya, 
mulozim — xizmatchi 
mulozim — xodim 

munofiq — yomon kishi, 


doimiy yomonlik qilib yuruvchi 


munshiy — kotib 
muruvvat — odamgarchilik 
yuzasidan qilingan yaxshilik 


mushk-anbar — xushboʻy 
moddalar 
musofir — boshqa joydan 


kelgan, begona kishi 
mustajob — qabul etiladigan, 
ijobat bo'ladigan 

nashtar — tigʻ, (ari, ilon tigʻi) 
oʻtkir va sanchiladigan narsa 
nasim — shabada, shamol 
nobakor — xulq-atvori, yurish- 
turishi yomon odam 
novqoslanib — mazasi qo- 
chib 

padari buzrukvor — ulugʻ ota 
qatalab — yorib 

qozi — o'tmishda shariat 
qonuni boʻyicha ish ko'rgan 
amaldor 

salloh — qassob 

saltanat — podshohlik 
sarkarda — boshchilik qiluvchi; 
qoʻmondon, lashkarboshi 


sel — shiddatli yomgʻir, jala 
serbar — eni katta, eni 
keng 

serhasham — yasangan 
soʻfi — azon aytuvchi 

sovut — jangda kiyiladigan 
kiyim 

sulton — podsho 


suluv — chiroyli 

suqur — qush turi 

suruv — qo'y-echkilar podasi 
suygʻ“un — bugʻ 

takabbur — o'zini katta oluvchi 
takya — doʻppi 

Tangri — Olloh 

taqa — temirdan ot-ulov tuyo- 
g'iga moslab yasalgan yarim 
doira shaklidagi metall buyum 
taqachi — otlarning tuyog'iga 
taqa qoquvchi 

tavoze — ta'zim 

taxtiravon — qadimda podsho- 
larni oʻtkazib olib yuriladigan 
koʻchma taxt 


tib — tibbiyot 

tole — taqdir, qismat, omad, 
baxt 

turumtoy — sovuq joylarda 


yashaydigan qush 

tushov — bogʻlab qoʻyish, 
hayvonni shohidan, boʻynidan, 
oyogʻidan bogʻlash 

tuvaloq — qush turi 
usturlob — oʻlchov asbobi, 
osmon jismlarini oʻrganuvchi 
asbob 

vahima — qoʻrqinch, biror 
voqeadan qo'rqib ketish 

vojib — bajarish shart boʻlgan 
ish 

xanjar — ikki tomoni tig'li pi- 
choq 


xattot — xat ko'chiruvchi 
xilvat — odamlardan, koʻzdan 
yiroq; hech kim koʻrmaydigan 


pana joy 

xurmacha — oziq-ovqat soli- 
nadigan idish 

yangligʻ: — kabi 

yovshan — daraxt 

zavol — mahv bo'lish, halo- 
kat 


zeb-ziynat — turli bezaklar 
zikrida — haqida 
oʻgit — pand-nasihatlar 


oʻnsari — oʻn kilogramm 
oʻtov — koʻchmanchilar ya- 
shagan ko'chma uy 

g'azal — maxsus oʻlchovda 


yozilgan she'r turi 

gʻiybatchi — birovlar ustidan 
har xil yolg'on gaplarni gapi- 
ruvchi kishi 

shahanshoh — podsho 
sharob va may — mast qiluv- 
chi ichimlik 

shovvoz — har qanday ishni 
eplay oladigan odam; azamat, 
polvon 

chaqirim — 1,06 kilometrga 
teng uzunlik o'lchovi 

chikora — na hojat 

Chin — Xitoy 

choh — chuqurlik, o'ra 
chorakor — yollangan ish-chi 

Iqboli buyuksan (She'r). A. Oripov 
Qodir boboning orzusi! (Matn). T. Hayit... 


II. O'ZBEKISTON — VATANIM MANIM 
Serquyosh o'lka (She'r). Z. Diyor 
Mardlik va aql yorug'ligi (She'r). M. A'zam... 
b AA ia AAA 


III. OLTIN KUZ 


Saxovatli fasl (Matn) 
Kuz (She'r). Sh. Sa'dulla 
Qovun sayli (Hikoya). Sh. Sa'dulla ........... a 
Behqan (S87. $$: Rahma zjurirmiiiniliirii 


IV. MA'NAVIAT — QALB QUYOSHI 
Salomlashish odobi (Pandnoma). H. Koshifiy 
Odamdan nima qoladi? (Dostondan parcha) Yusuf Xos Hojib .. 
Har kim ekkanin o'rar (She'r). M. Abdurashidxonov 
Chaqimchiga «mukofot» (Ertak).. A 
Ikki saxiy (Ertak). Murod Xidir 


V. XALQ OGʻZAKI IJODI 
Qoʻshiqlar qanotida 


Boychechak (She) 
Oftob chiqdi olamga (She'r) a a. 
ASP ayla os lliiiliiliiiwswwswwss£wwwwwfwwwilwisw£iwwii£iii 


B lili iii 
lim afzal (Ertak) ; 
Ko'zacha bilan tulki (Ertak). 
Ochko'zboy (Ertak) 
Hiylagarning jazosi (Ertak) 
Hunarsiz kishi o'limga yaqin (Ertak) 
Ziyrak uch yigit (Ertak).........u..uu.i.iii... 
Adabiy ertaklar 

Bo'rining tabib bo'lgani haqida ertak (Ertak). A. Obidjon.... 
Laqma it (Ertak). Sh. Sa'dulla o 
Baqa bilan taqa (Ertak). A. ADdurazzoq................iiii iii i iison iii ro rn i i n n nn n i nk 

Topishmoqlar... 
Maqollar... 


VI. KUMUSH QISH 


Qish to'zg'itar momiq par (She'r). Q. Hikmat 
Rangin qorlar (Ertak). Olloyor 
Qish (She'r). T. Adashboyev 
Qor odamning sovg'asi (Hikoya). O. Husanov .. 


VII. VATANIMIZ Oʻ'TMISHIDAN 
Kihgatdag RR Mai 
Pahlavon va shoir (Hikoya). H. Homidov 
Alisherning yoshligi (Qissadan parcha). Oybek. 
Shum bola (Qissadan parcha). G'. G'ulom..... 
Bolalik (Qissadan parcha). Oybek 


VIII. NIMA YAXSHI-YU, NIMA YOMON? 
Odobli bolish osonmi? (Ertak). A. Obidjon... 
Sharq hikoyasi (She'r). A. Oripov... 
Qodir bilan Sobir (Hikoya). H. Nazir... 
Nurxon bilan Burhon (She'r). M. A'zam 
Xatosini tushungan bola (Hikoya). X. To'xtaboyev 
To'g'riso'z bola (She'r). H. Niyoziy 
Qo'rqoq (Hikoya). S. Anorboyev 
Yaxshi bo'ldi (Hikoya). N. Fozilov ... 
Chumchuq bilan chumoli (Ertak). A. Abdurazzoq .. 
Ota va ona haqini bilmak zikrida (Pandnoma). Kaykovus .. 
O'ylashni o'rganamiz (She'r). G'. G'ulom 
Qush tili (She'r). Mirtemir 
Yomg'ir (Hikoya). F. Musajonjov .. 
Olti yuz so'm (Hikoya). A. Fozilov 


IX. HAYVONOT OLAMIDA 


Mo'jiza (Hikoya). R. Bekniyoz 
Xatarli uchrashuv (Hikoya). P. Qodirov. 
Ola buzoq (She'r). G'. G'ulom .. 
Tushovli toy (Hikoya). N. Fozilov . 
Jo'ja (She'r). A. Obidjon 
Ayiqni yenggan cho'pon (Hikoya). P. Qodirov ... 
Ko'kyol (Hikoya). N. Fozilov 


X. ZUMRAD BAHOR 
Bahor ta'rifida (A#sfr). Yusuf Xos Hojib: :ssmimssrriina szi biri iri 167 
Bahor (She'r). Q. Hikmat xa. 
Erkacholning o'rigi (Hikoya). X. To'xtaboyev 
Bayram urf-odatlari 
Saxiy bog'bon (Hikoya). F. Musajonov 
Buzilmagan uya (Hikoya). G'ayratiy 


XI. YASHASIN TINCHLIK, BOR BOʻLSIN DOʻSTLIK 
Tinchlik qushi haqida men o'qigan she'r (She'r). Sh. Sa'dulla... 
Shoira (Hikoya). i 
Do'stlik (Hikoya). X. To'xtaboyev 
Tinchlik nima? (She'r) U. Abduazimova.... 


XII. AJDODLARIMIZ — FAXRIMIZ 
To'maris (Hikoya). H. Sodiqov 
Najmiddin Kubro (Rivoyat) 
Sulton Mahmud va Beruniy (Rivoyat).... 
Tanbeh (Rivoyat). Xondamir 
Navoiy bobomlar (She'r) T. Adashboyev .. 
Hidi, tilimi va mazasidan (Rivoyat)... 
Rivoyat (Rivoyat). N. Karimov 


XIII. JAHON BOLALAR ADABIYOTI 
Bolalar gurungi (Ertak). H. K. Andersen 
Bir xurmacha shavla (Ertak). Aka-uka Grimmlar... 
Rustam (Hikoya). F. Erdinch 
Jimjiloq (Ertak) Ch. Aytmatov ... 


XIV. YOZ — OʻTADI SOZ 


Yoz (She'r) Sh. Sa'dulla 
Oydin kecha (Hikoya). Murod Xidi 
Nihollarning nolasi (Hikoya) X. To'xtaboyev .... 
Suv bilan suhbat (She'r) Z. Diyor 
Quyosh sevgan yurt (Ertak) Rauf Tolib a o 
120 oalllishwshwwrsfh£wwwiwhwsshwwwss£sii 

SAFO MATCHONOV, ANVAR SHOJALILOV, XOLIDA G'ULOMOVA, 
SHARAFJON SARIYEV, ZAYNIDDIN DOLIMOV 


«OQISH KITOBI» 


Umumiy oʻrta ta'lim maktablarining 4- sinfi uchun darslik 


Toshkent — «Yangiyul poligraph service» — 2011 


Nashriyot litsenziyasi Al Ne 065 22.02.2006 y. 


Muharrir — Q. Islomov 
Rassom — X. Muhitdinov 
Texnik muharrir — M. Riksiyev 
Musahhih — M. To'ychiyev 
Sahifalovchi — 0. Mamadaliyev 


Original-maketdan bosishga ruxsat etildi 15.04.2011. Bichimi 70x901/1g. «Arial» 
garniturasi. Ofset bosma usulda bosildi. Shartli bosma tabog'i 17,55. Bosma 
tabog'i 15,0. Nusxasi . Buyurtma N : 


Shartnoma N : 


«Yangiyul poligraph service» MCHJ bosmaxonasida bosildi. 
Yangiyo'l sh., Samarqand ko'chasi, 44. 


Ijaraga berilgan darslik holatini koʻrsatuvchi jadval 


O'quvchining Darslikning Sinf Darslikning Sinf 
ismi va familiyasi ili olingandagi ) rahbari- J topshiril- / rahbari- 
ning gandagi ning 
imzosi holati imzosi 


Darslik ijaraga berilib, oʻquv yili yakunida qaytarib olinganda 
yuqoridagi jadval sinf rahbari tomonidan quyidagi baholash 
mezonlariga asosan toʻldiriladi: 


Darslikning birinchi marotaba foydalanishga berilgandagi holati. 


Muqova butun, darslikning asosiy qismidan ajralmagan. Barcha 
Yaxshi varaqlari mavjud, yirtilmagan, ko'chmagan, betlarida yozuv va 
chiziqlar yo'q. 


Muqova ezilgan, birmuncha chizilib, chetlari yedirilgan, darslikning 
Qoniqarli asosiy qismidan ajralish holati bor, foydalanuvchi tomonidan 

qoniqarli ta'mirlangan. Ko'chgan varaqlari qayta ta'mirlangan, 

ayrim betlariga chizilgan. 

Muqovaga chizilgan, yirtilgan, asosiy qismdan ajralgan yoki 
Qoniqarsiz butunlay yo'q, qoniqarsiz ta'mirlangan. Betlari yirtilgan, varaq- 

lari yetishmaydi, chizib, bo'yab tashlangan. Darslikni tiklab 

bo'lmaydi. 


